Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 16 Φεβρουαρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1080/13-2-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Περιβάλλοντος και Ενέργειας, με θέμα: «Διάβρωση αιγιαλού και επιπτώσεις σε παράκτιες περιοχές του Νομού Αχαΐας». 2. Η με αριθμό 1054/12-2-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας». 3. Η με αριθμό 1081/13-2-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τη δημιουργία χώρου υγειονομικής ταφής επικίνδυνων αποβλήτων (ΧΥΤΕΑ) στη Μεγαλόπολη. 4. Η με αριθμό 1008/7-2-2018 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, με θέμα: «Προσαρμογή των ρυθμίσεων οφειλών προς τη ΔΕΗ στην κοινωνική και οικονομική πραγματικότητα και ειδική πρόβλεψη σε περιοχές με ΑΠΕ». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1079/13-2-2018 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τις καθυστερήσεις στις επενδύσεις για την ευρυζωνικότητα. 2. Η με αριθμό 1042/12-2-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ανάγκη επαναφοράς του μειωμένου ταχυδρομικού τέλους για τα έντυπα των ιδιοκτητών - δημοσιογράφων που είναι ή μπορούν να είναι μέλη της ΕΔΙΠΤ». 3. Η με αριθμό 993/6-2-2018 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Αθανασίου Αθανάσιου προς τον Υπουργό Ναυτιλίας και Νησιωτικής Πολιτικής, με θέμα: «Δεκάδες παροπλισμένα πλοία και ναυάγια στην περιοχή Λιμένος Ελευσίνας». 4. Η με αριθμό 997/6-2-2018 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, με θέμα: «Αντιμετώπιση των επαναλαμβανόμενων επιδημικών προσβολών του εντόμου Lymantria dispar στον Νομό Κοζάνης με βιολογικές μεθόδους». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) Η με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: «Αδικαιολόγητη καθυστέρηση στη σύνταξη και δημοσιοποίηση των τριμηνιαίων εκθέσεων πεπραγμένων της Αρχής Προσφυγών κατά των αποφάσεων της Υπηρεσίας Ασύλου». Κυρίες και κύριοι συνάδελφοι, έχω επίσης την τιμή να ανακοινώσω στο Σώμα τα εξής: Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων «Κύρωση Σύμβασης για τη λειτουργία του Ελληνικού Ινστιτούτου Παστέρ». Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης «Ενσωμάτωση στην ελληνική νομοθεσία της Οδηγίας 2014/104/ΕΕ του Ευρωπαϊκού Κοινοβουλίου και του Συμβουλίου της 26ης Νοεμβρίου 2014, σχετικά με ορισμένους κανόνες που διέπουν τις αγωγές αποζημίωσης βάσει του εθνικού δικαίου για παραβάσεις των διατάξεων του δικαίου ανταγωνισμού των κρατών - μελών και της Ευρωπαϊκής Ένωσης». Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τρίτη με αριθμό 1041/12-2-2018 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Εσωτερικών, με θέμα: «Θητεία Πυροσβεστών Πενταετούς Υποχρέωσης και επαναπρόσληψη Πυροσβεστών Εποχικής Απασχόλησης». Στην επίκαιρη αυτή ερώτηση θα απαντήσει ο Αναπληρωτής Υπουργός Εσωτερικών κ. Τόσκας. Παρακαλώ, κύριε Βέττα, έχετε τον λόγο για την πρωτολογία σας.
Ευχαριστώ πάρα πολύ, κύριε Πρόεδρε. Κύριε Υπουργέ, ευχαριστώ που ανταποκριθήκατε άμεσα στο ερώτημά μου το οποίο αναφέρεται στη θητεία των Πυροσβεστών Πενταετούς Υποχρέωσης και στην επαναπρόσληψη των Πυροσβεστών Εποχικής Απασχόλησης. Όπως γνωρίζετε καλύτερα από εμένα, στην κατηγορία των Πυροσβεστών Πενταετούς Υποχρέωσης ανήκουν δύο χιλιάδες εκατόν εξήντα τρεις πυροσβέστες, των οποίων η θητεία παρατάθηκε για τρία χρόνια και μετά το πέρας αυτής της χρονικής περιόδου θα ολοκληρωθεί αυτοδικαίως η διαδικασία ένταξής τους στο μόνιμο προσωπικό του Πυροσβεστικού Σώματος βάσει στοιχείων καταγραφής, που έγινε τον Ιανουάριο του 2018. Οι υπόλοιποι χίλιοι επτακόσιοι σαράντα τέσσερις πυροσβέστες, βάσει της προαναφερόμενης καταγραφής, έχουν ανανεώσει για πέντε χρόνια τη θητεία τους, χωρίς όμως να έχουν πλήρη καθήκοντα για την κάλυψη των υπηρεσιακών αναγκών του σώματος, υπερωριακή απασχόληση κατά τις νυχτερινές ώρες, καθώς και τις Κυριακές και τις εξαιρέσιμες ημέρες, όπως προβλέπεται στις λοιπές κατηγορίες των πυροσβεστών. Για τους ανωτέρω πυροσβέστες εφαρμόζονται οι διατάξεις του άρθρου 15 του ν.3938/2011, έτσι όπως αυτός τροποποιήθηκε και ισχύει σήμερα. Επίσης, πριν την έναρξη της αντιπυρικής περιόδου 2018 υπάρχει ένα εύλογο ενδιαφέρον από όλους για την κατηγορία των Πυροσβεστών Εποχικής Απασχόλησης. Είναι οι συμβασιούχοι με απασχόληση χρονικής διάρκειας πέντε μηνών καθ' έτος, λαμβάνοντας υπ' όψιν βεβαίως και τη με αριθμό 117/2016 γνωμοδότηση του Ε΄ Τμήματος του Σ.τ.Ε. Ερωτάσθε, λοιπόν, κύριε Υπουργέ για την κατηγορία Πυροσβεστών Πενταετούς Υποχρέωσης πότε προβλέπεται να ολοκληρωθεί η μονιμοποίηση των δύο χιλιάδων εκατόν εξήντα τριών πυροσβεστών και εάν προβλέπεται η συνέχιση της εργασίας των χιλίων επτακοσίων σαράντα τεσσάρων πυροσβεστών μετά τη λήξη της πενταετούς ανανέωσης, όπως και ο ορισμός για τη δεύτερη περίπτωση, πλήρων καθηκόντων με νυχτερινά, αργίες και υπερωρίες, γεγονός που θα ενισχύσει και την εύρυθμη λειτουργία των υπηρεσιών τους. Ερωτάσθε, επίσης, για την κατηγορία των Πυροσβεστών Εποχικής Απασχόλησης εάν πρόκειται πριν την έναρξη της αντιπυρικής περιόδου του έτους 2018 να γίνει η επαναπρόσληψη των ήδη απασχολούμενων Πυροσβεστών Εποχικής Απασχόλησης με σχέση εργασίας ιδιωτικού δικαίου. Ευχαριστώ πολύ.
Ευχαριστούμε πολύ, κύριε Βέττα. Κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Κύριε Βέττα, εμείς ως Κυβέρνηση είμαστε περήφανοι γιατί επί των ημερών μας λύσαμε προβλήματα πυροσβεστών, που αντιμετωπίζονταν μέχρι πριν από λίγο καιρό σαν θέματα κομματικής και ψηφοθηρικής εκμετάλλευσης. Πέρυσι, όπως γνωρίζει η Βουλή, αναλάβαμε να εντάξουμε εντός τριετίας τους Πυροσβέστες Πενταετούς Υποχρέωσης, που είχαν τα προσόντα, στο μόνιμο προσωπικό. Και αυτό έγινε πριν περάσει ένα έτος, όπως τους είχαμε υποσχεθεί, ότι δεν θα περιμέναμε τρία χρόνια, αλλά θα συνεχίζαμε τις προσπάθειες για την πλήρη ένταξή τους στο μόνιμο προσωπικό. Και δεν είχαν ενταχθεί στο μόνιμο προσωπικό γιατί είχαν, όπως είπα πριν, γίνει αντικείμενο κομματικής εκμετάλλευσης, τους είχαν κοροϊδέψει αυτούς τους ανθρώπους και δεν είχαν ενταχθεί στις προβλεπόμενες διαδικασίες όπως αντίστοιχες κατηγορίες στον Στρατό και στην Αστυνομία. Αυτοί οι άνθρωποι, λοιπόν - και αναφερόμαστε βέβαια στους δύο χιλιάδες εκατόν ογδόντα τρεις, όπως γράφετε - εντάσσονται τώρα στο μόνιμο προσωπικό, πριν περάσει ένα έτος από την τριετή θητεία τους. Σε συνεργασία με το Υπουργείο Διοικητικής Ανασυγκρότησης και τις προσπάθειες της κ. Γεροβασίλη, εντάσσονται στο μόνιμο προσωπικό. Η έναρξη έχει προδιαγραφεί για τον Απρίλιο του 2018, σε ενάμιση μήνα. Γίνεται αυτή τη στιγμή η τελική επεξεργασία για την έκδοση της ΚΥΑ και στη συνέχεια θα εκδοθεί το προεδρικό διάταγμα, που είναι κάτι τελείως τυπικό, για την πλήρη ένταξη αυτών των ανθρώπων. Η χρονική ένταξη είναι - όπως σας είπα πριν - τον Απρίλιο. Όσον αφορά τους απομένοντες πενταετούς υποχρέωσης, που δεν είχαν τα προσόντα και που οι ίδιοι έχουν αποδεχθεί ότι αποτελούν ξεχωριστή κατηγορία, ανανεώθηκε η πενταετής θητεία τους πέρυσι και συνεχίζουν να αμείβονται και να εργάζονται σύμφωνα με τη σύμβασή τους. Ναι, υπάρχουν τα ζητήματα της υπερωριακής απασχόλησης, των νυχτερινών, των Σαββατοκύριακων, αλλά αυτά προβλέπει η σύμβασή τους. Αν σε όλα αυτά τα ζητήματα εξομοιώνονταν με τους υπόλοιπους, πλέον θα είχαμε μια διαφορετική κατηγορία εργαζομένων, πέρα απ' αυτά που προβλέπει η σύμβασή τους. Σε ό,τι αφορά τους εποχιακούς, θα κατατεθεί σύντομα τροπολογία για συνέχιση της απασχόλησής τους και στην τρέχουσα αντιπυρική περίοδο. Γνωρίζετε, νομίζω, ότι είχαμε τα προβλήματα με την απόφαση του Συμβουλίου της Επικρατείας, η οποία θεώρησε ότι η συνεχής ενασχόλησή τους επί σειρά ετών δημιουργεί προηγούμενο για ένταξή τους σε άλλη εργασιακή κατάσταση και γι' αυτό δεν θέλησε το Συμβούλιο της Επικρατείας να ανανεώσει και για φέτος τη συνέχιση της απασχόλησής τους και γι' αυτό προτιθέμεθα να φέρουμε στη Βουλή τροπολογία. Διότι μια προσπάθεια, που έγινε για ένταξή τους μέσω του ΑΣΕΠ φαίνεται ότι δεν μπορεί να προχωρήσει στον περιορισμένο χρόνο, που έχουμε μπροστά μας και γι' αυτό θα κατατεθεί σύντομα τροπολογία γι' αυτούς τους ανθρώπους. Ευχαριστώ.
Ευχαριστώ, κύριε Υπουργέ. Κύριε Βέττα, έχετε τον λόγο για τρία λεπτά για τη δευτερολογία σας.
Θα χρειαστώ, κύριε Πρόεδρε, μισό λεπτό μόνο. Κύριε Υπουργέ, ευχαριστώ πάρα πολύ. Θα επανέλθω στην πρώτη κατηγορία, στην κατηγορία των δύο χιλιάδων εκατόν εξήντα τριών πυροσβεστών. Θα ήθελα να ρωτήσω αν προβλέπεται στην ΚΥΑ, αν έχετε κατά νου να συμπεριλάβετε ρυθμίσεις, έτσι ώστε να υπάρχει, αν θέλετε, η μισθολογική και βαθμολογική τους ισορρόπηση. Δεν ξέρω αν αυτό το έχετε κατά νου ή αν προβλέπεται στο μέλλον κάτι να γίνει σε αυτό. Ευχαριστώ πολύ.
Κύριε Υπουργέ, έχετε τον λόγο.
Κύριε Βέττα, είναι αλήθεια ότι με την ένταξή τους στην κατηγορία του μονίμου προσωπικού πρέπει να λυθούν ένα σωρό άλλα ζητήματα, που έχουν σχέση με την ιεράρχησή τους σε σχέση με τους υπόλοιπους πυροσβέστες. Θα έχουν όλα τα δικαιώματα και όλες τις υποχρεώσεις του υπόλοιπου μόνιμου προσωπικού, αλλά πράγματι υπάρχουν ζητήματα, όπως και για τις άλλες κατηγορίες. Ακόμα για το μόνιμο προσωπικό υπάρχουν διάφορα ζητήματα γιατί, όπως έχω ξαναπεί, η ένταξη στο Πυροσβεστικό Σώμα προσωπικού από διάφορες κατηγορίες και όχι από τις πανελλήνιες, όπως άρχισε από πρόπερσι, δημιουργεί πάρα πολλά ζητήματα. Υπάρχουν ανομοιομορφίες, υπάρχουν ζητήματα, που έχουν λυθεί στα υπόλοιπα Σώματα Ασφαλείας και στις Ένοπλες Δυνάμεις, αλλά δεν έχουν λυθεί για το Πυροσβεστικό Σώμα, γιατί ακριβώς εντασσόταν προσωπικό από διάφορες κατηγορίες, χωρίς κανόνες και προσπαθούμε αυτήν τη στιγμή να διορθώσουμε τα κακώς κείμενα πάρα πολλών δεκαετιών. Πράγματι, μετά τη μονιμοποίησή τους θα χρειαστεί να επιλυθούν ζητήματα σαν αυτά που αναφέρατε και που δυστυχώς δεν λύνονται σε μία μέρα. Όμως καταβάλλουμε μεγάλη προσπάθεια, παράλληλα με τις άλλες προσπάθειες που καταβάλλουμε για εκσυγχρονισμό του Πυροσβεστικού Σώματος στα θέματα της εκπαίδευσης, καλούμε ξένους πυροσβέστες για να ανταλλάξουν γνώμες με τους δικούς μας έμπειρους, αλλά κάθε γνώση είναι καλοδεχούμενη για τους πυροσβέστες μας που αγωνίζονται κάθε καλοκαίρι και τον χειμώνα. Χρειάζονται, όμως, καλύτερη οργάνωση, χρειάζονται καλύτερη εκπαίδευση, χρειάζεται καλύτερη τακτοποίηση των προβληματικών περιοχών και της δομής του Πυροσβεστικού Σώματος και αυτό προσπαθούμε. Υπάρχουν πάρα πολλά προβλήματα στο Πυροσβεστικό Σώμα σαν κι αυτά που αναφέρατε. Εμείς τολμούμε και βάζουμε το μαχαίρι μέχρι το κόκκαλο, σε ό,τι αφορά την επίλυση των διαφόρων ζητημάτων. Δεν είναι εύκολο, αλλά νομίζω ότι οι πυροσβέστες το έχουν καταλάβει κι όλος κόσμος το έχει καταλάβει ότι και τολμούμε και προσπαθούμε στον τομέα του Πυροσβεστικού Σώματος. Ευχαριστώ.
Ευχαριστούμε πολύ, κύριε Υπουργέ. Προχωρούμε στις δύο επόμενες επίκαιρες ερωτήσεις στις οποίες θα απαντήσει η Υπουργός Πολιτισμού και Αθλητισμού κ. Κονιόρδου. Θα συζητηθεί τώρα η πρώτη με αριθμό 1039/12-2-2018 επίκαιρη ερώτηση πρώτου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Αντωνίου Συρίγου προς την Υπουργό Πολιτισμού και Αθλητισμού, με θέμα: «Διάσωση του ιστορικού κοιμητηρίου του Αγίου Γεωργίου Ερμούπολης Σύρου». Κύριε Συρίγο, έχετε τον λόγο για δύο λεπτά.
Ευχαριστώ, κύριε Πρόεδρε. Ευχαριστώ, κυρία Υπουργέ, για την άμεση ανταπόκρισή σας. Στην Ερμούπολη Σύρου και στη συνοικία Νεάπολη ιδρύθηκε το κοιμητήριο του Αγίου Γεωργίου το έτος 1837, ένα από τα επιφανέστερα της χώρας μας και εφάμιλλο, για κάποιους ιστορικούς, του Α΄ Νεκροταφείου Αθηνών. Εντός αυτού και σε ξεχωριστό χώρο ευρίσκονται μνημεία, έργα κυρίως Ελλήνων καλλιτεχνών, εμπνευσμένα από το ρεύμα του κλασικισμού, που ανήκουν σε επιφανείς οικογένειες της Ερμούπολης. Όπως σημειώνεται σε πρόσφατο ψήφισμα της Εταιρείας Κυκλαδικών Μελετών, οι αρχιτεκτονικοί τύποι και ο γλυπτός διάκοσμος των μνημείων προσφέρουν σημαντικά στοιχεία στην ιστορία της νεότερης τέχνης, που αναπτύχθηκε στο νεοσύστατο ελληνικό κράτος, καθώς και στην κατανόηση της κοινωνικοοικονομικής ιστορίας της Ερμούπολης. Δυστυχώς, όμως, ο κίνδυνος καταστροφής τους δεν είναι μόνο προ των πυλών, αλλά έχει ήδη επισυμβεί, καθώς έχουν επέλθει σοβαρές αλλοιώσεις και καταστροφές, ενώ κάποια έχουν συληθεί κυριολεκτικά, έχοντας αφαιρεθεί μαρμάρινες πλάκες, σταυροί, ακόμη και ολόκληρα γλυπτά. Κι όλα αυτά παρά τις προσπάθειες των δημάρχων και της τοπικής κοινωνίας ήδη από το 1980 για τη διάσωσή τους. Στον αγώνα αυτό έρχεται να προστεθεί και η Εταιρεία Κυκλαδικών Μελετών, η οποία με ψήφισμα επισείει τους κινδύνους, διερωτώμενη γιατί ενώ οι υπηρεσίες του Υπουργείου έχουν καταγράψει την κατάσταση αρκετές φορές κι έχουν προβεί στη σύνταξη των απαιτουμένων μελετών, ουδέποτε έως σήμερα δόθηκε χρηματοδότηση για την υλοποίησή τους. Επιπλέον, κατά καιρούς το δημοτικό συμβούλιο του Δήμου Σύρου - Ερμούπολης έχει εγκρίνει διάφορα ποσά για την πλήρη χρηματική κάλυψη προτάσεων που έχει καταθέσει το Υπουργείο, δηλώνοντας ακόμη την προθυμία του να αναλάβει τη διεξαγωγή και το κόστος των εργασιών συντήρησης, πάντα υπό την εποπτεία του Υπουργείου, χωρίς να έχει λάβει απάντηση από τους εκάστοτε Υπουργούς - ενδεικτικά: Ευάγγελος Βενιζέλος, Αντώνης Σαμαράς, Παύλος Γερουλάνος. Αξίζει να σημειωθεί ότι τμήματα του ιστορικού αυτού κοιμητηρίου έχουν κηρυχθεί ιστορικά διατηρητέα από το ίδιο το Υπουργείο με την υπ' αριθμόν 2747/43775 υπουργική απόφαση ΦΕΚ 717/Β/15-11-1990. Εις επίρρωσιν της ερωτήσεώς μου θα καταθέσω και κάποια έγγραφα. Ερωτάται η κυρία Υπουργός: Αποτελεί προτεραιότητα η διάσωση του ιστορικού αυτού κοιμητηρίου κι αν ναι, σε ποια βήματα θα προβεί ώστε να ενεργήσουν οι αρμόδιες υπηρεσίες και με τι χρονικό ορίζοντα, λαμβανομένου υπ' όψιν του κατεπείγοντος της καταστάσεως; Έχει διερευνηθεί η δυνατότητα αναζήτησης των απαιτουμένων οικονομικών πόρων και από ευρωπαϊκά προγράμματα; Ευχαριστώ πολύ.
Ευχαριστούμε πολύ, κύριε Συρίγο. Κυρία Υπουργέ, έχετε τον λόγο για τρία λεπτά.
Σας ευχαριστώ, κύριε Πρόεδρε. Κύριε Συρίγο, θα ήθελα να συμφωνήσω μαζί σας ότι το κοιμητήριο του Αγίου Γεωργίου στη συνοικία Νεάπολη της Ερμούπολης της Σύρου αποτελεί πράγματι μία κιβωτό της ιστορίας και της τέχνης και η πολιτεία οφείλει να προστατεύσει και να το αναδείξει. Κοσμείται, όπως και το Α΄ Νεκροταφείο των Αθηνών, με αριστουργήματα αρχιτεκτονημάτων και γλυπτών επωνύμων καλλιτεχνών. Όπως γνωρίζετε, το 1990 καθορίζεται το καθεστώς προστασίας από το Υπουργείο Πολιτισμού τμήματος του κοιμητηρίου με πλήθος ταφικών γλυπτών ως ιστορικό διατηρητέο μνημείο. Επίσης το Υπουργείο Πολιτισμού με τις υπηρεσίες και με πόρους του έχει αναθέσει μία σειρά μελετών επί σειρά ετών. Συγκεκριμένα, είναι τέσσερις δομικές μελέτες και δεκατρείς μελέτες συντήρησης. Βεβαίως αυτές οι μελέτες χρειάζονται επικαιροποίηση. Περνάνε τα χρόνια και όταν δεν εφαρμόζονται, δημιουργούνται καινούριες παθογένειες στα μνημεία. Ωστόσο υπάρχουν αυτές οι μελέτες. Το 2010 υπογράφεται προγραμματική σύμβαση μεταξύ Δήμου Σύρου και Υπουργείου Πολιτισμού για τα έργα συντήρησης. Όπως γνωρίζετε, το κοιμητήριο είναι στην αρμοδιότητα του δήμου. Επομένως, το Υπουργείο Πολιτισμού δεν μπορεί να κάνει κάτι χωρίς τη συνεργασία του δήμου. Τότε προβλεπόταν μία χρηματοδότηση από τον δήμο ύψους 450.000 για την εκτέλεση των εργασιών υπό την επίβλεψη του Υπουργείου Πολιτισμού. Δυστυχώς, αυτή η προγραμματική δεν τέθηκε σε εφαρμογή, για λόγους έλλειψης οικονομικών πόρων από τον δήμο. Επίσης, μία νέα προγραμματική υπεγράφη το 2013, η οποία επίσης δεν ολοκληρώθηκε. Όπως σας είπα πριν, η ευθύνη του Υπουργείου Πολιτισμού είναι περιορισμένη. Ανήκει στον Δήμο της Σύρου το κοιμητήριο. Ωστόσο το Υπουργείο Πολιτισμού είναι πάντα στη διάθεση - και με την καλή του προετοιμασία βάσει των μελετών που ήδη υπάρχουν - τού να δημιουργήσει νέες συνθήκες συνεργασίας με τον δήμο, για να προστατευτεί το κοιμητήριο.
Ευχαριστούμε πολύ την κυρία Υπουργό. Τον λόγο έχει ο κ. Συρίγος για τρία λεπτά, για τη δευτερολογία του.
Ευχαριστώ την Υπουργό για τις διαπιστώσεις και τα συμπεράσματά της και για την προθυμία με την οποία απήντησε και επίσης για τη διάθεση συνεργασίας. Θα ήθελα να επισημάνω απλώς ότι αυτή η ερώτησή μου είναι συνάμα όχληση αλλά και έκκληση για δράση προτού να είναι αργά. Γι' αυτό θα επιθυμούσα από την πλευρά του Υπουργείου συγκεκριμένες δεσμεύσεις, κυρίως χρονικά. Εξάλλου επειδή τα ζητήματα του πολιτισμού εκφεύγουν των στενών ορίων της τοπικής υπόθεσης, το όφελος θα είναι γενικό, δηλαδή υπέρ όλης της ελληνικής κοινωνίας. Ο δήμος πράγματι έχει συστήσει μια επιτροπή διάσωσης και επιθυμεί συνεργασία. Είναι δε πρόθυμος να συνεισφέρει σε ό,τι απαιτηθεί. Ευχαριστώ.
Ευχαριστούμε πολύ τον κ. Συρίγο. Τον λόγο έχει η κυρία Υπουργός.
Κατ' αρχάς θα ήθελα να πω ότι χαιρετίζουμε το ψήφισμα της Εταιρείας Κυκλαδικών Μελετών, που ανέδειξε ακριβώς αυτή τη μεγάλη αξία του μνημείου και είμαστε αρωγοί σε οποιαδήποτε πρωτοβουλία. Τα βήματα που πρέπει να ακολουθηθούν σε αυτή τη φάση είναι τα εξής: Κατ' αρχάς είναι η επικαιροποίηση των μελετών. Ύστερα είναι η λήψη εκ νέου όλων των απαιτούμενων εγκρίσεων και από το Υπουργείο. Και τρίτον, - που είναι το πιο σημαντικό - είναι η εύρεση πόρων για τη χρηματοδότηση των ενεργειών και των εργασιών. Όπως γνωρίζετε, το Υπουργείο Πολιτισμού δεν διαθέτει ίδιους πόρους για να εντάξει τις μελέτες στα προγράμματα ΕΣΠΑ. Αυτό πρέπει να γίνει μέσα από την περιφέρεια. Και βεβαίως με πολλές περιφέρειες έχουμε πολύ καλή συνεργασία και υπάρχει καλή διάθεση. Ωστόσο ο Δήμος της Σύρου πρέπει να αναλάβει συντονιστικό ρόλο, για να μας βοηθήσει να προτείνουμε τα έργα αυτά με τις επικαιροποιημένες μελέτες για να ενταχθούν σε προγράμματα είτε της τοπικής αυτοδιοίκησης είτε της περιφέρειας. Επομένως, ως φερόμενος ιδιοκτήτης του κοιμητηρίου πρέπει να συντονίσει τις ενέργειες. Το Υπουργείο Πολιτισμού, όπως είπα πριν, είναι έτοιμο να παράσχει την τεχνογνωσία του για την αποκατάσταση και τη συντήρηση των μνημείων και θα διευκολύνει και στο επίπεδο μελετών όσο και στο επίπεδο των εγκρίσεων την επίσπευση των διαδικασιών, ώστε να διασωθεί στον μέγιστο βαθμό ο πλούτος αυτών των έργων τέχνης. Είμαστε ανοιχτοί σε συνεργασίες και σε συνέργειες, όπως κάνουμε άλλωστε και με όλες τις περιφέρειες της Ελλάδας και με την τοπική αυτοδιοίκηση, για να προστατεύσουμε αυτό το σπουδαίο μνημείο.
Ευχαριστούμε πολύ, κυρία Υπουργέ. Προχωράμε τώρα στην πρώτη με αριθμό 1040/12-2-2018 επίκαιρη ερώτηση δεύτερου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Θεμιστοκλή Μουμουλίδη προς την Υπουργό Πολιτισμού και Αθλητισμού, με θέμα: «Η πολιτιστική πολιτική του Υπουργείου Πολιτισμού και Αθλητισμού για την ενίσχυση, ανάπτυξη και υποστήριξη του σύγχρονου πολιτισμού στην ελληνική περιφέρεια και το μέλλον του θεάτρου στην περιφέρεια». Τον λόγο έχει ο κ. Μουμουλίδης για δύο λεπτά για την πρωτολογία του.
Ευχαριστώ, κύριε Πρόεδρε. Ευχαριστώ, κυρία Υπουργέ, για την άμεση ανταπόκρισή σας. Γνωρίζετε ότι στις βασικές προτεραιότητες μιας εθνικής πολιτιστικής πολιτικής βρίσκεται η ανάπτυξη των δομών και η ενίσχυση των θεσμών και των δημιουργών της περιφέρειας, καθώς και η προώθηση συνεργασιών και συμπαραγωγών μεταξύ θεσμών, κέντρου και περιφέρειας. Στον χώρο του σύγχρονου πολιτισμού γνωρίζετε πολύ καλύτερα από όλους ότι είναι πλέον επιβεβλημένη η ρεαλιστική, αποτελεσματική αντιμετώπιση θεσμικών, οργανωτικών και οικονομικών ζητημάτων, που έχουν προκύψει τα τελευταία χρόνια, αφ' ενός λόγω της πολύχρονης οικονομικής κρίσης και αφ' ετέρου λόγω του ξεπερασμένου θεσμικού πλαισίου που εδώ και χρόνια υφίσταται σε σημαντικούς τομείς. Η διαχρονικά αδικημένη ελληνική περιφέρεια θα πρέπει να ξεκινήσει να ενισχύεται με συγκεκριμένες πολιτικές. Οι αριθμοί αποτελούν ακλόνητη απόδειξη της διαχρονικής αδικίας της ελληνικής περιφέρειας. Ενδεικτικά μόνο αναφέρω αυτό, που καλύτερα από όλους μας γνωρίζετε, ότι δηλαδή το Υπουργείο Πολιτισμού διαθέτει ποσοστό μικρότερο από 3% για τους θιασώτες του σύγχρονου πολιτισμού στην ελληνική περιφέρεια. Επειδή, λοιπόν, η ενθάρρυνση των συνεργασιών μεταξύ κέντρου και περιφέρειας εμφανίζεται πλέον ως απολύτως αναγκαία, επειδή το καθεστώς των Δημοτικών Περιφερειακών Θεάτρων ΔΗΠΕΘΕ έχει εξαντλήσει προ πολλού τη δυναμική του και επομένως είναι επιτακτική η ανάγκη επαναπροσδιορισμού και λειτουργίας του θεσμού, επειδή ο καταμερισμός των χρημάτων και των ενισχύσεων που αποδίδονται από το Υπουργείο Πολιτισμού αντίστοιχα στους φορείς σύγχρονου πολιτισμού σε Αθήνα, Θεσσαλονίκη και περιφέρεια, είναι απολύτως άδικος, αναποτελεσματικός και αδιέξοδος ως προς κάθε έννοια αποκέντρωσης, επειδή το παραγόμενο από τους κορυφαίους εθνικούς θεσμούς καλλιτεχνικό έργο - Εθνικό Θέατρο, Εθνική Λυρική Σκηνή, Κρατικό Θέατρο Βορείου Ελλάδος, Μέγαρο Μουσικής Θεσσαλονίκης και Αθηνών - θα μπορούσε να έχει πολλαπλασιαστικό αποτέλεσμα, επειδή η εφαρμογή τεκμηριωμένης πολιτικής συνεργασιών αποκέντρωσης και ενίσχυσης της ελληνικής περιφέρειας μπορεί να δημιουργήσει σημαντικό αριθμό θέσεων εργασίας, ερωτάται η κυρία Υπουργός: Πρώτον, σε ποιες ενέργειες προτίθεται να προχωρήσει το Υπουργείο Πολιτισμού για τον επαναπροσδιορισμό του θεσμού των ΔΗΠΕΘΕ στην ελληνική περιφέρεια - δεν θα το έλεγα έτσι, θα έλεγα του θεσμού του θεάτρου ή των παραστατικών τεχνών στην ελληνική περιφέρεια - ώστε με μια νέα τεκμηριωμένη και ρεαλιστική γεωγραφική κατανομή να μπορούν να αξιοποιηθούν επιχορηγήσεις, συνεργασίες και καλλιτεχνικό δυναμικό; Δεύτερον, σε ποιες ενέργειες προτίθεται να προχωρήσει το Υπουργείο Πολιτισμού, ώστε να ενισχυθούν οι σχέσεις και κυρίως οι συνεργασίες, μεταξύ των θεσμικών φορέων του κέντρου και της περιφέρειας; Ευχαριστώ.
Ευχαριστούμε πολύ, κύριε Μουμουλίδη. Η κυρία Υπουργός έχει τον λόγο.
Ευχαριστώ, κύριε Μουμουλίδη, γιατί μου δίνετε την ευκαιρία να εκθέσω τις σκέψεις μου και τις συγκεκριμένες δράσεις, που έχει πάρει το Υπουργείο για ένα θέμα στο οποίο έχω αφιερώσει ένα μεγάλο μέρος της ζωής μου και το οποίο πονάω ιδιαίτερα. Ο θεσμός του θεάτρου μέσα από τον θεσμό των Δημοτικών Περιφερειακών Θεάτρων, όπως είπατε και εσείς, έχει αφεθεί επί χρόνια στην τύχη του. Δεν υπήρχε καμμία ουσιαστική παρακολούθηση του θεσμού. Ο θεσμός αυτός, από έναν θεσμό που αποσκοπούσε στο να δώσει αξιοπρέπεια καλλιτεχνική και ταυτότητα στην περιφέρεια, αφέθηκε να γίνει ένα κακέκτυπο πολλές φορές του κέντρου ή κάτω από την σχεδόν ιμπεριαλιστική επιβολή των προτεραιοτήτων του κέντρου και έχασε σταδιακά τη δυναμική του. Έπαψε να είναι ένα φυτώριο νέων δημιουργών, ένα φυτώριο τοπικών δυνάμεων - και μάλιστα σε συνεργασία με νέους ανθρώπους, που θα μπορούσαν να προσφέρουν τις δυνάμεις τους και να δοκιμαστούν στην περιφέρεια - και μετετράπη σε ένα πολλές φορές κερδοσκοπικό, εμπορικό σχήμα, το οποίο δεν είχε καμμία σχέση με την αιτία για την οποία χρηματοδοτούνταν. Αυτό το έχουμε ζήσει όλοι και έχουμε προβληματιστεί όλοι με αυτές τις εξελίξεις και έχουμε διαπιστώσει ότι ο ασθενής νοσεί βαριά. Ήδη από την περσινή χρονιά θελήσαμε να ακολουθήσουμε σταδιακά βήματα. Δεν θεωρούμε ότι μπορεί να γίνει μια απότομη αλλαγή, διότι έχουμε να κάνουμε και με τις τοπικές κοινωνίες, με θεσμούς και με νόμους. Επομένως, πήραμε δυο βασικές πρωτοβουλίες για την περσινή χρονιά. Η μία ήταν να επαναφέρουμε στην προγραμματική το στοιχείο της υψηλής καλλιτεχνικής ποιότητας και του καλλιτεχνικού διευθυντή σαν απαραίτητη προϋπόθεση και γι' αυτό και περάσαμε και διάταξη τον Ιούνιο, η οποία ακριβώς βοηθά τα ΔΗΠΕΘΕ να προσλαμβάνουν καλλιτεχνικούς διευθυντές όχι με κριτήρια ΑΣΕΠ ή με απαραίτητη την πανεπιστημιακή κατάρτιση, αλλά με βάση το καλλιτεχνικό κύρος του καλλιτεχνικού διευθυντή. Επίσης, ένα άλλο στοιχείο το οποίο θέσαμε ξανά, το οποίο είχε εκλείψει σχεδόν παντελώς επί της ουσίας, ήταν ο έλεγχος. Ζητήσαμε τον ετήσιο οικονομικό και καλλιτεχνικό απολογισμό, καθώς και προγραμματισμό για την καινούρια χρονιά. Βάσει, λοιπόν, αυτών των κριτηρίων, υπήρξε η διαφοροποίηση στη χρηματοδότηση των ΔΗΠΕΘΕ. Υπήρξε επιβράβευση των ΔΗΠΕΘΕ που τηρούσαν στο μέτρο του δυνατού την προγραμματική συμφωνία και τηρούσαν ένα υψηλό επίπεδο με θέσεις εργασίας, με διάθεση συνεργασίας μεταξύ τους και βάσει αυτού είδαμε και μπορέσαμε να ξεχωρίσουμε τα ΔΗΠΕΘΕ που ανταποκρίνονταν. Ενδεικτικά αναφέρουμε τα καλά παραδείγματα των Δημοτικών Περιφερειακών Θεάτρων της Πάτρας, της Λάρισας, της Κοζάνης, των Ιωαννίνων, της Καβάλας, των Σερρών και της Κρήτης. Αυτά, λοιπόν, τα ΔΗΠΕΘΕ έλαβαν μεγαλύτερη επιχορήγηση από τα υπόλοιπα, τα οποία υστερούσαν. Αυτό θεωρούμε ότι έδωσε ένα κίνητρο σε όλα ΔΗΠΕΘΕ να ξανακοιτάξουν τον θεσμό, εάν θέλουν να παραμείνουν εντός του δικτύου. Για φέτος κάνουμε ένα βήμα παραπέρα. Βάζουμε καινούρια κριτήρια και κίνητρα στη νέα προγραμματική για την κατανομή των πόρων. Θεωρούμε σημαντικό να υπάρξει μια δίκαιη κατανομή, αλλά με βάση αξιοκρατικά κριτήρια. Θέτουμε, λοιπόν, εκτός από την παρουσία του καλλιτεχνικού διευθυντή, που με χαρά βλέπουμε ότι ένα - ένα τα ΔΗΠΕΘΕ αρχίζουν και προσλαμβάνουν καλλιτεχνικούς διευθυντές με καλλιτεχνικά κριτήρια, ως απαραίτητο κριτήριο την παρουσία σε ποσοστό 80% επαγγελματιών ηθοποιών. Έχουμε δει το φαινόμενο στο παρελθόν να υπάρχουν ερασιτεχνικά σχήματα ή ερασιτέχνες ηθοποιοί σε μεγάλο ποσοστό και να μην υπάρχει απασχόληση των επαγγελματιών σε μια περίοδο που αυτός ο χώρος μαστίζεται από την ανεργία. Επομένως, εκτός απ' αυτά τα δυο, θέλουμε να αναπτυχθεί το πνεύμα της συνεργασίας, όχι ευκτικά και με ευχολόγια, αλλά με συγκεκριμένα βήματα και συγκεκριμένα κίνητρα. Θέλουμε να υπάρξουν συνεργασίες μεταξύ των όμορων νομών και των ΔΗΠΕΘΕ τους, όχι βάζοντας απαραίτητα την έδρα σε ένα από τα δύο, γιατί αυτό δημιουργεί συγκρούσεις μεταξύ των τοπικών κοινωνιών και δεν είναι απαραίτητο, όμως μπορούν να ενώσουν τις δυνάμεις τους, να κάνουν συμπαραγωγές, να εξοικονομήσουν χρήματα και έτσι με την επιπλέον επιχορήγηση, που είναι το κίνητρο του Υπουργείου, να έχουν επιπλέον εξοικονόμηση πόρων, για να αυξήσουν το καλλιτεχνικό επίπεδο και να μπορέσουν να κάνουν περιοδεία εντός της περιφέρειάς τους. Εδώ θέλουμε να εντάξουμε δυναμικά και την παρουσία της περιφέρειας, για να αποκτήσει και νόημα το Δημοτικό Περιφερειακό Θέατρο. Θέλουμε να συμβάλει η περιφέρεια, που έτσι και αλλιώς σε κάποιες περιοχές συμβάλλει η περιφέρεια στα ΔΗΠΕΘΕ και θέλουμε να το κάνουμε θεσμικά αυτό, να ενταχθεί μέσα στην προγραμματική συμφωνία. [[Στο σημείο αυτό χτυπάει το κουδούνι λήξεως του χρόνου ομιλίας της κυρίας Υπουργού]] Ένα άλλο στοιχείο, στο οποίο θέλουμε να δώσουμε κίνητρα, είναι η εξωστρέφεια, οι σχέσεις των δημοτικών περιφερειακών θεάτρων με αντίστοιχα όχι μόνο της Ελλάδας, αλλά και του εξωτερικού, με συμπαραγωγές και να δώσουμε τα κίνητρα για να συμβεί αυτό. Υπάρχουν τέτοιες κινήσεις μέσα στην Ευρώπη και θέλουμε να δώσουμε αυτήν την εμψύχωση, αλλά με συγκεκριμένη οικονομική στήριξη, για να συμβεί αυτό. Ένα επιπλέον κριτήριο είναι η υποστήριξη των νέων δημιουργών, των νέων καλλιτεχνών, οι οποίοι με τον θεσμό των residencies, δηλαδή με μια φιλοξενία, θα μπορούν να παράγουν το έργο τους στην περιφέρεια και να το προσφέρουν εκεί, αυξάνοντας και το κοινό, φέρνοντας νεανικό κοινό στα ΔΗΠΕΘΕ.
Κυρία Υπουργέ, εάν θέλετε, να συνεχίσουμε με τη δευτερολογία σας, γιατί φτάσαμε στα επτά λεπτά.
Επειδή έχουμε να πούμε και κάτι άλλο στη δευτερολογία, θα ήθελα να προσθέσω κάτι τελευταίο: Την ταυτότητα. Δεν θέλουμε να έχουμε μία απομίμηση του κέντρου. Θέλουμε το κάθε ΔΗΠΕΘΕ να έχει τη δική του ταυτότητα, είτε καλλιτεχνική είτε μέσα από αυτό που αναδύεται μέσα από την ίδια την περιοχή. Έτσι πιστεύουμε ότι αναδεικνύεται ο θεσμός και δεν αφήνεται στην τύχη του.
Ευχαριστούμε πολύ. Παρακαλώ, κύριε Μουμουλίδη, έχετε τον λόγο για τρία λεπτά για τη δευτερολογία σας.
Ευχαριστώ, κύριε Πρόεδρε. Κυρία Υπουργέ, συμπτωματικά έχουμε υπηρετήσει και οι δύο την ελληνική περιφέρεια και εντελώς συμπτωματικά από τους ίδιους θεσμούς, δηλαδή περάσαμε και οι δύο από τα περιφερειακά θέατρα του Βόλου και της Πάτρας. Επομένως, γνωρίζουμε πολύ καλά το τι σημαίνει θέατρο στην περιφέρεια, τι σημαίνει πολιτισμός στην περιφέρεια, τι σημαίνει ποιότητα ζωής στην ελληνική περιφέρεια. Ο στόχος της επίκαιρης ερώτησής μου είναι περισσότερο το να βοηθήσει. Προφανώς, γνωρίζετε πολύ καλά το αντικείμενο και το θέμα του περιφερειακού θεάτρου και το θέμα της περιφέρειας. Ο στόχος και ο λόγος της κατάθεσης της επίκαιρης ερώτησης είναι λόγω εμφανών αδικιών, οι οποίες διαχρονικά συμβαίνουν στην ελληνική περιφέρεια. Η ελληνική περιφέρεια ουδέποτε δέχθηκε ή συζήτησε ένα σχέδιο πολιτιστικής ανάπτυξης. Εγώ με την επίκαιρη ερώτηση θέλω περισσότερο να ερεθίσω και να κινήσω - αν θέλετε - τα αντανακλαστικά σας σε μια κατεύθυνση δημιουργίας ενός κινήματος, μιας «άνοιξης» του ελληνικού πολιτισμού στην περιφέρεια. Αυτό δεν είναι μόνο οικονομικό θέμα, αλλά και θέμα πολιτικών επιλογών. Νομίζω ότι θα αδικούσαμε τη συζήτηση εάν μέναμε μόνο στα περιφερειακά θέατρα. Ας μιλήσουμε στον λίγο χρόνο που έχουμε για τη σημασία της ανάπτυξης, διότι ο πολιτισμός μπορεί να αποτελέσει και σύγχρονο παράλληλο πυλώνα οικονομικής ανάπτυξης. Ξέρουμε πολύ καλά ότι σε πολλά από τα θέατρα, που αναφέρουμε δεν υπάρχουν στοιχειώδεις υποδομές για ανάπτυξη σημαντικών γεγονότων. Θέλω, όμως, να αναφερθώ σε κάτι. Δεν παρακολουθούμε καθόλου αυτό που συμβαίνει κυρίως στη σύγχρονη ευρωπαϊκή πραγματικότητα. Τι εννοώ; Μια παράσταση στη Γαλλία θα ξεκινήσει από ένα περιφερειακό θέατρο, από την περιφέρεια της γαλλικής επικράτειας και θα καταλήξει μετά από έναν χρόνο ως ένα μεγάλο σημαντικό γεγονός, με συνεργασίες σημαντικών ανθρώπων, στο κέντρο. Μιλώ για τα επιχορηγούμενα θέατρα. Στην Ελλάδα δεν συμβαίνει αυτό. Οι εθνικές μας σκηνές, το Εθνικό, το Κρατικό και η Λυρική ακόμη - λιγότερο η Λυρική - δεν έχουν αυτήν την πολιτική και την κουλτούρα των συνεργασιών, με αποτέλεσμα η ελληνική περιφέρεια να μένει διαχρονικά αδικημένη. Σας θυμίζω ότι γύρω στο 2000 ο κωδικός του Υπουργείου για τα περιφερειακά θέατρα, για το θέατρο στην περιφέρεια, ήταν περίπου 4 εκατομμύρια. Σήμερα είμαστε, εάν δεν κάνω λάθος, σε κάτι λιγότερο από 800.000 ευρώ. Αυτό το λιγότερο από 3% που αποδίδει διαχρονικά η ελληνική πολιτεία στην ελληνική περιφέρεια νομίζω ότι είναι άδικο και αντιμάχεται κάθε ουσιαστική έννοια πολιτιστικής αποκέντρωσης. Δεν μπορεί να υπάρχει καμμία ανάπτυξη με υπανάπτυκτη την ελληνική περιφέρεια. Αυτό ισχύει και για άλλους τομείς. Επειδή, όμως, ο τομέας του πολιτισμού είναι ιδιαίτερα σημαντικός, ας σταθούμε σε αυτόν. Θα σας πω κι ένα δεύτερο παράδειγμα: Προχωράτε στην εφαρμογή της πολιτικής των επιχορηγήσεων και πολύ σωστά. Μετά το 2011, για πρώτη φορά το Υπουργείο Πολιτισμού επιχορηγεί σχήματα. Θα μπορούσατε να δημιουργήσετε κίνητρα σε σχήματα σημαντικά, σε σημαντικούς δημιουργούς που θα φιλοξενηθούν σε συνεργασία με την τοπική αυτοδιοίκηση Α΄ και Β΄ βαθμού σε πόλεις της ελληνικής περιφέρειας με τα ίδια χρήματα, παράγοντας για τρεις μήνες σημαντικό έργο και μια σειρά σεμιναρίων. Με άλλα λόγια, θέλω να πω ότι πρέπει να υπάρξει μια μόχλευση, η οποία θα δημιουργήσει και θέσεις εργασίας, αλλά κυρίως θα οδηγήσει σε αυτό που έχουμε ανάγκη. Η χώρα σταδιακά βγαίνει από τα μνημόνια. Ελπίζουμε ότι προχωράει σε καλύτερες ημέρες και ότι έρχονται καλύτερες εποχές. Θα ήταν άδικο μια σύγχρονη Κυβέρνηση, μια αριστερή Κυβέρνηση να μην δει αυτό που έρχεται. Οι καλύτερες ημέρες, κατά τη γνώμη μου, έχουν να κάνουν με την ποιότητα ζωής και με την αναβάθμιση για πρώτη φορά μεταπολιτευτικά - διότι ουδέποτε υπήρξε ένα συγκροτημένο σχέδιο - ενός διαλόγου γύρω από τον πολιτισμό, με την «άνοιξη» των τεχνών και των γραμμάτων στην ελληνική περιφέρεια, με την ενθάρρυνση νέων δημιουργών, όπως πολύ σωστά το θέτετε, με την ενθάρρυνση σημαντικών καλλιτεχνών να εργαστούν στην περιφέρεια, κάτι που συμβαίνει σε όλον τον κόσμο. Αυτό θα περιμένουμε να δούμε με ενδιαφέρον. Πιστεύουμε ότι είναι απολύτως εφικτό και είναι μέσα στους στόχους μας και μέσα στις δυνατότητές μας. Κλείνοντας, λέω ότι ο πολιτισμός μπορεί να αποτελέσει όχι μόνο πυλώνα ανάπτυξης, αλλά και ένα πολύ σημαντικό σημείο συνάντησης. Κλείνω λέγοντας ότι υπάρχουν τομείς που από το 1967 και μετά δεν αναπτύχθηκαν. Σας ευχαριστώ.
Ευχαριστούμε, κύριε Μουμουλίδη. Τον λόγο έχει η κυρία Υπουργός.
Αναφερθήκατε στην υποδομή στην περιφέρεια. Είναι ένα θέμα που μας απασχολεί και σε όλες τις επισκέψεις, που κάνουμε προσπαθούμε να βρούμε τρόπους με την τοπική αυτοδιοίκηση να αναδειχθούν πόλοι - κέντρα πολιτισμού εκτός από αυτά τα οποία ήδη υπάρχουν στις πόλεις, αλλά και σε πόλεις που πραγματικά υπάρχει σοβαρή έλλειψη. Αναφερθήκατε στη φιλοξενία. Ήδη στην πρωτολογία μου αναφέρθηκα στα residencies, δηλαδή στη φιλοξενία σχημάτων νεανικών ή σχημάτων θεατρικών, που μπορούν να μεταφέρουν τη δουλεία τους στην περιφέρεια και εκεί να αναδείξουν το έργο τους μέσα στο πλαίσιο ακριβώς της επί της ουσίας της συνεργασίας μεταξύ της περιφέρειας και του κέντρου. Επίσης, ήδη μέσα στα κριτήρια είναι η συνεργασία με φορείς του ελεύθερου θεάτρου που ήδη επιχορηγούνται, όπως αναφέρατε, αλλά και των κρατικών μας σκηνών. Πέρυσι ήδη έγινε μία πολύ ενδιαφέρουσα συνεργασία μεταξύ του Θεάτρου Τέχνης και του ΔΗΠΕΘΕ Ιωαννίνων. Πιστεύουμε ότι μέσα από την ενθάρρυνση και τα κίνητρα που δίνουμε, αυτές οι προσπάθειες θα συνεχιστούν. Βεβαίως, είναι μικρό το ποσό το οποίο δίνουμε βάσει του κωδικού που υπάρχει στα ΔΗΠΕΘΕ. Θέλουμε να ελπίζουμε ότι βάσει των κινήτρων πιθανόν να μπορέσουμε να δώσουμε σε αυτούς που ανταποκρίνονται ένα επιπλέον μπόνους στην προσπάθειά τους να αναβαθμίσουν τη δουλειά τους. Στο πλαίσιο της γενικότερης κυβερνητικής πολιτικής που προάγει τη διαφάνεια, την αξιοκρατία και τη δίκαιη κατανομή των πόρων, το Υπουργείο Πολιτισμού επί έναν χρόνο έχει ασχοληθεί με την επικαιροποίηση του Μητρώου Πολιτιστικών Φορέων της Περιφέρειας. Όπως ίσως ξέρετε, παραλάβαμε ένα άναρχο σύστημα χρηματοδότησης, αδιαφανές εντελώς, μη επικαιροποιημένο από το 2011. Για πρώτη φορά παίρνουμε μέτρα αξιολογώντας, διασταυρώνοντας το τι ακριβώς συμβαίνει στην περιφέρεια και ποιοι είναι αυτοί οι φορείς που αξίζουν πραγματικά υποστήριξης. Επίσης, κάναμε ένα καινούριο σύστημα, χωρίζοντας τη χρονιά σε δύο περιόδους, δηλαδή στο τέλος Ιανουαρίου έληξε η υποβολή των προτάσεων για τη χειμερινή περίοδο και την άνοιξη θα γίνει για τη θερινή. Με αυτόν τον τρόπο συγκεντρώνουμε ανά κατηγορία από όλη την περιφέρεια, γεωγραφικά και ανά είδος όλες τις προτάσεις και έτσι μπορούμε να αξιολογήσουμε τις καλύτερες και τις πιο σημαντικές πρωτοβουλίες, τις οποίες και θα στηρίξουμε. Ήδη την περυσινή χρονιά, μέσα ακριβώς από αξιολογικά κριτήρια, στον βαθμό που είχαμε προχωρήσει την έρευνα, μοιράστηκε 1,5 εκατομμύριο ευρώ σε όλη την περιφέρεια για τους σκοπούς αυτούς. Όπως γνωρίζετε, είμαστε πολύ ευτυχείς, γιατί ήδη ξεχωρίζουν και στηρίζουμε όσο μπορούμε πιο γενναιόδωρα πολύ σημαντικά θετικά παραδείγματα, όπως το Φεστιβάλ Κινηματογράφου της Ολυμπίας για παιδιά και νέους, το μουσικό εργαστήρι «Λαβύρινθος» του Ρος Ντέιλι στην Κρήτη, το Μουσείο Σολωμού και επιφανών Ζακυνθίων στα Επτάνησα και το Εθνολογικό Λαογραφικό Μουσείο Θράκης στην Αλεξανδρούπολη. Είναι ενδεικτικά παραδείγματα, χάριν του χρόνου. Υπάρχουν και πολλά άλλα. Θέλουμε, λοιπόν, να πιστεύουμε ότι με αυτόν τον τρόπο κατ' αρχάς δίνουμε το στίγμα της διαφάνειας ότι δεν θα συμβαίνει αυτό που συνέβαινε παλιά, δηλαδή κάποιοι παραδοσιακά να παίρνουν χρήματα από το Υπουργείο χωρίς να αποδίδουν απολογισμό, χωρίς να έχουν αξιολογικά κριτήρια, απλώς επειδή το είχαν συνηθίσει ή αυτοί που τυχαίνει πρώτοι να έρχονται να παίρνουν τα χρήματα και για αυτούς που είναι στο τέλος να μην υπάρχουν πια χρήματα. Βάζουμε σε τελείως καινούρια βάση τη χρηματοδότηση και τις αιγίδες, γιατί και αυτό δίνει προστιθέμενη αξία στις δραστηριότητες. Έτσι πιστεύουμε ότι δίνουμε ένα καινούριο στίγμα με βάση την κυβερνητική πολιτική.
Ευχαριστούμε πολύ, κυρία Υπουργέ. Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό από την Παρασκευή 16 Φεβρουαρίου έως και την Κυριακή 18 Φεβρουαρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Θα συζητηθεί τώρα η τέταρτη με αριθμό 1068/12-2-2018 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Δώστε το δικαίωμα σε βιοπαλαιστές μικρομεσαίους επαγγελματίες και εν γένει επιχειρηματίες στη “δεύτερη ευκαιρία” με την υπαγωγή τους στη ρύθμιση ασφαλιστικών εισφορών». Καλωσορίζουμε τον κ. Νικολόπουλο και του ευχόμαστε περαστικά. Βλέπω ότι η φωνή σας έχει φτιάξει.
Θα το δούμε.
Θα φανεί τώρα αν πήγε καλά και το χειρουργείο. Ορίστε, κύριε Νικολόπουλε, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε και για τις ευχές σας. Η αλήθεια είναι ότι έβγαλα κάλους στις φωνητικές χορδές με το να φωνάζω αν το Μαξίμου ακούει, αν η Κυβέρνηση ακούει. Σήμερα για μένα αποτελεί μια ευχάριστη έκπληξη, γιατί εισακούστηκε η φωνή, το αίτημα ενός συμπατριώτη μας - που σίγουρα δεν είναι μόνον αυτού - που διέκοψε τον επαγγελματικό του βίο μέσα σε αυτούς τους μνημονιακούς χρόνους και αποφάσισε να επανέλθει. Όμως, είχε ήδη μία οφειλή περίπου 10.000 ευρώ και είχε και άλλες 6.000, 7.000 ευρώ πρόστιμα προς τα ασφαλιστικά ταμεία. Χαίρομαι γιατί με αυτή την επίκαιρη ερώτηση ενεργοποιήθηκαν - φαίνεται - τα αντανακλαστικά της Κυβέρνησης. Κατ' αρχάς, τουλάχιστον με την παρουσία του Υπουργού εδώ φαίνεται ότι κάποιοι ακούνε. Θα δείξει αν έχουν και τη βούληση. Όμως, πριν να θέσω το ερώτημα στον Υπουργό, θα μου επιτρέψετε, κύριε Πρόεδρε, να μεταφέρω και τη φωνή των πολυτέκνων - πολύτεκνος κι εγώ, παιδί πολύτεκνης οικογένειας, αλλά και πολύτεκνος πατέρας - για τις συζητήσεις που γίνονται τώρα στις επιτροπές μας και για την πρωτοβουλία της Κυβέρνησης. Μια και είναι στην ύλη του Υπουργείου συνολικά και όχι στις αρμοδιότητες του κ. Πετρόπουλου, θέλω ο Υπουργός να μεταφέρει τη φωνή των πολυτέκνων - άλλωστε, συλλογική είναι η ευθύνη - μήπως και πραγματικά ακούσει κάποιος στο Μαξίμου, γιατί η κ. Φωτίου φαίνεται ότι δεν έχει αντιληφθεί ότι διακόσιες είκοσι χιλιάδες πολυτέκνων δεν προέβαλαν ποτέ κανένα επιχείρημα, κανένα πρόβλημα ή καμμία δυσκολία στην κάρτα του μειωμένου πολυτεκνικού εισιτηρίου. Έναν χρόνο μετά ερχόμαστε με νόμο που θα ψηφιστεί στην Ολομέλεια μετά από λίγες μέρες - πέρασε από την επιτροπή - και λέμε ότι δεν θα τη δίνουν πια οι σύλλογοι των πολυτέκνων. Επιπλέον, κύριε Υπουργέ, ερχόμαστε να αμφισβητήσουμε την εκπροσώπηση των πολυτέκνων μέσω της Ανωτάτης Συνομοσπονδίας τους στα όργανα που μέχρι σήμερα συμμετείχαν στον ΟΠΕΚΑ, δηλαδή στην Οικονομική και Κοινωνική Επιτροπή Ελλάδος, αλλά και στο ΣΥΝΗΠΟ. Νομίζω ότι σωστά μεν λέτε ότι και άλλοι πρέπει να ενταχθούν - μονογονεϊκών, τρίτεκνων οικογενειών - αλλά ο καθένας εκεί εκπροσωπεί τα προβλήματα της συγκεκριμένης κατηγορίας. Τώρα, όμως, επιτρέψτε μου να θέσω το ερώτημα για το οποίο είμαστε σήμερα εδώ. Το θέμα είναι αν η Κυβέρνηση έχει τη βούληση να δώσει πάλι τη δυνατότητα, τη δεύτερη ευκαιρία σε βιοπαλαιστές - μικρομεσαίους, επαγγελματίες - και εν γένει σε επιχειρηματίες - θα λέγαμε - με μία ρύθμιση. Τι ζητά αυτός που ενεργοποίησε και εμένα; Λέει: «Να πληρώσω εφάπαξ όλες τις οφειλές μου, για να ξαναρχίσω την επαγγελματική μου δραστηριότητα, αλλά δώστε μου το κίνητρο. Αφαιρέστε μου τα πρόστιμα που μπήκαν για όλο εκείνο το διάστημα της αντικειμενικής αδυναμίας που είχα». Είμαι σίγουρος ότι ξέρετε το θέμα, κύριε Υπουργέ. Άλλωστε, η μαχόμενη δικηγορία σάς έφερε κοντά σ' όλες τις διεκδικήσεις εργαζομένων και επαγγελματιών υπό άλλη ιδιότητα τότε, αλλά εσείς ήσασταν από εκείνους τους ελαχίστους που σ' όλα τα συνδικαλιστικά κινήματα και αιτήματα πρωτοπορούσατε από μια άλλη θέση. Θέλω να πιστεύω, λοιπόν, ότι η απάντηση που θα δώσετε σήμερα θα είναι μια θετική απάντηση, αλλά και ένα μήνυμα ότι είναι η ώρα να ξανασηκώσουν τα μανίκια και με ελπίδα, αισιοδοξία, αλλά και με αρωγό την Κυβέρνηση της χώρας να ξαναδοκιμάσουν όσοι σ' αυτούς τους μνημονιακούς «παγετώνες» βρέθηκαν στα «κράσπεδα» της επαγγελματικής και της κοινωνικής ζωής. Σας ευχαριστώ πολύ.
Ευχαριστούμε, κύριε Νικολόπουλε. Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Κύριε Νικολόπουλε, το ενδιαφέρον σας είναι εύλογο. Είναι και δικό μας ενδιαφέρον και αυτό φαίνεται από τις διαδοχικές πρωτοβουλίες που παίρνουμε για τις ρυθμίσεις οφειλών. Με τον ν.4321/2015 είχαμε δώσει τη δυνατότητα κάποιος που οφείλει να καταβάλει εφάπαξ το υπόλοιπο της οφειλής μετά την πλήρη, την ολοσχερή αφαίρεση των προσαυξήσεων και των τόκων. Κάποιοι αξιοποίησαν αυτήν την ευκαιρία, άλλοι όχι. Δεν ξέρω αν το πρόσωπο στο οποίο αναφέρεστε επιχείρησε να αξιοποιήσει αυτήν την ευκαιρία. Φαίνεται ότι δεν επιχείρησε να την αξιοποιήσει. Όμως, αυτό που ζητάτε να κάνουμε, το είχαμε κάνει. Δεν σημαίνει αυτό ότι δεν πρέπει να λαμβάνουμε υπ' όψιν μας τα πραγματικά προβλήματα του κόσμου. Τα λαμβάνουμε υπ' όψιν μας και θα σας εξηγήσω με ποιον τρόπο. Αυτό που «τρέχει» τώρα είναι η πλατφόρμα των οφειλών προς την κοινωνική ασφάλιση. Φαίνεται ότι ο κόσμος ανταποκρίνεται θετικά, διότι έχει πλέον τη δυνατότητα να καταβάλει τις δόσεις των οφειλών, όπως ρυθμίζονται μέχρι εκατόν είκοσι δόσεις για ποσά άνω των 3.000 ευρώ. Υπενθυμίζω ότι οι δόσεις είναι τριάντα έξι για ποσά μέχρι 3.000 ευρώ. Φαίνεται ότι πραγματικά αυτή η δυνατότητα αξιοποιείται, διότι το ποσό των εισφορών που ήταν πάρα πολύ υψηλές έχει πλέον χαμηλώσει. Έτσι, ένας ελεύθερος επαγγελματίας - διότι εκεί είναι κυρίως το εύρος των δυνατοτήτων που παρέχεται τώρα - έχει την ευχέρεια ένα μέρος από εκείνο το ποσό που δεν δίνει ως εισφορά να το καταβάλει ως δόση, ενώ πριν έπρεπε να καταβάλει ένα πολύ μεγάλο μέρος της εισφοράς και μία δόση και αυτό δεν συνέβαινε. Τώρα θα μπορεί να το διαχειριστεί. Ολοκληρώνοντας αυτήν τη διαδικασία των ρυθμίσεων - που έχει κάποιος την ευκαιρία να αξιοποιήσει μέχρι τις 31 Δεκεμβρίου του τρέχοντος έτους, του 2018- θα δούμε τι μας μένει. Όμως, πέρα απ' αυτό, θα δούμε πραγματικά και θα δείτε ότι η βούληση της Κυβέρνησης για την ενίσχυση των ανθρώπων της επιχειρηματικότητας - μικρής και μεσαίας - αλλά και κάθε πολίτη είναι πραγματική και αποδεικνύεται. Στο επόμενο διάστημα θα εκδηλώσουμε νομοθετική πρωτοβουλία, ώστε να υπάρχει ασφαλιστική ικανότητα και ασφαλιστική ενημερότητα σε εκείνους οι οποίοι καταβάλλουν τις τρέχουσες εισφορές από 1-1-2017 και εντεύθεν, ανεξαρτήτως αν έχουν παλιές οφειλές και θα δούμε τι θα κάνουμε μ' εκείνες τις οφειλές. Άρα, θα δείτε ότι αυτά που λέτε ότι πρέπει να σκεφτόμαστε, τα σκεφτόμαστε και ακούμε. Ακούμε και σκεφτόμαστε τα προβλήματα των ανθρώπων, τα οποία σωρεύτηκαν τα προηγούμενα χρόνια, διότι το 89% των οφειλετών δημιουργήθηκε μέχρι τον Δεκέμβριο του 2014. Το μεγάλο μέρος των εισφορών που οφείλονται είναι για εκείνη την περίοδο. Και γι' αυτό τον λόγο πρέπει αυτή την κατάσταση που διαμορφώθηκε παλιά να τη διαχειριζόμαστε διαρκώς και αποτελεσματικά. Και θα πάρουμε και άλλα μέτρα τέτοια. Σας ευχαριστώ.
Ευχαριστούμε πολύ τον κύριο Υπουργό. Παρακαλώ, κύριε Νικολόπουλε, έχετε τον λόγο για τρία λεπτά για τη δευτερολογία σας.
Κύριε Πρόεδρε, είμαι σίγουρος ότι αυτό που είπε σήμερα ο Υπουργός, ο κ. Πετρόπουλος, θα ανακουφίσει κάπως και θα ενεργοποιήσει ακόμα περισσότερους για να ανταποκριθούν στους δύσκολους καιρούς. Όμως, δεν πήρα απάντηση στο ερώτημα. Φαντάζομαι ότι η απάντηση είναι «θα δούμε ποια θα είναι τα επόμενα βήματα της Κυβέρνησης και για άλλες πολλές κατηγορίες». Είναι αλήθεια ότι εμφανίζονται καθημερινά και καινούργιες πτυχές. Σήμερα, κύριε Υπουργέ, και χθες - είμαι σίγουρος ότι θα το είδατε - έχουν εμφανιστεί πολύ συγκεκριμένα ζητήματα για τη ρύθμιση που ήδη τρέχει, που λέει ότι δεν λάβαμε υπ' όψιν μας εκείνο και το άλλο. Δεν έχω τον χρόνο, αν και θέλω και πολύ μάλιστα, να μεταφέρω εδώ τη φωνή αυτών που με ολοσέλιδα ρεπορτάζ ο χθεσινός Τύπος ανεδείκνυε περιπτώσεις που πρέπει να αντιμετωπιστούν. Δεν είναι κάποιος θεός. Δεν μπορεί όλα να τα αντιμετωπίσει, όπως και το προκείμενο. Τι λέει το συγκεκριμένο; «Μα, να τα καταβάλω όλα. Δεν θέλω να μου κάνετε έκπτωση σε όσα χρωστούσα, παρ' ότι δεν τα φάγαμε μαζί», όπως έλεγε ο Πάγκαλος. Δεν τα έφαγε μαζί αυτός ο καψερός και άλλοι σαν κι αυτόν.
Πολύ καψερός!
Βεβαίως πολύ καψερός. Ακούστε, κύριε συνάδελφε, αν δεν το διαβάσατε, 30 δισεκατομμύρια, λέει, από το 1991 δόθηκαν, χάθηκαν από αυτών των καψερών τις εισφορές για το σκάνδαλο «NOVARTIS». Είμαστε, λέει, η μοναδική χώρα στον ανεπτυγμένο δυτικό καπιταλισμό που τα ασφαλιστικά μας ταμεία δεν έκαναν ποτέ διαπραγμάτευση με τις φαρμακευτικές εταιρείες. Οι κυβερνήσεις σε όλες τις άλλες χώρες έβλεπαν τα δελτία τιμών των φαρμάκων και πήγαιναν στις φαρμακευτικές εταιρείες και έλεγαν: «Αφού τα ασφαλιστικά μας ταμεία θα αγοράσουν το 95% των φαρμάκων σας, θέλουμε έκπτωση». Και τι έκαναν λέτε, κύριε Καμμένο; Πετύχαιναν, λέει, έκπτωση 50% και 60%. Εσείς που λέτε ότι δεν είδατε να έχουν ευθύνες. Αν έχουν ευθύνες, κύριε Καμμένο! Χθες γύρισε από την Αμερική ο κ. Σαράκης. Νομίζουν οι φίλοι μου εδώ της Νέας Δημοκρατίας ότι θα τη «βρουν» από τον στρατηγό Φραγκούλη. Ντι Πιέτρο θα αναδειχθεί ο Σαράκης. Ήρθε από την Αμερική χθες. Και εκεί να δεις βίντεο, εκεί να δεις ηχογραφημένες συνομιλίες για όλα αυτά που λέτε κάποιοι: «Μα, υπάρχουν αποδείξεις; Τα φάγανε;». Αυτοί ναι. Όχι ο λαός. Όχι αυτός, για τον οποίο είμαι σήμερα εδώ - και έπρεπε να είμαι σε αφωνία. Στην Ελλάδα, όμως, λέει, έγινε για πρώτη φορά διαπραγμάτευση - πότε; - το 2016. Άρα, μπορούσε να γίνει. Και να μην μας λένε κουβέντες και ιστορίες, και «θα δούμε». Φαντάζομαι ότι και εσείς θα το είδατε. Είμαι μέλος της εξεταστικής επιτροπής και είδα ποιοι Υπουργοί υπέγραφαν να πηγαίνουν και να πληρώνουν τη «NOVARTIS» εκατομμύρια, για να λένε σήμερα: «Δεν μπορούμε σ' αυτόν τον επαγγελματία να του πούμε: Σου βγάζουμε τα πρόστιμα, βρε αδερφέ, γιατί, ενώ μπορούσες δεκαπέντε, είκοσι χρόνια και κάθε μήνα κατέβαλες, ναι, στους μνημονιακούς παγετώνες δεν τα κατάφερες. Και έβαλες και λουκέτο. Και γυρίζεις τώρα πίσω και λες: Να ξαναρχίσω θέλω, κύριε Υπουργέ. Δώστε μου τη δυνατότητα. Και να τα πληρώσω όλα. Κόψτε κάτι από τα πρόστιμα. Δεν θέλετε να τα σβήσετε; Κόψτε κάτι. Αναγνωρίστε μου ότι δεν τα έφαγα εγώ μαζί με τον Πάγκαλο»». Σας ευχαριστώ.
Ευχαριστώ πολύ τον κ. Νικολόπουλο. Παρακαλώ, κύριε Υπουργέ, έχετε τρία λεπτά για την απάντησή σας.
Κύριε Νικολόπουλε, είκοσι οκτώ χιλιάδες είναι οι οφειλέτες που τηρούν - με τον ν.4321/15, που σας είπα ότι απάλλασσε το σύνολο των οφειλών - τις υποχρεώσεις τους στις καταβολές. Περίπου τέσσερις χιλιάδες τετρακόσιοι έχουν αποπληρώσει ολοσχερώς. Δεν είναι βέβαιο ότι η επαναφορά αυτής της ρύθμισης θα βρει ανταπόκριση, διότι δοκιμάστηκε και ήταν πολύ μικρή. Πρέπει να δούμε και να επινοήσουμε τρόπους που πραγματικά να είναι πιο αποτελεσματικοί. Νομίζω ότι αυτό που βάλαμε τώρα, επειδή μετρά και τη δυνατότητα του οφειλέτη να καταβάλει, θα είναι μία μέθοδος που θα φέρει καλύτερα αποτελέσματα, ένα σύστημα που θα φέρει πιο καλά αποτελέσματα. Δεν σταματάμε, όμως, να σκεφτόμαστε και άλλες λύσεις. Είναι γεγονός, όμως, ότι αυτό πρέπει να το αξιοποιήσουν οι συμπολίτες μας. Αυτό που παρέχεται αυτήν τη στιγμή από την Κυβέρνηση πρέπει να το αξιοποιήσουν. Γιατί παρακολουθώ κι εγώ τα δημοσιεύματα και πολλά απ' αυτά δίνουν ψευδείς πληροφορίες και δημιουργούν ψευδείς εντυπώσεις και αποκαρδιώνουν έναν κόσμο, ο οποίος, αντί να παρακινηθεί να προσέλθει, αποθαρρύνεται και κοιτάζει με αμφιβολία το σύστημα. Αυτό είναι κακό για τους ίδιους. Από τους ενεργούς επαγγελματίες έχουμε περίπου τριακόσιες έξι χιλιάδες περιπτώσεις οφειλετών. Αυτοί χρωστούν 10.300.000.000 ευρώ. Οι υπόλοιποι που οφείλουν 2.000.000.000 ευρώ, δεν είναι ενεργοί. Ο μεγάλος όγκος των οφειλών και ο μεγάλος πληθυσμός των οφειλετών βρίσκεται σε μια κατηγορία που μπορεί να ενταχθεί, γιατί είναι ενεργοί. Δεν μπορούν να ενταχθούν αυτοί που δεν είναι ενεργοί. Αυτό το σύστημα που έχει συμφωνηθεί και πήγε μπροστά είναι γι' αυτούς που πραγματικά μπορούν να απασχολούνται, έχουν δουλειά. Δεν είναι για εκείνους που δεν έχουν δουλειά. Θα δούμε και άλλον τρόπο προσέγγισης αυτών των δυνατοτήτων, αφού καθαρίσουμε αυτήν τη μεγάλη γκάμα περιπτώσεων, που είναι οι πολλές οφειλές. Για τους αγρότες είναι περίπου 2.500.000.000 ευρώ αυτή η οφειλή και για τους ελεύθερους επαγγελματίες, σας είπα, είναι περίπου 10.000.000.000 ευρώ - από αυτούς που είναι ενεργοί. Επομένως, νομίζω ότι είναι δυνατόν να έχουμε στην επόμενη φάση - και τις παρακολουθούμε κάθε εβδομάδα - τις επιδόσεις του συστήματος. Η πρώτη εβδομάδα πήγε καλά. Άρχισε την προηγούμενη Δευτέρα. Την Παρασκευή είχαμε ολοκληρωμένες διαδικασίες για δύο χιλιάδες διακόσια άτομα. Και ήταν η πρώτη εβδομάδα. Είμαι βέβαιος ότι θα πάμε καλύτερα και ολοκληρώνοντας αυτήν τη διαδικασία θα δούμε και άλλα μέτρα, τα οποία θα προσθέσουμε. Σχετικά, όμως, με τα μέτρα που είπατε και στην πρώτη σας ομιλία για την πολυτεκνία και την ενίσχυση της οικογένειας, ας δούμε το σύνολο των μέτρων που παίρνουμε και πως θα αποδώσει. Εκεί η Κυβέρνηση θα σταθεί πάλι με μεγάλο ενδιαφέρον και μέριμνα για την οικογένεια, όπως συνεχώς αποδεικνύει. Τα μέτρα μας θα συνεχιστούν και ήδη ξεκινάμε, όπως είδατε, τις νέες ενισχύσεις για το οικιακό ρεύμα. Ξεκινάμε μ' αυτούς που παίρνουν το σχετικό επίδομα της πρόνοιας και θα δούμε και τα άλλα θέματα με τους τρίτεκνους και πάνω. Διότι ο Πρωθυπουργός δήλωσε ότι θα δούμε μέτρα και γι' αυτήν την κατηγορία, που μπορεί να μην ωφελείται όπως άλλες, μετά τις τελευταίες νομοθετικές πρωτοβουλίες της Κυβέρνησης. Δεν σταματήσαμε και δεν θα σταματήσουμε να φροντίζουμε τους πιο αδύναμους και αυτούς που πρέπει να ενισχύουμε ακόμα περισσότερο. Σας ευχαριστώ πολύ.
Ευχαριστούμε, κύριε Υπουργέ.
Κύριε Πρόεδρε…
Κύριε Νικολόπουλε, τι θα θέλατε;
Μου επιτρέπετε να πάρω τον λόγο για μισό λεπτό;
Έχετε τον λόγο, αφού είχατε να μιλήσετε ένα μήνα, αλλά σύντομα, παρακαλώ.
Κύριε Υπουργέ, αυτό που μου επιτρέπει ο Κανονισμός είναι να καταθέσω ακόμα μία ερώτηση για εκείνες τις περιπτώσεις, που καλά κάνατε και αναφερθήκατε σήμερα, των ρεπορτάζ των εφημερίδων, που ενδεχομένως να μην είναι ακριβή ή να αποθαρρύνουν. Μακριά από εμένα αυτό. Όμως, παρακαλώ πολύ - και γι' αυτό ζήτησα τον λόγο και από το Προεδρείο και ευχαριστώ για την ανοχή του - πάρτε την πρωτοβουλία να απαντήσετε σ' όλα αυτά. Εγώ θα το κάνω. Θα τα φέρω σήμερα εν είδει ερωτήσεως όλα αυτά που ανεδείχθησαν. Τέλος, κύριε Πρόεδρε, όντως αυτό που είπε τώρα ο κ. Πετρόπουλος - γιατί γνωρίζω και τη δικιά σας ευαισθησία, κύριε Καμμένε, από τον κοινοβουλευτικό έλεγχο που έχετε κάνει - ναι, είναι αλήθεια ότι παίρνετε μέτρα, όπως λέτε. Όμως, ξέρετε κάτι; Δεν πρέπει νομίζω να δίνουμε την εντύπωση με τις νέες ρυθμίσεις ότι δεν επικοινωνούμε ή ότι δεν είμαστε σύμφωνοι με όσα είπαμε και δεσμευθήκαμε πριν τις εκλογές. Κοιτάζοντας τα χαρτιά, θέλω να καταθέσω στα Πρακτικά της Βουλής - και με αυτό θα σταματήσω - ακριβώς τι είπε ο Πρωθυπουργός, ο Αλέξης Τσίπρας - όταν συναντήθηκε με την ΑΣΠΕ, όπου τους διαβεβαίωσε ότι για τα θέματα αυτά των πολυτέκνων θα ήταν αυτός ο ίδιος που θα απέδιδε πίσω τους κοινωνικούς πόρους, που η κυβέρνηση Σαμαρά - Βενιζέλου αποστέρησε από αυτήν τη μεγάλη οικογένεια, από αυτήν τη μεγάλη κατηγορία των Ελλήνων. Γι' αυτό νομίζω, κύριε Υπουργέ, ότι έχετε κι εσείς μια υποχρέωση παραπάνω, εσείς που γνωρίζετε τα προβλήματα, να είστε ενοχλητικός στην Κυβέρνηση, γιατί εσείς μπορεί να έχετε απέναντί σας τις εικόνες εκείνες των εργαζομένων και των επαγγελματιών, που εκπροσωπήσατε στη μακρά επαγγελματική σας σταδιοδρομία με πάθος και σθένος. Μην τους απογοητεύετε και σε προσωπικό επίπεδο. Ευχαριστώ.
Ευχαριστούμε κύριε Νικολόπουλε.
Κύριε Πρόεδρε, θα μπορούσα να έχω τον λόγο;
Ναι, κύριε Υπουργέ, επειδή είναι ένα ενδιαφέρον ζήτημα και νομίζω ότι ευρύτερα κοινωνικά αφορά πολύ κόσμο.
Θα περιοριστώ να πω ότι οι δηλώσεις που έχουν γίνει από την Κυβέρνηση αποδεικνύονται ως επιβεβαιούμενες από μια σειρά μέτρων που παίρνουμε. Αυτά τα μέτρα δεν είπαμε ότι με την πρώτη μέρα της πρώτης συνεδρίασης θα τέλειωναν, αντικειμενικά μιλώντας και με τις δυνατότητες που έχει η χώρα. Πρέπει να μας αναγνωρίζετε ότι αυτά τα μέτρα που πήραμε ως Κυβέρνηση ήταν για την ανθρωπιστική κρίση. Μην ξεχνάμε, γιατί, δυστυχώς, το ανθρώπινο είδος έχει και το ελάττωμα να ξεχνά.
Και ευτυχώς.
Και ευτυχώς, για να παίρνει παρηγοριά. Όμως, οι άνθρωποι που ήταν σκυμμένοι πάνω στα σκουπίδια για να βρουν φαγητό δεν υπάρχουν πια στην πόλη. Δεν υπάρχει αυτό το φαινόμενο. Αντιμετωπίσαμε την ανθρωπιστική κρίση. Δεν σταματήσαμε. Δεν τελειώσαμε. Αυτές οι διακηρύξεις του Πρωθυπουργού είναι πραγματικές υπό διαρκή επιβεβαίωση. Προχωράμε σ' αυτά τα μέτρα και θα συνεχίσουν αυτά τα μέτρα. Ο Πρωθυπουργός έχει ανακοινώσει ότι θα πάρει και άλλα μέτρα, που θα βοηθήσουν τις περιπτώσεις εκείνες που δεν βοηθήθηκαν στην πρώτη νομοθέτηση που κάναμε προσφάτως ως προς τα οικογενειακά επιδόματα. Υπήρξε μια άλλη αρχιτεκτονική. Έχει αναλυθεί πάρα πολύ αυτό το θέμα. Νομίζω ότι θα πρέπει να περιμένουμε να δούμε τα άλλα μέτρα που θα πάρουμε, τα συμπληρωματικά. Δεν θα είναι τα μόνα. Συνεχώς θα παίρνουμε αυτά τα μέτρα της πρόνοιας για να αντιμετωπίσουμε τα θέματα αυτά. Σας ευχαριστώ.
Ευχαριστώ πολύ, κύριε Πετρόπουλε. Κύριε Νικολόπουλε, την προηγούμενη Τετάρτη άνοιξε και η πλατφόρμα για τις εκατόν είκοσι δόσεις για τους ελεύθερους επαγγελματίες. Γίνεται, δηλαδή, μεγάλη δουλειά και στην Ειδική Γραμματεία Διαχείρισης του Ιδιωτικού Χρέους. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εβδομήντα τρεις μαθητές και μαθήτριες και τέσσερις εκπαιδευτικοί συνοδοί από το 1ο Γενικό Λύκειο Νέας Ιωνίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με την ανάγνωση των επικαίρων ερωτήσεων που δεν θα συζητηθούν σήμερα, λόγω κωλύματος Υπουργών. Η δεύτερη με αριθμό 1084/13-2-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Εσωτερικών, με θέμα: «Αποκατάσταση των ζημιών και ανακατασκευή της Παλαιάς Εθνικής Οδού Ελευσίνας - Θηβών», δεν θα συζητηθεί λόγω απουσίας του αρμόδιου Υπουργού στο εξωτερικό. Η έκτη με αριθμό 1004/6-2-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εργαζόμενους στο πρακτορείο διανομής Τύπου «ΕΥΡΩΠΗ», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Η έβδομη με αριθμό 930/29-1-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι της Ένωσης Αγροτικός Συνεταιρισμός Τρικάλων (ΕΑΣΤ)», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Ομοίως, η ένατη με αριθμό 917/23-1-2018 επίκαιρη ερώτηση δεύτερου κύκλου της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Μέτρα προστασίας και ασφάλειας για τη ζωή και την υγεία των εργαζομένων στη ναυπηγοεπισκευαστική ζώνη», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Η πέμπτη με αριθμό 971/2-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εξωτερικών, με θέμα: «Περί της Ελληνικής Εθνικής Μειονότητας των Σκοπίων», δεν θα συζητηθεί λόγω απουσίας του κ. Κοτζιά στο εξωτερικό. Επίσης, η τέταρτη με αριθμό 1082/13-2-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Χειροτέρευση των όρων απόδοσης και ασφάλισης του Ε.Φ.Κ.Α. προς τους ασφαλισμένους», δεν θα συζητηθεί λόγω κωλύματος του ερωτώντος Βουλευτού. Ομοίως, η δεύτερη με αριθμό 1078/13-2-2018 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, με θέμα: «Καθυστερήσεις στη διαδικασία έκδοσης των νέων ταυτοτήτων», δεν θα συζητηθεί λόγω κωλύματος του ερωτώντος Βουλευτού. Επίσης, η τρίτη με αριθμό 1076/13-2-2018 επίκαιρη ερώτηση του πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Τεράστιες ζημιές στην Κρήτη σε φυτικό κεφάλαιο, δημόσιες - δημοτικές και ιδιωτικές υποδομές κ.λπ. - Άμεση αποζημίωση των παραγωγών και στήριξη των πληγέντων - Κατάσταση έκτακτης ανάγκης», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου. Τέλος, η όγδοη με αριθμό 926/26-1-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, με θέμα: «Εμπιστεύεσθε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το Σκοπιανό ζήτημα;», δεν θα συζητηθεί λόγω φόρτου εργασίας του Υφυπουργού Εξωτερικών κ. Ιωάννη Αμανατίδη. Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων. Πριν εισέλθουμε στην ημερήσια διάταξη νομοθετικής εργασίας, διακόπτουμε τη συνεδρίαση, μέχρι να έρθει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Θεανώ Φωτίου.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Το ανωτέρω σχέδιο νόμου χαρακτηρίστηκε από την Κυβέρνηση ως επείγον και η αρμόδια Διαρκής Επιτροπή Κοινωνικών Υποθέσεων αποδέχτηκε κατά πλειοψηφία το χαρακτηρισμό του ως επείγοντος σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή στις 12 Φεβρουαρίου 2018 τη συζήτηση του νομοσχεδίου σε μία έως δύο συνεδριάσεις. Προτείνω η συζήτηση να είναι ενιαία επί της αρχής, των άρθρων και των τροπολογιών. Συμφωνεί το Σώμα;
Συνεπώς το Σώμα συμφώνησε. Ως προς τους χρόνους και τα διαδικαστικά, όλοι οι ομιλητές, επειδή το σύστημα δεν λειτουργεί ακόμα on line, θα πρέπει να έρθουν στη Γραμματεία να δηλώσουν τα ονόματά τους και κατά σειρά προτεραιότητας θα λάβουν τον λόγο. Οι χρόνοι για τους εισηγητές και τους ειδικούς αγορητές είναι δώδεκα λεπτά η πρωτολογία και έξι λεπτά η δευτερολογία. Οι ομιλητές επί της αρχής θα έχουν τον λόγο για πέντε λεπτά. Οι Κοινοβουλευτικοί Εκπρόσωποι θα έχουν τον λόγο για δώδεκα λεπτά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί από τη Λεόντειο Σχολή της Νέας Σμύρνης. Η Βουλή τούς καλωσορίζει. Θα ήθελα να κάνω κάποιες ανακοινώσεις προς το Σώμα. Οι Υπουργοί Ναυτιλίας και Νησιωτικής Πολιτικής, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων και Οικονομικών κατέθεσαν στις 14-2-2018 σχέδιο νόμου: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης ΑΕ» και άλλες διατάξεις». Το ως άνω σχέδιο νόμου έχει χαρακτηρισθεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή. Επίσης, οι Υπουργοί Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Περιβάλλοντος και Ενέργειας και Αγροτικής Ανάπτυξης και Τροφίμων, οι Αναπληρωτές Υπουργοί Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών και ο Υφυπουργός Παιδείας, Έρευνας και Θρησκευμάτων κατέθεσαν στις 13-2-2018 σχέδιο νόμου: «Ίδρυση Πανεπιστημίου Δυτικής Αττικής και λοιπές διατάξεις». Παραπέμπεται στην αρμόδια Διαρκή Επιτροπή. Ο Πρόεδρος της Κοινοβουλευτικής Ομάδας των Ανεξαρτήτων Ελλήνων και οι Βουλευτές του κόμματός του κατέθεσαν στις 13 Φεβρουαρίου 2018 πρόταση νόμου: «Τροποποίηση του ν.3126/2003 (ΦΕΚ 66/Α/19.3.2003)». Παραπέμπεται στην αρμόδια Διαρκή Επιτροπή. Προχωρούμε στο υπό συζήτηση σχέδιο νόμου και τον λόγο έχει η εισηγήτρια του ΣΥΡΙΖΑ κ. Ελισσάβετ Σκούφα, για δώδεκα λεπτά.
Κυρίες και κύριοι συνάδελφοι, με το σχέδιο νόμου προωθείται η μετεξέλιξη, η αναμόρφωση και η μετατροπή ενός κομματιού του ΟΓΑ που δεν εντάχθηκε στον ΕΦΚΑ σε έναν νέο ενιαίο φορέα απόδοσης προνοιακών επιδομάτων, παροχών και υπηρεσιών. Μια μικρή υποσημείωση: Δεν θα πρέπει να φοβόμαστε τη φράση «κοινωνική πρόνοια». Κατ' ουσίαν σημαίνει ότι το κράτος υπηρετεί μία από τις βασικές υποχρεώσεις του, την πρόνοια, τη φροντίδα δηλαδή για τα πιο αδύναμα και ευάλωτα μέλη του. Αυτή είναι και μια από τις βασικές ιδεολογικοπολιτικές μας διαφορές με το κόμμα της Αξιωματικής Αντιπολίτευσης, διότι εμείς θεωρούμε υποχρέωση του κράτους να ασκεί τη λεγόμενη «κοινωνική πολιτική», να φροντίζει δηλαδή για τη συνοχή του κοινωνικοί ιστού, να αναλαμβάνει δράσεις για την αρμονική επανένταξη στο κοινωνικό σύνολο εκείνων ιδιαίτερα των συμπολιτών μας που σπρώχτηκαν και διαβιούν στο περιθώριο της κοινωνίας και που στα χρόνια των μνημονίων έχουν φτωχοποιηθεί ακόμη περισσότερο. Το προκείμενο νομοσχέδιο αποτελεί, λοιπόν, μία ακόμη τομή. Κατά τη συνήθη ακρόαση φορέων στη συνεδρίαση της αρμόδιας κοινοβουλευτικής επιτροπής διαπιστώσαμε ότι το νομοσχέδιο αποσπά την ευρύτερη κοινωνική συναίνεση, μιας και οι προσκεκλημένοι φορείς διατύπωσαν τη γνώμη ότι οι διατάξεις του νομοσχεδίου απαντούν και επιλύουν χρόνια προβλήματα κοινωνικής πολιτικής. Οι βασικές διατάξεις του, λοιπόν, εγκαθιδρύουν τον ΟΠΕΚΑ, τον ενιαίο Οργανισμό Προνοιακών Επιδομάτων και Κοινωνικής Αλληλεγγύης, ο οποίος θα είναι επιφορτισμένος επιπλέον με την ανίχνευση των πραγματικών αναγκών του πληθυσμού αναφοράς, την ανίχνευση των συνεπειών και αποτελεσμάτων των ακολουθούμενων πολιτικών κοινωνικής αλληλεγγύης, αλλά και της αποδοτικής διαχείρισης των πόρων που διατίθενται για τη μείωση της φτώχειας και του κοινωνικού αποκλεισμού. Ως εισηγήτρια του κόμματος κατά την ακρόαση των φορέων στις αρμόδιες επιτροπές έθεσα στον διοικητή αυτού του κομματιού του ΟΓΑ, τον κ. Πλιάκη, το ερώτημα εάν το ελληνικό κράτος γνώριζε τι επιδόματα δίνονταν και δίνονται ή εάν τουλάχιστον υπήρχε κάποια ελεγκτική διαδικασία που να ελέγχει αυτά τα επιδόματα, για το εάν δηλαδή οι δικαιούχοι τα δικαιούνται ή τα δικαιούνταν ή όχι, ώστε να ξέρει το ελληνικό κράτος και κατ' επέκταση ο Έλληνας πολίτης πού πηγαίνουν τα λεφτά του μέσω της φορολογίας. Η απάντησή του ήταν αποστομωτική. Είπε πως όλα τα προηγούμενα χρόνια δεν υπήρχε καμμία καταγραφή των επιδομάτων και ότι βρέθηκαν ως διοίκηση μπροστά σ' έναν κυκεώνα διατάξεων σε πολλούς και διάφορους φορείς - αρμόδιους, αναρμόδιους κ.ο.κ. - , ενώ παράλληλα συμπλήρωσε πως δεν υπάρχει κανένας απολύτως ελεγκτικός μηχανισμός. Αλήθεια, ποιος τους εμπόδιζε - αναφέρομαι στα κόμματα που κυβέρνησαν τη χώρα για σαράντα και πλέον χρόνια - να γίνει η καταγραφή και η ψηφιοποίηση των επιδομάτων; Αν αυτά τα πολιτικά πρόσωπα της χώρας μας είκοσι, είκοσι πέντε χρόνια πριν, έκαναν ένα απλό πέρασμα σε ανεπτυγμένα κράτη, για παράδειγμα στη Σουηδία, θα διαπίστωναν σαφώς πως τα πάντα είναι ψηφιοποιημένα, διότι στα ευνομούμενα κράτη ο πολίτης γνωρίζει με τη μεγαλύτερη λεπτομέρεια τι δικαιούται, πως και πότε ακριβώς θα το πάρει. Εδώ προτιμούσαμε φυσικά να έχουμε τον πολίτη έρμαιο του κάθε δημάρχου, Βουλευτή, πολιτευτή, προκειμένου να αποκτήσει δικαιώματα που το ίδιο το Σύνταγμα του κατοχυρώνει ως πολίτη. Άλλωστε, η δημιουργία μιας ενιαίας αρχής απόδοσης επιδομάτων προνοιακού χαρακτήρα είναι μία θέση την οποία η Εθνική Συνομοσπονδία Ατόμων με Αναπηρία - η γνωστή μας ΕΣΑΜΕΑ - έχει εδώ και πάρα πολλά χρόνια, ήδη από τη δεκαετία του 2000 και νωρίτερα. Για ποιους λόγους ακριβώς δεν είχε εγκαθιδρυθεί τόσο καιρό αυτός ο ενιαίος φορέας; Περαιτέρω, στόχος μας και σκοπός του νέου οργανισμού είναι σύντομα όλα τα θέματα - των αιτήσεων, της επεξεργασίας τους, της καταβολής των επιδομάτων - να γίνονται μέσα από ένα σύστημα πλήρως ηλεκτρονικοποιημένο, η πληροφορική να μπει σε όσο το δυνατόν περισσότερες πτυχές της ζωής μας ως πολιτών, στην επικοινωνία μας με το κράτος, στη διαδικασία αίτησης μέχρι τον ηλεκτρονικό φάκελο αναπήρου και ό,τι άλλο χρειαστεί για την κανονική και τακτική ανά μήνα ή στις συγκεκριμένες ημερομηνίες που θα έχουν καθοριστεί πληρωμή των επιδομάτων βγάζοντας βέβαια - θα μου επιτρέψετε την εκχυδαϊσμένη έκφραση - από τη μέση τους διάφορους καλοθελητές και διαμεσολαβητές του γνωστού μέχρι τώρα πελατειακού συστήματος. Αυτό έρχεται να αντιμετωπίσει το συγκεκριμένο νομοσχέδιο, το οποίο αποτελεί τον δεύτερο βασικό πυλώνα του νέου ψηφιακού προνοιακού κράτους κοινωνικής αλληλεγγύης. Ο πρώτος πυλώνας είναι ο εθνικός μηχανισμός με τα διακόσια σαράντα κέντρα κοινότητας στους δήμους, όπου οι πολίτες με τον ΑΦΜ και τον ΑΜΚΑ τους ενημερώνονται για τα δικαιώματά τους, επιδόματα, παροχές και υπηρεσίες σε όλη την Ελλάδα. Ποιος ο λόγος ύπαρξης των κέντρων κοινότητας; Μέχρι τώρα είχαμε και αυτό το πρόβλημα. Η ανάπηρη, για παράδειγμα, γιαγιά της Κάτω Ράχης να μην ξέρει ότι δικαιούται να πάρει επίδομα. Τώρα πλέον έχουμε τα κέντρα κοινότητας τα οποία πληροφορούν τους πολίτες για όλα τα επιδόματα, τα προγράμματα του ΟΑΕΔ για θέσεις εργασίας και όλα εν γένει τα θέματα που αφορούν στην κοινωνική πολιτική και που μπορούν και ενδείκνυται και πρέπει να διευκολύνουν τη ζωή τους. Ο ΟΠΕΚΑ διαχειρίζεται ειδικότερα το επίδομα παιδιού, το Κοινωνικό Εισόδημα Αλληλεγγύης (ΚΕΑ), το Επίδομα Κοινωνικής Αλληλεγγύης σε ανασφάλιστους υπερήλικες, τη χορήγηση ασφαλιστικής ικανότητας στους ανασφάλιστους υπερήλικες και τα έξοδα κηδείας σε περίπτωση θανάτου τους. Περαιτέρω, τις παροχές και υπηρεσίες του Λογαριασμού Αγροτικής Εστίας, επιδόματα σε άτομα με αναπηρία και λοιπές προνοιακές παροχές. Συνολικά, ο νέος οργανισμός έχει εννέα κεντρικές διευθύνσεις και εννέα περιφερειακές διευθύνσεις, τη Διεύθυνση Οικογενειακών Επιδομάτων, Επιδομάτων Παιδιού, Επιδομάτων Κοινωνικής Αλληλεγγύης. Ουσιαστικά, σε κάθε επίδομα θα αντιστοιχεί και μια διεύθυνση πέραν των προβλεπόμενων διευθύνσεων για θέματα προσωπικού, διοικητικής οργάνωσης και φυσικά, ελέγχου. Προκειμένου να είμαστε βέβαιοι ότι αποδίδουμε τα επιδόματα στους πραγματικούς δικαιούχους, για πρώτη φορά επίσης δημιουργείται Ενοποιημένο Μητρώο ΟΠΕΚΑ, στο οποίο καταχωρούνται όλοι οι δικαιούχοι των πάσης φύσεως προνοιακών παροχών, καθώς επίσης και οι οφειλέτες τους, εν ζωή και θανόντες. Αυτά τα δεδομένα του Εθνικού Μητρώου ΟΠΕΚΑ θα διασταυρώνονται με άλλες βάσεις δεδομένων, φορέων και οργανισμών του δημοσίου, όπως για παράδειγμα με τα ηλεκτρονικοποιημένα στοιχεία της ΗΔΙΚΑ, με τα στοιχεία της ΑΑΔΕ, ούτως ώστε να διασφαλιστεί η πλήρης διαφάνεια στη διαδικασία χορήγησης επιδομάτων. Φυσικά, αυτά τα στοιχεία θα προστατεύονται από την κείμενη νομοθεσία για την προστασία των προσωπικών δεδομένων και από το φορολογικό απόρρητο. Κύριε Πρόεδρε, θα χρειαστώ λίγο παραπάνω χρόνο. Αν θέλετε, τον αφαιρείτε από τη δευτερολογία μου. Το προσωπικό του νέου οργανισμού θα απαρτίζεται από τριακόσιες ογδόντα τρεις οργανικές θέσεις, εκ των οποίων οι τριακόσιες εξήντα είναι μόνιμου προσωπικού και οι είκοσι τρεις είναι ιδιωτικού δικαίου αορίστου χρόνου. Ουσιαστικά, δηλαδή, όπως απαντήθηκε κατά την ακρόαση των φορέων και την κ. Παναγιώτα Βασιλοπούλου, Πρόεδρο του Πανελληνίου Συλλόγου Εργαζομένων του ΟΓΑ και τον Διοικητή του Οργανισμού κ. Πλιάκη, πρόκειται για τις υφιστάμενες θέσεις του ΟΓΑ, καθόσον το μόνιμο προσωπικό αυτήν τη στιγμή είναι διακόσιοι εβδομήντα πέντε υπάλληλοι, εκ των οποίων οι είκοσι οχτώ είναι ΙΔΑΧ και οι εκατόν έξι είναι κενές οργανικές θέσεις. Η ειδική μέριμνα λαμβάνεται με άρθρα του προκείμενου νομοσχεδίου για το προσωπικό. Αυτές τις διατάξεις τις θεωρούμε απολύτως αναγκαίες, αναγνωρίζοντας ότι το υπάρχον προσωπικό έχει παίξει πρωταγωνιστικό ρόλο όλα αυτά τα χρόνια στην άσκηση της προνοιακής πολιτικής, εφόσον αυτοί οι υπάλληλοι βοηθούσαν στη διαδικασία απόδοσης οικογενειακών επιδομάτων, των επιδομάτων των ανασφάλιστων υπερήλικων και των παροχών και υπηρεσιών του Λογαριασμού Αγροτικής Εστίας. Παράλληλα, όμως και επειδή όντως σκοπός αυτής της Κυβέρνησης είναι να πληρωθούν οι αναγκαίες θέσεις σε όλον τον κρατικό μηχανισμό, όσες χρειάζονται και όσες απαιτούνται - όμως, να είναι θέσεις μόνιμου προσωπικού και όχι εγκλωβίζοντας τους εργαζόμενους σε καθεστώς ομηρίας με αλλεπάλληλες συμβάσεις - υπάρχει συγκεκριμένα η πρόβλεψη στο νομοσχέδιο όσες εργασιακές θέσεις έχουν το καθεστώς ιδιωτικού δικαίου αορίστου χρόνου, όταν αυτές κενώνονται ή όσες είναι ήδη κενές μέχρι την έναρξη ισχύος του νόμου, αυτές σταδιακά, αλλά σταθερά να αλλάζουν και να γίνονται θέσεις μόνιμου προσωπικού. Φυσικά, εννοείται ότι οι εργαζόμενοι διατηρούν όλα τα δικαιώματα, το μισθολογικό κλιμάκιό τους, την προσωπική τους διαφορά, ενώ διατηρείται και η αποζημίωση αποχώρησης. Το δεύτερο μέρος του νόμου με τα άρθρα 51-57 ρυθμίζει άλλα εξίσου σημαντικά ζητήματα που αφορούν στο Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Έτσι, πολύ σημαντικό είναι το άρθρο 51, σύμφωνα με το οποίο το Υπουργείο Εργασίας επέλεξε και προτείνει την άμεση λειτουργία μέχρι δύο νέων τμημάτων σε κάθε δήμο που έχει καταγράψει συγκεκριμένες ελλείψεις, αγαπητοί κύριοι της Αξιωματικής Αντιπολίτευσης, οι οποίες έχουν καταγραφεί βάσει των αναγκών που προκύπτουν από την κατανομή των «voucher» ανά την Ελλάδα αφ' ενός και αφ' ετέρου από την έλλειψη θέσεων σε βρεφονηπιακούς σταθμούς που θα δεχθούν τα παιδιά των δικαιούχων «voucher». Τα στοιχεία, όπως ενημέρωσε ο Θεόδωρος Γκοτσόπουλος, Διευθύνων Σύμβουλος της ΕΕΤΑΑ, είναι πια διαθέσιμα σε όποιον Βουλευτή τα ζητήσει, καθώς η ΕΕΤΑΑ είναι αυτή η Αρχή που διαχειρίζεται τα προγράμματα ήδη από το 2010. Το συνολικό ύψος της χρηματοδότησης για τη δημιουργία - επαναλαμβάνω - δύο νέων τμημάτων βρεφονηπιακών σταθμών σε κάθε δήμο που έχει ελλείψεις, η οποία προβλέπεται και θα δοθεί από τον κρατικό προϋπολογισμό για το 2018, είναι 15.000.000 ευρώ, τα οποία εξασφάλισε η Κυβέρνηση από την εξοικονόμηση δαπανών του δημόσιου τομέα. Αυτό το ποσό θα καλύψει τις εργασίες ανακαίνισης, αναμόρφωσης και προσαρμογής στις νόμιμες προϋποθέσεις σε υφιστάμενα κτήρια ιδιόκτητα, παραχωρημένα ή μισθωμένα, καθώς και την προμήθεια του απαιτούμενου εξοπλισμού. Για να μιλάμε με αριθμούς, σκοπός είναι να καταστεί δυνατή η άμεση λειτουργία νέων τμημάτων φροντίδας από την επόμενη σχολική περίοδο, άρα 2018-2019. Έτσι, στόχος είναι φέτος να φτιαχτούν τετρακόσια νέα τμήματα ανά την επικράτεια που θα καλύψουν περίπου δέκα χιλιάδες νέες θέσεις παιδιών, βρεφών και νηπίων. Το 2019 υπάρχει πρόβλεψη για άλλα χίλια οκτακόσια νέα τμήματα, με απώτερο σκοπό οι συνολικές θέσεις να ανέρχονται σε εκατόν εξήντα πέντε χιλιάδες - βρέφη και νήπια - από το 2019 που θα μπορούν να πηγαίνουν, επιτέλους, σε βρεφονηπιακούς σταθμούς. Έτσι, θα υπάρχουν θέσεις για την άνεργη μάνα, τη φτωχή μάνα, την εργαζόμενη μάνα. Αυτό είναι για μας ένα σημαντικό κομμάτι κοινωνικής πολιτικής και όχι η πολιτική που ακολουθήθηκε επί Νέας Δημοκρατίας, η οποία μας παρέδωσε μόλις εβδομήντα πέντε χιλιάδες θέσεις. Με το άρθρο 52 παρατείνεται ως τις 30 Ιουνίου 2018 η προθεσμία εγγραφής φορέων παροχής υπηρεσιών κοινωνικής φροντίδας στο εθνικό μητρώο. Υπάρχουν οργανισμοί, ιδρύματα, καθώς και οργανώσεις που παρέχουν φροντίδες κοινωνικής υπηρεσίας ανά την Ελλάδα. Για πρώτη φορά με νόμο της δικής μας Κυβέρνησης, της συγκυβέρνησης ΣΥΡΙΖΑ - ΑΝΕΛ - Οικολόγων, δημιουργήθηκε το Εθνικό Μητρώο, όπου αυτοί οι φορείς που παρέχουν πολύ ευαίσθητες υπηρεσίες, υπηρεσίες κοινωνικής φροντίδας, θα πρέπει να καταγραφούν. Επειδή, λοιπόν, έληγε η προθεσμία τον Αύγουστο του 2017, τους δίνει η Κυβέρνηση και το Υπουργείο τη δυνατότητα για παράταση της προθεσμίας υποβολής αιτήσεων. Κατά τη γνώμη μου, κι αν καταλαβαίνω σωστά το νομοσχέδιο, αυτή η πρόνοια για παράταση της προθεσμίας εγγραφής συνδέεται απολύτως και αδιάσειστα με το άρθρο 56 για το οποίο ακούσαμε σφοδρότατη κριτική από την Αξιωματική Αντιπολίτευση κατά τη συνεδρίαση των επιτροπών, διότι, άκουσον - άκουσον, αυτή η Κυβέρνηση, λέει, επιχορηγεί πλουσιοπάροχα με χρήματα από τον κρατικό κορβανά ΜΚΟ και άλλες οργανώσεις που ασχολούνται με την παροχή κοινωνικών υπηρεσιών. Μάλιστα. Έχω κάποιες ερωτήσεις. Πρώτον, τι γινόταν όλα τα προηγούμενα χρόνια μέχρι το 2015; Δεύτερον, αν είχε προβλεφθεί μέχρι το 2015 μια διαδικασία καταγραφής ποιοι φορείς, τι κάνουν, ποια ιδρύματα, πόσους έχουν μέσα, ανθρώπους που χρησιμοποιούν τις υπηρεσίες, ποιοι είναι οι εργαζόμενοι, κάτω από ποιο καθεστώς λειτουργούν και βάσει ποιων νόμων. Υπήρχε κάτι τέτοιο; Για πρώτη φορά η δική μας Κυβέρνηση αναγκάστηκε, αν θέλετε, να το κάνει για να ρίξει φως σε ακόμα ένα κομμάτι στο οποίο υπήρχε, ως συνήθως, όπως και σ' όλους τους άλλους τομείς δημόσιας πολιτικής, το άπλετο χάος. Και γιατί υπήρχε αυτό το χάος; Διότι ακριβώς δίνονταν χρήματα από τον κρατικό κορβανά, των Ελλήνων φορολογουμένων, σε φορείς και τομείς χωρίς καμμία απολύτως διαδικασία ελέγχου. Πιστεύω, επίσης, όλοι να συμφωνούμε με το άρθρο 53, το οποίο λαμβάνει μέριμνα για να καταβληθούν αποζημιώσεις για εργασία που παρείχαν σε εξαιρέσιμες ημέρες νυκτερινά ωράρια για κάλυψη εκτάκτων ή εποχιακών υπηρεσιακών αναγκών, εργασία, λοιπόν, στα πάσης φύσης νομικά πρόσωπα δημοσίου δικαίου που εποπτεύονται από το Υπουργείο Εργασίας κ.λπ., κ.λπ.. Θέλετε να αφήσουμε, αγαπητοί συνάδελφοι, αυτούς τους εργαζόμενους απλήρωτους; Το συγκεκριμένο άρθρο λαμβάνει πρόνοια και λέει ότι εφόσον οι φορείς είχαν τα χρήματα, να μπορούν μέσω νομίμων διαδικασιών να πληρωθούν οι εργαζόμενοι οι οποίοι δουλεύουν στα Κέντρα Κοινωνικής Πρόνοιας. Δεν είναι διορισμένοι από τον ΣΥΡΙΖΑ, δεν είναι κομματικά μας παιδιά. Αυτοί οι φορείς, τα Κέντρα Κοινωνικής Προστασίας και Πρόνοιας, υπάρχουν, δεν ξέρω κι εγώ πόσα χρόνια.
Αγαπητή συνάδελφε, να σας ενημερώσω πως καλύψατε και τον χρόνο της δευτερολογίας σας.
Δύο λεπτά ακριβώς, κύριε Πρόεδρε. Ευχαριστώ για την ανοχή όλων. Με το άρθρο 54, επίσης, απαλλάσσεται για ακόμη μια χρονιά, σχεδόν μέχρι το τέλος του 2018, το Σικιαρίδειο Ίδρυμα. Απαλλάσσεται από την υποχρέωση προσκόμισης αποδεικτικού φορολογικής και ασφαλιστικής ενημερότητας, ακριβώς για να το διευκολύνουμε, εφόσον η διοίκηση έχει αναλάβει να συμμαζέψει τα ασυμμάζευτα που βρήκε και σ' αυτό το ίδρυμα, να μπορέσει να λειτουργήσει και να εξυπηρετήσει τα παιδιά τα οποία χρησιμοποιούν τις υπηρεσίες του ιδρύματος. Τέλος, με το άρθρο 55 για πρώτη φορά επίσης στην Ελλάδα ρυθμίζει η Κυβέρνηση το ζήτημα πιστοποίησης της γλώσσας των Ρομά, η ρομανί. Δηλαδή, ποιο πρόβλημα έρχεται να αντιμετωπίσει αυτή η διάταξη; Ότι μέχρι τώρα διορίζονταν διάφοροι σε θέσεις εργασίας ή αποκτούσαν τη θέση κανονικά μέσω προκηρύξεων ή αναλάμβαναν τον πολύ σημαντικό ρόλο του διαμεσολαβητή των Ρομά, που καλείται να επιλύσει προβλήματα, να τους εξυπηρετήσει στα νέα Κέντρα Κοινότητας.
Αγαπητή συνάδελφε, παρακαλώ να ολοκληρώσετε. Έχετε καλύψει και τον χρόνο της δευτερολογίας σας. Παρακαλώ να κλείσετε. Ευχαριστώ πολύ.
Για αυτούς τους ανθρώπους, λοιπόν, υπήρχαν ψευδείς δηλώσεις ότι γνώριζαν τη γλώσσα των Ρομά. Δεν θα πρέπει το ΑΣΕΠ, μέσω μιας διαδικασίας, μιας επιτροπής, να πιστοποιεί ότι εγώ, εσείς, ξέρουμε τη γλώσσα των Ρομά; Και αυτό έρχεται να τακτοποιηθεί. Εν ολίγοις - και ευχαριστώ πολύ γι' ακόμη μια φορά για την ανοχή - το συγκεκριμένο νομοσχέδιο έρχεται να συμπληρώσει. Είναι ένα ακόμη πολύ σημαντικό κομμάτι του παζλ, που λέγεται, «Επιτέλους άσκηση δίκαιης, διαφανούς, ισόνομης και αποτελεσματικής κοινωνικής πολιτικής». Σας ευχαριστώ.
Ευχαριστούμε πολύ. Παρακαλώ τον εισηγητή από τη Νέα Δημοκρατία, τον κ. Παναγιώτη Μηταράκη, να πάρει τον λόγο για δώδεκα λεπτά, που είναι η πρωτολογία. Μαζί με τη δευτερολογία, που είναι έξι λεπτά, μπορεί να έχει έως δεκαοκτώ λεπτά. Μετά δεν έχετε δευτερολογία.
Ευχαριστώ, κύριε Πρόεδρε. Μου φτάνουν τα δώδεκα λεπτά. [[Χειροκροτήματα από την πτέρυγα της Νέας Δημοκρατίας]] Κύριε Πρόεδρε, κυρίες και κύριοι συνάδελφοι, κατ' αρχάς τα επείγοντα και τα κατεπείγοντα νομοσχέδια έχουν γίνει κανονικότητα για την Κυβέρνηση ΣΥΡΙΖΑ - ΑΝΕΛ. Και όπως είπα και στην επιτροπή, η έλλειψη σχεδιασμού από μέρους σας δεν αποτελεί ανάγκη επείγοντος από την πλευρά του Κοινοβουλίου. Ας οργανώνατε καλύτερα τις υπηρεσίες σας και τη δουλειά σας. Το σημερινό νομοσχέδιο, κυρίες και κύριοι συνάδελφοι, ακολουθεί όλη τη συνταγή ΣΥΡΙΖΑ: προχειρότητα, ιδεολογικές αγκυλώσεις, αναποτελεσματικότητα, νέες τοποθετήσεις υπαλλήλων, κάποιες νομιμοποιήσεις δαπανών και παράταση προθεσμιών. Ακούσαμε, πράγματι, πολλά αυτές τις δύο ημέρες για το πόσο η Κυβέρνηση ΣΥΡΙΖΑ - ΑΝΕΛ ενδιαφέρεται και ενισχύει την κοινωνική πολιτική και πόσο αυτό είναι αποτελεσματικό. Αναφέρατε κάποια νούμερα στην επιτροπή. Εγώ ανέτρεξα στον προϋπολογισμό. Στον προϋπολογισμό διαβάζω ότι οι προνοιακές παροχές το 2014 ήταν 2,2 δισεκατομμύρια ευρώ και το 2018 είναι 1,3 δισεκατομμύρια ευρώ, σχεδόν τα μισά και έχουμε ψηφίσει τη μείωση του ΕΚΑΣ κατά 238 εκατομμύρια, μείωση λοιπών επιδομάτων κατά 12 εκατομμύρια, καταργούμε πολυτεκνικά επιδόματα, μειώνουμε το επίδομα θέρμανσης, καταργούμε και τις φοροαπαλλαγές για τις ιατρικές δαπάνες. Και καταλαβαίνετε ότι αυτά δεν αφορούν τους οικονομικά ισχυρούς, αλλά τους οικονομικά ασθενέστερους. Να μιλήσουμε, όμως, για τη φτώχεια. Επί ημερών ΣΥΡΙΖΑ - ΑΝΕΛ ο κίνδυνος φτώχειας των εργαζομένων - προσέξτε! - αυξήθηκε στο 14,1% από 13,1% που ήταν το 2013. Φτωχοποιείτε αυτούς που δουλεύουν, αυτούς που στηρίζουν την οικονομία και την κοινωνική πολιτική. Να δούμε γενικότερα τον κίνδυνο φτώχειας των ευάλωτων ομάδων: Ο κίνδυνος φτώχειας, μετά τις κοινωνικές μεταβιβάσεις, μετά, δηλαδή, τα επιδόματα και όλη την προνοιακή πολιτική σας, μειώθηκε την τελευταία διετία κατά 0,9%. Την περίοδο 2012-2014 ο ίδιος δείκτης είχε μειωθεί κατά 1%. Εμείς, οι ανάλγητοι. Και αυτά είναι τα τελευταία επίσημα διαθέσιμα στοιχεία της ΕΛΣΤΑΤ. Μας είπατε, κυρία Υπουργέ, ότι δίνετε διαρκώς χρήματα, στηρίζετε τους ασθενέστερους. Απ' ό, τι φαίνεται, όμως, από τα στοιχεία της ΕΛΣΤΑΤ, οι κοινωνικές μεταβιβάσεις που κάνετε δεν μειώνουν σημαντικά τον κίνδυνο φτώχειας. Δηλαδή, η κοινωνική σας πολιτική έχει μηδενική αποτελεσματικότητα. Ειρωνεύθηκε η κυρία Υπουργός στην επιτροπή όταν είπα ότι στη Νέα Δημοκρατία πιστεύουμε ότι ο καλύτερος τρόπος για να νικήσεις τη φτώχεια είναι να δημιουργήσεις δουλειές. Θέλετε, λοιπόν, να μιλήσουμε για την ανεργία; Πράγματι, όταν ξεκίνησε η παγκόσμια χρηματοοικονομική κρίση το 2008, η ανεργία στην Ελλάδα άρχισε να αυξάνει και έφτασε στο μέγιστο σημείο λίγους μήνες μετά την ανάληψη της διακυβέρνησης από την κυβέρνηση Σαμαρά. Από τότε, από το 2013, με την οικονομική πολιτική που ακολουθήσαμε, χωρίς επιπλέον μέτρα, είδαμε αποτελέσματα και καταφέραμε σε δεκαοκτώ μήνες - όταν παραδώσαμε τη διακυβέρνηση τον Ιανουάριο του 2015- να έχουμε μειώσει την ανεργία κατά 2,2%. Τώρα, πράγματι, βλέπουμε μια περαιτέρω μείωση της ανεργίας. Όμως, σύμφωνα με τα στοιχεία της «ΕΡΓΑΝΗΣ», αυτό το επιτυγχάνετε με θέσεις μερικής απασχόλησης - δεν είναι ποιοτικές θέσεις εργασίας - και γι' αυτό αυξήθηκε ο κίνδυνος φτώχειας ανάμεσα στους εργαζόμενους κατά μία ποσοστιαία μονάδα. Περιττό να πω τι θα είχε συμβεί στη χώρα αν δεν είχαμε δει το πείραμα Τσίπρα - Βαρουφάκη, που σε θέσεις εργασίας, σύμφωνα με τα στοιχεία της Ευρωπαϊκής Επιτροπής, μας στοίχισε τελικά, κυρία Υπουργέ, διακόσιες είκοσι χιλιάδες θέσεις εργασίας Θέλω να συζητήσουμε το εξής: Τελικά, ποιες νέες θέσεις εργασίας καταφέρατε εσείς να φέρετε σε αυτήν τη χώρα; Μόνο συμβάσεις, εξάμηνα, οχτάμηνα, θέσεις σε δημόσιους οργανισμούς, με κοινωφελή εργασία, για μικρές περιόδους, εγκλωβίζοντας ανθρώπους που τους δημιουργείτε προσδοκίες για διορισμούς και τακτοποιήσεις. Ποια μεγάλη επένδυση, κυρία Υπουργέ, έφερε η Κυβέρνηση ΣΥΡΙΖΑ αυτήν την τριετία; Ποια αποκρατικοποίηση καινούρια κάνατε και προχώρησε; Οι αποκρατικοποιήσεις, όμως, που έγιναν την προηγούμενη περίοδο, ακόμα δεν έχουν ξεκινήσει να παράγουν θέσεις εργασίας. Δεν θα σας αρνηθώ όμως, κάτι: Ότι η Κυβέρνηση ΣΥΡΙΖΑ - ΑΝΕΛ πράγματι δίνει έμφαση στην επιδοματική πολιτική - αυτό σας το αναγνωρίζω! - διότι με τον νόμο Κατρούγκαλου τις συντάξεις τις μετατρέψατε, ουσιαστικά, σε επιδόματα. Μετατρέπετε τους μισθούς σε επιδόματα. Βλέπουμε τα στοιχεία του ΕΦΚΑ. Ο μέσος μισθός το Μάιο του 2016 ήταν 949 ευρώ. Το Μάιο του 2017 έπεσε στα 927 ευρώ. Το Δεκέμβριο του 2017 το 58% των νέων προσλήψεων ήταν σε θέσεις μερικής και εκ περιτροπής απασχόλησης. Μιας και αναφέρθηκα στις συντάξεις - θα τα πει και ο Κοινοβουλευτικός μας Εκπρόσωπος - , φτιάξατε ένα σύστημα άδικο, αναποτελεσματικό και αντιπαραγωγικό. Και ήδη ξεκίνησαν να έρχονται στους συνταξιούχους τα σημειώματα με την προσωπική διαφορά, αυτήν που εσείς ψηφίσατε και θα καταργήσετε την 1η Ιανουαρίου του 2019, όπως θα μειώσετε το αφορολόγητο για τους οικονομικά ασθενέστερους! Κυρίες και κύριοι συνάδελφοι, τρία χρόνια τώρα η Κυβέρνηση ΣΥΡΙΖΑ - ΑΝΕΛ κρατάει τη χώρα πίσω. Αναδιανέμει φτώχεια και συνηθίζει τους πολίτες στην ελεημοσύνη. Όταν ξεκινούσαμε τη μεγαλύτερη μεταρρύθμιση του κοινωνικού κράτους, το ελάχιστο εγγυημένο εισόδημα, σας θυμίζω ότι η «ΑΥΓΗ» το αποκάλεσε «εγγυημένη φτώχεια» για όλους και η κ. Φωτίου το 2015 έλεγε ότι είναι «παγίδα φτώχειας». Τελικά, εσείς καταφέρατε και βρήκατε ένα καλύτερο όνομα. Το ονομάζετε αλλιώς και τώρα πανηγυρίζετε. Το νομοσχέδιο, κυρίες και κύριοι συνάδελφοι, ουσιαστικά βάζει τίτλους τέλους για τον ΟΓΑ. Βάζετε την υπογραφή σας, για να πάψει να υπάρχει ακόμα και το όνομα του οργανισμού που στήριξε την αγροτιά από το 1961, όταν το ίδρυσε ο εθνάρχης μας, Κωνσταντίνος Καραμανλής, του οργανισμού που επί πενήντα πέντε και πλέον χρόνια στήριζε τους αγρότες, τις οικογένειές τους και την εθνική παραγωγή. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Με το νόμο 4387/2016, νόμος ΣΥΡΙΖΑ - ΑΝΕΛ, αφαιρέσατε τις ασφαλιστικές αρμοδιότητες και από τον ΟΓΑ και από το ΝΑΤ. Και απέμειναν στον ΟΓΑ μόνο τα προνοιακά επιδόματα των αγροτών, παρ' ότι ο ίδιος ο κ. Τσίπρας όταν έβλεπε τους αγρότες, τους υποσχόταν τη διατήρηση του ΟΓΑ, κάτι που υποστηρίξαμε διαχρονικά εμείς, ως Νέα Δημοκρατία, αναγνωρίζοντας τα ιδιαίτερα χαρακτηριστικά και τις ανάγκες του αγροτικού πληθυσμού της χώρας, των Ελλήνων που δουλεύουν σκληρά. Υποτίθεται - έτσι λέτε - ότι φέρνετε μία μεγάλη μεταρρύθμιση. Όμως, τελικά, τι βλέπουμε σε αυτό το νομοσχέδιο; Βλέπουμε μία απλή μεταφορά υπάρχοντων επιδομάτων σε ένα νέο οργανισμό, στον ΟΠΕΚΑ. Δεν τα μεταφέρετε καν όλα από το σύνολο των Υπουργείων. Δεν φτιάχνετε μία νέα συνεκτική δομή, αλλά ακολουθείτε το υφιστάμενο οργανωτικό πλαίσιο. Δεν εξορθολογίζετε τα επιδόματα, δεν αλλάζετε - όπως είπατε η ίδια στην επιτροπή - τίποτα στα κριτήρια, στη διαδικασία ή στον τρόπο καταβολής. Όσο λοιπόν, κατακερματισμένη λέτε ότι ήταν η κοινωνική και προνοιακή πολιτική μέχρι σήμερα, και μετά το νομοσχέδιο τόσο θα συνεχίσει να είναι. Να αναφερθώ σε μερικά άρθρα. Στο άρθρο 5 προβλέπεται ότι ο διοικητής και ο υποδιοικητής θα επιλέγονται από το πολυδιαφημισμένο μητρώο επιτελικών στελεχών. Όμως, αυτό δεν υπάρχει. Έτσι έρχεστε και βάζετε με το άρθρο 8 μία μεταβατική περίοδο, απροσδιόριστης διάρκειας, μέχρι να μπορέσετε να ετοιμάσετε αυτό το μητρώο. Είναι αυτό ομολογία ότι το μητρώο δεν λειτουργεί ή προσπαθείτε να δημιουργήσετε προϋπηρεσία στα δικά σας στελέχη, ώστε όταν δημιουργηθεί αυτό το μητρώο, τα δικά σας στελέχη, που εσείς κομματικά έχετε τοποθετήσει, να έχουν προτεραιότητα στην κατάληψη θέσεων για μια περίοδο πολλών ετών μετά; Προβλέπεται, επίσης, ηλεκτρονική διασύνδεση των υπηρεσιών και πληροφοριακό σύστημα καταγραφής παροχών και δικαιούχων. Αυτό ναι, είναι θετικό. Όμως, δεν μας είπατε πότε θα εφαρμοστεί. Γιατί ακούσαμε τον κύριο διοικητή του ΟΓΑ να μας λέει ότι προχωράμε σιγάσιγά και σύντομα, χωρίς στόχους, το σύστημα θα είναι έτοιμο. Έχουμε δει τι έχει γίνει στον ΕΦΚΑ και την ΗΔΙΚΑ για το μητρώο ασφαλισμένων, που ακόμα έχει λάθη, και το αλαλούμ που ταλαιπωρεί ακόμα και σήμερα τον κόσμο. Άρα δικαιολογημένα είμαστε απαισιόδοξοι για το πότε μπορείτε να λειτουργήσετε αυτό το πληροφοριακό σύστημα. Εδώ στον ΕΦΚΑ μόλις χτες καταφέρατε και βγάλετε εγκύκλιο για την εκκαθάριση των ασφαλιστικών εισφορών των ελεύθερων επαγγελματιών, που το 2018 πληρώνουν ακόμα βάσει του εισοδήματος του 2015, ενώ είναι δεδομένο από τα στοιχεία των φορολογικών μηχανισμών, ότι έχει μειωθεί σημαντικότατα το εισόδημα των ελεύθερων επαγγελματιών. Πρόκειται περί ξεκάθαρου εμπαιγμού. Γι' αυτό, κυρία Υπουργέ, σας απαντώ: Δεν πιστεύουμε ότι έχετε προετοιμάσει τον ΟΠΕΚΑ, δεν πιστεύουμε ότι μπορείτε να τον οργανώσετε και δεν πιστεύουμε ότι μπορείτε να συμβάλλετε ουσιαστικά στην αναδιάρθρωση του προνοιακού κράτους. Η μεγαλύτερη μεταρρύθμιση ήταν το ελάχιστο εγγυημένο εισόδημα και ακόμα αυτό δεν λειτουργεί πλήρως. Τελειώνοντας, το Μέρος Α΄, θα αναφερθώ στο άρθρο 45, που προβλέπει την επιστροφή αχρεωστήτως καταβληθεισών παροχών από πολίτες στον ΟΠΕΚΑ άτοκα. Δεν διαφωνούμε επί της αρχής, αλλά με δύο όρους: Πρώτον, να μπει ένα πλαφόν, να αφορά μέχρι ένα ύψος αχρεωστήτων καταβληθέντων και να εξαιρεί τις περιπτώσεις απάτης, όταν κάποιος έχει καταδικαστεί ότι με ψευδή δικαιολογητικά έπαιρνε καταβολές από τον πρώην ΟΓΑ.
Αυτό είναι έτσι κι αλλιώς.
Δεν είναι στο νομοσχέδιο στο άρθρο 45. Το άρθρο 45 λέει «ανεξαρτήτως αιτίας». Φαντάζομαι ότι η κυρία Υπουργός θα μας κάνει μία νομοτεχνική. Θα τελειώσω εντός χρόνου με το άρθρο 56 και θα αναφερθώ στα επόμενα άρθρα του Μέρους Β΄ στη δευτερολογία μου. Εμείς θεωρούμε ότι το άρθρο 56 είναι δυνητικός πυρήνας διαφθοράς. Πρώτη φορά εισήγατε αυτήν τη διάταξη, εσείς κυρία Υπουργέ, το 2016 και δώσατε στον Υπουργό Εργασίας - χωρίς διαδικασίες - το δικαίωμα να δίνει - χωρίς πλαφόν - επιχορηγήσεις σε μη κυβερνητικές οργανώσεις, οι οποίες δεν ελέγχονται συγκεκριμένα από το κράτος ούτε πώς κάνουν προσλήψεις, ούτε πώς κάνουν συμβάσεις, ούτε πώς αγοράζουν υπηρεσίες. Δημιουργείτε, λοιπόν, ένα νέο σύστημα, ένα μηχανισμό, όπου θα πηγαίνουν λεφτά του τακτικού προϋπολογισμού σε ΜΚΟ που διαλέγετε εσείς, χωρίς καμμία διαδικασία, οι οποίες μπορεί να τα ξοδέψουν χωρίς κανέναν έλεγχο. Έρχεστε να μας πείτε, βέβαια, ότι σήμερα με το άρθρο 56 βάζετε κάποιους κανόνες. Λάθος! Εφαρμόζετε την τροπολογία που είχε περάσει η κυβέρνηση Σαμαρά το 2013, που είχε γενική ισχύ για τις ΜΚΟ. Συγκεκριμένα αυτή η τροπολογία λέει ότι εάν δεν τα έχετε τηρήσει από το 2016 μέχρι σήμερα, είναι απιστία κατά την υπηρεσία. Το λέει συγκεκριμένα ο νόμος. Έρχεστε, λοιπόν, να επαναλάβετε αυτό που ήδη ισχύει. Σας έχω κάνει μία ερώτηση και Αίτηση Κατάθεσης Εγγράφων για να μας πείτε που δόθηκαν 7 εκατομμύρια ευρώ πέρσι, γιατί αυξήσατε αυτές τις παροχές προς τις ΜΚΟ κατά 15%, σύμφωνα με τα δικά σας νούμερα, από την ώρα που ψηφίσατε εσείς τη σχετική τροπολογία το 2016. Η Νέα Δημοκρατία καταψηφίζει το νομοσχέδιο και θα αναφερθώ και σε κάποια άλλα άρθρα στη δευτερολογία μου. Ευχαριστώ, κύριε Πρόεδρε.
Κύριε Πρόεδρε, πρέπει να δοθούν κάποια στοιχεία προς αποκατάσταση της αλήθειας.
Φαντάζομαι ότι αυτό μπορείτε να το κάνετε στην ομιλία σας.
Όταν θα πάρετε τον λόγο, κυρία Υπουργέ.
Όταν μιλήσω, δεν θα χάσω το χρόνο μου επειδή ψεύδεται η Νέα Δημοκρατία.
Εάν μιλήσει τώρα η κυρία Υπουργός, θα μπούμε σε δευτερολογίες.
Να μου δώσετε χρόνο κάποια στιγμή, κύριε Πρόεδρε, για να απαντήσω με νούμερα.
Τον λόγο έχει ο κ. Κωνσταντόπουλος.
Κύριε Πρόεδρε, κυρία Υπουργέ, κυρίες και κύριοι συνάδελφοι, η έννοια της «κοινωνικής αλληλεγγύης» αναδεικνύει τον σεβασμό στους αποδέκτες της κοινωνικής φροντίδας. Η κοινωνική πρόνοια είναι σε μεγάλο βαθμό συνυφασμένη με την εξάρτηση των αδυνάτων από τις κρατικές υπηρεσίες. «Κοινωνική αλληλεγγύη» σημαίνει να μην επιβάλεις το όνειρό σου σε άλλους, αλλά να αφήσεις τους άλλους να κάνουν πράξη το δικό τους όνειρο. Κυρίες και κύριοι συνάδελφοι, δεν συνέτρεχε κανένας λόγος να χαρακτηριστεί ως επείγουσας σημασίας η διαδικασία συζήτησης του συγκεκριμένου νομοσχεδίου. Η επιλογή υποβαθμίζει την ποιότητα του διαλόγου και την ουσιαστική ζύμωση στην επιτροπή, όπου έγιναν σημαντικές παρατηρήσεις και προτάσεις από τους φορείς και από τους εκπροσώπους των κομμάτων. Να πω ότι πραγματικά η Υπουργός με ευήκοα ώτα και θετική διάθεση έδωσε απαντήσεις και διευκρινήσεις σε θετική κατεύθυνση. Ως προς τη γενική φιλοσοφία του νομοσχεδίου, αγαπητοί συνάδελφοι, είναι θετικό ότι όλα τα προνοιακά επιδόματα καταγράφονται και συγκεντρώνονται σε έναν φορέα. Είναι θετικό ότι μεταβαίνουμε στην εποχή της ηλεκτρονικής διασύνδεσης των βάσεων του νέου φορέα, του ΟΠΕΚΑ, με αυτές της ΑΑΔΕ και της ΗΔΙΚΑ. Είναι θετικό που δημιουργείται η υποδομή ώστε να ελέγχονται τα δηλωθέντα στοιχεία όσων αιτούνται παροχών από τον ΟΠΕΚΑ, γιατί από την ορθολογική καταβολή των επιδομάτων ενισχύεται η διαφάνεια και εξοικονομείται δημόσιο χρήμα. Ως προς τη μετεξέλιξη του Οργανισμού Γεωργικών Ασφαλίσεων ανέφερα και στην επιτροπή, κυρία Υπουργέ - και θα ήθελα να τα μεταφέρω κι εδώ - τα εξής: Όταν το 1961 ιδρύθηκε ο ΟΓΑ, χαρακτηρίστηκε διεθνώς ως ένας πρωτοποριακός οργανισμός. Γιατί; Διότι τότε ο μισός πληθυσμός της χώρας ασχολείτο με γεωργικές και κτηνοτροφικές εργασίες και αποτελούσε μία ευάλωτη οικονομικά και κοινωνικά ομάδα. Ο αγροτικός πληθυσμός ήταν στο περιθώριο. Και τι έκανε ο ΟΓΑ; Ήρθε και το ανέτρεψε, διότι υπήρχε η ανάγκη ενσωμάτωσης του αγροτικού πληθυσμού στην οικονομική ζωή του τόπου. Σήμερα η ανάγκη που κυριαρχεί είναι αυτή της ενσωμάτωσης όλων όσων ζουν σε καθεστώς ακραίας φτώχειας. Σύμφωνα με πρόσφατη έρευνα της «διαΝΕΟσις» τα όρια της ακραίας φτώχειας στην Ελλάδα κυμαίνονται από 182 ευρώ το μήνα για μονομελές νοικοκυριό σε ημιαστικές ή αγροτικές περιοχές, μέχρι 905 ευρώ το μήνα για ζευγάρι με δύο παιδιά που ζει στην Αθήνα, πληρώνει ενοίκιο ή έχει στεγαστικό δάνειο. Άρα το ερώτημα, κυρία Υπουργέ, είναι πόσοι έχουν μηνιαίο εισόδημα κάτω απ' αυτό το όριο. Το ποσοστό της ακραίας φτώχειας στην Ελλάδα κυμαίνεται για το 2015, με τα πιο πρόσφατα στοιχεία, στο 15%. Το 2011 το ποσοστό αυτό ήταν 8,9%, ενώ το 2009 δεν ξεπερνούσε το 2,2%. Αγαπητοί συνάδελφοι, αν το 1961, που ιδρύθηκε ο ΟΓΑ -16 χρόνια μετά τη λήξη του Β' Παγκόσμιου Πολέμου - η τότε κυβέρνηση κατάφερε να δημιουργήσει ένα πρωτοποριακό διεθνώς θεσμό, σήμερα, που οι συνθήκες δεν είναι μεταπολεμικές, γιατί δεν μπορούμε να κάνουμε κάτι αντίστοιχο για τις σύγχρονες ευάλωτες κοινωνικές ομάδες; Εδώ, λοιπόν, χρειάζεται ολοκληρωμένη κοινωνική πολιτική κι όχι μία πολιτική διαχείρισης, που είναι το πρόταγμα της Κυβέρνησης απ' ό,τι φαίνεται. Σας το λέω αυτό με το βάρος των ιστορικών μεταρρυθμίσεων που έκαναν οι κυβερνήσεις ΠΑΣΟΚ στο πεδίο της κοινωνικής πολιτικής, γιατί το ΠΑΣΟΚ ήταν αυτό που ανέδειξε το κοινωνικό κράτος. Οι ΟΤΑ, ως φορείς κοινωνικής πολιτικής, απέκτησαν δυνατότητα άσκησης κοινωνικής πολιτικής επί ΠΑΣΟΚ. Η ίδρυση και η λειτουργία παιδικών, βρεφικών, βρεφονηπιακών σταθμών και νηπιαγωγείων, κέντρων ψυχαγωγίας και αναψυχής ηλικιωμένων, βρεφοκομείων, ορφανοτροφείων, κέντρων υποστήριξης και αποκατάστασης ατόμων με ειδικές ανάγκες, τα καινοτόμα ΚΑΠΗ στο πλαίσιο της αρμοδιότητας των δήμων και κοινοτήτων έχουν τη σφραγίδα της δημοκρατικής παράταξης. Το ίδιο και το πρόγραμμα «Βοήθεια στο Σπίτι» που ξεκίνησε το 1998. Τα ίδιο και τα κέντρα δημιουργικής απασχόλησης. Μπορεί να υπήρχαν από τη δεκαετία του 1980, επεκτάθηκαν, όμως, σε όλη τη χώρα την εποχή εκείνη. Παράλληλα, είχαμε και τα στεγαστικά προγράμματα λαϊκής κατοικίας, το θεσμό του κοινωνικού μισθού, τη δυνατότητα διακοπών για παιδιά οικογενειών με χαμηλό εισόδημα, την αυτοτελή σύνταξη για την αγρότισσα, τη δωρεάν ιατροφαρμακευτική περίθαλψη προς όλους τους αγρότες, τα οικογενειακά και πολυτεκνικά επιδόματα του ν.2459/1997. Όμως, και πολλές άλλες κοινωνικές παροχές που υλοποιήθηκαν τότε, έμοιαζαν για την εποχή εκείνη εξωπραγματικές. Όλα τα παραπάνω συνιστούν το περιεχόμενο μιας προοδευτικής κοινωνικής πολιτικής που έχει κέντρο τον άνθρωπο. Αυτό, όμως, που έχει περισσότερη αξία να αναλογιστούμε είναι σε ποια κατάσταση ήταν τότε η χώρα, όταν υλοποιούσαμε εμείς αυτές τις μεταρρυθμίσεις. Διότι πρέπει να αφήσουμε την εύκολη δικαιολογία των περιορισμών που θέτουν τα μνημόνια και τη δημοσιονομική κατάσταση της χώρας. Τι χρειάζεται, λοιπόν; Χρειάζεται πολιτική βούληση, συγκροτημένη ιδεολογία και συγκεκριμένη στόχευση. Αυτά λείπουν από τη σημερινή Κυβέρνηση. Και εμείς βρεθήκαμε σε πολύ δύσκολη θέση στις διαπραγματεύσεις με την τρόικα το 2013 για τον ΟΓΑ, αλλά τον κρατήσαμε όρθιο. Εμείς τα πρώτα δύσκολα χρόνια της κρίσης είχαμε να αντιμετωπίσουμε - αλλά τα καταφέραμε - τα εξής: Την υλοποίηση του ελάχιστου εγγυημένου εισοδήματος, που χειρίστηκε, τότε, ο προκάτοχός σας Υπουργός, κ. Βασίλης Κεγκέρογλου. Τη διανομή του κοινωνικού μερίσματος συνολικού ύψους 450 εκατομμυρίων ευρώ σε 650.000 φτωχές οικογένειες. Τη συνέχιση των προγραμμάτων κάλυψης των αστέγων, την ανθρωπιστική βοήθεια για τους απόρους, την καθιέρωση οικογενειακών επιδομάτων σε 700.000 οικογένειες από το πρώτο παιδί. Τον εκσυγχρονισμό και την καταβολή των επιδομάτων αναπηρίας σε δέκα κατηγορίες δικαιούχων χωρίς εισοδηματικά κριτήρια, αλλά με τη διασφάλιση πιστοποίησης της αναπηρίας τους. Την ένταξη 700.000 οικογενειών και πάνω στο κοινωνικό οικιακό τιμολόγιο, δηλαδή δύο με τρία εκατομμύρια Έλληνες πολίτες έχουν στο σπίτι τους ηλεκτρικό ρεύμα με έκπτωση 45%. Πετύχαμε, επίσης, την επιδότηση κατά 60% για τη σύνδεση με το δίκτυο φυσικού αερίου για 30.000 φτωχές οικογένειες σε Αθήνα, Θεσσαλονίκη και Θεσσαλία, με τη διασταύρωση, βέβαια, δικαιούχων προνοιακών δικαιωμάτων προς αποφυγή φαινομένων κατάχρησης. Δεν είχαμε, κυρία Υπουργέ, ωστόσο, τον πολιτικό χρόνο να κάνουμε μία μεγάλη κοινωνική μεταρρύθμιση που θα απαντά στα σύγχρονα προβλήματα με προοδευτικό τρόπο και πρόσημο. Επί του παρόντος νομοσχεδίου, λοιπόν, είναι θετικό ότι το σύνολο του προσωπικού του ΟΓΑ μεταφέρεται στο ΟΠΕΚΑ, διατηρώντας την ίδια οργανική θέση, κατηγορία, κλάδο, ειδικότητα, βαθμό, μισθολογικό κλιμάκιο, καθώς και όλα εν γένει τα εργασιακά τους δικαιώματα. Για τους πέντε έμμισθους δικηγόρους που αναφέρετε και προβλέπονται, με αποδοχές 2.400 ευρώ, προτείνουμε, κυρία Υπουργέ - το είπαμε και στην Επιτροπή, χθες - η αμοιβή να είναι κατ' αποκοπή. Για την επιχορήγηση των ΜΚΟ χρειάζεται οπωσδήποτε να ξεκαθαριστούν τα κριτήρια. Για την κάρτα μετακίνησης των πολυτέκνων, που προβλέπεται στο άρθρο 4, παράγραφος 1, προτείνουμε να απαλειφθεί. Το ζήτησε και η εκπρόσωπος της ΑΣΠΕ και είναι απολύτως δίκαιο, θα έλεγα. Υπάρχει ήδη κάρτα μετακίνησης των πολυτέκνων. Σε τόσο δύσκολες εποχές δεν χρειάζεται, κυρία Υπουργέ, να τους επιβαρύνουμε με ένα νέο κοστολόγιο για την έκδοση μιας νέας κάρτας. Κυρία Υπουργέ, το θέμα των πολυτέκνων και των τριτέκνων είναι πολύ σοβαρό και χρειάζεται να ασχοληθούμε ιδιαίτερα. Ήδη το δημογραφικό, λόγω της υπογεννητικότητας, είναι ένα τεράστιο πρόβλημα και μία βραδυφλεγής βόμβα, θα έλεγα, στα έγκατα του ασφαλιστικού. Γι' αυτό χρειάζεται στήριξη της πολύτεκνης οικογένειας και των τριτέκνων. Πρέπει να κάνουμε δεκτά τα αιτήματά τους, για να φανεί, πραγματικά, πως ό,τι λέμε, το εννοούμε και ό,τι εννοούμε, το κάνουμε πράξη. Στήριξη, λοιπόν, των πολυτέκνων γιατί έτσι πραγματικά στηρίζουμε την Ελλάδα μας, στηρίζουμε το αύριο της πατρίδας μας. Τα Κέντρα Κοινότητας είναι μια νέα δομή και θεσμοθετήθηκε με τον ν.4368/2016. Αποτελούν τον βασικό πυρήνα διευρυμένων υπηρεσιών με εξατομικευμένη ολιστική προσέγγιση. Σε συνεργασία με τη Διεύθυνση των Κοινωνικών Υπηρεσιών κάθε ΟΤΑ παρέχουν υπηρεσίες για την αντιμετώπιση της ανθρωπιστικής κρίσης. Η λειτουργία τους στους διακόσιους σαράντα δήμους της χώρας πρέπει να είναι αποτελεσματική. Και θεωρώ ότι είναι. Πρέπει, όμως, να ενισχυθούν οι υποδομές τους σε προσωπικό και σε εκπαίδευση για τη σύνδεσή τους με τον ΟΠΕΚΑ. Κυρία Υπουργέ, σας ανέφερα και χθες στην επιτροπή για τους εναπομείναντες δήμους, οι οποίοι είναι ογδόντα πέντε. Γι' αυτούς θα πρέπει να ληφθεί υπόψη, ότι θα πρέπει να στείλουν οι ίδιοι έναν διαπιστευμένο και εντεταλμένο υπάλληλο για να μπορέσει να λειτουργήσει, δίνοντάς τους, βέβαια, την ψηφιακή και πληροφοριακή πλατφόρμα. Μας είπε η Υπουργός στην επιτροπή ότι η σχέση κέντρων κοινοτήτων και του ΟΠΕΚΑ είναι ομφάλια. Εγώ θα συμφωνήσω μαζί σας και έτσι πρέπει να είναι, αλλά αυτό πρέπει κάπως να αποτυπωθεί. Προτείνουμε, λοιπόν, και θα καταθέσουμε, κυρία Υπουργέ, σχετική τροπολογία. Τα κέντρα κοινότητας δηλαδή να ενταχθούν στην οικεία κοινωνική υπηρεσία κάθε δήμου και να είναι εμφανές - όχι ότι δεν υπάγονται στις κοινωνικές υπηρεσίες, το είπατε και χθες ότι υπάγονται - και να στελεχωθούν με το αντίστοιχο προσωπικό, με στόχο την ενιαία παροχή των κοινωνικών υπηρεσιών και της κοινωνικής μέριμνας. Εδώ θέλουμε τη δέσμευσή σας, να ξεκαθαριστεί. Κυρία Υπουργέ, μέχρι οι εναπομείναντες δήμοι αποκτήσουν τους δύο υπαλλήλους, τον διαπιστευμένο και τον εντεταλμένο, θα έλεγα σε όποιον δήμο δεν υπάρχει κέντρο κοινότητας, να μπορεί το ΚΕΠ να λειτουργήσει ως επικουρική δομή διοικητικής υποστήριξης. Η συνεργασία των κέντρων κοινότητας και των ΚΕΠ μόνον θετικά αποτελέσματα μπορεί να επιφέρει. Για την ίδρυση τμημάτων βρεφονηπιακών σταθμών σε κάθε δήμο: Είναι θετικό ότι όπου υπάρχουν ελλείψεις θα χρηματοδοτηθεί η ίδρυση έως δύο νέων τμημάτων, ώστε κανένα παιδί να μην μείνει εκτός των σταθμών. Κατασκηνώσεις ΠΙΚΠΑ: Η ρύθμιση είναι θετική. Τώρα το μέλημά σας πρέπει να είναι να μην χαθεί η φετινή περίοδος λειτουργίας τους. Για τη διαδικασία για την απόδειξη της γνώσης της γλώσσας των Ρομά, τους διαμεσολαβητές, όπως είπαμε: Θετικό, λοιπόν, θα είναι για την προσπάθεια της πολιτείας να εντάξει τους Ρομά στο κοινωνικό σύνολο. Θα πρέπει πραγματικά να δούμε τους Ρομά ως ομότιμους και ισότιμους συνομιλητές μας, ως παιδιά αυτής της κοινωνίας που αυτήν τη στιγμή συνδιαμορφώνεται πάλι από την αρχή, όσο φυσικά γίνεται η προσπάθεια της πολιτείας να τους εντάξει στην κανονικότητα. Για τη δημογραφική πολιτική, κυρία Υπουργέ, χρειάζεται μια πιο ολοκληρωμένη προσέγγιση, γιατί - όπως είπα και πιο πριν - αποτελεί ένα κρίσιμο κοινωνικό θέμα. Επειδή έγινε πολύ συζήτηση για τους πόρους των προνοιακών επιδομάτων και το αν θα επηρεάσουν τους ΚΑΠ της αυτοδιοίκησης, θεωρώ ότι εδώ πρέπει να διευκρινιστεί ρητά στο νομοσχέδιο και είναι χρήσιμο να ακουστεί, λοιπόν, και να διευκρινιστεί ότι από 1-1-2019 και εφεξής οι πόροι των προνοιακών επιδομάτων, και εν γένει κάθε επιδόματος που χορηγεί ο ΟΠΕΚΑ, θα προέρχονται από τον κρατικό προϋπολογισμό. Να μην περιμένουμε δηλαδή προγράμματα και ΕΣΠΑ, και ειδικότερα από τον προϋπολογισμό του Υπουργείου Εργασίας, ενώ ταυτόχρονα οι ΚΑΠ θα παραμείνουν προς αξιοποίηση από την τοπική αυτοδιοίκηση. Γι' αυτό καταθέσαμε και τη σχετική τροπολογία. Ολοκληρώνοντας, θα ήθελα να πω τα εξής. Δεν συμφωνούμε με τη στρατηγική της Κυβέρνησης, ουσιαστικά με τον τρόπο του κατεπείγοντος, που φέρνει κάθε νομοσχέδιο και ζητά επιτακτικά την ψήφισή του, χωρίς βέβαια να δίνει τη δέουσα σημασία στον διάλογο και τη διαβούλευση για κάθε θέμα που αφορά τους αρμόδιους φορείς. Επίσης, δεν συμφωνούμε και πολιτικά με αυτήν τη λογική της συγκεντρωτικότητας στην κεντρική εξουσία. Ενισχύουμε κάθε πρωτοβουλία για την αποκέντρωση και τη στήριξη της τοπικής αυτοδιοίκησης. Αγαπητοί συνάδελφοι, για εμάς, τη Δημοκρατική Συμπαράταξη, η καταπολέμηση του κοινωνικού αποκλεισμού και η ισότιμη συμμετοχή των πολιτών στην κοινωνική ζωή αποτελεί πυρήνα της σκέψης μας και αποτελεί όχι λόγο, αλλά πράξη. Είναι η απάντηση στον κοινωνικό αποκλεισμό και ο σεβασμός στις ευπαθείς ομάδες. Στηρίζουμε, λοιπόν, πολιτικές με κέντρο τον άνθρωπο, γι' αυτό επιμένουμε για επιδόματα αξιοπρεπούς διαβίωσης και όχι παροχές προνοιακής φτωχοποίησης. Με τη διαδικασία του επείγοντος δεν μπορέσαμε να δούμε όλες τις λεπτομέρειες των ρυθμίσεων στην κατεύθυνση που ήδη επισημάναμε. Είμαστε αντίθετοι με την απλή συνέχιση των προνοιακών παροχών, χωρίς ένα ολοκληρωμένο σχέδιο κοινωνικής πολιτικής για τη στήριξη των ευπαθών ομάδων. Αναμένουμε την τοποθέτησή σας, κυρία Υπουργέ, στα θέματα που θέσαμε και στην τροπολογία που περιμένουμε να γίνει αποδεκτή. Σας ευχαριστώ.
Κι εμείς ευχαριστούμε. Τον λόγο έχει ο κ. Σαχινίδης από τη Χρυσή Αυγή.
Ευχαριστώ, κύριε Πρόεδρε. Πριν αναφερθώ στο παρόν σχέδιο νόμου, θέλω να εκφράσω εκ μέρους της Χρυσής Αυγής τα συλλυπητήρια στην οικογένεια και τους οικείους του εκλιπόντος Μανωλάκου, ενός αγωνιστή του εθνικισμού. Έρχομαι τώρα στο παρόν σχέδιο νόμου. Το παρόν νομοσχέδιο προβλέπει εκ πρώτης όψεως την αθώα μετονομασία και μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης ως Ενιαίο Φορέα Υλοποίησης Πολιτικών, που αναπτύσσονται στο πλαίσιο του Εθνικού Συστήματος Κοινωνικής Αλληλεγγύης του ν.4387/2016. Είναι αρχικά προφανές πως εκ της ιδεοληψίας σας, που μετατράπηκε από μαρξιστική σε νεοφιλελεύθερη, κοινώς οι δύο όψεις του ίδιου νομίσματος, σας ενοχλεί οποιαδήποτε ονομασία - προσδιορισμός που να περιέχει τον όρο «αγροτικό», ενώ δεν σας ενοχλεί καθόλου να σφετερίζονται οι Σκοπιανοί την ιστορία μας, το όνομά μας και τη ψυχή μας. Τέτοιοι ήσασταν και τέτοιοι θα παραμείνετε. Επίσης, είναι προφανές ότι το εν λόγω νομοσχέδιο αποτελεί μνημονιακή υποχρέωση, αφού εντάσσεται σε μία σειρά αναδιατάξεων, αναδιαρθρώσεων και κοινωνικής νομοθεσίας. Όπως αναφέρει η αιτιολογική έκθεση, επιδιώκεται για πρώτη φορά η ανάπτυξη ενός ενιαίου, σύγχρονου και συνεκτικού διοικητικού σχήματος συστήματος ανίχνευσης των πραγματικών αναγκών του πληθυσμού αναφοράς για τη μείωση της φτώχειας και του κοινωνικού αποκλεισμού. Για την αιτιολόγηση της παρούσας νομοθετικής πρωτοβουλίας αναφέρεται, μεταξύ άλλων, η έλλειψη ενοποιημένου και επικαιροποιημένου μητρώου των δικαιούχων των πάσης φύσεως κοινωνικών παροχών και υπηρεσιών, η ανεπαρκής ενημέρωση του πληθυσμού αναφοράς, η απουσία του γεωπληροφοριακού συστήματος, η πολυνομία και η αλληλοεπικάλυψη των σχετικών προγραμμάτων. Ο ΟΠΕΚΑ θα συνεχίσει να ασκεί τις υφιστάμενες μη ασφαλιστικές αρμοδιότητες του ΟΓΑ σε ό,τι αφορά τα οικογενειακά επιδόματα, ανασφάλιστους υπερήλικες και λογαριασμούς αγροτικής εστίας, αλλά θα προστεθούν σταδιακά και άλλες αρμοδιότητες που θα αφορούν την απονομή όλων των προνοιακών επιδομάτων, οικονομικών ενισχύσεων και κοινωνικών υπηρεσιών σε ευπαθείς ομάδες του πληθυσμού αναφοράς. Ο ΟΠΕΚΑ, λοιπόν, θα είναι ο καθολικός διάδοχος του ΟΓΑ. Θα είναι νομικό πρόσωπο δημοσίου δικαίου και θα τελεί υπό την εποπτεία του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Για την εκπλήρωση των σκοπών συνίσταται λογαριασμός προνοιακών παροχών και κοινωνικών υπηρεσιών με οικονομική και λογιστική αυτοτέλεια. Το πρώτο που μπορεί να παρατηρήσει κανείς είναι ότι η επιχειρούμενη οικονομική και κοινωνική στήριξη των ευάλωτων ευπαθών ομάδων του πληθυσμού, όπως οι ανασφάλιστοι, άτομα με αναπηρία και εν γένει άτομα και νοικοκυριά με ανεπαρκείς εισοδηματικούς και περιουσιακούς πόρους δεν αφορά πλέον τους Έλληνες πολίτες που κατά βάση και βάσει νόμου δικαιούνται πάσης φύσεως ενίσχυση, αλλά όλο και περισσότερο και λίαν συντόμως πρωτίστως τους λαθρομετανάστες που διαμένουν παράνομα στη χώρα μας, αφού ο πληθυσμός αναφοράς έχει αλλοιωθεί τις τελευταίες δεκαετίες ριζικά εις βάρος των Ελλήνων πολιτών με ευθύνη φυσικά και δική σας, πράγμα το οποίο αποδεικνύεται και από τα επίσημα δημογραφικά στοιχεία. Εντύπωση, επίσης, κάνει ότι στο πρώτο μέρος του νομοσχεδίου προβλέπεται η υποχρέωση ηλεκτρονικής διασταύρωσης από τις αρμόδιες υπηρεσίες του ΟΠΕΚΑ των δηλωθέντων στοιχείων των αιτούντων οποιασδήποτε παροχής που χορηγεί ο εν λόγω οργανισμός με τις διαθέσιμες ηλεκτρονικές βάσεις δεδομένων της Ανεξάρτητης Αρχής Δημοσίων Εσόδων, καθώς και πληροφοριακών συστημάτων άλλων φορέων. Αυτό προφανώς δεν θα αφορά τους εκατοντάδες χιλιάδες λαθρομετανάστες, οι οποίοι έχουν εισέλθει παράνομα στη χώρα μας, αφού δεν διατίθενται για αυτούς σχετικά επίσημα στοιχεία προς διασταύρωση. Οπότε θα λαμβάνουν αυτοί κανονικά τα επιδόματα, ενώ οι Έλληνες πολίτες θα βρίσκονται σε καθεστώς οικονομικής ομηρίας και θα μπορούν να αποκλείονται από παροχές, αφού για αυτούς υπάρχει πληθώρα επίσημων ηλεκτρονικών στοιχείων. Στο πρώτο μέρος του νομοσχεδίου ρυθμίζονται και ζητήματα προσωπικού του ΟΠΕΚΑ και οι αρμοδιότητες του. Το σύνολο του προσωπικού του ΟΓΑ θα αποτελεί πλέον προσωπικό του ΟΠΕΚΑ και κάποιες θέσεις ιδιωτικού δικαίου μετατρέπονται σε οργανικές θέσεις μόνιμου προσωπικού. Προβλέπονται, επίσης, πέντε θέσεις δικηγόρων με σχέση έμμισθης εντολής για τη νομική υποστήριξη του έργου των υπηρεσιών του ΟΠΕΚΑ. Στα περί διοικητικής οργάνωσης του νέου φορέα προβλέπεται να συμμετάσχουν στο διοικητικό συμβούλιο και εκπρόσωποι ευπαθών κοινωνικών ομάδων. Θα πρέπει κατά τη γνώμη μας η συμμετοχή τους αυτή να μην περιορίζεται σε δύο έδρες, αλλά να είναι πιο διευρυμένη και ίσως να εξετάζεται ακόμα και ο θεσμός της αρνησικυρίας, δηλαδή του βέτο, για ζητήματα τα οποία τους αφορούν, ώστε να εξασφαλίζεται αυτό το οποίο αναφέρεται στην αιτιολογική έκθεση περί διοικητικής αποτελεσματικότητας και κοινωνικού ελέγχου των αποφάσεων και ενεργειών του εν λόγω οργάνου. Είχε κατατεθεί και υπόμνημα αντίστοιχο, κυρία Υπουργέ, από τη Συνομοσπονδία Πολυτέκνων Ελλάδος - είναι η παλαιότερη συνομοσπονδία ατόμων με αναπηρία στην Ελλάδα - όπου αναφέρουν, στο άρθρο 6, ότι εκπροσωπούνται στο διοικητικό συμβούλιο με ένα τακτικό και ένα αναπληρωματικό μέλος. Αντιθέτως, στην περίπτωση 1η αντί να ορίζεται ομοίως ένας εκπρόσωπος και ένας αναπληρωτής του από την Ανώτατη Συνομοσπονδία Πολυτέκνων της Ελλάδος, την ΑΣΠΕ - η οποία εκπροσωπεί πάνω από διακόσιες είκοσι χιλιάδες οικογένειες, μεταξύ αυτών περιλαμβάνονται τρίτεκνες, μονογονεϊκές οικογένειες, αλλά και τρίτεκνες οικογένειες με τον ένα γονέα ανάπηρο από οποιαδήποτε αιτία και είναι μέλος της Οικονομικής και Κοινωνικής Επιτροπής Ελλάδος και του ΣΥΝΗΠΟ - ορίζεται απαραδέκτως ότι ο Υπουργός Εργασίας θα επιλέγει κατά βούληση τον εκπρόσωπο μεταξύ τεσσάρων οργανώσεων και συγκεκριμένα της ΑΣΠΕ, της Πανελλήνιας Ομοσπονδίας Τριτέκνων Ελλάδος, της Ομοσπονδίας Πολυμελών Οικογενειών με τρία τέκνα και του Πανελληνίου Συλλόγου Μελών Μονογονεϊκών Οικογενειών. Εδώ στο υπόμνημά τους, η πρότασή τους είναι ότι επειδή τα θέματα των πολυτέκνων δεν είναι δυνατόν να αναδεικνύονται και να προωθούνται από άλλους που ασφαλώς δεν τα γνωρίζουν και οι άλλες ομοσπονδίες περιλαμβάνουν διαφορετικές κατηγορίες οικογενειών και όχι ομοειδείς, όπως σας είπα και στην επιτροπή με την ΑΣΠΕ, θα πρέπει, λοιπόν, να εκπροσωπείται κάθε κατηγορία οικογενειών με δικό της ανεξάρτητο εκπρόσωπο. Δεν είναι δυνατόν να παραγνωρίζετε ότι η Ανώτατη Συνομοσπονδία Πολυτέκνων Ελλάδος είναι η αρχαιότερη οργάνωση οικογενειών στην Ελλάδα από το 1931. Είναι δε το μόνο μέλος από την Ελλάδα των αντιστοίχων ευρωπαϊκών ομοσπονδιών. Επίσης, στο ίδιο υπόμνημα, το οποίο έχει αριθμό πρωτοκόλλου 137 επισημαίνω, σχετικά με το άρθρο 4 και στην παράγραφο 1, όπου αναφέρεται η κάρτα μετακίνησης πολυτέκνων, αυτό θα πρέπει να διαγραφεί, δεδομένου ότι τόσο οι πολύτεκνοι όσο και τα τέκνα τους, τα οποία δικαιούνται μειωμένο εισιτήριο διαθέτουν από το 1931, που ιδρύθηκε η ΑΣΠΕ, σχετική κάρτα που αποδεικνύει την ιδιότητά τους ως πολύτεκνοι γονείς και τέκνα πολυτέκνων. Ως εκ τούτου δεν χρειάζεται μία πρόσθετη κάρτα, μας λένε. Σημειωτόν ότι βάση την υπάρχουσας κάρτας, με την οποία είναι εφοδιασμένοι για όλα τα μέχρι σήμερα χρόνια, έκαναν χρήση του μειωμένου κομίστρου. Για την ανάκτηση των αχρεωστήτως καταβληθέντων οικονομικών ενισχύσεων ή συντάξεων προβλέπεται στο παρόν σχέδιο νόμου ότι κάθε προνοιακή παροχή, επίδομα, οικονομική ενίσχυση ή σύνταξη που καταβάλλεται αχρεωστήτως από τον ΟΠΕΚΑ καταλογίζεται στους λαμβάνοντες ανεξάρτητα από υπαιτιότητά τους και επιστρέφεται άτοκα ή συμψηφίζεται με το σύνολο των χορηγούμενων παροχών. Εδώ θα θέλαμε να μας πείτε, κυρία Υπουργέ, τι θα γίνει με τα αχρεωστήτως καταβληθέντα ποσά σε λαθρομετανάστες. Πώς θα τα εισπράξετε αυτά, αλήθεια; Μήπως και αυτό εντάσσεται στο πλαίσιο ενός άτυπου ρατσισμού εναντίον των Ελλήνων; Προβλέπεται, επίσης, ότι σε περίπτωση θανάτου ανασφάλιστου υπερήλικα βάσει του ν.1296/82 καταβάλλονται από τον ΟΠΕΚΑ στον επιμεληθέντα της κηδείας, ύστερα από αίτησή του, τα έξοδα κηδείας μέχρι του ποσού των 800 ευρώ. Αυτό είναι ένα μέτρο που ισχύει και σήμερα. Τουλάχιστον, απ' ό,τι καταλαβαίνουμε, αφήνετε τους οικονομικά ασθενέστερους πολίτες να αποβιώσουν με κάποια αξιοπρέπεια. Για την απρόσκοπτη παροχή ή και ανάκτηση οικονομικών ενισχύσεων θα δημιουργηθεί ένα ενοποιημένο μητρώο ΟΠΕΚΑ, το ΕΜΟ, στο οποίο θα καταχωρούνται οι δικαιούχοι των πάσης φύσεως προνοιακών παροχών και οικονομικών ενισχύσεων του οργανισμού, καθώς επίσης και οι οφειλέτες του εν ζωή και θανόντες. Τα απαραίτητα για την τήρηση του ΕΜΟ δεδομένα, στοιχεία και πληροφορίες θα αντλούνται με απευθείας και σε πραγματικό χρόνο διασύνδεση του ΟΠΕΚΑ, ιδίως από τις βάσεις δεδομένων της ΑΑΔΕ, των αρχείων της ηλεκτρονικής διακυβέρνησης, καθώς και από κάθε άλλη ψηφιακή βάση και μητρώο φορέων της γενικής κυβέρνησης που τηρεί δεδομένα και στοιχεία, τα οποία σχετίζονται με τη σύννομη χορήγηση των προνοιακών παροχών του ΟΠΕΚΑ. Στο δεύτερο μέρος του νομοσχεδίου προβλέπεται η υλοποίηση προγράμματος χρηματοδότησης για την ίδρυση έως δύο νέων τμημάτων βρεφικής παιδικής ή βρεφονηπιακής φροντίδας σε κάθε δήμο. Εδώ, κυρία Υπουργέ, σας είχα επιστήσει την προσοχή σας στις επιτροπές να κάνετε μία νομοτεχνική βελτίωση και να προσθέσετε «και στα δημοτικά διαμερίσματα». Σας είχα πει και στην επιτροπή ότι λόγω του «ΚΑΛΛΙΚΡΑΤΗ» με τη διεύρυνση που έχει γίνει και την ενοποίηση δήμων, το μέτρο αυτό, από ένα ως δύο βρεφονηπιακά κτήρια σε κάθε δήμο, είναι πολύ λίγο και δεν καλύπτει τις ανάγκες. Στο Β΄ μέρος, λοιπόν, όσον αφορά τις δαπάνες που ανέφερα πριν για τους βρεφονηπιακούς σταθμούς, η χρηματοδότηση του προγράμματος αυτού θα καλυφθεί από πιστώσεις του τακτικού προϋπολογισμού του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, για την ανακαίνιση, αναμόρφωση και προσαρμογή σε υφιστάμενα κτήρια, καθώς και για τον απαραίτητο εξοπλισμό για τη λειτουργία τους. Εδώ επικαλείστε και τους δημογραφικούς δείκτες, οι οποίοι προφανώς είναι κατά των Ελλήνων και υπέρ των λαθρομεταναστών και αλλοδαπών. Θα θέλαμε πολύ να δούμε ποια θα είναι τελικά τα ποσοστά θέσεων που θα καταληφθούν από αλλοδαπούς και λαθρομετανάστες στα υπό ίδρυση τμήματα, σε σχέση με τον γενικό πληθυσμό. Επίσης, παρατείνεται ως τις 30-6-2018, από τις 26-8-2017, η προθεσμία εγγραφής φορέων παροχής υπηρεσιών κοινωνικής φροντίδας στο Εθνικό Μητρώο Ιδιωτικών Φορέων Κοινωνικής Φροντίδας, λόγω πληθώρας αιτήσεων εγγραφών φορέων, με χίλιες πεντακόσιες αιτήσεις που έχουν παραμείνει εκκρεμείς, για να μην ανακληθούν οι άδειές τους. Εδώ θα θέλαμε να γνωρίζουμε ακριβώς το ποιόν και το έργο όλων αυτών των χιλίων πεντακοσίων φορέων μη κερδοσκοπικού χαρακτήρα για να αποφανθούμε για την αναγκαιότητα της εν λόγω ρύθμισης. Είναι η παράταση προθεσμίας δικού σας περσινού νόμου, του 4455/2017, που αφορά φυσικά και φορείς που παρέχουν στήριξη και κοινωνικό έργο σε Έλληνες πολίτες, αλλά δυστυχώς και παραρτήματα διεθνών μη κυβερνητικών οργανώσεων. Κι εδώ «ο νοών νοείτω». Σε επόμενα άρθρα του Β΄ μέρους του νομοσχεδίου, θεωρούνται νόμιμες και δύναται να εκκαθαριστούν από τις οικονομικές υπηρεσίες των αρμόδιων φορέων οι δαπάνες για πρόσθετες αμοιβές εργασίας, εξαιρέσιμων ημερών και νυκτερινών ωρών του προσωπικού των Κέντρων Κοινωνικής Πρόνοιας, του Κέντρου Εκπαίδευσης και Αποκατάστασης Τυφλών, του Εθνικού Ιδρύματος Κωφών, του Εθνικού Κέντρου Κοινωνική Αλληλεγγύης, του Κέντρου Παιδικής Μέριμνας Αρρένων Παπάφειο Θεσσαλονίκης και του Θεραπευτηρίου Χρόνιων Παθήσεων Ευρυτανίας και των παραρτημάτων τους για τα έτη 2016 και 2017. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επίσης, ανακουφίζεται για να συνεχίσει την εύρυθμη λειτουργία του για ένα έτος το «Σικιαρίδειον Ίδρυμα Απροσάρμοστων Παίδων» και απαλλάσσεται από την υποχρέωση προσκόμισης αποδεικτικού φορολογικής ενημερότητας. Δεν επιτρέπεται κάθε είδους συμψηφισμός σε βάρος του ιδρύματος για βεβαιωμένες χρηματικές απαιτήσεις του ελληνικού δημοσίου και ασφαλιστικών οργανισμών κατά αυτού και αναστέλλονται πάσης φύσεως πράξεις διοικητικής ή αναγκαστικής εκτέλεσης. Εδώ, παρ' όλο που στα δύο αυτά άρθρα είμαστε θετικοί, αντί να έρχεστε πάντα εκ των υστέρων να μπαλώσετε οικονομικές τρύπες που δημιουργούν τεράστια προβλήματα στα ως άνω ιδρύματα, θα έπρεπε επιτέλους να δώσετε μία οριστική λύση για τη μόνιμη και απρόσκοπτη χρηματοδότησή τους, αφού επιτελούν σημαντικό κοινωνικό έργο. Σε άλλο άρθρο θεσμοθετείται διαδικασία για την απόδειξη της γνώσης της γλώσσας και της τοπικής διαλέκτου ρομανί, για τους διαμεσολαβητές μεταξύ της κοινότητας των Ρομά και των δημοσίων υπηρεσιών. Δηλαδή οι Ρομά, που υποτίθεται θεωρούνται υπήκοοι της Ελλάδος, αντί να μαθαίνουν την ελληνική γλώσσα για να μπορούν να επικοινωνούν με το δημόσιο χωρίς προβλήματα, έχουν τη δυνατότητα να το κάνουν με διαμεσολαβητές και ο Έλληνας πολίτης υποχρεούται να πληρώσει γι' αυτό μέσω φορολογίας. Εδώ δημιουργείται μία απορία, κυρία Υπουργέ, για το πόσο δίνετε έμφαση σε θέματα των Ρομά. Ο ίδιος ο φορέας που ήρθε προχθές αυτοπροσδιορίστηκε ως «τσιγγάνος». Μας κάνει, όμως, εντύπωση το εξής. Πώς γίνεται, αφού υπάρχει μεγάλο ποσοστό αναλφάβητων, όλοι μα όλοι αυτοί οι άνθρωποι να έχουν διπλώματα; Κι από τη στιγμή που είναι υποχρεωτική η συμμετοχή στην ελληνική παιδεία, είναι επιλογή τους το ότι δεν συμμετέχουν. Άρα για ποιον λόγο να επιβαρύνεται ο Έλληνας φορολογούμενος με τον συγκεκριμένο διαμεσολαβητή; Τέλος, υπάρχουν ρυθμίσεις που αφορούν το καθεστώς επιχορήγησης των νομικών προσώπων ιδιωτικού δικαίου μη κερδοσκοπικού χαρακτήρα που παρέχουν υπηρεσίες κοινωνικής φροντίδας, καθώς και για την υλοποίηση του ετήσιου κατασκηνωτικού προγράμματος. Εδώ είναι ξεκάθαρο ότι η μερίδα του λέοντος των κονδυλίων αυτών θα καταλήξει για την εξυπηρέτηση των λαθρομεταναστών. Δεν αντιλαμβανόμαστε πώς θα βελτιώσει την ποιότητα των υπηρεσιών ετήσιων κατασκηνώσεων η μεταφορά της οργάνωσης και λειτουργίας τους στους ΟΤΑ ή άλλα νομικά πρόσωπα. Επίσης, δεν διευκρινίζεται επαρκώς τι εννοεί ο νομοθέτης με τη «δυνατότητα οργάνωσης και λειτουργίας κατασκηνώσεων για ευάλωτες κατηγορίες πληθυσμού». Μήπως θα διοργανώσετε και κατασκηνώσεις για τα παιδιά των λαθρομεταναστών; Συνοψίζοντας, φέρνετε ένα νομοσχέδιο που, όπως λέτε, απλά μετονομάζει και μετεξελίσσει τον ΟΓΑ σε ΟΠΕΚΑ. Να σας θυμίσουμε, όμως, ότι ο ΟΓΑ ιδρύθηκε το 1961 με σκοπό να προστατεύσει μία δυναμική και ευάλωτη κοινωνική και επαγγελματική ομάδα, τους Έλληνες αγρότες, και αργότερα μετεξελίχθηκε και σε φορέα κύριας ασφάλισης, ενώ παράλληλα υπήχθησαν σε αυτόν και σημαντικές προνοιακές αρμοδιότητες που αφορούν και άλλες ομάδες του πληθυσμού, όπως των ανασφάλιστων υπερηλίκων και κυρίως των οικογενειακών επιδομάτων. Διαχειρίζεται, επίσης, και τον Λογαριασμό Αγροτικής Εστίας, ο οποίος πραγματοποιεί προγράμματα κοινωνικού, ιαματικού τουρισμού, εκδρομικό πρόγραμμα, προγράμματα παροχής θεατρικών εισιτηρίων, δωρεάν παροχές βιβλίων, καθώς και επιμορφωτικών σεμιναρίων νέων αγροτών. Τόσο πολύ μεταλλαχθήκατε, λοιπόν, εσείς οι αριστεροί επαναστάτες της συμφοράς, δήθεν προστάτες των αγροτών και εργατών, σε νεοφιλελεύθερους υποτακτικούς του καπιταλιστικού κεφαλαίου, ώστε σε συνδυασμό με την ολοκληρωτική και σαρωτική καταστροφή του αγροτικού τομέα μέσω της επιβαλλόμενης από τα μνημόνια υπέρμετρης και άδικης φορολόγησης, φέρνετε νομοσχέδια προς ψήφιση τα οποία καταργούν στην ουσία φορείς που στήριζαν τόσες δεκαετίες τους αγρότες και όχι μόνο. Προφανώς, όμως, και το παρόν νομοσχέδιο εντάσσεται στη γενικότερη στρατηγική της σαλαμοποίησης και τελικά σταδιακής και οριστικής κατάργησης κοινωνικών κατακτήσεων του ελληνικού λαού. Γνωρίζετε πάρα πολύ καλά ότι εν πολλοίς έχουν τις απώτερες ρίζες τους στον εθνικό κυβερνήτη Ιωάννη Μεταξά. Με το νομοσχέδιο αυτό, πλην ελαχίστων θετικών ή και ουδέτερων ρυθμίσεων για να πέσει στάχτη στα μάτια των Ελλήνων, προωθείται τάχιστα η μετατροπή του ελληνικού λαού από κυρίαρχο σε επαίτη επιδομάτων κάθε είδους, ενώ στους λαθρομετανάστες θα ρέουν αφειδώς επιδόματα και στήριξη πάσης φύσεως εν αφθονία. Συνδυάζετε, λοιπόν, τις μαρξιστικές ιδεοληψίες σας με τις μνημονιακές επιταγές των τοκογλύφων κατά των Ελλήνων και υπέρ των λαθρομεταναστών, για να εγκλωβιστούν όλο και περισσότεροι από τους τελευταίους εντός Ελλάδας, προκειμένου να μη διασπαρούν στις οικονομικά ισχυρότερες χώρες της Ευρωπαϊκής Ένωσης. Με αυτόν τον τρόπο αποδεικνύετε άλλη μία φορά τον ολέθριο ρόλο σας στην αποδόμηση του ελληνικού έθνους. Και θα μας βρίσκεται πάντα και παντού απέναντί σας. Η Χρυσή Αυγή καταψηφίζει το εν λόγω νομοσχέδιο. Ευχαριστώ.
Τον λόγο έχει ο κ. Συντυχάκης από το ΚΚΕ.
Ευχαριστώ, κύριε Πρόεδρε. Κυρίες και κύριοι, στο παρόν σχέδιο νόμου, στο πρώτο μέρος, στα άρθρα 1 έως 50, η Κυβέρνηση με επίφαση τον εξορθολογισμό και με το περιτύλιγμα χιλιοειπωμένων εκφράσεων όπως αξιοπρέπεια, ισονομία, δικαιωματική προσέγγιση - εκφράσεις που διά της κ. Φωτίου αρέσκεται η Κυβέρνηση να λέει - επιχειρεί να σχεδιάσει και να εφαρμόσει μία μνημονιακή δέσμευση ή μάλλον ένα παράγωγο μνημονιακών δεσμεύσεων προς την Ευρωπαϊκή Ένωση, το Διεθνές Νομισματικό Ταμείο και την Παγκόσμια Τράπεζα. Το σύστημα απονομής των προνοιακών παροχών μέσω ενός ενιαίου φορέα του ΟΠΕΚΑ, όπως θα ονομάζεται πλέον ο ΟΓΑ, με τις επακόλουθες αλλαγές στο οργανόγραμμά του, την καθιέρωση ηλεκτρονικών μητρώων, καθώς και τη χρήση της πληροφορικής για την παροχή των υπηρεσιών του οργανισμού, φαινομενικά αν τα δει κανείς ξεκομμένα από τον ρόλο που θα διαδραματίσει αυτός ο νέος φορέας, μπορεί να θεωρηθούν όντως ως πρωτοποριακά, λογικά, και εξυπηρετικά. Ποιος είναι όμως, ο απώτερος στόχος; Η Κυβέρνηση δεν κάνει κουβέντα για το γεγονός ότι, πίσω από το περιτύλιγμα του εκσυγχρονισμού του φορέα που θα αποδίδει τις προνοιακές παροχές, κρύβει το αντιλαϊκό περιεχόμενο της πολιτικής της, που είναι η άγρια περικοπή των προνοιακών παροχών τόσο όσο αφορά το ύψος τους όσο και τον αριθμό που θα τους χορηγούνται. Είναι φανερή η προσπάθεια της Κυβέρνησης να πείσει ότι δίνει τάχα μάχη απέναντι στους θεσμούς για να προστατεύσει τους πιο αδύναμους, όταν στο τρίτο μνημόνιο φιγουράρει φαρδιά πλατιά η υπογραφή της - όπως και των άλλων κομμάτων της Νέας Δημοκρατίας, του ΠΑΣΟΚ, του Ποταμιού - στη δέσμευση ότι κάθε χρόνο και για όσο διαρκεί το πρόγραμμα, θα πετσοκόβει κατά 0,5% του ΑΕΠ τα κονδύλια για την πρόνοια. Δεν θα παίξουμε τον παπά! Παίρνοντας ως βάση το ΑΕΠ, όταν υπογράφηκε το τρίτο μνημόνιο, οι περικοπές φτάνουν στο ύψος των 900 εκατομμυρίων ευρώ κατ' έτος. Μα δεν καταργήθηκε το ΕΚΑΣ; Δεν μειώθηκαν οι συντάξεις; Δεν συρρικνώθηκε η χρηματοδότηση στον ΕΟΠΥΥ; Είναι μόνο το επίδομα; Και μάλιστα λέτε ότι τα αυξήσατε κιόλας; Από 5 δισεκατομμύρια, που χρηματοδοτούνταν από ιδρύσεως ο ΕΟΠΥΥ, το ποσό που δίνει για τους ανασφάλιστους έφτασε να είναι μόλις 100 εκατομμύρια ευρώ. Αυτή δεν είναι περικοπή; Για τις θεραπείες των παιδιών στην ειδική αγωγή; Από 110 εκατομμύρια μειώθηκαν στα 60 εκατομμύρια οι θεραπείες. Χρωστάτε έως και δεκαπέντε μήνες στους γονείς, με αποτέλεσμα να έχουν σταματήσει τις θεραπείες των παιδιών τους. Στην καλύτερη των περιπτώσεων αν δεν κόψετε επιδόματα, θα κόψετε τα γύρω γύρω, που αποτελούν ζωτική ανάγκη των ευάλωτων ομάδων, για να σας βγει η δέσμευση των περικοπών κατά 0,5% ετησίως στα προνοιακά επιδόματα. Οι βαριά ανάπηροι στη χώρα μας είναι πεντακόσιες χιλιάδες. Επίδομα ξέρετε πόσοι παίρνουν; Κάτω από εκατόν πενήντα χιλιάδες. Οι υπόλοιποι τριακόσες πενήντα χιλιάδες και πλέον πώς ζουν; Πείτε μας πώς θα ζήσουν! Μειώθηκαν οι συντάξεις αναπηρίας. Αλλάζετε κατηγόριες στους αναπήρους ή μειώνετε το ποσοστό της αναπηρίας τους. Αυτός που δεν μπορεί να πάρει τα πόδια του και θεωρείται παραπληγικός, τον πάτε στη βαριά αναπηρία, τον αποχαρακτηρίζετε από παραπληγικό, με αποτέλεσμα να μειώνεται το επίδομα από τα 700 ευρώ στα 300 ευρώ. Και για να πάρει αυτά τα 300 ευρώ, δεν θα δικαιούται τη σύνταξη. Αν έπαιρνε και το επίδομα κίνησης, το χάνει και αυτό. Χάνει άλλα 180 ευρώ. Είναι δικαιωματική προσέγγιση αυτή, κυρία Υπουργέ; Τα δημόσια κέντρα αποκατάστασης πού είναι; Είναι ανύπαρκτα και όπου υπάρχουν υποχρηματοδοτούνται, είναι άθλια η εικόνα τους, τα μέσα που διαθέτουν είναι ελάχιστα, αποψιλωμένο το προσωπικό τους. Αντίθετα μεσουρανούν τα ιδιωτικά κέντρα αποκατάστασης και μάλιστα σας ευχαριστούν για αυτήν την πολιτική που εφαρμόζετε. Μας είπατε ότι ενδιαφέρεστε για να μπει ο ανάπηρος στην αγορά εργασίας. Εδώ έχετε ισοπεδώσει εργασιακά και ασφαλιστικά δικαιώματα, οι ελαστικές εργασιακές σχέσεις τσακίζουν κόκκαλα, η παραβίαση του ωραρίου, η καταστρατήγηση του ημερήσιου χρόνου εργασίας είναι κανόνας, συλλογικές συμβάσεις δεν υπάρχουν, επιδόματα λοχείας και τοκετού κομμένα, οι εργοδότες εκβιάζουν τις γυναίκες να μην τεκνοποιήσουν, αλλιώς τις απολύουν και εσείς μας μιλάτε με περίσσιο υποκριτικό ενδιαφέρον για την εργασιακή εξασφάλιση των αναπήρων; Η συντριπτική πλειοψηφία, όπως σας είπα, δεν παίρνει επίδομα. Ακόμα και η νομοθεσία που προβλέπει ότι το 10% των εργαζομένων που προσλαμβάνει μια επιχείρηση να είναι άτομα ΑΜΕΑ δεν έχει εφαρμοστεί ποτέ, μα ποτέ! Στα λόγια, βέβαια, χτίζω ανώγεια και κατώγεια. Ακόμα και ο καπιταλισμός του χθες, των πριν δέκα, δεκαπέντε χρόνων, παρείχε περισσότερα από αυτά που εσείς παρέχετε σήμερα σε συνθήκες βαρβαρότητας του καπιταλισμού, που καλείστε να τον διαχειριστείτε σε μία εποχή παρατεταμένης κρίσης του δίνοντάς του χέρι βοήθειας τη στιγμή που πνέει τα λοίσθια. Τολμάτε να πείτε στο ΚΚΕ ότι δεν ενδιαφέρεται για την εργασιακή εξασφάλιση των αναπήρων; Είναι υποκρισία όταν γνωρίζετε ότι στην πρώην Σοβιετική Ένωση, στη Βουλγαρία, σε άλλες σοσιαλιστικές χώρες τα είχαν κατακτήσει πριν πολλές δεκαετίες. Ναι, σε αυτές τις χώρες που όταν ανατρέπονταν εσείς πανηγυρίζατε. Είχαν εξασφαλίσει με καθολικό τρόπο την πρώιμη διάγνωση, την εκπαίδευση για όλους, για όλα τα παιδιά, δουλειά για όλους με ανεπτυγμένες εργονομικές υπηρεσίες. Εδώ μεταλλεργάτη στην Ελευσίνα και με τους δύο αντίχειρες κομμένους τον έχετε χωρίς σύνταξη. Πλείστα άλλα παραδείγματα: Άλλος με κομμένα και τα δύο του πόδια κάτω από τα γόνατα και δεν δικαιούται, λέει, το επίδομα παρά αν τα κόψει πάνω από τα γόνατα. Έχετε να πείτε κάτι γι' αυτά; Μπορεί με το παρόν σχέδιο νόμου να μην κόβετε τα επιδόματα, αλλά διαμορφώνετε τα εργαλεία, τις προδιαγραφές, όπως τα ΚΕΠΑ, ή παραπέμπετε πολλούς από τους σχεδιασμούς σας, παροχές και υπηρεσίες του νέου φορέα που αυτός θα προσφέρει, στις υπουργικές αποφάσεις για την κατάρτιση του κανονισμού παροχών και υπηρεσιών, ο οποίος θα καθορίζει το είδος των χορηγούμενων παροχών, τους όρους και τα κριτήρια επιλεξιμότητας και ένταξης των ενδιαφερομένων στα σχετικά προγράμματα, το ύψος και τον τρόπο υπολογισμού του ποσού. Βασικός μοχλός, κυρίες και κύριοι, γι' αυτές τις περικοπές είναι χωρίς αμφιβολία τα κέντρα πιστοποίησης αναπηρίας, τα οποία σφάζουν τους αναπήρους μειώνοντας με καθαρά δημοσιονομικά κριτήρια τα ποσοστά της αναπηρίας κάτω από το όριο που προβλέπεται για τη χορήγηση ακόμα και αυτών των πενιχρών επιδομάτων. Επομένως οι περικοπές έχουν ήδη ξεκινήσει και μάλιστα με τη μέθοδο που παραπέμπει σε έναν σύγχρονο Καιάδα. Με το άρθρο 215 στο ν.4512/2018 αποφασίστηκε η πιλοτική εφαρμογή της ηλεκτρονικής αξιολόγησης και παροχής προνοιακών παροχών σε νέους δικαιούχους με αναπηρία. Μη μας λέτε ψέματα ότι ο υπολογισμός του ποσοστού αναπηρίας είναι ανεξάρτητος από το νέο φρούτο του συνυπολογισμού, βάσει της λειτουργικότητας του αναπήρου. Συνυπολογίζονται οι λειτουργικές δυνατότητες του αναπήρου στο ποσοστό της αναπηρίας, ενώ αν κριθεί ότι πρέπει να παίρνει επίδομα ο ανάπηρος, δεν θα παίρνει τη σύνταξη. Ουσιαστικά, δηλαδή, καταργείτε την έννοια της σύνταξης των αναπήρων. Έχετε στόχο τη μετάβαση από την ιατροκεντρική προσέγγιση της αναπηρίας σε έναν τρόπο εκτίμησής της που πλέον θα εκτιμά τον τρόπο λειτουργίας των ατόμων με αναπηρία. Δηλαδή οι δικαιούχοι επιδομάτων αναπηρίας, όπως και του ειδικού ασφαλιστικού καθεστώτος δεν θα κρίνονται με βάση την αντικειμενική αναπηρία ή τη χρόνια σοβαρή ασθένειά τους, αλλά από τον τρόπο που λειτουργούν ως ανάπηροι. Πρόκειται για το όχημα μέσα από το οποίο θα προωθηθεί ο νέος γύρος επίθεσης στα επιδόματα και τις παροχές για τους αναπήρους και τους μακροχρόνια πάσχοντες. Αυτά όμως τα κρύβετε, κυρία Υπουργέ, δεν τα λέτε και ο νέος φορέας, ο ΟΠΕΚΑ, έχει ως αποστολή να υλοποιήσει και να ελεγχθεί η απαρέγκλιτη υλοποίηση αυτών των μέτρων που βασίζεται στις κατευθύνσεις της Ευρωπαϊκής Ένωσης. Αυτή είναι και η ουσία του πλαισίου του εθνικού συστήματος κοινωνικής αλληλεγγύης την οποία θεωρείτε ούτε λίγο ούτε πολύ ως επαναστατική καινοτομία. Είναι η λογική του αντιασφαλιστικού νόμου - λαιμητόμου 4387/16. Στην κατεύθυνση αυτή θα συνεχίσει να υλοποιείται η γνωστή αντιλαϊκή πολιτική που διευρύνει μαζικά τη σχετική φτώχεια, που αφαιρεί δικαιώματα και ανάγκες, μειώσεις μισθών, συντάξεων και προσθέτει νέα βάρη στις λαϊκές οικογένειες. Φορολογία, χαράτσια, αυξημένες πληρωμές στην υγεία, στα φάρμακα, στην παιδεία. Χαμός γίνεται! Πολιτική που αφαιρεί από τις λαϊκές οικογένειες δέκα και επιστρέφει ένα σε αυτές που ζουν στην ακραία φτώχεια. Ακόμα, όμως, και αυτά δεν είναι σίγουρα, αφού θα εξαρτώνται από την πορεία των αντιλαϊκών δημοσιονομικών στόχων και των ματωμένων πλεονασμάτων που δεν θα σταματήσουν τον Αύγουστο του 2018, αλλά θα έχουν διάρκεια εις το διηνεκές μέχρι το 2060, με πρωτογενή ματωμένα πλεονάσματα από 2,5% έως και 3,5% ανάλογα τη δημοσιονομική πορεία. Όλα αυτά επιβεβαιώνουν αυτό που το ΚΚΕ έχει πει και επιμένει: Ότι δηλαδή στον πυρήνα αυτής της πολιτικής βρίσκεται η διαχείριση της φτώχειας μόνο στις πιο ακραίες μορφές της και με το ελάχιστο δημοσιονομικό κόστος. Οι παροχές αυτές όχι μόνο δεν καλύπτουν πρόσθετες ανάγκες, αλλά ένα μόνο μικρό μέρος των στοιχειωδών αναγκών τους, ίσα - ίσα για να μην πεθάνουν. Το ΚΚΕ, κυρίες και κύριοι, με βάση και τη συζήτηση στην ακρόαση των φορέων, στηρίζει τα αιτήματα των εργαζομένων στον ΟΓΑ για μονιμοποίηση των εργαζομένων ΙΔΑΧ, την ενίσχυση - στελέχωση όλων των υπηρεσιών του οργανισμού με επιπλέον προσωπικό. Στηρίζει τα αιτήματα των πολυτέκνων, των τρίτεκνων οικογενειών για καμμία περικοπή επιδομάτων, χωρίς αστερίσκους, χωρίς προϋποθέσεις και παρενθέσεις και την κάρτα μετακίνησής τους. Καταψηφίζουμε τα άρθρα 1, 2 και 4, τα οποία είναι αυτά που κυρίως παραπέμπουν στο περιεχόμενο της πολιτικής που θα υλοποιεί ο νέος φορέας σύμφωνα με την παραπάνω κριτική. Στα υπόλοιπα άρθρα του Κεφαλαίου Α΄, δηλαδή στα άρθρα 3, 5 έως και 50 ψηφίζουμε «παρών». Και έρχομαι τώρα στο Μέρος Β΄ και στο άρθρο 51 που αφορά την υλοποίηση προγράμματος χρηματοδότησης δήμων για την ίδρυση νέων τμημάτων βρεφικής, παιδικής και βρεφονηπιακής φροντίδας. Αυτό το άρθρο προβλέπει τη χρηματοδότηση δήμων από τον τακτικό κρατικό προϋπολογισμό για την ίδρυση έως δύο νέων τμημάτων βρεφικής, παιδικής ή βρεφονηπιακής φροντίδας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συμφωνούμε με την κρατική χρηματοδότηση για την αύξηση των βρεφονηπιακών σταθμών και γι' αυτό θα υπερψηφίσουμε. Αυτό, όμως, δεν σημαίνει και την ικανοποίηση όλων των αιτήσεων για δωρεάν φιλοξενία όλων των βρεφών και νηπίων. Οι εξαγγελίες της Κυβέρνησης αφορούν στην επίλυση ενός μέρους του προβλήματος. Όμως για να καλυφθεί ακόμη και αυτό, δηλαδή για να μπορούν να πάνε επιπλέον δέκα χιλιάδες παιδιά, θα πρέπει να μειωθεί το κόστος των παρεχόμενων υπηρεσιών ανά παιδί και γι' αυτά που ήδη πηγαίνουν, αλλά και για εκείνα που θα πάνε μετά τη λειτουργία των νέων παιδικών σταθμών. Παραμένουν τα εισοδηματικά κριτήρια για την έγκριση των σχετικών αιτήσεων στο επίπεδο της φτώχειας, ενώ ένα μεγάλο τμήμα των λαϊκών οικογενειών εξαναγκάζεται να πληρώνει τροφεία, καθώς και ποσά για τις λεγόμενες πρόσθετες παροχές τόσο στους δημοτικούς όσο και στους ιδιωτικούς βρεφονηπιακούς σταθμούς. Επίσης απαιτείται να προβλεφθούν και ανάλογα κρατικά κονδύλια για την πρόσληψη μόνιμου εξειδικευμένου προσωπικού, για να λειτουργήσουν οι νέοι βρεφονηπιακοί σταθμοί, για τους οποίους το νομοσχέδιο δεν λέει τίποτα. Εν ολίγοις, η πολιτική της Κυβέρνησης δεν έχει καμμία σχέση με την αποκλειστικά δημόσια και δωρεάν παιδεία για όλους, τη δίχρονη υποχρεωτική προσχολική αγωγή, με τα προνήπια και τα νήπια στο δημόσιο σχολείο, με τα ολοήμερα νηπιαγωγεία για όλα τα παιδιά, με τη σίτιση για όλα τα παιδιά με ευθύνη του κράτους και όλα τα παιδιά κάτω των τεσσάρων ετών σε δημόσιους παιδικούς σταθμούς, χωρίς τροφεία. Θα πρέπει να είναι μόνιμη και σταθερή η δουλειά για όλους τους εργαζόμενους, νηπιαγωγούς, βρεφονηπιοκόμους. Πρόκειται για αιτήματα και στόχους που απαντούν στις σύγχρονες λαϊκές ανάγκες τώρα και όχι στο μέλλον και βρίσκονται στον αντίποδα της πολιτικής που σχεδιάζει η Κυβέρνηση και αυτό το αστικό κράτος, που στερούν την προσχολική αγωγή από χιλιάδες παιδιά, ενώ φορτώνουν αλύπητα την εργατική λαϊκή οικογένεια με χαράτσια, θυσίες και μέτρα στο όνομα της ανάκαμψης της κερδοφορίας των επιχειρηματικών ομίλων. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, όπως κάνατε και στους προηγούμενους ομιλητές, που τους αφήσατε να μιλήσουν μέχρι δεκαεπτά έως και δεκαοκτώ λεπτά, θεωρώ πως το ίδιο πρέπει να κάνετε και με εμένα.
Εντάξει, κύριε Συντυχάκη. Δεν το άκουσα.
Με το «εντάξει» δεν γίνεται.
Μπορείτε να προχωρήσετε. Δεν υπάρχει πρόβλημα.
Κύριε Πρόεδρε, εγώ δεν έχω μάτια στην πλάτη, για να δω τι κάνετε αυτή τη στιγμή. Επί δύο λεπτά χτυπά το καμπανάκι και εσείς δεν ακούτε, παρ' όλο που είστε στη θέση σας.
Δεν το άκουσα.
Έλεος! Δεν θα τοποθετηθώ για όλα, θα πω μόνο για το «Σικιαρίδειο Ίδρυμα». Είναι το άρθρο 53, που το ψηφίζουμε. Είχε απαλλαχθεί από την υποχρέωση να διαθέτει φορολογική και ασφαλιστική ενημερότητα. Η απαλλαγή του ίσχυε μέχρι τις 31-12-2017 και με τη νέα διάταξη δίδεται παράταση μέχρι τις 31. -12. -2018. Στην προηγούμενη ρύθμιση είχαμε ψηφίσει «υπέρ». Θα ψηφίσουμε και τώρα «υπέρ». Είναι ένα κέντρο κατάρτισης παιδιών, ηλικίας δεκατεσσάρων έως είκοσι ενός ετών, με νοητική στέρηση και ψηφίζουμε «υπέρ» με κριτήριο να μην μείνουν τα παιδιά χωρίς σχολείο, να πληρωθούν δηλαδή άμεσα όλα τα χρωστούμενα στους εργαζόμενους και να καταβληθούν οι εργοδοτικές εισφορές στα ασφαλιστικά ταμεία. Τονίζουμε, όμως, ότι αυτή η ρύθμιση δεν εξασφαλίζει τη λύση του οικονομικού προβλήματος του ιδρύματος, αφού συνεχίζεται η κρατική υποχρηματοδότηση. Το πρόβλημα, ακόμη και αν προσωρινά διευθετηθεί, θα επανέλθει, όπως συμβαίνει με την πλειοψηφία των αντίστοιχων ιδρυμάτων. Θεωρούμε ότι η Κυβέρνηση συνεχίζει την ίδια πολιτική με τις προηγούμενες κυβερνήσεις, δηλαδή το κράτος να μην αναπτύσσει δομές και παροχές ειδικής αγωγής και ταυτόχρονα υποχρηματοδοτεί τα υπάρχοντα Ιδρύματα. Κατά τη γνώμη μας, θα πρέπει όλα αυτά τα ιδρύματα να περάσουν στην πλήρη ευθύνη του κράτους, να χρηματοδοτηθούν πλήρως και επαρκώς από τον κρατικό προϋπολογισμό, χωρίς να επιβαρύνονται τα ασφαλιστικά ταμεία, δηλαδή οι εργαζόμενοι και να παρέχουν απολύτως δωρεάν τις υπηρεσίες τους. Ψηφίζουμε, επίσης, «υπέρ» στο άρθρο 55, που αφορά τους Ρομά. Για τα υπόλοιπα και για τις τροπολογίες, γιατί υπάρχουν και οι τροπολογίες, θα τοποθετηθούμε στη δευτερολογία μας. Ευχαριστώ πολύ.
Και εμείς σας ευχαριστούμε. Ο κ. Παπαχριστόπουλος έχει τον λόγο.
Ευχαριστώ, κύριε Πρόεδρε. Άκουσα με μεγάλη προσοχή τον εισηγητή της Αξιωματικής Αντιπολίτευσης και αναρωτήθηκα μήπως εγώ ζω σε άλλη χώρα, μήπως ζω κάπου αλλού. Θέλω κατ' αρχάς - γιατί το ποιος πραγματικά ασχολείται με το προνοιακό κράτος πρέπει να το ξεκαθαρίσουμε - να πω μερικά παραδείγματα, που είναι νωπά κιόλας, καθώς το θέμα είναι επίκαιρο. Ένα φάρμακο, το Gilenya, παίρνει τιμή και στη συνέχεια αποζημίωση μέσα σε έναν μήνα με διαδικασίες fast track, πολύ γρήγορες. Η ίδια όμως διαδικασία τιμολόγησης νέων φαρμάκων δεν ισχύει για κανέναν άλλον. Για δύο ανταγωνιστικά φάρμακα αυτού του φαρμάκου περνάνε δύο χρόνια για να πάρουν τιμή και να μπουν στην αγορά. Το Gilenya στοιχίζει 1.473 ευρώ και το Aubagio ακριβώς τα μισά. Αυτό είναι ένα χειροπιαστό παράδειγμα της κοινωνικής ευαισθησίας των προηγούμενων. Δεύτερο παράδειγμα: Πέρα του ότι η μισή Ελλάδα βρέθηκε να έχει ωχρά κηλίδα, στατιστικά που υπερβαίνουν την Αγγλία, τη Γαλλία, τη Γερμανία, το αντίστοιχο φάρμακο, για το οποίο ο πρόεδρος των φαρμακοποιών, ο κ. Λουράντος, χτυπιέται κάθε μέρα στα κανάλια, στοίχιζε τριάντα φορές περισσότερο από το αντίστοιχο που υπήρχε. Μάλιστα, η κυκλοφορία του Lucentis έσπασε όλα τα ρεκόρ. Αυτό ήταν το δεύτερο παράδειγμα της κοινωνικής ευαισθησίας των προκατόχων μας. Θέλω να πω και άλλο ένα, όμως. Μιλάω με στοιχεία. Το τι πιστεύω εγώ, θα το ακούσετε, αλλά έχει μεγάλη σημασία να δούμε τι πίστευε σε μια ημερίδα ο τότε Γενικός Γραμματέας του Υπουργείου Δικαιοσύνης, Διαφάνειας και Ανθρωπίνων Δικαιωμάτων, ο κ. Γιώργος Σούρλας. Η ημερίδα έγινε στις 19-6-2013. Το λέω, για δούμε την ευαισθησία των προκατόχων μας. Αναφέρει, λοιπόν, σε αυτή την ημερίδα, ότι ένα μηχάνημα που αγοράστηκε από την Ισπανία 4 εκατομμύρια δραχμές, τιμολογήθηκε παράνομα από μία offshore εταιρεία στο νησί Μαν - άκουσον, άκουσον! -174 εκατομμύρια δραχμές. Και όχι μόνον αυτό, αλλά πήρε και επιδότηση 79 εκατομμύρια δραχμές. Δηλαδή, 4 εκατομμύρια πλήρωσε και χρεώθηκε το ελληνικό δημόσιο, βρείτε τώρα πόσο βγαίνουν σε ευρώ! Ακόμα, σε αυτή την ημερίδα, για να δούμε τι ευαισθησία υπήρχε δηλαδή, γιατί τσιμπιέμαι και λέω μπας και ήμουν σε άλλη χώρα και δεν το καταλάβαινα, ειπώθηκε ότι ένα ραδιοφάρμακο, που μπαίνει με 238 ευρώ, διατίθεται στην αγορά με 3.000 ευρώ στην Ελλάδα. Ακόμα, σ' αυτή την ημερίδα, την ημερίδα που οργανώνει ο τότε γραμματέας - να μην το ξαναπώ - στέλεχος, Υπουργός Υγείας, και για όσους δεν θυμούνται είναι ο άνθρωπος που κατήγγειλε πρώτος το σκάνδαλο Κοσκωτά και την πλήρωσε από το κόμμα του, πραγματικά μαθαίνουμε ότι υπάρχουν πολυεθνικές εταιρείες που τιμωρούνται στην Αμερική με πρόστιμα απίστευτα, που δωροδοκούσαν Έλληνες αξιωματούχους στην Ελλάδα. Τα λέω αυτά για να δούμε πόσο σκευωρία ήτανε και πόση ευαισθησία υπήρχε τότε. Ο ΟΟΣΑ ξεσηκώνεται λέγοντας «παιδιά, γιατί δεν κάνετε τίποτα;», περνάνε δύο χρόνια και η υπόθεση αρχειοθετείται. Σούρλας, πεπραγμένα 2012-2013. Προς τιμήν του, στέλνει την υπόθεση στον εισαγγελέα διαφθοράς, τον Γρηγόρη τον Πεπόνη, στις 12-10-2012. Είναι η επίμαχη περίοδος. Η τύχη του Πεπόνη; Αναβαθμίζεται για να παροπλιστεί και εξαφανίζεται. Το πιο σημαντικό απ' όλα στην ημερίδα, είναι ότι, κατά τους πλέον μετριοπαθείς υπολογισμούς, οι απώλειες αυτές ανέρχονται σε περισσότερα από 12 δισεκατομμύρια τον χρόνο. Είναι ημερίδα που κάνει, ξαναλέω, η Γενική Γραμματεία Διαφάνειας και Ανθρωπίνων Δικαιωμάτων, επί ημερών προηγούμενων κυβερνήσεων. Πολλαπλασιάστε τα 12 δισεκατομμύρια τον χρόνο επί επτά χρόνια, για να δούμε αν είναι υπερβολικός ο Πολάκης ή όχι. Φεύγω. Αυτή είναι η ευαισθησία των προηγούμενων, γιατί άκουγα τον εκπρόσωπο εδώ και τσιμπιόμουν. Λέω, μπορεί να κάνω κάποιο λάθος. Θέλω να αναφέρω - κι έχει μεγάλη σημασία - ότι όλοι οι άνθρωποι, που ασχολούνται με την πληροφορική στη χώρα μας, αλλά και διεθνώς, λένε το εξής: Η προώθηση της ηλεκτρονικής διακυβέρνησης είναι το κλειδί για την ανάκαμψη μιας χώρας. Μειώνει τη γραφειοκρατία, τη διαφθορά, το πελατειακό κράτος, προσελκύει επενδύσεις και, εν πάση περιπτώσει, είναι το όχημα για μια πραγματική ανάπτυξη. Αυτά τα λένε σε παγκόσμιο επίπεδο. Εγώ δεν μιλάω για το παρελθόν. Να μιλήσουμε για το παρόν και το μέλλον. Το Εθνικό Σύστημα Ταυτοτήτων το έκανε αυτή η Κυβέρνηση. Το Εθνικό Σύστημα Ηλεκτρονικών Δημοσίων Συμβάσεων το κάνει αυτή η Κυβέρνηση. Όσον αφορά την ηλεκτρονική δικαιοσύνη, όσοι προσέξατε, ο Κοντονής είπε: «Θυμηθείτε ότι μέχρι τον Αύγουστο θα έχουν αλλάξει όλα στη δικαιοσύνη». Γιατί τα λέω αυτά; Θέλω να είμαι δίκαιος. Την ηλεκτρονική συνταγογράφηση την έκαναν οι προκάτοχοί μας, την έκανε το ΠΑΣΟΚ. Και αυτό ήταν θετικό βήμα, που το πολεμούσαν όλοι. Και όταν λέω «όλοι», εννοώ όλοι. Τα ηλεκτρονικά τιμολόγια γίνονται τώρα. Έχουμε τον ηλεκτρονικό τρόπο πληρωμών, αυτό που κάνουμε καθημερινά. Γιατί τα λέω αυτά; Το σημερινό νομοσχέδιο, λοιπόν - για να μη δίνω τα εύσημα μόνο στον Νίκο Παππά και στην Όλγα Γεροβασίλη - για όσους πραγματικά έχουν μπει στην ουσία του νομοσχεδίου, είναι ο τρίτος πυλώνας που αναφέρεται στην πρόνοια της ηλεκτρονικής διακυβέρνησης. Κι επειδή δεν μου αρέσει να μιλάω με λόγια, προτείνω να ψάξουμε λίγο, για να δούμε τι βγαίνει από αυτό το νομοσχέδιο. Πρώτα απ' όλα, μία από τις εννιά διευθύνσεις είναι η πληροφορική. Η Αναπληρώτρια Υπουργός είναι εδώ. Αλήθεια, τι εμπόδιζε τους προηγούμενους να έχουν και μια τέτοια διεύθυνση, που είπαμε πού οδηγεί και τι μπορεί να καταφέρει; Προχωράω με στοιχεία. Τα έχω όλα μπροστά μου. Η πλατφόρμα για το προνοιακό κράτος είναι η πληροφορική. Πάω παρακάτω. Ο φάκελος του αναπήρου είναι ηλεκτρονικός. Αυτοί οι φουκαράδες πήγαιναν κάθε δύο χρόνια στο ΚΕΠΑ και δεν χρειάζεται να πηγαίνουν πια. Ακόμα όλη η τεχνολογία είναι ψηφιακή τελευταίας γενιάς. Ακόμα η αίτηση που θα κάνει ο οποιοσδήποτε για να πάρει ένα επίδομα, για να δει τι δικαιούται, είναι ηλεκτρονική. Τα λέω όλα αυτά, για να δούμε πραγματικά τι έκαναν οι προηγούμενοι. Ξέρετε, αυτά είναι κατακτήσεις δεκαετιών στην Ευρωπαϊκή Ένωση, για όσους δεν το ξέρετε. Και μπορώ να σας πω ακριβώς πότε έγιναν στη Δανία, στη Σουηδία, στο Βέλγιο, στη Γερμανία κ.λπ.. Όλος ο πυλώνας είναι ψηφιακός. Εκτός από τον ψηφιακό πυλώνα του εθνικού μηχανισμού, ο πυλώνας του ΚΕΠΑ, του ΟΠΕΚΑ είναι ψηφιακός. Μηχανογραφημένο σύστημα δεν υπήρχε. Πενήντα τέσσερις υπάλληλοι ήταν όλοι κι όλοι. Γελούσε κάθε πικραμένος. Σήμερα, είναι ηλεκτρονικό όλο το σύστημα. Μπορεί να παρέμβει Υπουργός; Όχι! Μπορεί να παρέμβει δήμαρχος; Όχι! Μπορεί να παρέμβει Βουλευτής; Όχι! Το θέλουμε ή όχι αυτό; Είναι βήμα; Εδώ, θέλω επίσης να θυμίσω, γιατί έχει επικριθεί πάρα πολύ αυτή η Κυβέρνηση, το 1.400.000 που μοίρασε τον τελευταίο καιρό, τον τελευταίο χρόνο, το εφάπαξ. Έχασε το ένα τέταρτο του ελληνικού πληθυσμού το 40% των εισοδημάτων του; Ναι ή όχι; Αυτά είναι επίσημα στατιστικά στοιχεία. Το άλλο 50% έχασε το 35%, ναι ή όχι; Το μέρισμα ήταν 1,4 δισ. ευρώ. Εδώ θέλω να κάνω μια παρένθεση και να θυμίσω σε αυτούς που κουνάνε το δάκτυλο σήμερα ότι το χρέος ως ποσοστό επί του ΑΕΠ ήταν 120% και το παρέλαβε αυτή η Κυβέρνηση στο 180%. Λέει κάτι; Θέλω ακόμα να θυμίσω ότι το χρέος ήταν 325 δισεκατομμύρια. Με τον υπολογισμό του Σούρλα, για την υγεία βγαίνουν 85 δισεκατομμύρια. Πόσα βγαίνουν για τους Ολυμπιακούς Αγώνες; Τα θυμάται κανείς τα 40 δισεκατομμύρια επάνω; Πόσα βγαίνουν για τα εξοπλιστικά; Τα θυμάται κανείς; Πόσα βγαίνουν για τη «Siemens»; Και πάνω από όλα, πού πήγαιναν τα χρήματα των εταιρειών; Στο εξωτερικό. Χρεοκόπησε η χώρα ή όχι; Την παρέλαβε χρεοκοπημένη; Ποιος έχει επιχείρημα για το αντίθετο; Να συνεννοηθούμε. Πρώτη φορά - και σωστά - μια χώρα μοίρασε σε πάρα πολύ κόσμο το 1.400.000.000 ευρώ. Θέλω ακόμα να πω, για να συνεννοούμαστε σε αυτή την Αίθουσα εδώ - άκουσα μάλιστα ότι είναι προϊόν υπερφορολόγησης και το άκουγα για δεύτερη φορά, αλλά δεν διαβάζουν, δεν κάθονται να διαβάσουν τα στοιχεία - ότι τον ΕΦΚΑ τον είχανε για τελειωμένο και από 900 εκατομμύρια που «ήταν μέσα» πήγε, όσον αφορά τις εισπράξεις, στο 1.200.000, δηλαδή 300.000 ευρώ επιπλέον. Ο ΣΕΠΕ άλλες 300.000 ευρώ από τους συνεχείς ελέγχους που κάνει και άλλες 400.000 ευρώ από τη φοροδιαφυγή. Πόσοι πήραν το Κοινωνικό Επίδομα Αλληλεγγύης; Είναι μεγάλο; Όχι, μικρό. Πάνω από εξακόσιες δέκα χιλιάδες. Κι ακόμα - ενδιαφέρει πάρα πολύ κόσμο αυτό που θα πω και θέλω εδώ να δείξουμε μια ευαισθησία, αλλά πιστεύω ότι ήδη έχει δεσμευτεί και η Υπουργός και ο Πρωθυπουργός - έγινε πολλή κουβέντα για τις οκτακόσιες χιλιάδες οικογένειες που παίρνουν επίδομα. Να τα ξεκαθαρίσουμε. Το 92% από αυτές, δηλαδή επτακόσιες τριάντα οκτώ χιλιάδες, θα δουν αυξήσεις που αγγίζουν το 100%. Θέλετε να πω τα νούμερα, να τα ξαναθυμηθούμε, πόσο έπαιρνε πριν για το ένα παιδί και πόσο θα παίρνει τώρα; Έπαιρνε 480 ευρώ και θα παίρνει 840 ευρώ. Για τα δύο παιδιά θα παίρνουν 960 ευρώ κ.λπ.. Φαντάζομαι ότι εδώ συμφωνούμε. Υπάρχει μια κατηγορία μικρή που θα δει μειώσεις. Με πολλή ειλικρίνεια η Υπουργός το έχει αναγνωρίσει και λέει: «Ναι, υπάρχουν δυο κατηγορίες που θα δούνε μειώσεις, οι οποίες θα αντιμετωπιστούν εντός του 2018». Εδώ κάνω την έκκλησή μου, κυρία Υπουργέ, και θα ήθελα και την απάντησή σας. Και ο Πρωθυπουργός είπε στην ομιλία του ότι δεσμεύεται να μη χαθεί ούτε ένα ευρώ από αυτούς τους ανθρώπους. Εγώ πιστεύω ότι ακόμα κι αν είναι εύπορος ένας πολύτεκνος ή τρίτεκνος, έχουμε υποχρέωση να μην του κόψουμε ούτε μισό ευρώ κι επειδή ξέρω την ευαισθησία σας, είμαι σίγουρος ότι θα δώσετε απάντηση σε αυτό. Να δούμε τι υπήρχε από το κοινωνικό κράτος, για να συνεννοηθούμε λίγο; Υπήρχαν χιλιάδες ιδρύματα. Κανείς δεν ήξερε πόσα. Πεντακόσια, λέγανε τότε. Ψάχνοντας διαπιστώνουμε ότι είχαν φτάσει τα χίλια πεντακόσια. Τι καθεστώς υπήρχε; Ανεξέλεγκτο, ιδιωτική πρωτοβουλία, ΜΚΟ. Συντάσσομαι με όλους. Τι θα πει ΜΚΟ; Ξέρω τύπους που ιδρύσανε ΜΚΟ για να πάρουν την επιδότηση και τίποτε άλλο. Επειδή εγώ ανήκα σε μια τέτοια ΜΚΟ, στους «Γιατρούς της Ειρήνης», στο καταστατικό μας απαγορευόταν να πάρουμε χρήματα από την ΥΔΑΣ. Δεν το έχει αρνηθεί η Υπουργός. Νομικά πρόσωπα ιδιωτικού δικαίου είχαν αναλάβει την κοινωνική προστασία. Υπήρχαν επιδόματα που δεν τα ήλεγχε κανένας. Αξίζει τον κόπο να δούμε εδώ πραγματικά με τι τάξη αυτό το νομοσχέδιο έρχεται και λέει: «Έχω εννιά διευθύνσεις. Πρώτη διεύθυνση: οικογενειακά επιδόματα, δεύτερη διεύθυνση: επιδόματα κοινωνικής αλληλεγγύης, τρίτη: αναπηρικά, τέταρτη: Αγροτική Εστία κ.ο.κ.». Πού την έχετε δει τέτοια τάξη; Και ξαναθυμίζω μια συγκεκριμένη διεύθυνση που λέγεται πληροφορική. Ποιος σας εμπόδιζε να την κάνετε; Θα μπορούσα να μιλάω μέχρι αύριο, θέλω όμως να πω δυο κουβέντες για το δημογραφικό. Έχω λίγο χρόνο ακόμη, κύριε Πρόεδρε;
Παρακαλώ.
Ακούω για το δημογραφικό. Ξέρετε ποιες χώρες κατάφεραν να το λύσουν; Η Γαλλία και η Γερμανία. Ξέρετε γιατί; Γιατί έχουν βρεφονηπιακούς σταθμούς, παιδικούς κ.λπ. εικοσιτετραώρου. Αγώνα κάνει αυτή τη στιγμή η Αναπληρώτρια Υπουργός γι' αυτό το εικοσιτετράωρο. Πώς θα αισθανθεί το νέο ζευγάρι ότι μπορεί να κάνει ένα παιδί αν δεν έχει ασφάλεια; Τα σχολικά γεύματα έπαιζαν ρόλο, που κάποιοι τα χλεύαζαν ότι ήταν απλά συσσίτια; Μεγάλο. Φοβερή προσπάθεια έγινε. Δεύτερη μεγάλη προσπάθεια, που για μένα είναι πολύ σημαντική, είναι το θέμα της υιοθεσίας. Όλοι είμαστε κατά των ιδρυμάτων και το ξέρετε. Η ιδρυματοποίηση ήταν ό,τι χειρότερο. Ποιος κάνει για πρώτη φορά μια φοβερή προσπάθεια στο θέμα της υιοθεσίας; Αυτή η Κυβέρνηση. Δεν θέλω να μπω σε λεπτομέρειες. Θέλω να φτάσω και σε ένα άλλο σημείο - για να μη μακρηγορώ - που εμένα με καίει χρόνια. Για πρώτη φορά - δεν έχει γίνει ξανά αυτό που σας λέω και δεν ξέρω τι τους εμπόδιζε αυτούς που είχαν τόσο φοβερή ευαισθησία να το κάνουν - τσεκάραμε τριακόσιους εβδομήντα καταυλισμούς Ρομά. Το έχει κάνει ξανά κανείς; Αν το έχει κάνει, να μου το πει. Κάποιοι από αυτούς ζούσαν σε άθλια κατάσταση και ξέρετε ότι όταν είσαι στο περιθώριο, έχεις αντικοινωνική συμπεριφορά. Δεν πρέπει να χτυπηθεί στη ρίζα του; Ποιος το κάνει; Αυτή εδώ η Κυβέρνηση. Θα μπορούσα να μιλάω μέχρι αύριο, γιατί για μένα δεν νοείται αυτή τη στιγμή ανάπτυξη στη χώρα, όταν ένα μεγάλο κομμάτι του πληθυσμού είναι στο περιθώριο. Είπα ξανά στην ομιλία μου στις επιτροπές ότι όταν οχτώ άτομα στον πλανήτη έχουν περιουσιακά στοιχεία όσο ο μισός φτωχός πληθυσμός του πλανήτη, δηλαδή 3,6 δισεκατομμύρια, αυτό δεν λέγεται αδικία, λέγεται διαστροφή. Είναι ένα μοντέλο οικονομικό που κάποιοι το οραματίζονται, τα παιδιά της αγοράς. Εκεί θέλουμε να πάμε; Οχτώ άτομα να έχουν περιουσιακά στοιχεία 3,6 δισεκατομμυρίων; Όχι. Όχι, κύριοι. Σας τα λέω εγώ μάλιστα, που μου έχουν κάνει κριτική πολλοί. Και τους λέω: παιδιά, εγώ που τα λέω αυτά δεν είμαι αριστερός. Ανήκω σε άλλο κόμμα, όπως και ο Ούλωφ Πάλμε. Ο Ούλωφ Πάλμε μαζί με τον Ερλάντερ κατάφεραν η αγορά να έχει κανόνες, η «VOLVO» να πληρώνει, η «SCANIA» να πληρώνει, η «SAAB» και όλες οι εταιρείες και από την άλλη, ένα κοινωνικό κράτος σημείο αναφοράς για όλον τον πλανήτη.
Κύριε Παπαχριστόπουλε, ολοκληρώστε,…
Τέλειωσα.
…διότι πηγαίνετε να καλύψετε και την τριτολογία που δεν έχετε.
Κύριε Πρόεδρε, έχετε δίκιο. Τελειώνω.
Πού να το βρω, όμως, το δίκιο μου;
Δηλώνει πρόσφατα ο Γουόρεν Μπάφετ, ο δεύτερος πιο πλούσιος άνθρωπος του κόσμου: «Δεν επενδύω σε διεφθαρμένες χώρες, γιατί δεν είναι μόνο θέμα ηθικό, είναι θέμα ουσίας». Κι αν καταφέρουμε να χτυπήσουμε τη διαπλοκή και τη διαφθορά, τη μιντιακή δικτατορία, τις απίστευτες offshore με τους φορολογικούς παραδείσους και κάποιοι που έφεραν όχι με ρεβανσισμό τη χώρα εδώ που την έφεραν να αποβληθούν από αυτό το σύστημα, η χώρα θα φύγει και θα πάει μπροστά. Ευχαριστώ.
Ο κ. Φωκάς έχει τον λόγο από την Ένωση Κεντρώων.
Ευχαριστώ, κύριε Πρόεδρε. Κυρίες και κύριοι συνάδελφοι, με το νομοσχέδιο «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ)» η Κυβέρνηση διατείνεται πως εκσυγχρονίζει το σύστημα απονομής των προνομιακών παροχών μέσω της δημιουργίας ενός ενιαίου φορέα. Μάλιστα έδωσε στο νομοσχέδιο τον χαρακτήρα του επείγοντος, προκειμένου να πείσει για την κοινωνική της ευαισθησία. Ακολουθεί την πάγια πλέον τακτική να φέρνει ως επείγοντα πολλά νομοσχέδια στη Βουλή. Με τον τρόπο αυτό υποβαθμίζεται η διαβούλευση και καταδεικνύει πως πολλά από όσα γίνονται, γίνονται στο ποδάρι, ακόμη και όταν πρόκειται για θέματα που έχουν να κάνουν με την κοινωνική πολιτική. Με το παρόν νομοσχέδιο μπαίνει η ταφόπλακα στον ΟΓΑ, παρά το γεγονός πως ο Πρωθυπουργός είχε δεσμευτεί τον Φεβρουάριο του 2016 πως θα διατηρηθεί ως αυτόνομο ταμείο ασφάλισης για ένα μεταβατικό διάστημα, μέχρι το 2021. Ο ΟΓΑ μετεξελίσσεται σε ΟΠΕΚΑ και συνιστά πλέον ενιαίο φορέα, μία ενιαία αρχή απόδοσης προνοιακών, κοινωνικών επιδομάτων, με αντικείμενο την ηλεκτρονική καταγραφή και τον έλεγχο, την ηλεκτρονική διασταύρωση και την απόδοση όλων των προνοιακών επιδομάτων. Αντί να δημιουργηθεί μία νέα δομή, εναρμονισμένη με τις υφιστάμενες ανάγκες, δημιουργείται ένας μηχανισμός που στηρίζεται στην υφιστάμενη δομή του ΟΓΑ. Η Κυβέρνηση ακολουθεί για μία ακόμη φορά την πεπατημένη των τελευταίων τριών ετών, αυτή της προχειρότητας και της επιδοματικής πολιτικής, που τη διατυμπανίζει σαν να πρόκειται για μία θετική εξέλιξη. Φτωχοποιείτε τους Έλληνες με μεγάλη ευκολία και αντί να βελτιώνετε την κοινωνική πολιτική, τσεκουρώνετε συντάξεις, μισθούς, επιδόματα, επιβάλλετε εξοντωτικούς φόρους και εν συνεχεία κομπάζετε για την προνοιακή σας πολιτική. Μετατρέπετε τη χώρα σε ένα ατελείωτο φτωχοκομείο, αλλά περιχαρείς μοιράζετε επιδόματα. Ως προς το νομοσχέδιο, ο ΟΠΕΚΑ ως διάδοχος του ΟΓΑ διατηρεί τις υπάρχουσες ασφαλιστικές αρμοδιότητες, εξακολουθώντας να παρέχει επιδόματα σε οικογένειες, ανασφάλιστους υπερήλικες, ενώ ταυτόχρονα φιλοδοξεί να αποτελέσει ασπίδα για τα άτομα που χρειάζονται βοήθεια. Και εδώ δημιουργούνται τα εξής ερωτήματα: Ο νέος οργανισμός έχει όλα τα απαραίτητα εχέγγυα, ώστε να λειτουργήσει ολοκληρωμένα ή θα αντιμετωπίσουμε τις «παιδικές αρρώστιες» που ταλαιπωρούν τον ΕΦΚΑ έναν χρόνο μετά από την έναρξή του; Έχετε καταγράψει και αξιολογήσει τις διαδικασίες για την παροχή επιδομάτων; Έχετε αξιολογήσει την αποτελεσματικότητα των επιδομάτων που σήμερα αποδίδονται; Το πιο αποτελεσματικό και σημαντικό στην προνοιακή πολιτική είναι η απόδοση των όποιων επιδομάτων δικαιούνται οι πολίτες, όταν εγκρίνεται το επίδομα, να ολοκληρώνεται σε εύλογο χρονικό διάστημα και όχι μετά από αναμονή μηνών, που σε πάρα πολλές περιπτώσεις φτάνουν και τους δέκα μήνες. Στο σημείο αυτό θα ήθελα να αναφερθώ στα θετικά σημεία που έχει το νομοσχέδιο: Το σύνολο του προσωπικού του ΟΓΑ θα εξακολουθήσει να αποτελεί προσωπικό του ΟΠΕΚΑ, διατηρώντας την ίδια οργανική θέση, κατηγορία, κλάδο, ειδικότητα, βαθμό, μισθολογικό κλιμάκιο, καθώς και όλα εν γένει τα δικαιώματα που απορρέουν από την προηγούμενη υπηρεσιακή του κατάσταση. Είναι μεγάλη ευκαιρία τώρα να γίνει αξιολόγηση του υπάρχοντος προσωπικού, με στόχο έναν πιο λειτουργικό οργανισμό. Λέτε, παράλληλα, να δημιουργηθούν νέες θέσεις εργασίας, καθώς πρέπει να καλυφθούν προϋπάρχουσες κενές οργανικές θέσεις του ΟΓΑ, οι οποίες πλέον θα αποτελούν οργανικές θέσεις μόνιμου προσωπικού και πέντε θέσεις δικηγόρων με σχέσεις έμμισθης εντολής για τη νομική υποστήριξη του έργου των υπηρεσιών του οργανισμού. Αυτά προβλέπει το άρθρο 9 παράγραφος 8. Συνολικά ο ΟΠΕΚΑ θα απασχολεί 383 εργαζομένους, εκ των οποίων οι 360 θα είναι μόνιμο προσωπικό και οι 23 ιδιωτικού δικαίου αορίστου χρόνου. Και ερωτώ: Μήπως είναι αρκετοί οι 383, εάν γίνει σωστή αξιολόγηση του προσωπικού; Θεωρώ ότι οι 383 εργαζόμενοι, κυρία Υπουργέ, είναι υπεραρκετοί, αν λάβουμε υπ' όψιν ότι υπάρχει μηχανοργάνωση, για να εξυπηρετήσουν τον πολίτη άμεσα, χωρίς να τον ταλαιπωρήσουν. Όσον αφορά το διοικητικό συμβούλιο του ΟΠΕΚΑ, στο άρθρο 6 αναφέρεται ρητά ότι θα αποτελείται από 9 μέλη, ενώ προβλέπονται οι υποχρεώσεις, οι αρμοδιότητες, οι λόγοι έκπτωσης των μελών, ο τρόπος αντικατάστασής τους και η διάρκεια της θητείας τους, γεγονός που συντελεί στη διασφάλιση της νομιμότητας. Εάν δεν μπουν ξεκάθαροι στόχοι στη διοίκηση, όπως γίνεται και στις ιδιωτικές επιχειρήσεις, δεν πρόκειται να δούμε κάτι καινούργιο και σε αυτόν τον οργανισμό. Εξίσου ξεκάθαρα ορίζονται στο άρθρο 43 τα ζητήματα που αφορούν την οικονομική διαχείριση και τον έλεγχο λογιστικών λειτουργιών και προϋπολογισμού του ΟΠΕΚΑ. Κάποια από αυτά είναι η κατάρτιση, η έγκριση και η εκτέλεση προϋπολογισμού, οι διαδικασίες εκτέλεσης δαπανών, οι διαδικασίες είσπραξης εσόδων, οι διαδικασίες διάθεσης πιστώσεων, έκδοσης επιτροπικών ενταλμάτων κ.ά. Επίσης σωστά προβλέπεται ότι για τον Λογαριασμό Αγροτικής Εστίας και τον Λογαριασμό Προνοιακών Παροχών και Κοινωνικών Υπηρεσιών συντάσσονται χωριστοί προϋπολογισμοί και ισολογισμοί - απολογισμοί, οι οποίοι περιλαμβάνονται σε ιδιαίτερο τμήμα στον γενικό προϋπολογισμό και ισολογισμό - απολογισμό του ΟΠΕΚΑ. Στο άρθρο 47 προβλέπεται η δημιουργία ενοποιημένου μητρώου του ΟΠΕΚΑ. Με τη δημιουργία του συγκεκριμένου μητρώου - που πολύ καλώς γίνεται - θα πρέπει η συμμετοχή των πολιτών και η ταλαιπωρία τους να είναι μηδενική, να μην ζητάει δηλαδή η υπηρεσία από τον πολίτη να προσκομίσει διάφορα δικαιολογητικά και χαρτιά - κάτι που φαντάζομαι το έχουμε ζήσει όλοι - και οτιδήποτε άλλο για να διεκπεραιώσει την υπόθεσή του, αλλά να γίνεται από την υπηρεσία η διασταύρωση των στοιχείων ηλεκτρονικά. Μην ξεχνάμε ότι όλοι μας φορολογούμαστε πολύ άγρια τα τελευταία χρόνια. Έχουμε δικαίωμα για σωστή εξυπηρέτηση. Θα δημιουργηθεί, λοιπόν, Ενοποιημένο Μητρώο ΟΠΕΚΑ, στο οποίο θα καταχωρίζονται οι δικαιούχοι των πάσης φύσεως προνοιακών παροχών και οικονομικών ενισχύσεων του Οργανισμού, καθώς επίσης και οι εν ζωή και θανόντες οφειλέτες του. Στο άρθρο 51 του σχεδίου νόμου αναφέρεται ότι στο Σύνταγμα της Ελλάδας στο άρθρο 21 προβλέπεται ότι η οικογένεια, η μητρότητα και η παιδική ηλικία τελούν υπό την προστασία του κράτους, το οποίο, επίσης, έχει την υποχρέωση να λαμβάνει όλα τα αναγκαία μέτρα για τον σχεδιασμό και την εφαρμογή δημογραφικής πολιτικής. Στο δεύτερο μέρος του νομοσχεδίου προβλέπεται η υλοποίηση προγράμματος χρηματοδότησης για την ίδρυση έως δύο νέων τμημάτων βρεφικής και παιδικής φροντίδας σε κάθε δήμο, με έναρξη εφαρμογής το έτος 2018. Πολύ σωστά το σκέφτεστε, αλλά δεν μας είπατε από πού θα αντλήσετε τα χρήματα που χρειάζονται και πόσα θα είναι αυτά. Στο άρθρο 55 θεσμοθετείται η διαδικασία για την απόδειξη της γνώσης της γλώσσας και της τοπικής διαλέκτου Ρομανί, ενώ επανακαθορίζεται το καθεστώς επιχορήγησης των νομικών προσώπων ιδιωτικού δικαίου μη κερδοσκοπικού χαρακτήρα που παρέχουν υπηρεσίες κοινωνικής φροντίδας και υλοποίησης του ετήσιου κατασκηνωτικού προγράμματος. Η πράξη αυτή φυσικά αποτελεί μια κίνηση μείζονος σημασίας για τις πραγματικές ανάγκες που έχουν οι Ρομά. Κάποια στιγμή θα πρέπει όλοι τους να ενταχθούν στον κοινωνικό μας ιστό και θα είναι ωφέλιμο για όλη την κοινωνία. Είναι δεδομένο πως η Ένωση Κεντρώων στηρίζει και πάντα θα στηρίζει ένα κράτος κοινωνικής πρόνοιας, ένα κράτος όμως που θα παρέχει κοινωνικά επιδόματα άμεσα και όχι για να κουκουλώσει τη γενικότερη δυσαρέσκεια του λαού. Προπάντων στηρίζουμε ένα κράτος που δεν κάνει σημαία του τα επιδόματα. Αυτό που πρέπει να γίνει κατανοητό από την Κυβέρνηση, αυτό που έχει ανάγκη περισσότερο από οτιδήποτε ο Έλληνας πολίτης είναι το δικαίωμα στην εργασία, είναι το δικαίωμα του επιχειρείν, είναι το δικαίωμα να βγάζει κέρδη μια επιχείρηση. Σας ευχαριστώ πολύ.
Και εμείς σας ευχαριστούμε. Ο κ. Αμυράς από το Ποτάμι έχει τον λόγο.
Ευχαριστώ, κύριε Πρόεδρε. Κύριε Πρόεδρε, παλαιότερα έλεγαν - την ξέρετε την έκφραση - «είναι πολλά τα λεφτά», τώρα εδώ λέμε «είναι πολλά τα ντεσιμπέλ». Πρέπει να γίνει ρύθμιση ήχου. Μετά την ομιλία του κ. Παπαχριστόπουλου σας μιλάω ειλικρινά ότι ακούω μια συχνότητα στο ένα μου αυτί. Είναι απίστευτο. Πρέπει, λοιπόν, πραγματικά να γίνει μια ρύθμιση ήχου στα μικρόφωνα. Ωραία, καλοδεχούμενα τα νέα συστήματα, αλλά να μη μας καταστρέφουν τα αυτιά μας. Κυρίες και κύριοι συνάδελφοι, προνοιακή πολιτική, λοιπόν. Στην ουσία εδώ θέτουμε σε νέες βάσεις τον τρόπο διαχείρισης της προνοιακής πολιτικής του κράτους. Κατά την άποψή μου, τρία πρέπει να είναι τα βασικά στοιχεία που να χαρακτηρίζουν την οποιαδήποτε ενέργεια, μεταρρύθμιση, παρέμβαση σε αυτό το πεδίο. Το πρώτο είναι τα επιδόματα να πιάνουν τόπο. Πολύ σημαντικό αυτό. Για να γίνει αυτό, όμως, προηγούνται και δυο άλλα σκαλοπάτια. Το πρώτο και βασικό είναι να υπάρχει διασταύρωση των στοιχείων εκείνων που αιτούνται τα επιδόματα με τα φορολογικά στοιχεία και όλα αυτά που πρέπει να υπάρχουν ως βάσεις δεδομένων για να αντλεί η διοίκηση την απόφασή της σωστά. Το τρίτο βήμα είναι να έχουμε ταχύτητα στις αποφάσεις. Θα έλεγα, λοιπόν, αγαπητή κυρία Υπουργέ, ότι αυτό το σχέδιο νόμου έχει πολύ θετικές διατάξεις. Δεν έχω ακόμα, βεβαίως, ιδιαιτέρως κατατοπιστεί για τον τρόπο που θα γίνεται η αξιολόγηση, ώστε να πιάνουν τόπο αυτά τα επιδόματα, να μην πηγαίνουν σε έναν κουβά, μια «μαύρη τρύπα». Βρίσκω πολύ σημαντικό, βάσει του άρθρου 4, το ότι υπάρχει υποχρεωτική ηλεκτρονική διασταύρωση στοιχείων εκείνου που αιτείται ένα επίδομα με τις βάσεις δεδομένων που διατηρεί η Ανεξάρτητη Αρχή Δημοσίων Εσόδων, το Μητρώο Πολιτών του Υπουργείου Εσωτερικών, το Μητρώο Εθνικού Συστήματος Πληρωμών Συντάξεων, των πληροφοριακών συστημάτων των φορέων κοινωνικής ασφάλισης, ΟΑΕΔ, Ελληνικής Αστυνομίας και ΕΦΚΑ. Κυρία Φωτίου, ιδέα σας δίνω, το λογισμικό αυτό που θα «τρέξει» αυτά τα συστήματα δεν το δίνετε και στο Υπουργείο Οικονομικών και στην ΑΑΔΕ, ώστε να μη χάνουμε χρόνο στη διακρίβωση του περιεχομένου των περιβόητων λιστών - με γιώτα - Λαγκάρντ, του ενός, του άλλου; Σας θυμίζω, κυρίες και κύριοι συνάδελφοι, ότι οι φορολογικές υποθέσεις που υποκρύπτονταν μέσα στη λίστα Λαγκάρντ για τα έτη 2006-2011 δυστυχώς έχουν παραγραφεί, με την απόφαση βεβαίως του Σ.τ.Ε., την οποία η ανεξάρτητη αρχή έσπευσε να υιοθετήσει. Είναι πραγματικά οξύμωρο, αν όχι ανησυχητικό, ότι χρειάζεται νομοθετική πρόβλεψη για το αυτονόητο, δηλαδή τη δημιουργία ενός μητρώου καταχώρισης των δικαιούχων των παροχών. Μα, τόσα χρόνια το ελληνικό κράτος με το τεφτέρι και το μολύβι πήγαινε και ό,τι θυμόταν ο ελεγκτής το σημείωνε; Συνεχίζω λέγοντας ότι δεν πρέπει να φτάσουμε από το ένα άκρο στο άλλο, κυρία Φωτίου, δηλαδή από εκεί που είχαμε τους υπεράριθμους, όπως θα θυμάστε, ή τους τυφλούς στη Ζάκυνθο, τους τυφλούς ταξιτζήδες, τους αναπήρους ανά την Ελλάδα που κατά χιλιάδες έπαιρναν επιδόματα ενώ βεβαίως δεν τα δικαιούταν, από εκείνο το αμαρτωλό δεδομένο δεν πρέπει να περάσουμε στη μεγάλη καθυστέρηση στην έκδοση αποφάσεων λόγω του ελέγχου και των διασταυρώσεων. Αυτός είναι ένας κίνδυνος που θέλω να σας τον επισημάνω. Κυρίες και κύριοι συνάδελφοι, στον ΟΓΑ υπήρχαν και παρατηρούνται τεράστιες καθυστερήσεις για τη σύσταση της επιτροπής που θα εξέταζε τα αιτήματα των δικαιούχων επιδομάτων ή συντάξεων. Είναι κρίσιμο δεδομένο ότι οι άνθρωποι δεν είχαν συνήθως και δεν έχουν άλλους πόρους, αλλά περιμένουν αυτά τα επιδόματα. Δεν πρέπει οι ίδιες καθυστερήσεις που συνέβαιναν και συμβαίνουν με τον ΕΦΚΑ να παρατηρηθούν και με τον νέο οργανισμό. Αυτό είναι σημαντικότατο, διότι υπήρχαν προβλήματα στα ζητήματα εκπροσώπησης ενώπιον δικαστηρίων σε προμήθειες - το ξέρετε πολύ καλά - που οδήγησαν σε αναβολή υποθέσεων στα δικαστήρια μέχρι να ξεκαθαριστεί το ζήτημα της εκπροσώπησης. Όλο αυτό ήταν σε βάρος του δικαιούχου, του πιο αδύναμου. Κυρία Υπουργέ, έχω και μερικά ακόμα ερωτήματα στα οποία δεν έχω λάβει ακόμα ξεκάθαρες απαντήσεις από τις επιτροπές. Θέλω, λοιπόν, κάποια από αυτά να τα επαναλάβω και παρακαλώ, αν θέλετε, να μου δώσετε τα φώτα σας. Δεν έχω καταλάβει ακόμα ποιος είναι ο ρόλος και οι αρμοδιότητες του Κυβερνητικού Εκπροσώπου στο ΔΣ του νέου οργανισμού, στο άρθρο 6. Παρακαλώ, θα ήθελα να μου κάνετε γι' αυτό μια επισήμανση. Επίσης η αμοιβή των μελών του διοικητικού συμβουλίου του νέου οργανισμού σε ποιο ύψος θα ανέρχεται; Δεν υπάρχει στην έκθεση του Γενικού Λογιστηρίου του Κράτους κάποια αναφορά. Θα ήθελα μια εκτίμηση. Επίσης όσον αφορά το άρθρο 7 και τις αρμοδιότητες του διοικητή, εμένα η πάγια θέση μου είναι ότι για οποιαδήποτε θέση ευθύνης ανήκει στο δημόσιο ή στον ευρύτερο δημόσιο τομέα θα πρέπει οι διαδικασίες να είναι ανοιχτές, να υπάρχει η δυνατότητα ίσης πρόσβασης όλων όσοι πιστεύουν ότι με τα αυξημένα προσόντα τους μπορούν να διεκδικήσουν αυτήν τη θέση. Άρα θέλω να επισημάνω ότι η επιλογή του προσώπου του διοικητή του νέου οργανισμού πρέπει να γίνει με κριτήριο τα αυξημένα και δοκιμασμένα προσόντα που θα έχει ο κάθε υποψήφιος ή αυτός που τελικά θα επιλέξετε γι' αυτήν τη θέση, καθώς και βαθιά γνώση του αντικειμένου. Στο άρθρο 9 έχουμε κάποιες διατάξεις για το προσωπικό του ΟΠΕΚΑ. Τους δίνεται η δυνατότητα να λαμβάνουν άτοκα δάνεια, κ.λπ.. Θα έλεγα εδώ ότι ενδεχομένως να υπάρχει ή να ανακύπτει ένα ζήτημα ισότιμης μεταχείρισης των υπαλλήλων του δημοσίου τομέα, διότι μάλλον ο ΟΠΕΚΑ θα είναι η εξαίρεση που θα μπορεί να δίνει τα άτοκα δάνεια, παρά ο κανόνας. Στο άρθρο 10 υπάρχουν μεταβατικές διατάξεις για το προσωπικό. Εδώ, λοιπόν, περιμένω καλόπιστα την προκήρυξη των θέσεων ευθύνης στο επίπεδο της γενικής διεύθυνσης εντός μηνός από την έναρξη της ισχύος του νόμου, ούτως ώστε ο ΟΠΕΚΑ να λειτουργήσει άμεσα και ταχύτατα. Δεν πρέπει να περιμένουμε ούτε μια μέρα μετά την ψήφιση αυτού του σχεδίου νόμου να οργανωθεί ο ΟΠΕΚΑ, να συσταθεί στη νέα του μορφή και να αναλάβει ένα έργο που είναι πραγματικά καυτό και επείγον, θα έλεγα. Τώρα, κυρία Υπουργέ, θα ήθελα άλλη μια διευκρίνιση για το άρθρο 11, πάλι για τους πέντε έμμισθους δικηγόρους που σας είπα. Μου είπατε ότι θα μπουν στο ενιαίο μισθολόγιο. Στην έκθεση του νομοσχεδίου βλέπω ότι η ετήσια δαπάνη είναι 130.000 ευρώ για πέντε δικηγόρους. Είναι συμβατό με το ενιαίο μισθολόγιο, για να το πω έτσι; Αυτοί είναι οι μισθοί; Είναι 2.500 ευρώ …
Είναι 2.500 ευρώ μεικτά, όλα.
Είναι μεικτά 2.500 ευρώ το μήνα για τον καθένα. Μάλιστα. Αναφορικά με τα άρθρα 14 έως 42, θα σας πω ότι είναι καλοδεχούμενη η εκτενής περιγραφή του οργανογράμματος. Μας έχει συνηθίσει η δημόσια διοίκηση - και πολλές κυβερνητικές νομοθετικές πρωτοβουλίες, θα έλεγα - να βάζει πρώτα το κάρο και πίσω το άλογο. Ευτυχώς εδώ έχουμε μια ισορροπημένη περιγραφή και έναρξη αυτής της διαδικασίας. Όσον αφορά τις γενικές διατάξεις για την άσκηση των ενδικοφανών μέσων στο άρθρο 46, θεωρώ υπερβολικούς τους περιορισμούς για εκείνους που κάνουν την αίτηση, έτσι όπως αναπτύσσονται στις παραγράφους 4 και 5. Μου είπατε χθες στην επιτροπή ότι δεν θα χρειάζονται δικηγόρο. Όμως βλέπω ότι αυτές οι αυστηρές προϋποθέσεις μάλλον σπρώχνουν τους αιτούμενους και την υπόθεση στα διοικητικά δικαστήρια και στους δικηγόρους, διότι οι ίδιοι δεν θα είναι σε θέση να συμπληρώσουν την αίτηση, τα χαρτιά, τα ενδικοφανή μέσα που δικαιούνται. Άρθρα 51 έως 57. Είναι σημαντικό βήμα η ίδρυση βρεφονηπιακών σταθμών στους δήμους, αρκεί τα χρήματα που θα προβλεφθούν και θα διατεθούν να διατεθούν άμεσα και στοχευμένα στο αποτέλεσμα. Βεβαίως θα πρέπει να υπάρχει και μία απόδοση, να υπάρχει μια λογοδοσία και εκτίμηση των αποτελεσμάτων αυτής της χρηματοδότησης για την ίδρυσή τους. Όσον αφορά το άρθρο 56, έγινε πάρα πολλή κουβέντα. Βεβαίως ρητά απαιτείται για αυτά τα νομικά πρόσωπα ιδιωτικού δικαίου μη κερδοσκοπικού χαρακτήρα, που θα αναπτύξουν τη δράση από πιστώσεις προϋπολογισμού του Υπουργείου, να είναι ειδικά πιστοποιημένα ως φορείς παροχής υπηρεσιών κοινωνικής φροντίδας. Εγώ διευκρινιστικά θέλω να ρωτήσω ποιες πιστοποιήσεις είναι αυτές που θα περνάνε. Πού θα πρέπει να είναι πιστοποιημένα; Σε διεθνή μητρώα ή στο μητρώο που έχει ανοίξει στην Ελλάδα εδώ και ενάμιση χρόνο; Στο ελληνικό, υποθέτω. Βεβαίως η έγκριση δαπανών από το Ελεγκτικό Συνέδριο ίσως να επιταχύνει τις διαδικασίες, ίσως όμως και να μην τις επιταχύνει, αλλά θα πρέπει ο έλεγχος και για το κάθε ένα ευρώ που δίνουμε σε αυτά τα νομικά πρόσωπα να περνάει από το Ελεγκτικό Συνέδριο και να ελέγχεται. Το άρθρο 57, που αφορά την εξυγίανση των οργανισμών τοπικής αυτοδιοίκησης, το βρίσκω θετικό. Είναι μεγάλο το ποσό για την εξόφληση των υποχρεώσεων των δήμων. Είναι 30 εκατομμύρια ευρώ. Κάποια στιγμή πρέπει να φτάσουν οι δήμοι να τακτοποιούν αυτόνομα τις οφειλές τους, να μην εξαρτώνται από την κεντρική διοίκηση και βεβαίως να μην εξαρτώνται από την αύξηση ή τη μείωση της κρατικής επιχορήγησης. Αυτό είναι το ιδεατό, θα έλεγα, που στην υπόλοιπη Ευρώπη, όπως ξέρετε, έχει κατακτηθεί εδώ και πάρα πολλά χρόνια. Κυρίες και κύριοι συνάδελφοι, και το άρθρο 58 το βρίσκω θετικό - είναι η τροπολογία της κ. Γεροβασίλη - που είναι η σύντμηση των προθεσμιών ΑΣΕΠ. Έρχομαι στο τελευταίο θέμα της αγόρευσής μου. Ο ΟΓΑ, ως γνωστόν, αποτελούσε το εργαλείο, αποτελούσε τη δεξαμενή - να το πω έτσι - της δραστηριότητας των αγροτών. Οι αγρότες, όμως, έχουν το εξής ζήτημα, κυρίες και κύριοι συνάδελφοι: Πρέπει να ρυθμιστούν τα κόκκινα δάνειά τους, τα κόκκινα αγροτικά δάνεια της παλιάς Αγροτικής Τράπεζας. Αυτά τα δάνεια των αγροτών, κυρίες και κύριοι συνάδελφοι, τα κόκκινα δάνεια των αγροτών, ανέρχονται σε 1.750.000.000. Περίπου ογδόντα χιλιάδες αγρότες χρωστούν στην υπό εκκαθάριση Αγροτική Τράπεζα. Έως τις 20-9-2017 η «Ενιαία Ειδική Εκκαθάριση Α.Ε.», που έχει αναλάβει την ειδική εκκαθάριση δεκαέξι κακών ελληνικών τραπεζών, θα ενεργοποιούσε - υποτίθεται - θεωρητικώς μέχρι τον Σεπτέμβρη, σας ξαναλέω, του 2017 τον παράλληλο εξωδικαστικό μηχανισμό για τη ρύθμιση των «κόκκινων» αγροτικών δανείων της παλαιάς ΑΤΕ και των οφειλών των παραγωγών και κτηνοτρόφων με εγγύηση του ελληνικού δημοσίου. Βλέπω εδώ και την κ. Παπανάτσιου που σε έναν βαθμό την αφορά και εκείνη το θέμα. Υπάρχει κάποιος σχεδιασμός από την Κυβέρνηση για το πώς θα αντιμετωπιστούν τα κόκκινα δάνεια; Υπάρχει ένας σχεδιασμός ή μια πρόβλεψη για το τι θα γίνει με τα πανωτόκια των αγροτικών δανείων, τα οποία έχουν φτάσει στη στρατόσφαιρα; Υπάρχει ένα σχέδιο της Κυβέρνησης για πλειστηριασμούς ή μη των αγροτικών εκτάσεων για χρέη προς δημόσιο και τράπεζες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Αυτά είναι θέματα που βρίσκονται, είτε το θέλουμε είτε όχι, στην καρδιά αυτού του σχεδίου νόμου εμμέσως και μπορούν να πάνε την υπόθεση της πρόνοιας ή πολύ πιο μπροστά ή πολύ πιο πίσω, δυστυχώς. Άρα περιμένω κάποιες απαντήσεις, κυρία Υπουργέ, από εσάς. Εμείς είμαστε θετικοί επί της αρχής του σχεδίου νόμου. Θέλω, όμως, να μου δώσετε τις διευκρινήσεις που σας ζήτησα. Ελπίζω να ρυθμιστεί και το θέμα του ήχου, έτσι ώστε και τα αυτιά των παιδιών που έρχονται και μας ακούν να μην ταλαιπωρούνται. Να είστε καλά. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα δύο μαθήτριες και μαθητές και τέσσερις εκπαιδευτικοί συνοδοί τους από το 41ο Γυμνάσιο της Αθήνας. Η Βουλή τούς καλωσορίζει. [[Χειροκροτήματα από όλες τις πτέρυγες της Βουλής]] Τον λόγο έχει η Υπουργός κ. Φωτίου.
Ευχαριστώ, κύριε Πρόεδρε. Αγαπητές και αγαπητοί συνάδελφοι, η ίδρυση και λειτουργία του ΟΠΕΚΑ, του Οργανισμού Προνοιακών Επιδομάτων Κοινωνικής Αλληλεγγύης που ψηφίζουμε σήμερα είναι ιστορική, είναι τομή για τη δημιουργία του Εθνικού Συστήματος Κοινωνικής Προστασίας και Αλληλεγγύης. Για πρώτη φορά ιδρύεται Εθνικό Σύστημα Κοινωνικής Προστασίας και Αλληλεγγύης με δύο πυλώνες. Ο ένας είναι ο εθνικός μηχανισμός που ψηφίσατε το 2016 και ο δεύτερος είναι ο ΟΠΕΚΑ. Ας μη γελιόμαστε. Όλοι γνωρίζουν πολύ καλά ότι στην Ελλάδα ποτέ δεν υπήρξε Εθνικό Σύστημα Κοινωνικής Αλληλεγγύης ούτε βέβαια υπήρξε κανένα δίχτυ ασφαλείας για την ακραία φτώχεια. Αυτά τα περί «είχαν σχεδιάσει», «τα είχαν κάνει πιλοτικά» δεν ισχύουν. Ο ελληνικός λαός ξέρει ότι το 2017 έγινε το ΚΕΑ. Το 2017 εξακόσιες χιλιάδες είκοσι άνθρωποι έπαιρναν κάθε μήνα τουλάχιστον 65 εκατομμύρια. Όλα τα άλλα είναι για τη φιλολογία. Τι υπήρχε πιο μπροστά; Υπήρχαν χιλιάδες ιδρύματα, ΜΚΟ - τις οποίες τώρα ανακάλυψε η Νέα Δημοκρατία και είμαι κατάπληκτη σήμερα - , νομικά πρόσωπα ιδιωτικού δικαίου, νομικά πρόσωπα δημοσίου δικαίου, φιλανθρωπικά σωματεία. Το κράτος της Φρειδερίκης ισχυρό. Αυτό είχε αναλάβει το ένα κομμάτι της κοινωνικής προστασίας. Όλοι αυτοί ήταν χωρίς πιστοποίηση. Ελάχιστοι εξ αυτών είχαν όταν εμείς παραλάβαμε. Θα μιλήσω γι' αυτό. Δεν υπήρχαν κοινές αρχές λειτουργίας. Εμείς θα φέρουμε τον νόμο σε λίγο καιρό - δεν υπήρχε και δεν υπάρχει ακόμα - που θα κανονίζει πώς θα λειτουργούν όλα τα ιδρύματα για τα παιδιά, πώς θα λειτουργούν όλα τα ιδρύματα για τους ηλικιωμένους, πώς θα λειτουργούν όλα τα ιδρύματα για τους ανάπηρους. Είναι διαφορετικά αυτά όλα. Και μόνο σε όλον αυτόν τον κυκεώνα των ιδρυμάτων ήταν εξήντα τρία ιδρύματα, νομικά πρόσωπα δημοσίου δικαίου. Σχετικά με τα κέντρα κοινωνικής προστασίας τι κάναμε; Αμέσως ψηφίσαμε νόμο που υποχρέωσε όλα τα ιδρύματα του κράτους επί ποινή άρσης της λειτουργίας τους - πολύ σκληρό πράγμα - να εγγραφούν υποχρεωτικά μέχρι τον περασμένο Νοέμβριο σε ηλεκτρονικό μητρώο, το οποίο αναγκαστικά έπρεπε να αναφέρει τα πάντα για το κάθε ίδρυμα, ωφελούμενους, πότε μπήκαν, πότε βγήκαν, ποιοι είναι οι φιλάνθρωποι που βοηθούν, οι εθελοντές, ποιοι είναι οι κανονικοί εργαζόμενοι, ποια είναι η περιουσία του ιδρύματος. Υπήρχαν τεράστιες περιουσίες ιδρυμάτων και τα ιδρύματα ήταν καταχρεωμένα. Τεράστιες περιουσίες ιδρυμάτων, ξαναλέω, που δεν τις είχε δει η Νέα Δημοκρατία και που τις ανακάλυψε σήμερα. Όλο αυτό το κομμάτι θα το τακτοποιήσουμε πολύ σύντομα. Μας δώσατε διακόσια πενήντα που σιγά - σιγά αυξάνονταν. Τα πιστοποιημένα ιδρύματα έγιναν πεντακόσια. Ξοδεύατε χωρίς κανέναν έλεγχο σε αυτά τα διακόσια πενήντα το 2014- όταν εμείς παραλάβαμε την κατάσταση το 2015-8 εκατομμύρια. Ούτε έλεγχος ούτε κριτήρια ούτε «γιατί». Και σήμερα εξανίστασθε γιατί θέλουμε να βάλουμε κριτήρια σε όλα αυτά με το άρθρο που έχουμε μέσα στο συγκεκριμένο νομοσχέδιο. Αυτό, λοιπόν, ήταν το πρώτο, τα ιδρύματα. Το δεύτερο: τα επιδόματα. Τουλάχιστον εκατόν πενήντα επιδόματα - ων ουκ έστιν αριθμός - εδίδοντο από όλες τις αρχές, δήμους, περιφέρειες, Υπουργεία, οργανισμούς, όπως καλή ώρα ο ΟΓΑ, που έδινε το οικογενειακό επίδομα. Ο Οργανισμός Γεωργικών Ασφαλίσεων, που αφορούσε τους αγρότες, είχε αναλάβει να δίνει και το οικογενειακό επίδομα. Το λέω αυτό, για να ξέρουμε τι λέμε εδώ μέσα. Παντού όλα αυτά, διεσπαρμένα. Τρίτον, το χαρτοφυλάκιο της πρόνοιας που παραλάβαμε εμείς: πενήντα τέσσερις εξαντλημένοι υπάλληλοι που πάλευαν με το τέρας της γραφειοκρατίας χωρίς μηχανισμούς ελέγχου. Έπρεπε, δηλαδή - και εδώ πέρα όλοι το ξέρετε - να έχεις μπάρμπα στην Κορώνη για να μάθεις αν θα πάρεις ένα επίδομα, αν το δικαιούσαι, πότε θα σ' το δώσουν, πότε θα εγκριθεί, ποιο μέσο να βάλεις για να το πάρεις επιτέλους, αν μπορείς να βάλεις κάπου το ανάπηρο παιδί σου ή τον γνωστό του γνωστού σου, αν μπορείς να βάλεις τον ανάπηρο πατέρα σου κάπου δωρεάν ή να πληρώνεις ή τον ηλικιωμένο πατέρα σου, και ούτω καθεξής. Για αυτό το παλαιό καθεστώς συντηρούσε αυτό το σύστημα λυσσαλέα, διότι πρόσφερε την πιο μεγάλη «δεξαμενή» πολιτικής πελατείας και πολιτικής εξάρτησης που υπήρχε, κατά την άποψή μου, στο ελληνικό κράτος. Όσο για τα χρήματα που διατίθεντο; Ήταν 2,2% του ΑΕΠ, όταν ο μέσος όρος στην Ευρώπη ήταν διπλάσιος, 4,1% του ΑΕΠ. Να το σημειώσουμε: Από όλα τα ευρωπαϊκά κράτη ήμασταν τελευταίοι στις δαπάνες για την κοινωνική προστασία. Γιατί; Διότι η νεοφιλελεύθερη άποψη - την ακούσαμε και σήμερα εδώ - δεν επενδύει στην πρόνοια. Την πρόνοια τη θεωρεί «μαύρη τρύπα». «Εκεί ρίχνεις τα λεφτά και τα αφαιρείς από την ανάπτυξη», κατά το δικό τους μοντέλο. Άρα, όταν έχουμε ανάπτυξη, δίνουμε και μερικά «ψίχουλα» στην πρόνοια. Στην Ελλάδα, όμως, ούτε αυτό ίσχυε. Τις εποχές της ευμάρειας πάλι οι δαπάνες για την πρόνοια ήταν οι τελευταίες σε όλη την Ευρώπη. Εμείς ξέρουμε πια και από επιστημονικές μελέτες ότι κάθε ευρώ που ξοδεύεται για την πρόνοια έχει πολλαπλασιαστή στο ΑΕΠ της χώρας 1,03 ή 1,68, ανάλογα με το πού δίδεται. Δημιουργεί θέσεις εργασίας. Θα σας δείξω γιατί δημιουργήσαμε εμείς και πόσες θέσεις εργασίας. Αυτό επενδύεται αμέσως στην οικονομία και ξοδεύεται αμέσως για άλλους λόγους, που θα αναφέρουμε άλλη φορά. Για αυτό όταν παραλάβαμε το 2015 έναν προϋπολογισμό 790.000.000, μέσα σε τρία χρόνια οικονομικής ασφυξίας τον φτάσαμε στο 1.836.000.000, δηλαδή δυόμισι φορές παραπάνω φέτος, το 2018. Το 2019- αυτά που έχετε ψηφίσει - οι δαπάνες θα αυξηθούν ήδη στα 3 δισεκατομμύρια, δηλαδή αύξηση τέσσερις φορές περίπου, 400% μέσα σε αυτά τα χρόνια που εμείς αναλάβαμε. Εμείς λέμε ότι οι δαπάνες για την πρόνοια αυξάνουν τις θέσεις εργασίας. Οι πενήντα τέσσερις υπάλληλοι της πρόνοιας έγιναν ογδόντα επί των ημερών μας. Επιπλέον, επτακόσιοι διορίστηκαν στα κέντρα κοινότητας με διαδικασίες ΑΣΕΠ. Επτακόσιες νέες θέσεις εργασίας. Επιπλέον, τώρα προικοδοτείται το κράτος με διακόσιους ογδόντα από τους σημερινούς υπαλλήλους του ΟΓΑ, που θα ενταχθούν στον ΟΠΕΚΑ. Άρα το νέο εθνικό σύστημα κοινωνικής προστασίας ξεκινάει με πάνω από χίλιους υπαλλήλους, εκεί που είχε πενήντα τέσσερις. Αυτή είναι η μεγάλη διαφορά. To προετοιμάζουμε, βεβαίως, με μεγάλη επιμονή, γνώση και επινοητικότητα από το 2016. Καμμία μνημονιακή δέσμευση δεν υπήρξε. Δεν είχαμε επ' αυτού καμμία μνημονιακή δέσμευση. Το λέμε, λοιπόν, με υπερηφάνεια: Είναι δικής μας σύλληψης, δικής μας ταυτότητας και το οικειοποιούμαστε πλήρως. Βασίζεται στις γνώσεις της ελληνικής πραγματικότητας. Απαντάει στις παθογένειες της προηγούμενης κατάστασης: γραφειοκρατία, ταλαιπωρία, διαφθορά, πελατειακές σχέσεις. Έχει πολλαπλούς μηχανισμούς για να τις αποτρέψει. Για αυτό το καταψηφίζει η Νέα Δημοκρατία. Έχει επινοήσει κάτι καινούργιο, ακόμη και για την Ευρώπη. Κυρίως, όμως, έχει στο κέντρο του τον άνθρωπο, την αξιοπρέπειά του, τα δικαιώματά του. Έχει στο κέντρο της σύλληψής του όλους τους Έλληνες πολίτες. Κυρίες και κύριοι, δεν αφορά την ακραία φτώχεια, δεν αφορά τους άπορους, γιατί οι πολιτικές για το παιδί αφορούν όλα τα παιδιά. Οι πολιτικές για τους ανάπηρους αφορούν όλους μας, αφού όλοι μας κάποια στιγμή της ζωής μας μπορεί να περιέλθουμε σε αυτή την κατάσταση. Οι πολιτικές για τους ηλικιωμένους είναι για όλους μας, γιατί, όπως βλέπετε, γερνάμε. Οι πολιτικές για τη στέγη είναι για όλους μας, όσους δεν έχουν σπίτι ή έχουν ένα δάνειο. Για αυτό, λοιπόν, το νέο εθνικό σύστημα κοινωνικής προστασίας και αλληλεγγύης είναι όλο ψηφιακό, για να καταργήσει την ταλαιπωρία, τη γραφειοκρατία, την κομματική «προστασία», τις πελατειακές σχέσεις. Σε κάθε βήμα του διασταυρώνει έξι βάσεις δεδομένων του κράτους, φορολογικές, επιδοματικές κ.λπ., ώστε σε ένα λεπτό ο πολίτης να μπορεί να ξέρει τα δικαιώματά του, δηλαδή τι επιδόματα πρέπει να πάρει, τι λειτουργίες… [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Κύριε Πρόεδρε, θα πάρω και τη δευτερολογία μου. Κάθε ένας πολίτης, λοιπόν, θα μπορεί να ξέρει μέσα σε ένα λεπτό, άντε δύο, ακριβώς ποια είναι τα επιδόματα που δικαιούται, ποιες είναι υπηρεσίες που δικαιούται, ποια είναι τα προγράμματα που «τρέχουν» στην περιοχή του ή σε εθνικό επίπεδο στα οποία θέλει να πάρει μέρος. Γιατί αυτά δεν έγιναν μέχρι σήμερα; Γιατί δεν διασυνδέσατε έξι βάσεις δεδομένων; Τόσο δύσκολο ήταν αυτό; Ελάτε να σας πω πόσο στοίχισε όλη αυτή η ιστορία, όταν έχετε φάει δισεκατομμύρια ευρώ για την περιβόητη κοινωνία της πληροφορίας, για την περιβόητη ιστορία της ηλεκτρονικοποίησης όλων των συστημάτων.
Θα τα πούμε αργότερα.
Φτιάξαμε, λοιπόν, το Εθνικό Σύστημα Κοινωνικής Αλληλεγγύης, ψηφιακό, με δύο πυλώνες. Τον πρώτο τον καταψήφισε η Νέα Δημοκρατία το 2016. Ήξερε, είχε καταλάβει ότι αυτός της απέκοβε τον «ομφάλιο λώρο» της πελατείας της. Ήταν τα διακόσια σαράντα κέντρα κοινότητας στους δήμους, το ενιαίο σύστημα γεωπληροφορικής, οι επτακόσιοι νέοι υπάλληλοι με ΑΣΕΠ. Πηγαίνεις, λοιπόν, εσύ ως Έλληνας πολίτης στο κέντρο κοινότητας με τον ΑΦΜ σου ή τον ΑΜΚΑ σου και ρωτάς: «Τι επιδόματα μπορώ να πάρω; Τι υπηρεσίες δικαιούμαι; Σε ποια προγράμματα ανεργίας μπορώ να μπω;». Σου απαντούν αμέσως για τα επιδόματα που μπορείς να πάρεις, γιατί μπροστά στον υπάλληλο έρχεται όλη σου η κατάσταση. Δηλαδή, τα εισοδήματά σου, η περιουσία σου, τα παιδιά σου, τα επιδόματα που παίρνεις και τα πάντα διασταυρωμένα μπροστά σου. Επομένως αμέσως σου λέει τι δικαιούσαι. Αμέσως σου λέει ποιες υπηρεσίες θα πάρεις ακόμα. Δηλαδή, φτηνό ρεύμα, νερό. Θα πας σε βρεφονηπιακό το παιδί σου, δικαιούσαι τρόφιμα, δικαιούσαι πάρα πολλές υπηρεσίες. Τις λέει. Σε ποιο πρόγραμμα του ΟΑΕΔ θα πας; Σε ποιο πρόγραμμα μπορείς να πας για εκπαίδευση; Σε ποιο πρόγραμμα για εξειδίκευση; Όλα τα προγράμματα τρέχουν μπροστά στα μάτια σου. Αυτό το σύστημα δεσμευόμαστε, κύριε Κωνσταντόπουλε, ως Κυβέρνηση να το δώσουμε σε όλους τους δήμους μέσα στον επόμενο μήνα και πέραν των διακοσίων σαράντα. Στους τριακόσιους είκοσι πέντε δήμους, υπό τον όρο ότι θα μας ορίσουν διαπιστευμένους υπαλλήλους για να το «τρέχουν» οι κοινωνικές υπηρεσίες τους. Δεν πρόκειται να μείνουμε εδώ. Μόλις όμως γίνει αυτή η αίτηση κι αφού εσύ καταλάβεις τι σου έχει συμβεί, γιατί εκείνη την ώρα ο υπάλληλος σε βοηθάει να κάνεις την αίτηση - μπορείς να την κάνεις κι από το σπίτι σου - μεταβιβάζεται αυτομάτως η αίτηση στον ΟΠΕΚΑ. Να, λοιπόν, ο ΟΠΕΚΑ με δικό του γεωπληροφοριακό σύστημα, συνδεδεμένο αμέσως με τον μηχανισμό. Την ίδια στιγμή μεταβιβάζεται στον ΟΠΕΚΑ. Έχει με τον νόμο κριτήρια ο ΟΠΕΚΑ στο πληροφοριακό του σύστημα και κάνει όλες τις απαραίτητες ενέργειες ψηφιακά, για να σου αποδώσει το επίδομα. Και σου λέει κιόλας πότε θα το πάρεις, από πού θα το πάρεις, δηλαδή, σε ποιον λογαριασμό απ' αυτούς που έχεις δηλώσει θα το πάρεις. Αυτό είναι το Εθνικό Σύστημα Κοινωνικής Αλληλεγγύης αυτής της Κυβέρνησης, των ΣΥΡΙΖΑ - ΑΝΕΛ. Κι άμα είχατε άλλο, να μου το δείξετε, γιατί πραγματικά με ενδιαφέρει πάρα πολύ αυτό. Δεν θα σταθώ καθόλου - για να τελειώσω και να μη σας κουράζω πολύ - σε όλο το σύστημα του ΟΠΕΚΑ, που νομίζω ότι όλοι το έχετε καταλάβει, όλοι το έχετε πλέον αναλύσει, Βουλευτές, εκπρόσωποι των κομμάτων, εισηγητές κ.λπ.. Θέλω όμως δυο πράγματα να πω. Πρώτον, να ευχαριστήσω τους υπαλλήλους του σημερινού εναπομείναντος ΟΓΑ, εννοώ αυτούς που δεν ενσωματώθηκαν στον ΕΦΚΑ. Αυτός ήταν ο ΟΓΑ. Όλο το 2017 λειτούργησε μόνο το κομμάτι που δεν είχε ενσωματωθεί στον ΕΦΚΑ και, νομίζω, βλέπω και μια υπάλληλό του στα θεωρεία. Η άλλη που βλέπω είναι, νομίζω, στον ΕΦΚΑ. Βλέπετε ότι τους ξέρουμε. Θέλω να τους ευχαριστήσω, γιατί δούλεψαν συστηματικά άρθρο το άρθρο επί έναν χρόνο σε συνεργασία με τη σημερινή διοίκηση του ΟΓΑ και συγκεκριμένα με τον διοικητή και με όλο του το επιτελείο. Σε αυτό το σημείο θέλω να ευχαριστήσω προσωπικά τον Διοικητή του ΟΓΑ Στέλιο Πλιάκη. Με τη συνθετική του λογική, με την ήρεμη επιμονή του, με τις μεγάλες γνώσεις και την εμπειρία του έχει συμβάλει πάρα πολύ στην αρτιότητα αυτού του νομοσχεδίου που όλοι ξέρετε ότι είναι σε κάθε σημείο του επεξεργασμένο, άσχετα απ' αυτά περί προχειρότητος που ακούμε εδώ και τρεις μέρες από στόματα μη ακουόντων. Γνωρίζω εδώ κι έναν χρόνο πολλούς υπαλλήλους του ΟΠΕΚΑ και στηριζόμαστε, η Κυβέρνηση κι εγώ προσωπικά, στην εμπειρία, τις γνώσεις και τον ενθουσιασμό τους. Κυρίες και κύριοι συνάδελφοι, ο νέος ΟΓΑ, ο ΟΠΕΚΑ, η μετεξέλιξη του παλιού ΟΓΑ, ο νέος ΟΠΕΚΑ πιστεύω ότι θα γίνει εξαιρετικά αγαπητός στην Ελλάδα. Πιστεύω ότι θα ανακουφίσει τους Έλληνες. Θα τους ξαναδώσει όλη την αξιοπρέπεια και την τιμή που αρμόζει ένα κράτος να δίνει στους πολίτες του. Για αυτό νομίζω ότι θα γίνει εξίσου αγαπητός, όπως κι ο παλιός ΟΓΑ.
Ευχαριστούμε. Περνάμε τώρα στον κατάλογο των ομιλητών και μετά θα δώσουμε τον λόγο στον πρώτο Κοινοβουλευτικό Εκπρόσωπο που τον ζήτησε. Τον λόγο τώρα έχει ο κ. Γιόγιακας, Βουλευτής της Νέας Δημοκρατίας.
Κυρία Υπουργέ, κυρίες και κύριοι συνάδελφοι, συζητάμε σήμερα για τη μετατροπή του ΟΓΑ σε έναν ενιαίο φορέα που θα είναι υπεύθυνος για τις κοινωνικές και επιδοματικές παροχές. Να διευκρινίσω κι εγώ, προς όσους μάς βλέπουν ή θα μας διαβάσουν, ότι η Νέα Δημοκρατία δεν διαφωνεί με την ενοποίηση του συστήματος που διαχειρίζεται τις παροχές αυτές. Άλλωστε, ήταν η κυβέρνηση Σαμαρά, που με τον συνάδελφο Γιάννη Βρούτση στο Υπουργείο Εργασίας, ξεκίνησε την προσπάθεια αυτή το 2014, προσπάθεια, όμως, που δεν ολοκληρώθηκε, καθώς η χώρα σύρθηκε σε εκλογές. Η διαφωνία της Νέας Δημοκρατίας είναι ότι με αυτό το νομοσχέδιο, με αυτόν τον νέο προνοιακό ΟΓΑ, η Κυβέρνηση βάζει για άλλη μια φορά το κάρο μπροστά από το άλογο. Εμείς θέλαμε τη διατήρηση του ΟΓΑ, ως ασφαλιστικού φορέα των αγροτών, όταν η δική σας Κυβέρνηση τον απογύμνωσε από τις ασφαλιστικές αρμοδιότητες, πριν τον καταργήσει. Τώρα δημιουργείτε έναν οργανισμό για τα επιδόματα, χωρίς να έχετε πολιτική για τα επιδόματα, μια πολιτική που έπρεπε να είχε σκοπό οι κοινωνικές παροχές να πηγαίνουν σε εκείνους που έχουν τη μεγαλύτερη ανάγκη, στους συμπολίτες μας που αντιμετωπίζουν τον κίνδυνο της φτώχειας, γιατί μέχρι σήμερα αυτό δεν συμβαίνει. Στοιχεία που δημοσιεύτηκαν πέρυσι, αλλά αφορούν το 2016, μας λένε ότι τα κοινωνικά επιδόματα, όπως το ΕΚΑΣ, που εσείς καταργείτε, το επίδομα μακροχρόνια ανέργων και τα επιδόματα τέκνων και αναπηρίας βοηθούν ώστε ο κίνδυνος φτώχειας στη χώρα μας να μειωθεί κατά τέσσερις ποσοστιαίες μονάδες. Στην Ευρωπαϊκή Ένωση των είκοσι οκτώ η αποτελεσματικότητα των κοινωνικών επιδομάτων στη μείωση του κινδύνου φτώχειας είναι περίπου διπλάσια. Με λίγα λόγια, κυρίες και κύριοι συνάδελφοι, το σημερινό σύστημα επιδομάτων δεν βοηθάει, όσο θα μπορούσε, εκείνους που έχουν τη μεγαλύτερη ανάγκη. Ένας ενιαίος φορέας δεν λύνει από μόνος του το πρόβλημα αυτό, πόσω μάλλον όταν φαίνεται να είναι ένα αδειανό πουκάμισο. Δεν φτάνει ένα νέο οργανόγραμμα και μια αλλαγή ονομασίας. Οι πολίτες και κυρίως οι δεκάδες χιλιάδες συνταξιούχοι σε αναμονή βλέπουν τι γίνεται με τον ΕΦΚΑ, που συνεχίζει να λειτουργεί, δύο χρόνια μετά, με προσωρινό κανονισμό και προσωρινή δομή. Βλέπουν τι γίνεται με τις περιφερειακές υπηρεσίες του ΟΓΑ, και προσεχώς του ΟΠΕΚΑ, που δεν έχουν υπαλλήλους, κυρία Υπουργέ, και δεν έχουν υπολογιστές για να κάνουν σωστά τη δουλειά τους, όπως συμβαίνει στα Γιάννενα. Βλέπουν οι χιλιάδες ανασφάλιστοι, υπερήλικες, να μην παίρνουν το επίδομα αλληλεγγύης που δικαιούνται, καθώς μέχρι σήμερα έχουν βγει αποφάσεις για λιγότερο από το 10% των αιτήσεων. Εύχομαι και ελπίζω, κυρία Υπουργέ, να μην περάσουν οι πολίτες νέες ταλαιπωρίες, γιατί από το νομοσχέδιο καταλαβαίνουμε ότι ο νέος φορέας θα είναι ενιαίος μόνο στο όνομα. Μεταφέρονται αρκετά, αλλά όχι όλα τα επιδόματα, χωρίς πρώτα να έχουν αξιολογηθεί, αν δίνονται σε αυτούς που πρέπει, με ποιον τρόπο, με ποιο κόστος και με τι αποτέλεσμα. Στην επιτροπή μάς είπατε ότι καταγράψατε τα εκατόν πενήντα επιδόματα κάθε λογής που δίνονται σήμερα, αλλά μέχρι εκεί. Όλα αφήνονται, για μια ακόμα φορά, στις υπουργικές αποφάσεις, όπως σε υπουργική απόφαση αφήνονται οι λεπτομέρειες σχετικά με το ενοποιημένο μητρώο του νέου οργανισμού στο άρθρο 47, στο οποίο θα καταχωρισθούν διάφορα στοιχεία των δικαιούχων. Και παραμένει το ερώτημα, που δεν απαντήθηκε νομίζω στην επιτροπή, για το πότε θα είναι έτοιμη η υπουργική απόφαση για το μητρώο. Όπως θα θέλαμε, κυρία Υπουργέ, να μας πείτε πότε πιστεύετε ότι το μητρώο θα είναι σε πλήρη λειτουργία, γιατί πρώτα θα πρέπει να συνδεθεί με όλες τις βάσεις δεδομένων και τα μητρώα που υπάρχουν στο δημόσιο για τους δικαιούχους των επιδομάτων. Είπα πριν από λίγο για την ανάγκη να μην ταλαιπωρούνται όλοι όσοι δικαιούνται τις διάφορες προνοιακές και κοινωνικές παροχές. Ίσως η κυρία Υπουργός και κάποιοι συνάδελφοι γνωρίζουν ότι αρκετοί από τους εφ' όρου ζωής ανάπηρους συμπολίτες μας καλούνται να ξαναπεράσουν και να επανεξεταστούν από τα ΚΕΠΑ. Συνέβη πριν από μερικούς μήνες με άτομα με βαριά νοητική στέρηση, πολλά από τα οποία έχασαν το σχετικό επίδομα, γιατί εκτιμήθηκε αυθαίρετα το νοητικό τους επίπεδο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα την ανοχή σας για ένα λεπτό. Μου έχει μεταφερθεί ότι ένα από τα στοιχεία που θα υπάρχουν στο ενιαίο μητρώο για τους δικαιούχους των αναπηρικών επιδομάτων είναι ένας κωδικός του ΚΕΠΑ που θα αντιστοιχεί σε γνωμάτευση για τον προσδιορισμό της αναπηρίας. Ισχύει ότι το μητρώο θα περιλαμβάνει τέτοιον κωδικό; Και, αν ναι, τι θα γίνει με τα άτομα με σοβαρή αναπηρία που έχουν πιστοποιηθεί εφ' όρου ζωής παλαιότερα από τις υγειονομικές επιτροπές των πρώην νομαρχιών;
Δεν πειράξαμε κανένα.
Κυρία Υπουργέ, πολλοί έχουν πειραχτεί. Εάν δείτε τι γίνεται στις επιτροπές των ΚΕΠΑ, συνάδελφοι γιατροί είναι πιο τροϊκανοί και από τους πραγματικούς τροϊκανούς όσον αφορά στα κριτήρια.
Θα απαντήσω σε αυτό αμέσως.
Να απαντήσετε. Ειδικά ο καινούργιος ΚΕΠΑ, που έχει διαμορφωθεί το τελευταίο χρονικό διάστημα, έχει πάρα πολύ δύσκολα στοιχεία, προκειμένου να κρίνει η επιτροπή και να βγάλει κάποιον με ποσοστό αναπηρίας, είτε έχει καρδιολογικά είτε έχει άλλα προβλήματα. Ειλικρινά έχει γίνει πάρα πολύ σκληρός.
Ολοκληρώστε, σας παρακαλώ, κύριε συνάδελφε.
Τελειώνοντας, λοιπόν, εκτιμώ και θέλω να σας επιστήσω...
Αυτό προσπαθούμε να κάνουμε.
Ναι, όμως, κυρία Τζούφη, βλέπουμε την πραγματικότητα. Βλέπουμε παιδιά με νοητική υστέρηση, τα οποία είναι πραγματικά - και τα ξέρετε πολύ καλύτερα και από εμένα - να ταλαιπωρούνται, να έχουν κοπεί και να μην παίρνουν το επίδομα νοητικής στέρησης. Ευχαριστώ πολύ.
Ευχαριστούμε.
Κύριε Πρόεδρε, θα ήθελα τον λόγο.
Ορίστε, κυρία Υπουργέ, έχετε τον λόγο.
Κύριε Πρόεδρε, είμαι υποχρεωμένη να απαντήσω, γιατί τώρα έχει αρχίσει να αναπτύσσεται μια φιλολογία, η οποία μάλιστα ξεκίνησε με παρατηρήσεις και του κ. Συντυχάκη προηγουμένως, και δεν μπορούμε να το αφήσουμε να συνεχίζεται, διότι δημιουργούμε σε μια τεράστια ομάδα, τα άτομα με αναπηρία που είναι πάρα πολλά, μεγάλη αγωνία και ανησυχία ως μη οφείλαμε. Πρώτον, για να τελειώνει μέχρι εδώ, όπως ακριβώς τα άτομα με αναπηρία έπαιρναν το ποσοστό αναπηρίας από τα ΚΕΠΑ με βάση τον ΕΠΠΑ - Ενιαίος Πίνακας Προσδιορισμού Αναπηρίας - και με βάση την τριμελή επιτροπή, έτσι θα γίνεται από εδώ και ύστερα, μόνο που ήδη όλα τα στοιχεία του ανάπηρου θα έχουν μεταφερθεί στο ΚΕΠΑ ηλεκτρονικά, όλοι του οι φάκελοι, όλες του οι εξετάσεις, ώστε να μην πηγαινοέρχεται ο άνθρωπος. Ένα το κρατούμενο. Δεύτερον, έχουμε όλες τις στατιστικές των τελευταίων ετών από τα ΚΕΠΑ. Όπως ξέρετε τα ΚΕΠΑ είναι συνδεδεμένα με ηλεκτρονικό σύστημα που καταγράφει πόσες αιτήσεις έχει απορρίψει, πόσες έχει εγκρίνει. Θα σας τις φέρω στη Βουλή, αλλά ελάτε και τα κόμματα να δείτε εάν έχει μειωθεί ο αριθμός των αρνητικών απαντήσεων...
Θα έρθω εγώ, κυρία Υπουργέ. Θα σας φέρω απαντήσεις.
Βεβαίως. Έχω όλα τα στατιστικά και ξέρω πλέον κεντρικά από το σύστημα τι ποσοστό θετικών απαντήσεων ήταν από τα ΚΕΠΑ μέχρι το 2015 και τι είναι από εδώ και ύστερα. Αυτά που λέτε είναι ψεύδη και αυτή τη στιγμή δεν πρέπει να διασπείρετε τέτοια αγωνία και τέτοιο ψεύδος στους αναπήρους.
Κυρία Υπουργέ, στις οικογένειες των αναπήρων να τα πείτε αυτά.
Οι ανάπηροι το ξέρουν, γι' αυτό είπε ο εκπρόσωπος της ΕΣΑΜΕΑ ότι θεωρούν εξαιρετικά θετικό αυτό το νομοσχέδιο. Εξαιρετικά θετικό! Διαβάστε την ανακοίνωση της ΕΣΑΜΕΑ, διαβάστε το χαρτί που μας κατέθεσαν και πάψτε να σπεκουλάρετε στο πιο ευαίσθητο και δύσκολο θέμα, που είναι η αναπηρία. Ευχαριστώ, κύριε Πρόεδρε.
Τον λόγο έχει ο κ. Ηλίας Παναγιώταρος από τη Χρυσή Αυγή.
Ευχαριστώ, κύριε Πρόεδρε. Πριν ξεκινήσω, θα ήθελα κι εγώ να εκφράσω τα συλλυπητήριά μου στην οικογένεια του Μάνου Μανωλάκου, ενός καλού αγωνιστή, ο οποίος αγωνιζόταν από διάφορα μετερίζια για πατρίδα, θρησκεία και οικογένεια. Κι από ό,τι έδειξε η εμπειρία και η ζωή, μέχρις ενός σημείου μάλλον αγωνιζόταν από λάθος μετερίζι εκεί όπου τον πέταξαν σαν σκυλί κάποια στιγμή, γιατί πήγε σε κάποια κηδεία, ενώ, αν είχε πάει στην κηδεία κάποιου κατσαπλιά, ενδεχομένως να τον είχαν κάνει και Υπουργό. Θα κάνω ένα πολύ μικρό σχόλιο για τα όσα συνέβησαν τις τελευταίες ημέρες στα Ίμια. Η μόνη απάντηση από την Κυβέρνηση που μπορεί να ξεπλύνει τη, για δεύτερη φορά, ντροπή σε βάρος της εθνικής κυριαρχίας, είναι μόνο αν ο Πρωθυπουργός μαζί με τον Υπουργό Εθνικής Άμυνας, μαζί με τον Α/ΓΕΕΘΑ και λοιπούς αξιωματούχους πάνε και πιουν καφέ πάνω στις βραχονησίδες. Οτιδήποτε άλλο είναι συνεχής υποχώρηση. Για το εν λόγω νομοσχέδιο ακούσαμε κάποια στιγμή τον αγορητή του ΠΑΣΟΚ - ή όπως αλλιώς λέγεται, δεν ξέρουμε με ποιον ΑΦΜ παίζουν μπάλα αυτή τη στιγμή - να ομιλεί για τα μεγαλεία του παρελθόντος και την κοινωνική πολιτική που ασκούσαν τότε. Βέβαια, αν κρίνουμε από το αποτέλεσμα, μάλλον αυτή η κοινωνική πολιτική οδήγησε στην καταστροφή αυτού εδώ του τόπου. Βέβαια, κοινωνική πολιτική είχε πει ότι ασκούσε και ο τέως Δήμαρχος Χαλκηδόνας, ο Παπαδόπουλος του ΠΑΣΟΚ, που εξόντωνε τους ηλικιωμένους και τους υφάρπαζε τις περιουσίες. Ακούσαμε χθες - γιατί βλέπετε οι εξελίξεις τρέχουν και η επικαιρότητα έχει πάρα πολλά - τον πανικό του κ. Γεωργιάδη που στον τηλεοπτικό σταθμό «ΣΚΑΪ», που φώναζε κι έλεγε «μα, εγώ δεν έδωσα 65 εκατομμύρια στη “NOVARTIS”», αλλά τελικά έκαναν τις προσθέσεις εκεί επί τόπου και βρήκε ότι όντως είχε δώσει 65 εκατομμύρια που όφειλε το κράτος στη «NOVARTIS». Για το εν λόγω νομοσχέδιο που έχει να κάνει με τη μετεξέλιξη του ΟΓΑ, ενός ασφαλιστικού φορέα, ο οποίος ήταν μέχρι τώρα το αποκούμπι του αγροτικού κόσμου στα δύσκολα, βλέπουμε ότι, δυστυχώς, με τις διάφορες μνημονιακές πολιτικές των κυβερνήσεων Νέας Δημοκρατίας, ΠΑΣΟΚ, ΣΥΡΙΖΑ, ΑΝΕΛ και λοιπών, οι οποίοι συμμετείχαν τα τελευταία έτη, η κοινωνική, η αγροτική πρόνοια μέσω του ΟΓΑ, σιγά σιγά, με διάφορους τρόπους περικόπτεται ή εξαλείφεται. Διότι ο ΟΓΑ μαζί με τους αγρότες ήταν από τους στυλοβάτες της εθνικής οικονομίας. Ήταν και στυλοβάτες του δημογραφικού και άλλων σοβαρότατων ζητημάτων. Εδώ θα ήθελα να επισημάνω ένα πρόβλημα που αντιμετωπίζουν στην ιδιαίτερη πατρίδα μου και είμαι σίγουρος και από πληροφορίες που συλλέγουμε ότι το αντιμετωπίζουν σε πάρα πολλά σημεία της ελληνικής υπαίθρου. Στο Αρτεμίσιο Αρκαδίας λειτουργούσε ένα πρακτορείο ΕΛΤΑ μέσα σε ένα τοπικό καφενείο, το οποίο εξυπηρετούσε διακόσιους πενήντα κατοίκους, οι περισσότεροι εκ των οποίων ηλικιωμένοι και πραγματικά μπορούσαν να κάνουν τη δουλειά τους άμεσα, χωρίς κανένα πρόβλημα, από το να εισπράξουν συντάξεις μέχρι και κάποιες άλλες διαδικασίες και εκκρεμότητες. Δυστυχώς, αυτό το πρακτορείο το παίρνουν τα ΕΛΤΑ και τώρα οι κάτοικοι του Αρτεμισίου Αρκαδίας, όπως και κάτοικοι άλλων μικρών χωριών, θα πρέπει να πηγαίνουν σε κάποια μεγαλύτερα χωριά, στην προκειμένη περίπτωση στο Λεβίδι, με ό,τι αυτό συνεπάγεται για πάρα πολλούς ανθρώπους οι οποίοι ζουν μόνοι τους και δεν έχουν τίποτα απολύτως. Έτσι, κύριοι της Κυβέρνησης, με άμεσο ή έμμεσο τρόπο, συνεχίζετε την προσπάθεια ερήμωσης της υπαίθρου. Αντί να παίρνετε μέτρα για να κρατάτε τον Έλληνα πολίτη στην ύπαιθρο, στα χωριά, στα νησιά και αλλού, με τις πρακτικές σας - που δυστυχώς σας τις υποβάλλουν οι δανειστές με τον έναν ή τον άλλον τρόπο - απομακρύνετε τον κόσμο από την ύπαιθρο. Φέρατε - βλέπουμε - και κάποιες τροπολογίες. Η τροπολογία 1478/104 δεν έχει αμιγώς ένα κομμάτι. Το ένα κομμάτι έχει να κάνει με άτομα με ειδικές ανάγκες και συμφωνούμε. Από ό,τι φαίνεται, όμως, τεχνηέντως και σκοπίμως, βάλατε μέσα και κάποια ζητήματα λαθρομεταναστών, έτσι ώστε να βρεθούν όλοι στο δίλημμα για το τι θα κάνουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Βλέπουμε, δυστυχώς, για ακόμη μία φορά και σε ένα νομοσχέδιο που έχει να κάνει με τα του αγροτικού κόσμου, να μπερδεύετε τους αγρότες με τους λαθρομετανάστες. Αυτό, όπως και πολλές άλλες τέτοιες παρόμοιες πρακτικές, δεν είναι καθόλου σωστό και δεν νομίζουμε ότι εξυπηρετεί τίποτα απολύτως. Θα έπρεπε ο ΟΓΑ ή η μετεξέλιξή του που, όπως λέτε, θα είναι για καλό - αν και πολύ αμφιβάλλουμε γι' αυτό - να ασχολείται με τα των αγροτών και όχι με τα των λαθρομεταναστών. Ευχαριστώ πάρα πολύ.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.
Κυρίες και κύριοι συνάδελφοι, θέλει πραγματικά θράσος για να τοποθετείται κάποιος απ' αυτό το Βήμα ενώπιον του ελληνικού λαού, ενώπιον της Εθνικής Αντιπροσωπείας και να λέει όλα αυτά τα θηριώδη ψέματα, όσο αφορά το παρελθόν, το παρόν και το μέλλον. Τι μπορεί, όμως, να περιμένει κανείς από μία Κυβέρνηση που εξαπάτησε στο σύνολό της τον ελληνικό λαό, που είπε θηριώδη ψέματα όχι μόνο προεκλογικά, αλλά και μετεκλογικά; Αυτά τα ψέματα συνεχίζει ακόμα και σήμερα θρασύτατα, να κοροϊδεύει και να εμπαίζει τους Έλληνες στο σύνολό τους. Σήμερα - λυπάμαι που το λέω - στο μόνο που θα συμφωνήσω με την απούσα, κ. Φωτίου, η οποία αγνοεί την Αξιωματική Αντιπολίτευση και φεύγει την ώρα που μιλάει ο πρώην Υπουργός Εργασίας - και μου καταλόγισε τόσα πριν - έχω να πω το εξής. [[Θόρυβος από την πτέρυγα του ΣΥΡΙΖΑ]] Παρακαλώ, λείπει. Συμμορφωθείτε στον ΣΥΡΙΖΑ. Θα συμφωνήσω μαζί της στο ότι είναι ιστορικό το νομοσχέδιο. Και αυτή την ιστορικότητα θέλω να την ακούσουν σήμερα όλοι οι Έλληνες πολίτες. Γιατί είναι ιστορικό; Γιατί, κυρίες και κύριοι συνάδελφοι - και απευθύνομαι σε εκατοντάδες χιλιάδες σε όλη την Ελλάδα, στον αγροτικό κόσμο της χώρας μας - , σήμερα με το συγκεκριμένο νομοσχέδιο μπαίνει πλέον σφραγίδα και υπογραφή κατάργησης του ΟΓΑ. Ήταν ένας οργανισμός που διασφάλιζε συντάξεις, πρόνοια για τον αγροτικό κόσμο της χώρας μας. Ήταν ο οργανισμός στον οποίο ο κ. Τσίπρας μετά τις εθνικές εκλογές είχε υποσχεθεί ότι δεν θα πειραχτεί. Και θα επαναλάβω κάτι, για να γίνει συνείδηση και στους κυρίους του ΣΥΡΙΖΑ, οι οποίοι είτε από άγνοια είτε από συνειδητή επιλογή κάνουν ότι δεν γνωρίζουν και ότι δεν κατανοούν αυτά τα πράγματα!
Ακούγεστε, κύριε Βρούτση, μη φωνάζετε.
Λέω, λοιπόν, το εξής. Ο ΟΓΑ, ο οργανισμός ασφαλίσεων για τους αγρότες, ήταν ένας οργανισμός που τον σεβάστηκε ακόμη και η τρόικα, οι θεσμοί. Θυμίζω ότι το 2010 ο προκάτοχός μου, Ανδρέας Λοβέρδος, στη συζήτηση τότε με την τρόικα για τον καινούργιο ασφαλιστικό νόμο και στις διευθετήσεις που έγιναν στον ν.3863, ακόμη και η τρόικα αποδέχθηκε το αίτημα της ελληνικής κυβέρνησης να διατηρηθεί ο ΟΓΑ. Και μιλάω για τον προκάτοχό μου, δείχνοντας ότι στην πολιτική πρέπει να υπάρχει συνέπεια, συνέχεια, σεβασμός στο παρελθόν. Όταν έγινα Υπουργός, το 2012, με ρώτησε η τρόικα εάν η άποψη της ελληνικής κυβέρνησης είναι η ίδια. Και είπα ότι βεβαίως είναι η ίδια. Θέλουμε διακριτή αντιμετώπιση, μια διακριτή μεταχείριση του πιο ευαίσθητου, του πιο ενδιαφέροντος κομματιού της ελληνικής οικονομίας, αυτών των ανθρώπων που ξυπνούν καθημερινά και πάνε στα χωράφια και παλεύουν καθημερινά για την αγροτική γη. Και διατηρήσαμε τον ΟΓΑ με τη σύμφωνη γνώμη και της τρόικας - θεσμούς όπως τους λέτε εκλεπτυσμένα και ευγενικά και κάνετε συναντήσεις πλέον στο «Χίλτον» και όχι στα Υπουργεία, πληρώνοντας τις συναντήσεις με 1.500 ευρώ την ημέρα. Αυτές είναι οι διαφορές μας. Σήμερα τι συντελείται; Συντελείται η οριστική κατάργηση του ΟΓΑ με σφραγίδα και βούλα της Κυβέρνησης ΣΥΡΙΖΑ - ΑΝΕΛ. Αυτό που υποσχόταν προεκλογικά ο κ. Τσίπρας από τα τρακτέρ, αυτό που υποσχόταν μετεκλογικά ο κ. Τσίπρας και όλη η ηγεσία του ΣΥΡΙΖΑ και οι Βουλευτές του ΣΥΡΙΖΑ, όταν συναντούσατε αγρότες, σήμερα παίρνει τέλος. Ο ΟΓΑ σήμερα τελειώνει τυπικά και ουσιαστικά, χάνεται από κάθε κείμενο που γνωρίζαμε μέχρι σήμερα. Και σε τι μεταλλάσσεται; Μεταλλάσσεται πλέον σε ένα νέο ολέθριο περιβάλλον ασφαλιστικό, το οποίο θα το γνωρίσουν και θα το βιώσουν ήδη οι αγρότες - ήδη το νιώθουν - από τα τέλη Φεβρουαρίου, καθώς θα έρθουν οι νέες εξοντωτικές εισφορές, οι οποίες θα είναι προσαυξημένες 37% έως 61% για το 2018. Και, δυστυχώς, αυτή η έκπτωση η φετινή του 15% εξαντλείται και μέχρι το 2022 οι αυξήσεις αυτές θα φτάσουν το 61% ακόμα και στα επιδόματα από την Ευρώπη στις γεωργικές επιδοτήσεις που αρνούνταν ο ΣΥΡΙΖΑ, που δεν υπάρχει λογική πάνω στις επιδοτήσεις να υπολογίζεται το εισόδημα. Φέρνετε στον αγρότη, κύριοι του ΣΥΡΙΖΑ, κύριοι της Κυβέρνησης, τον πιο επώδυνο τρόπο αντιμετώπισης, ουσιαστικά κλείνετε τα χωράφια τους, τους οδηγείτε εκτός αγροτικής γης. Αυτό θα αρχίσουν να το βιώνουν έντονα από φέτος και φυσικά πιο έντονα από του χρόνου, καθώς θα έρθει στο σύνολό της αυτή η εξοντωτική πολιτική σας για τον αγροτικό κόσμο της χώρας. ΟΠΕΚΑ: οργανισμός εξαπάτησης αγροτών και κτηνοτρόφων, αυτή είναι η «μετάφραση» που δίνω εγώ. Μη νοιάζεστε, όμως. Η πολυδιαφημισμένη κοινωνική πολιτική του ΣΥΡΙΖΑ νομίζω πως έχει αποδομηθεί στο σύνολο της κοινωνίας. Ούτε σας παρακολουθεί κανείς ούτε σας ακούει κανείς. Συγκρούονται δύο διαφορετικοί κόσμοι. Ναι, είμαστε διαφορετικοί. Αυτό το οποίο εσείς επιδιώκετε με την κοινωνική σας πολιτική - και πράγματι είμαστε διαφορετικοί - είναι ένα άλλο πολιτικό περιβάλλον, το οποίο καθοδηγεί την κοινωνία, την οικονομία σε δύο πράγματα: στη φτωχοποίηση και στον διχασμό της κοινωνίας. Επιδιώκετε μέσα από την πολιτική σας, τις ιδεοληψίες σας, να μετατρέψετε την ελληνική κοινωνία σε μία κοινωνία επιδομάτων, τους ανέργους και τα νέα παιδιά της πατρίδας μας να βολεύονται με ένα απλό επίδομα και να βλέπουν τη δημιουργία και να απομακρύνονται. Ναι, είμαστε διαφορετικοί, βλέπουμε τα πράγματα πολύ διαφορετικά. Για να δούμε, όμως, και στο θέμα της ευαισθησίας. Εσείς δεν κόψατε το ΕΚΑΣ των χαμηλοσυνταξιούχων; Δεν ήρθε ο ΣΥΡΙΖΑ και έκοψε σε τριακόσιες ογδόντα χιλιάδες χαμηλοσυνταξιούχους το ΕΚΑΣ; Και κάποιοι Βουλευτές το έλεγαν και προϊόν φοροδιαφυγής. Αυτοί είστε. Ή να δούμε το ζήτημα το οποίο αφορά την εξέλιξη στην αγορά εργασίας; Στις νέες προσλήψεις είναι 60-40 η σχέση ευέλικτων μορφών απασχόλησης με πλήρη απασχόληση. Έργο ΣΥΡΙΖΑ! Και πάω και σε κάτι πιο σημαντικό και πιο πρόσφατο και επίκαιρο. Ακούστε το, κύριοι του ΣΥΡΙΖΑ, αλλά περισσότερο να το ακούσει ο ελληνικός λαός, που ήδη το ξέρει γιατί το βιώνει. Τα νέα παιδιά της πατρίδας μας, αυτοί που πρέπει να δημιουργούν, που πρέπει να βρίσκουν θέσεις δουλειάς και εσείς τους εγγυάστε επιδόματα φτώχειας και μιζέριας. Ανακοινώθηκαν τα στοιχεία του ΕΦΚΑ, στοιχεία του Υπουργείου, όσον αφορά τις αμοιβές στον μισθωτό τομέα της οικονομίας για τον Μάιο του 2017. Τα στοιχεία είναι συντριπτικά, συντριπτικά τα αποτελέσματα και οι δείκτες. Για πρώτη φορά καθιερώνονται πλέον στη χώρα μας μισθοί βοηθήματα των 327 ευρώ, μισθοί βοηθήματα που υπολείπονται ακόμα και από τα επιδόματα ανεργίας. Εκεί καταντήσατε την αγορά εργασίας και τους Έλληνες, τους ανέργους και αυτούς που θέλουν να βρουν μια θέση δουλειάς, τα νέα παιδιά της πατρίδας μας, που φεύγουν κατά δεκάδες στο εξωτερικό. Από το 2015 έως το 2016 η μελέτη που βγήκε δείχνει ότι επί ΣΥΡΙΖΑ η τάση απομάκρυνσης από την Ελλάδα είναι τριπλάσια. Το brain drain με τον ΣΥΡΙΖΑ γιγαντώθηκε. Καμμία ελπίδα, καμμία προοπτική. Αυτή είναι η άποψή σας, αυτή είναι η αντίληψή σας, αυτή είναι η κοινωνική σας πολιτική. Δεν είμαστε ίδιοι. Διαφωνούμε. Θα τα ανατρέψουμε αυτά για το καλό των εργαζομένων, για το καλό όλης της ελληνικής κοινωνίας. Θα ξαναφέρουμε και πάλι το χαμόγελο και την ελπίδα, αυτή που εσείς κατακρεουργήσατε. Την αληθινή ελπίδα της δημιουργίας, της προοπτικής, της περηφάνειας για τους Έλληνες. Τους Έλληνες που θέλουν να δημιουργήσουν, να φτιάξουν πλούτο, να δημιουργήσουν οικογένεια, να μείνουν στον τόπο τους, να βρουν μια δουλειά εδώ με αξιοπρεπή μισθό, για να μειωθεί η ανεργία ουσιαστικά και όχι με έναν τρόπο που είναι ακόμη και σήμερα καθηλωμένη στο 21,5% και τα αποτελέσματα που βγήκαν από την Ευρωπαϊκή Επιτροπή για την εργασία, όχι μόνο είναι αποκαρδιωτικά, αλλά είναι ντροπιαστικά για τη χώρα μας. Ουραγός η Ελλάδα στην αγορά εργασίας συγκριτικά με όλη την Ευρώπη και όχι μόνο είμαστε ουραγοί, αλλά αποκλίνουν όλοι οι δείκτες σε επίπεδο μακροχρόνιας ανεργίας, σε επίπεδο ανεργίας, σε επίπεδο υποαπασχόλησης, σε επίπεδο μισθών. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Αυτό έκανε ο ΣΥΡΙΖΑ. Αυτό έφερε ο ΣΥΡΙΖΑ στην ελληνική κοινωνία, όταν έκλεινε το μάτι και χτυπούσε προεκλογικά το χέρι του στην πλάτη των εργαζομένων και των ανέργων και τους έταζε θέσεις εργασίας. Τους έταζε αυξήσεις μισθών. Αυτή είναι η πραγματική εικόνα του ΣΥΡΙΖΑ. Τρία χρόνια μετά, ναι, τρία χρόνια μετά με Κυβέρνηση ΣΥΡΙΖΑ όλοι κατάλαβαν πλέον τι θα πει ΣΥΡΙΖΑ και όλοι περιμένουν μία και μόνο μέρα, τη μέρα που θα πάμε στις κάλπες, τη μέρα που θα οδηγηθούμε σε εκλογές, για να σας ανταποδώσει ο ελληνικός λαός τη μεγάλη κοροϊδία, τη μείωση της αγοραστικής του δύναμης, τη μείωση του βιοτικού του επιπέδου. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Αμαλιάδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Στέφος από τον ΣΥΡΙΖΑ. Αμέσως μετά θα πάρει τον λόγο ο κ. Βέττας και θα ακολουθήσει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος. Ορίστε, κύριε Στέφο, έχετε τον λόγο.
Κύριε Πρόεδρε, κυρίες Υπουργοί, κυρίες και κύριοι συνάδελφοι, θαυμάζω τα επίπεδα θράσους ορισμένων εκ των ομιλητών, αλλά και ανησυχώ για την αμνησία τους. Έχουν περάσει τρία χρόνια και νομίζουν ότι ο ελληνικός λαός έχει λησμονήσει τι ακριβώς έγινε το 2010 και ποιοι είναι αυτοί που μας οδήγησαν στη χρεοκοπία, στην καταστροφή, στον πόνο, στον όλεθρο. Έχει λησμονήσει τη χώρα ακριβώς που παρέδωσαν στον ΣΥΡΙΖΑ το 2014 με μια υγεία κατεστραμμένη, με ένα σύστημα κοινωνικής πρόνοιας διαλυμένο, με εργασιακές σχέσεις τελείως διαλυμένες. Γιατί θέλω να θυμίσω ότι ο κ. Σαμαράς ήταν αυτός που έφερε τον κατώτατο μισθό στους νέους στα 380 ευρώ και στους μεγαλύτερους στα 420 ευρώ. Θέλω επίσης να σας θυμίσω ότι υποτιμάτε πάρα πολύ τον ελληνικό λαό, εάν νομίζετε ότι ξέχασε. Πώς ξέχασε, όταν κάθε εβδομάδα και κάθε μήνα τον απειλούσατε ότι δεν θα υπάρχουν συντάξεις στα μηχανήματα ανάληψης και ότι δεν θα υπάρχουν μισθοί, για να φορτώσετε μέτρα και άλλα μέτρα; Θέλω να σας θυμίσω τι ακριβώς έγινε στην υγεία, αλλά και να θυμίσω στον ελληνικό λαό τι ακριβώς κάναμε εμείς, που προσπαθούμε τρία χρόνια να την ανορθώσουμε, να τη στήσουμε και να δώσουμε νοσοκομεία στον ελληνικό λαό, διορίζοντας γιατρούς, νοσηλευτές και προσωπικό. Εμείς δώσαμε το δικαίωμα σε όλους τους Έλληνες πολίτες, σε όλους τους πολίτες αυτής της χώρας, χωρίς χρώμα, θρησκεία, χρωματοσώματα, χωρίς διαφορετικότητα στην ομιλία να έχουν πρόσβαση ελεύθερη στις δομές υγείας. Θέλω να σας θυμίσω ότι εμείς είμαστε αυτοί που δώσαμε τη δυνατότητα να έχουν ελεύθερη πρόσβαση στο φάρμακο. Τολμάτε και μιλάτε; Κλαίτε τον ΟΓΑ σήμερα, τον οποίο τον φτάσατε στα όρια της χρεοκοπίας και τον τροφοδοτούσατε οικονομικά για να κουρεύετε συντάξεις και του οποίου ποτέ δεν φροντίσατε την ανταποδοτικότητα. Κυρίες και κύριοι συνάδελφοι, έχει τοποθετηθεί ο εισηγητής μας και προφανώς θα μιλήσουν και ο Κοινοβουλευτικός μας Εκπρόσωπος αλλά και οι Βουλευτές μας επί της ουσίας. Άκουσα την Υπουργό και αντιλαμβάνομαι ότι πρόκειται για ένα τεράστιο βήμα, ένα βήμα το οποίο θα εξορθολογήσει το σύστημα πρόνοιας στη χώρα μας, ένα σύστημα βαθιά διεφθαρμένο και διαπλεκόμενο, ένα σύστημα με άπειρους οργανισμούς, που κανένας δεν ήξερε τι είναι, ένα σύστημα που ήταν άντρο πελατειακών σχέσεων. Ακούγοντας όλη αυτή τη συζήτηση, σημείωσα κάτι το οποίο θέλω να σας πω και θα ήθελα, επίσης, να έχω δυο λεπτά ακόμη, για να υποστηρίξω μια τροπολογία την οποία θα καταθέσω. Ο Ντε Γκωλ έλεγε: «Δεν πειράζει που η διανόηση είναι αριστερά», αναφερόταν στη γαλλική διανόηση, «αρκεί να είναι η Αστυνομία δεξιά». Προφανώς και δεν κάνω κανένα υπαινιγμό για την Αστυνομία, η οποία εκτελεί σωστά τα καθήκοντά της μέσα στο Σύνταγμα και τις επιταγές του και υπακούει βέβαια στην πολιτική ηγεσία. Παραφράζοντας όμως τον Ντε Γκωλ, θα ήθελα να πω το εξής, ότι αυτό που σας ενοχλεί είναι το σύγχρονο, πολιτικό, κοινωνικό και οικονομικό σύστημα της χώρας. Τι θέλω να πω με αυτό; Δεν σας πειράζει να υπάρχει αριστερή κυβέρνηση, όσο σας πειράζει που ο κρατικός μηχανισμός θα πάψει να είναι καθεστωτικός, να είναι τέτοιος όπως ακριβώς τον περιέγραψα πριν. Ακριβώς αυτό σας ενοχλεί περισσότερο, γιατί δεν θα μπορείτε να λειτουργήσετε μέσα σε αυτό το πλαίσιο. Κυρία Υπουργέ, είναι τιμή για εσάς, τιμή για την Κυβέρνηση και για εμάς που θα ψηφίσουμε αυτό το νομοσχέδιο. Ξέρουμε όλοι πολύ καλά τι ακριβώς έγινε, τι έγινε με τα προνοιακά επιδόματα, τι προσπαθήσαμε εμείς όλα τα προηγούμενα χρόνια, πώς εξακόσιες πενήντα χιλιάδες άνθρωποι μπορούν να εξασφαλίσουν στέγη, τροφή, ρεύμα, νερό, σχολικά γεύματα, ένα μικρό βοήθημα για να ζουν αξιοπρεπώς. Ωστόσο, όμως, θα ήθελα να καταθέσω μια τροπολογία και να παρακαλέσω να την κάνετε δεκτή. Η τροπολογία αφορά στη διασφάλιση του αφορολόγητου, του ανεκχώρητου και του ακατάσχετου του επιδόματος εκπαίδευσης ή επαγγελματικής κατάρτισης των ανέργων. Τι ακριβώς συμβαίνει; Το επίδομα εκπαίδευσης ή επαγγελματικής κατάρτισης που καταβάλλεται σε ανέργους είναι αφορολόγητο. Προτείνεται να είναι ανεκχώρητο και ακατάσχετο στα χέρια του Δημοσίου ή τρίτων, να μην δεσμεύεται και να μην συμψηφίζεται με βεβαιωμένα χρέη στη φορολογική διοίκηση, στο Δημόσιο, στα ασφαλιστικά ταμεία ή στα πιστωτικά ιδρύματα και να μην υπολογίζεται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα. Ποιους αφορά αυτό; Αφορά κατά βάση όσους από τους ανέργους συμμετέχουν σε προγράμματα εκπαίδευσης και επαγγελματικής κατάρτισης. Κατά βάση, αυτοί οι άνθρωποι αναφέρονται σε πληθυσμιακές ομάδες νέων ανέργων, μακροχρόνια ανέργων, ανέργων που βρίσκονται κοντά στη συνταξιοδότηση και ανέργων γυναικών, που πλήττονται περισσότερο επαγγελματικά από την οικονομική κρίση. Δεδομένης της ευαισθησίας της Κυβέρνησης, των δειγμάτων γραφής που μέχρι τώρα έχουμε δείξει και αναγνωρίζονται από τον ελληνικό λαό και θα αναγνωριστούν και όταν φθάσουμε στις κάλπες, παρακαλώ πολύ να κάνετε δεκτή την τροπολογία.
Τον λόγο έχει ο κ. Βέττας από τον ΣΥΡΙΖΑ.
Κύριε Πρόεδρε, πότε θα πω εάν θα την κάνω δεκτή;
Στο τέλος, κυρία Υπουργέ.
Τι ακριβώς ρωτάτε, κυρία Υπουργέ;
Πότε θα δηλώσω εάν την κάνω ή όχι δεκτή;
Εάν είστε έτοιμη, και τώρα ακόμη ή μετά από έναν - δυο ομιλητές μπορείτε να πάρετε τον λόγο. Έχετε τοποθετηθεί για τις άλλες τροπολογίες;
Όχι.
Μπορείτε κάποια στιγμή, στην εξέλιξη της διαδικασίας, επί όλων των τροπολογιών να τοποθετηθείτε.
Κύριε Πρόεδρε, μπορώ να υποστηρίξω μια τροπολογία;
Θα μιλήσετε μετά τον κ. Βέττα.
Εντάξει, κύριε Πρόεδρε.
Κύριε Βέττα, έχετε τον λόγο.
Βασικός μισθός μειωμένος κατά 22% για τους πάνω από είκοσι πέντε ετών, κύριε Βρούτση. Για τους νέους κάτω των είκοσι πέντε ετών μείωση 32%. Παγωμένες ωριμάνσεις, μείωση κατά τριών μηνών η μετενέργεια των κλαδικών, οριοθέτηση διάρκειας των συλλογικών συμβάσεων. Αυτά ξέρετε ποιανού όνομα και υπογραφή έχουν από κάτω, κύριε Βρούτση; Ξέρετε ποιος έχει υπογράψει σε όλα αυτά, την κατάργηση των επιδομάτων, τη μείωση των μισθών;
Κάνετε λάθος.
Εσείς, κύριε Βρούτση. Η δική σας υπογραφή είναι, αγαπητέ κύριε Βρούτση.
Ψεύδεσθε! Ντροπή σας! Είσαι και ψεύτης και άσχετος!
Κύριε Βρούτση, σας παρακαλώ.
Είσαι ψεύτης και άσχετος.
Παρακαλώ, συνεχίστε, κύριε Βέττα.
Μπορεί να είμαι αυτό που λέτε, αλλά επαγγελματίας πολιτικός δεν υπήρξα, κύριε Βρούτση.
Παρακαλώ να μην καταγράφεται τίποτα.
…
…
Προφανώς συζητάμε για μια δυναμική μετάβαση του ΟΓΑ σε Οργανισμό Προνοιακών Επιδομάτων και Κοινωνικής Αλληλεγγύης. Κοιτάξτε, όμως, δεν είναι μετάβαση μόνο. Είναι αποκατάσταση της δικαιοσύνης, κυρία Υπουργέ. Είπατε πολύ σωστά πριν για το κράτος της Φρειδερίκης. Αυτό το κράτος βόλεψε κάποιους. Αυτό το κράτος βοήθησε κάποιους, όχι βεβαίως τους δικαιούχους, αλλά αυτούς οι οποίοι κερδοσκόπησαν και αισχροκέρδησαν πάνω στον πόνο του ελληνικού λαού. Προφανώς και είναι θέμα διαφάνειας, και προφανώς και είναι θέμα σεβασμού των δικαιωμάτων. Αυτή, λοιπόν, η πρωτοβουλία - προφανώς και άλλα κράτη - μέλη της Ευρωπαϊκής Ένωσης υλοποιούν τέτοιου είδους πρωτοβουλίες και τέτοιου είδους διαρθρωτικές μεταρρυθμίσεις - θέλει να ισορροπήσει και να εκσυγχρονίσει τη χορήγηση κοινωνικών παροχών με τα κίνητρα για εργασία. Προφανώς και η κοινωνική αλληλεγγύη δεν είναι φιλανθρωπία. Είναι το θεμέλιο της κοινωνικής συνοχής. Είχα σκοπό να διαβάσω μερικά άλλα πράγματα, που αφορούσαν εκθέσεις του διοικητή της Τράπεζας της Ελλάδος για το έτος 2016, αλλά θα προχωρήσω παραπέρα, γιατί νομίζω πως έχουμε σπουδαιότερα πράγματα να πούμε. Κατηγορούμαστε από τον κ. Βρούτση, από έναν άνθρωπο, ο οποίος επέλεξε και ο οποίος άφησε σε αυτή τη χώρα ως Υπουργός να υπάρχουν εννιακόσιοι πενήντα περίπου τρόποι απονομής συντάξεων. Δεσμευόμαστε, λοιπόν, σήμερα στο νομοσχέδιο που συζητάμε να προάγουμε τους βασικούς όρους της κοινωνικής ισότιμης συνύπαρξης για το σύνολο των πολιτών. Θεωρείται ορθό και βεβαίως είναι και δίκαιο ένα μεγάλο τμήμα του κοινωνικού πλούτου να επιστρέφει στους αληθινούς παραγωγούς του, δηλαδή σε αυτούς που συνεργάζονται είτε ως μισθωτοί είτε ως αυτοαπασχολούμενοι για να το παράγουν. Ακούσαμε, βεβαίως, για τον μεγάλο πόνο της Νέας Δημοκρατίας για τους αγρότες. Προφανώς και ήταν προνοιακός ο χαρακτήρας του ΟΓΑ για εσάς. Προφανώς και για εσάς δεν αποτέλεσε έναν κύριο ασφαλιστικό φορέα, που ο άνθρωπος θα είχε και υγειονομική περίθαλψη αλλά και αξιόλογη - θα έλεγα - σύνταξη. Προφανώς και ήταν προνοιακό. Βόλευε πάρα πολλά πράγματα. Υπάρχουν, λοιπόν, κατηγορίες μελών της κοινωνίας που βρίσκονται εκτός σχέσεων εργασίας και αυτό πρέπει να το έχουμε στο μυαλό μας είτε είναι ανήλικοι είτε είναι ηλικιωμένοι, ανήμποροι - οι ευπαθείς ομάδες που όλοι γνωρίζουμε. Οπότε, τμήμα αυτού του κοινωνικού πλούτου πρέπει να διασφαλίζει και τη δική τους υπόσταση. Ο δεύτερος λόγος που το παρόν νομοσχέδιο τάσσεται υπέρ της αλληλεγγύης είναι η έγνοια που έχουμε - και νομίζω ότι την έγνοια αυτή την έχει ο ίδιος ο ελληνικός λαός - να προστατευτεί η κοινωνική υπόσταση όλων από προβλεπτές απειλές, όπως είναι η φτώχεια, η ανεργία, τα γηρατειά, η ασθένεια και η αμάθεια. Δεν θέλω να μιλήσω περισσότερο για το νομοσχέδιο, έχουν ακουστεί πάρα πολλά πράγματα. Θέλω να δώσω, όμως, μερικά στοιχεία, τα οποία ίσχυαν πριν το 2015. Κατά την πιλοτική εφαρμογή του εγγυημένου κοινωνικού εισοδήματος - για να δείτε τις δυσκολίες και τη σημασία της ψηφιοποίησης που φέρνουμε εμείς δυστυχώς για πρώτη φορά σε αυτή τη χώρα - το 2014 καταδείχθηκαν οι ανεπάρκειες και η διοικητική αδυναμία της τότε κοινωνικής διοίκησης, τόσο σε εθνικό όσο και τοπικό επίπεδο. Οι περισσότερες από τις τριάντα δύο χιλιάδες αιτήσεις, εκ των οποίων το 38% έγινε από γυναίκες και το 62% από άντρες, υποβλήθηκαν από τους ίδιους τους αιτούντες με τη συνδρομή φίλων λογιστών. Αυτό είναι πάρα πολύ σημαντικό, γιατί είχε ως συνέπεια να παρουσιαστεί σωρεία λαθών. Ταυτόχρονα, το κεντρικά ελεγχόμενο ηλεκτρονικό σύστημα καταγραφής έπεφτε πολύ συχνά και έβγαινε εκτός λειτουργίας, με αποτέλεσμα να εντείνονται τα λάθη και να εμφανίζονται πολλά κενά ή λάθη στα στοιχεία που δηλώνονταν στις αιτήσεις. Συνολικά, από τα ΚΕΠ συμπληρώθηκε μόνο το 2% και από τους δήμους το 13,4%, ενώ παρατηρήθηκαν πολύ μεγάλες αποκλίσεις στα χαρακτηριστικά των αιτούντων από δήμο σε δήμο. Τα αναφέρω όλα αυτά, για να δούμε πόσο σημαντική είναι η ψηφιοποίηση και πόσο αυτή η ψηφιοποίηση δίνει διαφάνεια, δίνει αποτελεσματικότητα και δίνει - αν θέλετε - τα χρήματα εκεί που πραγματικά ανήκουν. Δεν θα ήθελα να πω περισσότερα, να μην καταχραστώ τον χρόνο. Ευχαριστώ πάρα πολύ, κύριε Πρόεδρε, για την ανοχή σας.
Κύριε Πρόεδρε, θα ήθελα τον λόγο επί προσωπικού.
Κύριε Βρούτση, είχαμε υποσχεθεί στην κ. Παπανάτσιου.
Για ένα λεπτό, κύριε Πρόεδρε, θα ήθελα τον λόγο επί προσωπικού.
Να είστε σύντομος σας παρακαλώ. Ορίστε, έχετε τον λόγο για δύο λεπτά.
Ευχαριστώ, κύριε Πρόεδρε. Παίρνω τον λόγο για να αποκαταστήσω την αλήθεια. Διότι σε αυτή την Αίθουσα περισσεύει υποκρισία, το ψέμα και οι ανακρίβειες, κύριε Πρόεδρε. Εκπλήσσομαι για την αμάθεια του κ. Βέττα, ο οποίος παρέθεσε μία σειρά από στοιχεία, τα οποία πράγματι αποτελούν μειωτικές καταστάσεις για τους εργαζόμενους της χώρας. Λυπάμαι, όμως, που τα απέδωσε σε εμένα. Ποτέ δεν έκανα αναφορά ως Υπουργός γι' αυτά τα στοιχεία στον προκάτοχό μου. Ήταν καταστάσεις που κληρονόμησα. Προσέξτε, όμως, την υποκρισία. Ο ΣΥΡΙΖΑ βγήκε στην Κυβέρνηση, υποσχόμενος ότι όλα αυτά που ανέφερε ο κ. Βέττας θα τα ανατρέψει. Και τι έκανε; Όχι μόνο δεν τα ανέτρεψε, αλλά τα επιδείνωσε. Έφερε τις ομαδικές απολύσεις - στις οποίες αντιστάθηκε η προηγούμενη κυβέρνηση - ανεξέλεγκτες με υπογραφή ΣΥΡΙΖΑ. Και δεν έκανε μόνο αυτό. Έφτασε το μισθό στα 327 ευρώ. Αυτά να τα ακούνε οι εργαζόμενοι. Ένας στους τρεις εργαζόμενους είναι με 327 ευρώ. Βέβαια, δεν είναι κοινωνική πολιτική και ούτε τη συμμεριζόμαστε, κύριε Πρόεδρε, το ότι καταργούνται - καταργήσατε ήδη - τα επιδόματα για πολύτεκνους και τρίτεκνους. Πού είναι το δημογραφικό;
Τι καταργήσαμε;
Παρακαλώ, κυρία Υπουργέ, μη διακόπτετε.
Καταργήθηκαν τα επιδόματα τριτέκνων, πολυτέκνων για χιλιάδες, οι οποίοι διαμαρτύρονται. Σίγουρα δεν είναι κοινωνική πολιτική μέσα σε αυτό το νομοσχέδιο, το ότι ανοίγετε το παράθυρο για να χρηματοδοτείτε ανεξέλεγκτα τις μη κυβερνητικές οργανώσεις χωρίς έλεγχο. Και σίγουρα δεν είναι κοινωνική πολιτική από πέρυσι μέχρι φέτος να έχετε διορίσει είκοσι επτά χιλιάδες νέους υπαλλήλους στο δημόσιο και να έχετε επιβαρύνει τον κρατικό προϋπολογισμό με 492 εκατομμύρια. Γυρίσαμε στις εποχές του «είσαι φίλος του ΣΥΡΙΖΑ, έλα να σε διορίσω».
Κύριε Βρούτση, ολοκληρώστε.
Σε αυτά είμαστε αντίθετοι. Είμαστε αντίθετοι με την αδιαφάνεια, με τη διαφθορά, με το κράτος που γυρίζει την Ελλάδα πίσω. Ευχαριστώ πολύ.
Τον λόγο έχει η κ. Παπανάτσιου για να υποστηρίξει την τροπολογία της.
Ευχαριστώ, κύριε Πρόεδρε. Η τοποθέτησή μου αφορά την τροπολογία με γενικό αριθμό 1477 και ειδικό αριθμό 103. Με το πρώτο άρθρο και με την παράγραφο 1 της πρώτης προτεινόμενης διάταξης αναδιατυπώνεται η παράγραφος 21 του άρθρου 15 του ν.4469/2017- είναι ο νόμος για τον εξωδικαστικό μηχανισμό στήριξης - προκειμένου να εξειδικευθούν περισσότερο οι προβλεπόμενες σε αυτή ρυθμίσεις για λόγους νομικής ασφάλειας και καλύτερης εφαρμογής. Εδώ, θα πρέπει να διευκρινίσουμε ότι προς αποφυγή τυχόν αμφιβολίας, οι ήδη εκδοθείσες κανονιστικές πράξεις δεν επηρεάζονται από την προτεινόμενη τροποποίηση, η οποία εξάλλου εναρμονίζεται πλήρως με το περιεχόμενο αυτών, ενώ παράλληλα προβλέπεται ρητά η αναλογική εφαρμογή τους και για οφειλές βεβαιωμένες στη φορολογική διοίκηση υπέρ τρίτων. Η δεύτερη διάταξη τροποποίησης της παραγράφου 5 του άρθρου 49 του ν.4509/2017 και της παραγράφου 50 του άρθρου 72 του Κώδικα Φορολογικής Διαδικασίας αφορούν βελτιώσεις νομοτεχνικής φύσεως. Ευχαριστώ πολύ.
Ευχαριστούμε την κυρία Υπουργό. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.
Ευχαριστώ, κύριε Πρόεδρε. Κυρίες και κύριοι Βουλευτές, θέλω ως Κοινοβουλευτικός Εκπρόσωπος να ξεκινήσω την ομιλία μου απ' όσα συμβαίνουν τις μέρες αυτές στα ζητήματα των ελληνοτουρκικών σχέσεων και γενικότερα, στη συμπεριφορά της Τουρκίας. Χθες, είχαμε μία σύσκεψη στον χώρο του Κινήματος Αλλαγής και ταυτιστήκαμε όλα τα κόμματα στο ότι στην ανακοίνωσή μας πρέπει να ξεκινήσουμε - άλλες φορές θα ήταν ως εκ περισσού - από την αναγκαία σήμερα τοποθέτηση ότι δεν υπάρχει καμμία αμφιβολία κατά το Διεθνές Δίκαιο, κατά τις διεθνείς συνθήκες, σύμφωνα με όλα τα νομικά κείμενα ότι τα Ίμια αποτελούν ελληνικό έδαφος. Και αυτή την αναντίρρητη αλήθεια συστηματικά η Τουρκία προσπαθεί να την αλλοιώσει με συμπεριφορές από τις προηγούμενες δεκαετίες, χωρίς να τα καταφέρει. Και ποτέ δεν θα τα καταφέρει. Πέρασε η όλη ιστορία αυτή προς αποφυγή πολέμων σε μια θεωρία δική τους γκρίζων ζωνών, ισχυρισμών ότι «αυτά δεν είναι δικά σας», όχι όμως και σε ισχυρισμούς ότι αυτά είναι δικά τους. Και τα τελευταία χρόνια βλέπουμε μία κλιμάκωση της στάσης τους, η οποία είναι αδικαιολόγητη, η οποία είναι παράνομη και η οποία, πέραν των ισχυρισμών Βουλευτών, Υπουργών, τώρα πια και του Υπουργείου Εξωτερικών τους, συνοδεύεται και από την παρουσία στρατιωτικών τους δυνάμεων. Καταδικάζουμε την Τουρκία, καταδικάζουμε τη στάση της και υπογραμμίζουμε ότι αυτή η συμπεριφορά δεν αντιμετωπίζεται με επιπολαιότητες ούτε με τα λάθη της εξωτερικής πολιτικής, όπως αυτά προέκυψαν από την επίσκεψη Ερντογάν, τη μεγαλειώδη αυτή επίσκεψη, με τα μεγάλα πολιτικά αποτελέσματα που μέρα - μέρα, βδομάδα - βδομάδα μετά από αυτή βλέπουμε την επιδείνωση των σχέσεών μας με την Τουρκία. Αλλά αυτά τα έχουμε πει. Αυτό που πρέπει να υπογραμμιστεί αυτή τη στιγμή είναι ότι με επιπολαιότητες αυτά τα προβλήματα δεν αντιμετωπίζονται και οι επιπολαιότητες τα τελευταία τρία χρόνια, ειδικά σχετικά με τα Ίμια, ήταν πάρα πολλές και συνεχίζουν να είναι πάρα πολλές. Δεν θέλω να προχωρήσω περισσότερο σε αυτό. Είναι μεγάλο το θέμα. Θα έχουμε την ευκαιρία να το συζητήσουμε τις επόμενες εβδομάδες, αφού ισορροπήσουν τα πράγματα σε σχέση με την παράνομη πρακτική της Τουρκίας στο Αιγαίο. Τώρα για το σχέδιο νόμου, επειδή η συζήτηση είναι ενιαία, με προβληματίζει το πώς θα τοποθετηθώ, γιατί δεν ξέρω αν έχετε δει το κείμενο της Διεύθυνσης Επιστημονικών Μελετών, αλλά σας λέει πολλά και δεν θέλω να χάσω χρόνο από τον χρόνο που έχω, επισημαίνοντας θέματα τα οποία σας θέτει και έχουν να κάνουν και με τις διατυπώσεις του λόγου. Θα κάνω μία - δύο μόνο επισημάνσεις στην πορεία της ομιλίας μου, ελπίζοντας ότι τα άλλα πρακτικά θέματα που σας λέει να τα έχετε δει και να τα έχετε βελτιώσει. Θέλω να μείνω, όμως, σε κάτι που συγκροτεί την αρχή του σχεδίου νόμου, στο θέμα της ψηφιοποίησης και δεν θα κάνω δική μου αναφορά, παρά μόνο θα παραπέμψω σε όσα ειπώθηκαν από τον συνάδελφο Δημήτρη Κωνσταντόπουλο που έκανε και την εισήγηση στην επιτροπή. Είπε ο συνάδελφος ότι είναι θετικό να μεταβαίνουμε στην εποχή της ηλεκτρονικής διασύνδεσης των βάσεων του νέου φορέα, του ΟΠΕΚΑ, με αυτές τις βάσεις δηλαδή της ΑΑΔΕ και της ΗΔΙΚΑ. Στάθηκε ο Δημήτρης Κωνσταντόπουλος θετικά πάνω σε ό,τι συγκροτεί την αρχή του σχεδίου νόμου και αυτό το αντιπαραβάλλω και το σχετίζω με μια συζήτηση που θα έχουμε εδώ την Τρίτη και την Τετάρτη, με τη δική σας συμπεριφορά, όταν ερχόταν στην Αίθουσα αυτή το θέμα της ηλεκτρονικής συνταγογράφησης, που όχι μόνο το καταψηφίζατε, αλλά μιλάγατε και για το φτηνό φάρμακο του λαού, υπερασπιζόμενοι ό,τι υπερασπιζόσασταν τότε. Εμείς δεν είμαστε εσείς. Σε αυτό που είναι σχετικά με το θέμα της ψηφιοποίησης θετικό, είπε ο συνάδελφος και verbatim επαναλαμβάνω αυτά που είπε ότι «η στάση μας είναι θετική». Για τα υπόλοιπα τα σχετικά με την ηλεκτρονική συνταγογράφηση στα φάρμακα και τον ΕΟΠΥΥ και ό,τι άλλο σχετίζεται με τις τελευταίες αθλιότητες, θα τα πούμε την Τετάρτη. Τώρα το σχέδιο νόμου, όμως, δεν έχει μόνο φιλοσοφία, δεν έχει μόνο γενική αρχή, έχει και γενικά θέματα. Εγώ παίρνω αφορμή για να αγορεύσω από μία τοποθέτηση συναδέλφου της Πλειοψηφίας. Είπε στην επιτροπή: «Ανάπτυξη σημαίνει για μας ανάπτυξη κοινωνικά δίκαιη, κοινωνικά αποδεκτή και κοινωνικά ανταποδοτική, ανάπτυξη για πολλούς με σεβασμό στο περιβάλλον και τις εργασιακές σχέσεις, με την ανάπτυξη ενός ισχυρού κράτους κοινωνικής προστασίας». Αυτά είπε ότι σημαίνει για εσάς της Πλειοψηφίας. Κι εγώ βλέπω στην πολιτική της τριετίας σας μείωση του αφορολογήτου, διαδοχικές περικοπές συντάξεων - τις έχουμε δει πολλές φορές εδώ και είναι υπερδιπλάσιες αυτών που έγιναν στα πρώτα χρόνια των μνημονίων - , αύξηση ασφαλιστικών εισφορών σε αγρότες και ελεύθερους επαγγελματίες, κατάργηση του ΕΚΑΣ για τους χαμηλοσυνταξιούχους, μείωση πολυτεκνικών επιδομάτων σε τρίτεκνους και πολύτεκνους, κατάργηση συντάξεων χηρείας ή μικροδιορθώσεις στην ούγια, μετά από τις διαμαρτυρίες των κομμάτων, της κ. Γεννηματά, τη δική μας πρόταση νόμου και πάνω από όλα των ανθρώπων που τους ενδιέφεραν αυτές οι ανάλγητες πολιτικές σας. Και δεν θέλω τώρα να απευθυνθώ συγκεκριμένα στον συνάδελφο, αλλά ρωτάω: Μέσα του είναι ισορροπημένος, όταν εκφράζει αυτή τη θέση αρχής; Πού το βρήκε το κοινωνικό κράτος; Εγώ θα συμφωνήσω με τον κ. Γιάννη Βρούτση γι' αυτό που συγκροτεί τη στρατηγική σας τελικά μετά από τρία χρόνια. Σωστά το είπατε, συνάδελφε. Δεν διστάζω να συμφωνήσω, όταν κάτι το ακούω σωστά με οποιονδήποτε, αλλά ειδικά με εσάς, που έχετε και την εμπειρία του Υπουργείου. Κοιτάξτε, κυρία Φωτίου. Αντιμετωπίζαμε από την πρώτη στιγμή που έσκασε η κρίση ένα δίλημμα, τι πρότυπο - το λένε οι σύγχρονοι μοντέλο, εμένα μου αρέσει η ελληνική λέξη - οικονομίας θα φτιάξουμε κατά τη διάρκεια της κρίσης, ώστε να λειτουργήσει μετά. Όσον αφορά το εισαγόμενο πρότυπο, ειδικά από συγκεκριμένες πτυχές αντιλήψεων που δεν έχουν να κάνουν με σοσιαλδημοκρατία και με νεοφιλελευθερισμό, αλλά έχουν να κάνουν με συγκροτημένες κρατικές απόψεις στην Ευρώπη και οπωσδήποτε στην Αμερική, αντιμετωπίζαμε την εισήγηση για πρότυπο κοινωνίες των δύο πέμπτων, τριών πέμπτων, τεσσάρων πέμπτων, κοινωνίες πάντως, οι οποίες έχουν και ένα πέμπτο, δύο πέμπτα, δυόμισι πέμπτα, ανθρώπους αδύναμους να μπουν στην οικονομία και στην κοινωνική ζωή του τόπου που τους αντιμετωπίζουν με επιδόματα. Αυτό το πρότυπο απορρίπταμε και το απορρίπταμε συνειδητά. Το ότι διατηρούσαμε το ΕΚΑΣ, κάνοντας προσπάθειες να βρούμε ισοδύναμα σε άλλους τομείς, ήταν μια πολύ συνειδητή προσπάθεια να μην περάσουμε στην κοινωνία των επιδομάτων, να μη ζήσουμε αυτά τα οποία μας μεταφέρονται από τη διανόηση των κρατών που έχουν αυτή την εμπειρία, ακόμα και από την τέχνη, από το θέατρο, από τον κινηματογράφο. Προσπαθούσαμε να κρατήσουμε ψηλά μια κοινωνία των μεσαίων στρωμάτων, των περισσοτέρων δηλαδή σχετικώς ή περισσότερο ευχαριστημένων. Παλεύαμε γι' αυτό και τα καταφέραμε τουλάχιστον μέχρι το 2014 να κρατηθεί αυτό και να αποκρούσουμε καταργήσεις του ΕΚΑΣ, να αποκρούσουμε την κοινωνία των επιδομάτων, να κάνουμε τον καλό δηλαδή, για να αναπτύξουμε μια συγκεκριμένη σχέση με κάποιο κομμάτι του εκλογικού σώματος. Είναι λάθος, από πάνω μέχρι κάτω, αυτή η πολιτική την οποία ακολουθείτε: εισφορές σαν φόρος, φορολογία στο μάξιμουμ και για όσους καθίστανται απόβλητοι της ζωής ένα επιδοματάκι για να πει μια καλή κουβέντα για εμάς και να είναι σχετικώς ευχαριστημένος. Αυτό είναι λάθος πρότυπο και θα πρέπει να ανατραπεί αμέσως μόλις φύγετε από τη διακυβέρνηση του τόπου. Θα είναι δύσκολο, γιατί τα πράγματα παγιώνονται όσο περνάνε τα χρόνια. Όμως, θα είναι μια προσπάθεια που θα πρέπει να αποδώσει για να γυρίσει η Ελλάδα στα μέτρα της - όχι σε πράγματα υπερβολικά - σε μια χώρα η οποία θα έχει μια κοινωνία πλειοψηφική κοινωνία ευχαριστημένων. Τώρα, θέλω να σας κάνω ορισμένες ερωτήσεις. Αυτά που λέτε - γιατί τα διάβασα, δεν ήμουν εδώ, δεν είμαι και μέλος της επιτροπής πια - για τα όσα συμβαίνουν στα κέντρα κοινότητας τα ξέρετε καλά; Είστε εποπτεύων Υπουργός. Οφείλετε να τα ξέρετε. Η ενημέρωση που έχετε από τις υπηρεσίες σας είναι επαρκής; Έχετε μιλήσει με τους εργαζόμενους του πρώτου πυλώνα του εθνικού μηχανισμού, που είναι τα κέντρα κοινότητας; Σας έχουν αναφέρει τα πραγματικά προβλήματα που αντιμετωπίζουν στην καθημερινή τους λειτουργία; Γνωρίζετε, για παράδειγμα, ότι η πλατφόρμα ή το σύστημα διασταυρώσεων των τριών μητρώων, στο οποίο αναφερθήκατε, δεν υφίσταται σε κανένα από τα διακόσια κέντρα κοινότητας ούτε καν πιλοτικά, αλλά οι υπάλληλοι έχουν ακουστά ότι κάποια στιγμή αυτό θα γίνει; Έτσι λένε. Κάνω λάθος; Τόσο λάθος κάνω; Ποια είναι η αλήθεια; Γνωρίζετε ότι οι εργαζόμενοι των κέντρων κοινότητας καταναλώνουν, όπως μας λένε, το 90% του χρόνου τους να διεκπεραιώνουν αιτήσεις για το κοινωνικό εισόδημα αλληλεγγύης; Τέλος, γνωρίζετε ότι οι εργαζόμενοι δρουν υποστηρικτικά των κοινωνικών υπηρεσιών των ΟΤΑ, υλοποιώντας ήδη υπάρχουσες κοινωνικές πολιτικές των δήμων; Δηλαδή μέσα στα ίδια προσπαθείτε να κινηθείτε. Έχουμε ένα πλεονέκτημα σε αυτή τη συζήτηση και την κριτική που σας ασκούμε. Έχουμε το πλεονέκτημα ότι εμείς ψηφίσαμε τα κέντρα κοινότητας και το θυμάμαι σαν τώρα και σε εποχές πολύ πιο σκληρές σε ό,τι αφορά τις αντιπαραθέσεις μέσα στη Βουλή. Τα ψηφίσαμε και τα στηρίξαμε, γιατί στηρίζουμε τον θεσμό. Όμως, δεν μπορούμε να παρακολουθήσουμε τη δυσλειτουργία τους ούτε να τη στηρίζουμε και αυτή και να κάνουμε ότι δεν καταλαβαίνουμε. Φροντίστε, λοιπόν, να εκπληρωθούν οι σκοποί για τους οποίους έχετε μιλήσει, γιατί αλλιώς εμείς μπορούμε να πούμε ως Αντιπολίτευση ότι αυτά που κάνετε χαρακτηρίζονται από μεγαλοστομίες που δεν γίνονται ποτέ πράξη, από την αφαίρεση εισοδήματος - προφανώς αυτό προκύπτει από παντού - από την οικοδόμηση πελατειακών δικτύων - το λέω πιο ευγενικά από ότι ειπώθηκε πριν - και από μια διοικητική ακαταστασία. Αυτά είναι που πρέπει να είναι το μέλημά σας, ώστε όταν θα παραδώσετε τα κέντρα κοινότητας, να έχουν μια σχετικά αποδοτική λειτουργία και παρουσία. Κυρίες και κύριοι Βουλευτές, κλείνω την αγόρευσή μου με μια επισήμανση: Είναι ζήτημα εμπειρίας και προσωπικής δυνατότητας να κρατάς ψηλά τον αντιπολιτευτικό σου τόνο, να είσαι αυτός που πιστεύεις ότι πρέπει να είσαι μέσα στην Εθνική Αντιπροσωπεία και να κοιτάς τους πολιτικούς σου αντιπάλους, ξεχνώντας ορισμένα άλλα πράγματα όταν ασκείς τα καθήκοντά σου. Τηρώ αυτόν τον κανόνα και στην πολιτική μου ζωή, αλλά και στην επαγγελματική μου ζωή, ως δικηγόρος. Αυτό δεν σημαίνει ότι ξεχνάω τι συμβαίνει, ενώ εγώ αγορεύω γι' αυτά. Και, κυρίες και κύριοι Βουλευτές, σας υπόσχομαι ότι την Τετάρτη, όταν θα έρθει η ώρα της αγόρευσής μου, κάτι ποντίκια θα τρέχουν για να κρυφτούν, αλλά δεν θα κρύβονται! Ευχαριστώ.
Πριν δώσουμε τον λόγο στην επόμενη ομιλήτρια, θα ήθελα να κάνω τρεις ανακοινώσεις προς το Σώμα: Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, οκτώ μαθητές και μαθήτριες και τέσσερις εκπαιδευτικοί συνοδοί τους από το ελληνικό σχολείο Γκέτεμποργκ και Μπορός Σουηδίας. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα οκτώ μαθητές και μαθήτριες και πέντε εκπαιδευτικοί συνοδοί τους από το 1ο Γυμνάσιο Ελευθερίου Κορδελιού Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εθνικής Άμυνας, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Οικονομικών, Πολιτισμού και Αθλητισμού, Ναυτιλίας και Νησιωτικής Πολιτικής καθώς και ο Αναπληρωτής Υπουργός Περιβάλλοντος και Ενέργειας κατέθεσαν σήμερα, 15-2-2018, σχέδια νόμων: 1. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ΕΛΛΗΝΙΚΑ ΠΕΤΡΕΛΑΙΑ ΑΝΩΝΥΜΗ ΕΤΑΙΡΕΙΑ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή «Άρτα - Πρέβεζα»». 2. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Total E&P Greece B.V", "Edison International S.p.A." και “Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 2, Ιόνιο Πέλαγος». 3. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ENERGEAN OIL & GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή «Αιτωλοακαρνανία»». 4. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ΕΛΛΗΝΙΚΑ ΠΕΤΡΕΛΑΙΑ ΑΝΩΝΥΜΗ ΕΤΑΙΡΕΙΑ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή «Βορειοδυτική Πελοπόννησος»». Παραπέμπονται στην αρμόδια Διαρκή Επιτροπή. Τον λόγο έχει η κ. Τζούφη από τον ΣΥΡΙΖΑ.
Κύριε Πρόεδρε, κυρίες Υπουργοί, κυρίες και κύριοι συνάδελφοι, ξεκινώντας θα ήθελα να πω ότι η ελληνική Κυβέρνηση ψύχραιμα, αποφασιστικά και νηφάλια πορεύεται και αντιμετωπίζει την προκλητικότητα και τις επιθετικές ενέργειες εκ μέρους της Τουρκίας σε θάλασσα, στον εναέριο χώρο, στην κυπριακή ΑΟΖ, με στόχο την αποκλιμάκωση της έντασης, χρησιμοποιώντας όλους τους δυνατούς δρόμους επικοινωνίας και αντιμετώπισης και νομίζω ότι σε αυτό θα πρέπει να συμφωνήσουμε όλοι μαζί. Όσο για τις επιπολαιότητες, στις οποίες αναφέρθηκε ο κ. Λοβέρδος, απλώς να θυμίσω παλαιότερες τοποθετήσεις, όπως το «Βυθίσατε το Χόρα» ή την παραλίγο σύγκρουση το 1996 και την ανάγκη μετά να ευχαριστήσουμε τις Μεγάλες Δυνάμεις. Προχωρώ, πιστεύοντας ότι υπάρχει μια προσπάθεια να συνεννοηθούμε μεταξύ μας με τον ορθό λόγο. Και θα παραθέσω εισαγωγικά για μια ακόμη φορά τα στοιχεία της εκτόξευσης της φτώχειας στην πατρίδα μας. Σήμερα θα έλεγα ότι ο εισηγητής της Νέας Δημοκρατίας ήταν πιο κοντά στην αλήθεια. Παλαιότερα είχαμε ακούσει ότι αυτή η Κυβέρνηση εκτόξευσε τη φτώχεια κατά δέκα ποσοστιαίες μονάδες. Σήμερα ο κ. Μηταράκης, αφού καταθέσαμε πολλές φορές τους σχετικούς πίνακες της ΕΛΣΤΑΤ, χρησιμοποιώντας τους, μίλησε για μείωση κατά 0,9%. Αυτά, βεβαίως, τα στοιχεία της ΕΛΣΤΑΤ αφορούν στα προγράμματα του 2014-2015, δηλαδή στον νόμο για την ανθρωπιστική κρίση και στην πιλοτική μόνο εφαρμογή του ΚΕΑ. Όμως, εν πάση περιπτώσει, αναγνώρισε ότι με τις προσπάθειες αυτές της Κυβέρνησης και όχι με τη γενικευμένη εφαρμογή των πολιτικών μπορέσαμε - χωρίς να είμαστε βεβαίως περήφανοι, διότι ένα πολύ σημαντικό ποσοστό των συμπατριωτών μας βρίσκεται σε κατάσταση φτώχειας - να έχουμε μια μικρή μείωση της φτώχειας και πραγματικά είμαστε πολύ στενοχωρημένοι που αυτό αντιπροσωπεύει ένα πολύ μικρό ποσοστό στην παιδική φτώχεια. Οι πολιτικές αυτές θα συνεχιστούν από ένα Υπουργείο το οποίο σε αυτή την κατεύθυνση έχει διαθέσει πολλούς κρίσιμους πόρους και θα καταθέσω ξανά, επίσης, τα στοιχεία ότι το 2015, επί kυβέρνησης Σαμαρά, το ποσό για την κοινωνική πρόνοια ήταν 780 εκατομμύρια ευρώ, ενώ το 2017 ξεπέρασε το 1,5 δισεκατομμύριο ευρώ και με τα αντίμετρα το 2019 ο προϋπολογισμός προβλέπεται να ξεπεράσει τα 2,5 δισεκατομμύρια ευρώ. Είμαι υποχρεωμένη, επίσης, να τονίσω ξανά λόγω της τοποθέτησης του κ. Βρούτση ότι το 2018 προσθέσαμε από την επισκόπηση των δαπανών - αυτή η «ανίκανη» Κυβέρνηση -315 εκατομμύρια ευρώ αποκλειστικά για το παιδί, για να αυξηθούν κατά 40% το σύνολο των οικογενειακών επιδομάτων για ζεστά σχολικά γεύματα, αλλά και για επέκταση των βρεφονηπιακών σταθμών. Αυτά για την αποκατάσταση της αλήθειας. Έρχομαι στην παρούσα θεσμική παρέμβαση. Ειπώθηκε από όλους πόσο κρίσιμο είναι η έλλειψη μιας ενιαίας αρχής απονομής προνοιακών παροχών, υπηρεσιών, επιδομάτων και οικονομικών ενισχύσεων μέσα από ένα ενιαιοποιημένο και επικαιροποιημένο μητρώο δικαιούχων, με προσπάθεια να ενημερωθεί ο πληθυσμός και να έχει άμεση προσβασιμότητα σε αυτές τις παροχές, να γλυτώσει από την πολυνομία και την αλληλοεπικάλυψη των διαφόρων προγραμμάτων κοινωνικής προστασίας. Το πόσο κρίσιμο είναι αυτό το αίτημα και αυτός ο φορέας για τον κόσμο των ανθρώπων με αναπηρία ειπώθηκε με πολλούς τρόπους και δεν θέλω να επιμείνω. Θέλω, όμως, να πω ότι είναι ένα σημαντικό βήμα - διότι ειπώθηκε εδώ ότι απλώς δίνουμε επιδόματα - για τον αναγκαίο μετασχηματισμό της δημόσιας διοίκησης και του τρόπου άσκησης της κοινωνικής πολιτικής, για ένα σύστημα ανίχνευσης, καταγραφής και άμεσης ικανοποίησης των πραγματικών αναγκών, για την αποδοτικότερη διαχείριση των πόρων. Ο ηλεκτρονικός φάκελος είναι κάτι πάρα πολύ σημαντικό. Θέλω εδώ να μιλήσω και για την τροπολογία που καταθέτει το Υπουργείο, που επίσης είναι σημαντική. Σε αυτή την πιλοτική μελέτη του ηλεκτρονικού φακέλου καταργείται το παράβολο των 46 ευρώ το οποίο υπάρχει, όπως έχει καταργηθεί και για τους δικαιούχους του ΚΕΑ και το θεωρώ πάρα πολύ σημαντικό και υπάρχει μια τάση να καταργηθεί για όλους τους ανθρώπους που θα καταφεύγουν σε αυτές τις υπηρεσίες. Μέσα, λοιπόν, σε αυτό το μοντέλο έχουμε βάλει έναν κεντρικό οργανισμό, που είναι ο ΟΓΑ, ένας φορέας με πολύχρονη εμπειρία για να μπορέσει να την υλοποιήσει, ενσωματώνοντας νέα αντικείμενα και υπηρεσίες, αλλά χρησιμοποιώντας τις δομές του με την πανελλαδική του διάρθρωση, αλλά και τους ανθρώπους του με την πολύ μεγάλη εμπειρία. Επιτρέψτε μου εδώ να πω δυο κουβέντες για τον παλιό ΟΓΑ - ειπώθηκε από πολλούς - και την απώλειά του. Ήταν σημαντική η ίδρυσή του. Τι έκαναν, όμως, οι προηγούμενες κυβερνήσεις της Νέας Δημοκρατίας και του ΠΑΣΟΚ; Είχαν φροντίσει να εξαιρεθεί από τη ρύθμιση του ν.3863/2010, γεγονός που σήμαινε ότι οι αγρότες δεν θα λάμβαναν βασική παροχή, αφού αυτή έβαινε μειούμενη σταδιακά έως το 2026, οπότε και θα καταργούταν τελείως. Επίσης, ο ίδιος φορέας είχε υποστεί κούρεμα από το PSI ύψους πάνω από 0,5 δισεκατομμύριο ευρώ. Τι έκανε ο «ανίκανος» ΣΥΡΙΖΑ; Ενσωμάτωσε μέσα στον ΕΦΚΑ τις ανάγκες του ΟΓΑ και έτσι δεν υπάρχει μείωση στις κύριες συντάξεις του ΟΓΑ. Ο αγρότης μπορεί να απολαμβάνει τις ίδιες παροχές με τους άλλους ασφαλισμένους και επίσης εξασφαλίζεται η εθνική σύνταξη των 384 ευρώ, όχι η κατώτερη, αλλά σαν βάση υπολογισμού μαζί με την ανταποδοτική και για τους αγρότες. Βεβαίως, υπάρχουν πολλά θέματα στον αγροτικό κόσμο που τα ξέρουν εκείνοι πολύ καλύτερα από εμάς. Από εκεί και πέρα, θα έλεγα ότι μου προκαλεί κατάπληξη η προσπάθεια του ΠΑΣΟΚ να πει ότι η Κυβέρνηση αφαιρεί μέσω των κέντρων κοινότητας αρμοδιότητες από την τοπική αυτοδιοίκηση. Τα κέντρα κοινότητας είναι ενταγμένα στις κοινωνικές υπηρεσίες των δήμων. Βεβαίως, έχουν στελεχωθεί από εκπαιδευμένα στελέχη με διαδικασίες ΑΣΕΠ και με μοριοδότηση εμπειρίας και ως εκ τούτου δεν είναι Συριζαίοι ή κομματικός στρατός, αφού είχαν προσληφθεί από τις προηγούμενες κυβερνήσεις. Έχουν, λοιπόν, οι δήμοι ένα σημαντικό πραγματικό εργαλείο ψηφιακής εποχής και βεβαίως θα χρειαστεί από εκεί και πέρα περαιτέρω εκπαίδευση. Όμως, ο μηχανισμός υπάρχει και μάλιστα ταυτόχρονα υπάρχει και ενιαίος ελεγκτικός μηχανισμός για πρώτη φορά με κώλυμα εντοπιότητας. Επομένως καλούμε τουλάχιστον τη Δημοκρατική Συμπαράταξη να καταλάβει αυτή τη συγκεκριμένη απάντηση, διότι είπαμε ότι και εκεί που δεν υπάρχουν αυτά τα κέντρα κοινότητας θα υπάρχουν πιστοποιημένοι υπάλληλοι των κοινωνικών υπηρεσιών του δήμου. Και αφού, όπως καλώς είπαν, τα ψήφισαν, περιμένουμε τη θετική τους ψήφο.
Κυρία Τζούφη, παρακαλώ, ολοκληρώστε.
Ναι, τελειώνω, κύριε Πρόεδρε. Δεν θα αναφερθώ καθόλου στα ζητήματα της διαπλοκής για τις ΜΚΟ, διότι νομίζω ότι μόνο με ψυχολογικούς μηχανισμούς προβολής μπορεί κανείς να δώσει ερμηνεία. Και νομίζω ότι η αρμόδια Υπουργός απάντησε πλήρως σε αυτό το θέμα. Και κλείνω συμπερασματικά - και ευχαριστώ για την ανοχή σας, κύριε Πρόεδρε - λέγοντας ότι θεωρώ ότι η παρούσα νομοθετική πρωτοβουλία είναι μια ολοκληρωμένη πρόταση, όπως είπε και η Υπουργός, για την αναδιοργάνωση του τομέα κοινωνικής αλληλεγγύης, χωρίς καμμία διαμεσολάβηση στα κρίσιμα σημεία της διαδικασίας απόδοσης των επιδομάτων. Καταργεί τις πελατειακές σχέσεις του παρελθόντος και δίνει στα πιο αδύναμα κοινωνικά στρώματα την αξιοπρέπεια που τους αντιστοιχεί στην επαφή τους με το κράτος. Η επικαιρότητα, άλλωστε, της υπόθεσης την οποία συζητάμε, της «NOVARTIS», καθιστά απολύτως αναγκαία την προώθηση παρεμβάσεων θεσμικής θωράκισης του συστήματος κοινωνικής προστασίας, αλλά και της υγείας, ώστε να κλείσουν εκείνα τα παράθυρα που μπορεί να εκθρέψουν φαινόμενα διαφθοράς και διαπλοκής σε όλα τα στάδια της σχέσης του κράτους με τον πολίτη. Η σημερινή Κυβέρνηση διαθέτει την πολιτική βούληση, έχει βάλει ως κορυφαίο στόχο την πάταξη της διαφθοράς, αλλά και των θεσμικών ανεπαρκειών που έχει αυτό το κράτος. Περιμένουμε να προχωρήσουμε με κάθαρση, εξυγίανση αλλά και πολιτική σταθερότητα. Ευχαριστώ.
Κύριε Πρόεδρε, με συγχωρείτε.
Τι θέλετε, κύριε Λοβέρδο; Τι ακριβώς θέλετε; Έχετε τον λόγο για ένα λεπτό.
Ευχαριστώ, κύριε Πρόεδρε. Έκανα μία αναφορά στη γνωμοδότηση της Διεύθυνσης Επιστημονικών Μελετών και τηρώντας τον χρόνο μου δεν έκανα μετά αυτό που είπα, δηλαδή παρέλειψα να κάνω μια επισήμανση. Μπορώ να την κάνω;
Ορίστε, έχετε τον λόγο για ένα λεπτό, κύριε Λοβέρδο, γιατί είναι η σειρά του κ. Καραγιαννίδη να μιλήσει.
Σας κάνει μία σειρά από παρατηρήσεις, πολλές εκ των οποίων είναι φραστικές, που για τα νομικά, όμως, έχουν μια σημασία για αυτόν που θα ερμηνεύσει τον κανόνα. Ωστόσο, θέλω να επισημάνω δύο περιπτώσεις για δευτερόλεπτα. Η πρώτη αφορά τους εργαζομένους με το status του ιδιωτικού δικαίου αορίστου χρόνου, που σας λέει ότι δεν φθάνει μια δική σας αναφορά για να καλυφθούν. Πρέπει αυτό να ρυθμιστεί και με παρέμβασή σας στο κείμενο του νόμου. Δείτε τη, είναι η παρατήρηση επί του άρθρου 9. Και το δεύτερο, για το οποίο δεν μπορεί να υπάρξει αντίρρηση, είναι ότι σας κάνει επισήμανση για τα άρθρα 5 και 6 ότι γίνεται αυτό το λάθος, ότι γίνεται ένα μπέρδεμα ανάμεσα στις αρμοδιότητες της Βουλής. Η Βουλή αναθεωρεί τον Κανονισμό της, αλλά μόνο μέσω των διαδικασιών αναθεώρησης του Κανονισμού, όχι με απλό νόμο. Εδώ κάνετε παρεμβάσεις στον Κανονισμό της Βουλής. Δεν δικαιούσθε. Άρα πρέπει να κάνετε κάποιες συμπληρώσεις τις οποίες σας υποδεικνύει. Σας παρακαλώ τα άρθρα 5 και 6 να τα ξαναδείτε. Ευχαριστώ.
Καλώς. Τον λόγο έχει ο κ. Καραγιαννίδης από τον ΣΥΡΙΖΑ.
Ευχαριστώ, κύριε Πρόεδρε. Θέλω να ξεκινήσω με την εισήγηση της Νέας Δημοκρατίας. Νομίζω ότι αυτή η περίοδος της αντιπολίτευσης της Νέας Δημοκρατίας πρέπει να είναι η πιο ευχάριστη για τους εισηγητές νομοσχεδίων. Έχουν μια προκάτ ομιλία, την οποία διανθίζουν με πολιτικά σχόλια επικριτικά για την Κυβέρνηση. Η εισήγηση της Νέας Δημοκρατίας, αν ήταν έκθεση, αν είχε γραφεί ως έκθεση σε σχολείο, θα είχε πάρει από «0» έως «2», γιατί το 98% των πραγμάτων που είπε ο εισηγητής δεν αφορούσαν το νομοσχέδιο. Είναι κατανοητό αυτό, γιατί δεν σας ενδιαφέρει το νομοσχέδιο, γιατί χάνετε δουλειά, αλλά πολύ περισσότερο είναι κατανοητό γιατί από τους δεκαεννιά ομιλητές που έχουν εγγραφεί για να μιλήσουν, ο ΣΥΡΙΖΑ έχει δεκαεπτά ομιλητές και η Νέα Δημοκρατία έχει έναν ομιλητή. Αυτό είναι το ενδιαφέρον της Αξιωματικής Αντιπολίτευσης για τον συγκεκριμένο νόμο! Έχουμε δει εξάλλου στο παρελθόν πόσο «προνοιακά» σκεφτόταν η Νέα Δημοκρατία. Αυτό που μας ενδιαφέρει, όμως, αυτή τη στιγμή είναι ο νόμος, ο οποίος, κατά την άποψή μου, κάνει μία τομή που λίγοι νόμοι έχουν κάνει από τη Μεταπολίτευση και μετά σε αυτή τη χώρα. Ο νόμος αυτός αναγνωρίζει πλέον συγκεκριμένα επιδόματα και τα κάνει γνωστά στους πολίτες. Πρώτον, να ρωτήσω τη Νέα Δημοκρατία εάν ήξεραν μέχρι τις 31 Δεκεμβρίου του 2014 πόσα επιδόματα έδιναν. Ούτε ένα δεν γνώριζαν, γιατί σε περιόδους κυρίως προεκλογικές τους ενδιάφερε να χαϊδεύουν κοινωνικές ομάδες και να τους δίνουν ευκαιριακά επιδόματα. Εξ ου, λοιπόν, και φτάσαμε στα περίπου εκατόν πενήντα επιδόματα. Κανένας από το κόμμα της Νέας Δημοκρατίας, αν τον ρωτούσε κανείς ακόμα και σήμερα, δεν θα ήξερε ποια είναι αυτά. Δεύτερον, γνωρίζετε πόσα ιδρύματα έχει αυτή η χώρα τα οποία χρηματοδοτούσατε; Γνωρίζετε πόσα χρήματα δίνατε σε αυτά τα ιδρύματα; Αξιολογήσατε ποτέ τα χρήματα που δίνατε σε αυτά τα ιδρύματα; Η απάντηση είναι πολύ εύκολη: Όχι, όχι και όχι. Είναι, λοιπόν, ως εκ περισσού να γίνεται κριτική για το τι κάνει αυτή η Κυβέρνηση. Αυτή η Κυβέρνηση συγκροτεί έναν μηχανισμό που έχει επίδραση στην κοινωνία, στον ίδιο τον μηχανισμό και στην Κυβέρνηση, στη σημερινή Υπουργό αλλά και σε όποιον Υπουργό θα ακολουθήσει τα επόμενα χρόνια. Το έχετε διανοηθεί αυτό; Σήμερα, λοιπόν, η πολιτεία μπορεί να ελέγχει πόσα επιδόματα δίνει, σε πόσους ανθρώπους, σε ποιες γεωγραφικές περιοχές και κοινωνικές ομάδες, ώστε να κάνει και δημιουργικές πολιτικές που θα λύνουν τα προβλήματα που γεννούν αυτούς τους ανθρώπους ώστε να παίρνουν αυτά τα επιδόματα. Αυτή είναι η λογική μας. Δεν είναι επιδοματική λογική. Εμάς μας ενδιαφέρει ο κοινωνικός αποκλεισμός να πάψει, όχι να τον συντηρούμε επ' άπειρον. Γνωρίζουμε ότι στον καπιταλισμό δεν θα πάψει ποτέ, αλλά τουλάχιστον να μικρύνει όσον το δυνατόν περισσότερο. Το κοινωνικό δίχτυ προστασίας δεν είναι μία πρόταση που τη γράφουμε στα χαρτιά. Είναι αυτός ο νόμος. Με αυτόν τον μηχανισμό και με αυτή την προσπάθεια γνωρίζουμε πλέον ποιοι άνθρωποι έχουν πέσει στο καναβάτσο και προσπαθούμε όχι απλώς να τους βοηθήσουμε, αλλά να τους δώσουμε διεξόδους. Μικρή παρένθεση: Η τοπική αυτοδιοίκηση δεν ήταν πολύ χαρούμενη με τα κέντρα κοινότητας, γι' αυτό και δεν ήταν πολύ ενθαρρυντική στο να ισχύσει αυτό. Τώρα βέβαια που αρκετοί δήμαρχοι έχουν ανακαλύψει πόσο καλό είναι αυτό, κάνουν με «ταρατατζούμ» εγκαίνια και βγάζουν δελτία Τύπου, χωρίς να λένε ότι είναι μέτρο αυτής της Κυβέρνησης και βοηθά την κοινωνία. Πάμε, λοιπόν, στα κέντρα κοινότητας. Τα κέντρα κοινότητας δεν δίνουν μόνον πληροφορίες στους πολίτες για το ποια επιδόματα δικαιούνται. Δίνουν και συμβουλές, τους δίνουν διεξόδους. Στους Ρομά, μια κοινωνική ομάδα πολύ αποκλεισμένη στη χώρα μας για πολύ συγκεκριμένους λόγους, δίνουν τη βοήθεια για να ξεφύγουν από το «κάνω επτά παιδιά για να πάρω επιδόματα». Τους βοηθούν να έρθουν σε επαφή με την παιδαγωγική κοινότητα και να ενταχθούν στην κοινωνία. Ποτέ δεν σας ενδιέφεραν αυτά, γιατί εσείς την κοινωνία τη βλέπετε ως εκλογική πελατεία: «Να σου δώσω 100 ευρώ σήμερα, για να με ψηφίσεις αύριο». Αυτό λοιπόν παύει σήμερα. Παίρνουμε την «πελατεία» και από εσάς και από την τοπική αυτοδιοίκηση. Γι' αυτό και κανένας Βουλευτής δεν βρήκε το θάρρος να έρθει να πει μία επικριτική κουβέντα γι' αυτό το νομοσχέδιο. Έχετε μόνον τον εισηγητή σας, τον Κοινοβουλευτικό Εκπρόσωπο, που περί άλλα τυρβάζει, και έναν Βουλευτή που ήρθε και μίλησε. Θα μας πείτε κάτι γι' αυτό; Θα κάνετε μια κριτική, όπως κάνουν τα υπόλοιπα κόμματα - είτε συμφωνούμε είτε διαφωνούμε - αλλά εποικοδομητική κριτική, που μπορεί να συμβάλει στο να διορθωθούν και πράγματα. Θα το κάνετε εσείς; Όχι. Δεν σας ενδιαφέρει. Σας ενδιαφέρει μόνον να μην χάσετε τους πελάτες σας. Πρέπει να σας ενημερώσω ότι τους χάσατε τον Ιανουάριο του 2015 και αυτό θα συνεχίζει εσαεί. Ευχαριστώ.
Τον λόγο έχει ο κ. Δέδες από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος των Ανεξαρτήτων Ελλήνων. Ορίστε, κύριε Δέδε, έχετε τον λόγο.
Κύριε Πρόεδρε, ευχαριστώ πάρα πολύ που μου δίνετε τον λόγο. Θα ήθελα, όμως, να σας παρακαλέσω να μου υπενθυμίζετε να μη φωνάζω, γιατί ο ήχος της Αιθούσης είναι λιγάκι πιο έντονος.
Με συγχωρείτε, κύριε συνάδελφε, αλλά δεν σας άκουσα. Μου ζητάτε να έχετε περισσότερο χρόνο;
Όχι, κύριε Πρόεδρε, λέω για τον ήχο της φωνής μου. Επειδή ο ήχος της Αιθούσης είναι πολύ έντονος και κουράζει τους ακροατές, αν υπερβαίνω τον ήχο και φωνάζω δηλαδή, καλό είναι να μου πείτε να μιλάω λίγο χαμηλότερα.
Δεν έχει να κάνει τόσο με την ένταση της φωνής του ομιλούντος. Τεχνικά είναι στο κατώτατο όριο εκπομπής, από ό,τι με ενημέρωσαν. Ορίστε, κύριε συνάδελφε, έχετε τον λόγο.
Ευχαριστώ πολύ. Κυρίες Υπουργοί, κυρίες και κύριοι συνάδελφοι, σήμερα αισθάνομαι ιδιαιτέρως χαρούμενος και ευτυχής που ανήκω σε αυτή την Κοινοβουλευτική Ομάδα, η οποία καλείται να συζητήσει και να ψηφίσει αυτό το νομοσχέδιο. Γιατί; Διότι αυτή τη στιγμή φαίνεται - και φαίνεται σε όλον τον κόσμο, αλλά η Αντιπολίτευση δεν το έχει καταλάβει ακόμα - πόσο βαθιά κοινωνικό είναι αυτό το νομοσχέδιο και πόσο ανταποκρίνεται στα διαχρονικά αιτήματα του ελληνικού λαού. Αυτή η Κυβέρνηση έστησε και προσπαθεί ακόμα περισσότερο να στήσει αυτό το κοινωνικό κράτος, το οποίο απωλέστηκε στον καιρό των μνημονίων. Εμείς αυτή τη στιγμή προσπαθούμε να στηρίξουμε όχι μόνο αυτό το κοινωνικό κράτος, κυρίες και κύριοι συνάδελφοι, αλλά και να το βάλουμε σε σωστά θεμέλια με δικαιοκρατικό τρόπο, έτσι ώστε όλοι οι πολίτες να απολαμβάνουν τα ίσα. Η εκτεταμένη, λοιπόν, προσπάθεια ανασυγκρότησης του τομέα κοινωνικής αλληλεγγύης, που επιχειρεί η κυβέρνησή μας και ειδικότερα το Υπουργείο Εργασίας, συνεχίζεται σήμερα με την παρούσα νομοθετική πρωτοβουλία. Η σύλληψη για το νέο προνοιακό κράτος, το νέο σύγχρονο κράτος κοινωνικής προστασίας, μετουσιώνεται σε πράξη με τον μετασχηματισμό του ΟΓΑ, που δεν ενσωματώθηκε στον ΕΦΚΑ, σε ΟΠΕΚΑ, ως δεύτερο πυλώνα του ψηφιακού προνοιακού κράτους κοινωνικής αλληλεγγύης, μετά τον εθνικό μηχανισμό των διακοσίων σαράντα κέντρων ενημέρωσης των πολιτών για επιδόματα και παρεχόμενες υπηρεσίες σε όλη την επικράτεια. Η διασύνδεση μεταξύ ΟΠΕΚΑ και κέντρων κοινότητας έρχεται να ικανοποιήσει την κοινωνική απαίτηση, προκειμένου να σπάσουν εκείνα τα δεσμά που κρατούσαν τον πολίτη όμηρο των πελατειακών σχέσεων και της γραφειοκρατικής πολυνομίας, γύρω από την παροχή των προνοιακών επιδομάτων και υπηρεσιών. Η διαφάνεια που εξασφαλίζει το εργαλείο του ηλεκτρονικού περιβάλλοντος στη συναλλαγή με τον πολίτη, χωρίς καμμία διαμεσολάβηση, είναι μια εξέλιξη που καθυστέρησε αρκετά να εφαρμοστεί στον τόπο μας, αποτυγχάνοντας να διασφαλίσει τους όρους κοινωνικής φροντίδας με ισότιμη πρόσβαση και ενιαίους κανόνες που, κατά γενική ομολογία, έχουμε ανάγκη σήμερα. Καθημερινά βρισκόμαστε σε θέση αναμετάδοσης του κυβερνητικού έργου, εφόσον είναι πρόδηλη η σκοπιμότητα των συστημικών μέσων να αποκρύψουν το παραγόμενο έργο, λησμονώντας ταυτόχρονα το υπεύθυνο έργο της ενημέρωσης που έχουν αναλάβει απέναντι στον ελληνικό λαό και τον ρόλο που διαδραματίζουν αυτά στα δημοκρατικά καθεστώτα. Είναι πραγματικά ευχάριστη η θέση μας, όταν μιλάμε για τόσο σημαντικές μεταρρυθμίσεις που βελτιώνουν την καθημερινότητα των πολιτών. Αυτό είναι, αγαπητοί συνάδελφοι, το αριστερό μας αποτύπωμα το οποίο θα κληθούμε να εξηγήσουμε στον ελληνικό λαό μέχρι το τέλος της κυβερνητικής μας θητείας. Συνεπώς έχοντας στο επίκεντρο του ενδιαφέροντός μας τον άνθρωπο και ιδιαίτερα τις ευάλωτες κοινωνικές ομάδες, ευελπιστούμε ότι ο ΟΠΕΚΑ θα καλύψει όλο το φάσμα υλοποίησης των πολιτών, που σχεδιάζονται στο πλαίσιο του Εθνικού Συστήματος Κοινωνικής Αλληλεγγύης. Με τη διοικητική οργάνωση εννέα κεντρικών διευθύνσεων και εννέα περιφερειακών διευθύνσεων, στις έδρες των αντίστοιχων περιφερειών, αλλά και με διακόσιους εβδομήντα πέντε υπαλλήλους, το Υπουργείο Εργασίας επιχειρεί για πρώτη φορά ένα τόσο σημαντικό τεχνολογικό βήμα στον τομέα της κοινωνικής αλληλεγγύης για την ηλεκτρονική διασταύρωση στοιχείων και τους δειγματοληπτικούς ελέγχους, με σκοπό την απόδοση των επιδομάτων στους πραγματικούς δικαιούχους σε σταθερές ημερομηνίες. Αυτό ήταν ένα πάγιο αίτημα των ατόμων με αναπηρία για απόδοση των προνοιακών επιδομάτων την ίδια μέρα κάθε μήνα, δίχως να υπομείνουν τον γολγοθά γραφειοκρατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ να έχω μια μικρή ανοχή. Η απουσία ενός ενιαίου μητρώου των δικαιούχων όλων των κοινωνικών παροχών και υπηρεσιών, η ελλιπής ενημέρωση του πληθυσμού αναφοράς, η έλλειψη ενός πληροφοριακού συστήματος, η πολυνομία και αλληλοεπικάλυψη των σχετικών προγραμμάτων, συνιστούσε τον μονόδρομο αδιεξόδου και θα ήταν αδιανόητο να μην αντιμετωπιστεί επαρκώς στο πλαίσιο θεραπείας του κοινωνικού αποκλεισμού, που συνιστά κυβερνητική δέσμευση με όραμα την ανάπτυξη, με αλληλεγγύη στις ευπαθείς ομάδες και τη δίκαιη κατανομή του οφέλους, που θα προκύψει από αυτήν. Δεν θέλω να προχωρήσω άλλο. Όμως, κυρίες και κύριοι συνάδελφοι, θα ήθελα να πω ότι η κ. Θεανώ Φωτίου ανέφερε στην εισαγωγική συνεδρίαση - και μάλιστα το επανέλαβε και σήμερα - ότι το νέο σύστημα κοινωνικής προστασίας δεν είναι μνημονιακό. Είναι όλο δικής μας αντίληψης και σύλληψης. Αναλαμβάνουμε, λοιπόν, την ταυτότητα αναδιοργάνωσης όλου του προνοιακού συστήματος. Σχεδόν, λοιπόν, μια εβδομάδα πριν είχαμε την επίσκεψη εδώ του Επιτρόπου Πιερ Μοσκοβισί και μας έδωσε δύο σημαντικά μηνύματα: Το πρώτο είναι για την έξοδο από τα μνημόνια και το δεύτερο για την ελάφρυνση του ελληνικού χρέους. Επίσης, όπως ανακοίνωσε μόλις χθες, δεν χρειάζεται να μπούμε σε πιστοληπτική γραμμή στήριξης. Αναφέρομαι σε τούτο, διότι θεωρώ το εναρκτήριο σημείο σήμερα της ομιλίας της κυρίας Υπουργού ως τη σοβαρότερη ένδειξη ότι η χώρα μας επιστρέφει σιγά - σιγά, αλλά σταθερά, στη νομοθετική της ικανότητα. Αγαπητές κυρίες και κύριοι συνάδελφοι, θα ήθελα να μιλήσω και για την αντιπολιτευτική δεινότητα της Αντιπολίτευσης - και κυρίως της μείζονος Αντιπολίτευσης - η οποία τελευταίως έχει μια ένταση. Αυτό ο αντιπολιτευτικός οίστρος, που την έχει πιάσει τελευταίως, δεν σταματά ακόμα και σε αυτό το κοινωνικό νομοσχέδιο, το οποίο ουσιαστικά θα αποφέρει πολλά πράγματα στον ελληνικό λαό. Πιστεύω ότι οι Έλληνες πολίτες που ακούνε και την Κυβέρνηση, αλλά και την Αντιπολίτευση θα αξιολογήσουν αυτή τη στάση. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Λαζαρίδης.
Σας ευχαριστώ, κύριε Πρόεδρε. Κυρίες και κύριοι συνάδελφοι, σήμερα μιλάμε για ένα ακόμα νομοσχέδιο που έρχεται να απαλύνει τις συνέπειες των καταστροφικών πολιτικών των προηγούμενων κυβερνήσεων. Παρ' όλα αυτά, τι ακούσαμε; Για άλλη μια φορά, ήρθε εδώ η Αντιπολίτευση, κουνούσε το δάκτυλο και έλεγε: «όχι επιδοματική πολιτική» και «δεν ασκεί καλή κοινωνική πολιτική η Κυβέρνηση». Μα, από πού προήλθε η ανάγκη για κάποια μέτρα επιδοματικής πολιτικής; Από την καταστροφή των πολιτικών τους. Για παράδειγμα, όταν πήραν την ανεργία από το 9% και την πήγαν στο 28%, δεν πρέπει κάποιος να φροντίσει αυτούς τους ανθρώπους που έμειναν χωρίς δουλειά; Δηλαδή, τι θα κάνουμε; Θα ακολουθήσουμε τη δική τους ευαισθησία; Όταν ρωτήθηκε κάποια στιγμή κορυφαίος Υπουργός τους σε κανάλι - αυτό δεν πρόκειται να το ξεχάσω, έχει μείνει βαθιά χαραγμένο στη μνήμη μου - για το τι θα κάνουν οι πολίτες που δεν μπορούν να αντιμετωπίσουν τα έξοδά τους, γύρισε και είπε: «Ας πουλήσουν τα σπίτια τους». Αυτή είναι η ευαισθησία; Αυτή ήταν η ευαισθησία τους απέναντι στους πολίτες! Σε αντίθεση με αυτή την Κυβέρνηση η οποία προσπαθεί και πραγματικά έχει καταφέρει και στηρίζει τους πολίτες. Σιγά - σιγά σηκώνει τη χώρα στα πόδια της. Σιγά - σιγά παίρνει μπρος η οικονομία. Ενώ στα δικά τους χρόνια η ανεργία διαρκώς ανέβαινε - όπως είπαμε νωρίτερα από το 9% την πήγαν στο 28% - σε σταθερά ανοδικούς ρυθμούς για πέντε χρόνια, για πρώτη φορά, τα χρόνια που κυβερνά αυτή η Κυβέρνηση, η ανεργία μειώθηκε. Από το 28% κατάφερε και την πήγε στο 20%. Ξέρετε κάτι; Από τους ευρωπαϊκούς οργανισμούς ειπώθηκε ότι η Ελλάδα είχε για πρώτη φορά τους υψηλότερους ρυθμούς μείωσης της ανεργίας. Και μιλάμε για το 2017. Οι εκπρόσωποι των κομμάτων της Αντιπολίτευσης χρησιμοποίησαν εκφράσεις, όπως τη λέξη «φτωχοποίηση». Φτωχοποίηση είναι αυτό που έκαναν εκείνοι, που μείωσαν δηλαδή το ΑΕΠ κατά 25%. Αυτή ήταν η ικανότητά τους! Προσέξτε! Στη Συρία στα πέντε χρόνια πολέμου το ΑΕΠ μειώθηκε 28%, όσο μείωσαν αυτοί το ΑΕΠ. Αυτές είναι οι ικανότητές τους. Και ζητάνε και πάλι να τους εμπιστευθεί ο ελληνικός λαός. Όχι! Ο ελληνικός λαός έχει και μνήμη, έχει και γνώση. Μιλάνε για επιχειρηματικότητα. Ποια επιχειρηματικότητα; Από πού την ξέρουν την επιχειρηματικότητα; Διακόσιες πενήντα δύο χιλιάδες επιχειρήσεις έκλεισαν. Κι όσες δεν έκλεισαν, φρόντισαν και της έστελναν στο εξωτερικό. Ακόμα και η «ΒΙΟΧΑΛΚΟ Α.Ε.» στη Θεσσαλονίκη, που είναι το 7% του συνόλου των εξαγωγών της χώρας, έχει μεταφέρει τη φορολογική της έδρα στο Βέλγιο. Ποιες ήταν οι ικανότητές τους; Και τώρα τι κάνουν; Κουνούν το δάκτυλο; Εκτός αν το δάχτυλο το κουνούν στον καθρέφτη. Τότε, βεβαίως, το κουνούν στον εαυτό τους, μπας και συνέλθουν κάποια στιγμή. Ξέρετε, μια επιχειρηματικότητα είχαν στηρίξει αυτά τα κόμματα, την κρατικοδίαιτη επιχειρηματικότητα τύπου «SIEMENS», τύπου «NOVARTIS» που θα συζητήσουμε την άλλη εβδομάδα. Είμαστε η μόνη χώρα στην οποία η «SIEMENS» δεν πλήρωσε κανένα πρόστιμο. Και όλα αυτά δεν θα αποκαλύπτονταν αν δεν έμπαιναν στη μέση οι Ηνωμένες Πολιτείες. Κι ό,τι αποκαλύφθηκε δεν αποκαλύφθηκε χάρη σε αυτούς, αλλά χάρη στις Ηνωμένες Πολιτείες και τις έρευνες που έκαναν. Στη «SIEMENS», για το θεαθήναι μπήκε κάποιο πρόστιμο. Αν θυμάστε, κύριοι συνάδελφοι, συζητήθηκε να μπει στη «SIEMENS» ένα πρόστιμο της τάξεως των 2 δισεκατομμυρίων. Αυτό, μετά από διαπραγματεύσεις, κατέβηκε στα 60 εκατομμύρια σε υλικό ή σε επενδύσεις, τις οποίες θα συζητούσε η «SIEMENS» αν θα τις έκανε. Τόσο ακριβοδίκαιη ήταν! Και στο τέλος δεν πλήρωσε τίποτα. Αυτή ήταν η αντιμετώπιση. Αυτή ήταν! Και η επιχειρηματικότητα την οποία ξέρουν είναι αυτή η κρατικοδίαιτη επιχειρηματικότητα. Γι' αυτό, λοιπόν, το συμπέρασμα είναι ότι ο ελληνικός λαός, επειδή έχει γνώση, τους έβαλε στην αντιπολίτευση και θα τους κρατήσει για αρκετά χρόνια. Διότι, τελικά, το να είναι στην αντιπολίτευση ωφελεί και τους ίδιους, γιατί θα μάθουν σιγά - σιγά βλέποντας απ' αυτή την Κυβέρνηση, αλλά ωφελεί και τη χώρα και τον ελληνικό λαό. Κυρίες και κύριοι συνάδελφοι, θεμελιώδης προτεραιότητα της Κυβέρνησης ήταν και παραμένει η ενίσχυση και θωράκιση της κοινωνικής προστασίας. Αποδεδειγμένα στηρίζει νομοθετικά τις πιο ευαίσθητες κοινωνικά ομάδες και όσους έχουν πληγεί περισσότερο από τη μακροχρόνια κρίση εξαλείφοντας φαινόμενα κακοδιαχείρισης των κοινωνικών πόρων στον εξαιρετικά κρίσιμο τομέα πολιτικής, αυτόν της κοινωνικής πολιτικής. Οι νομοθετικές πρωτοβουλίες της Κυβέρνησης με εισαγωγή παρεμβάσεων, όπως η διανομή μέρους του πρωτογενούς πλεονάσματος του έτους 2017, είχαν ακριβώς τον ίδιο στόχο: τη στήριξη των οικονομικά αδύνατων προσώπων και ευάλωτων νοικοκυριών. Κυρίες και κύριοι συνάδελφοι, το συγκεκριμένο νομοσχέδιο συμπεριλαμβάνει αναγκαίες και επείγουσες ρυθμίσεις, καθότι ο ΟΠΕΚΑ καθίσταται καθολικός διάδοχος του ΟΓΑ στην προσπάθεια αναδιοργάνωσης της άσκησης κοινωνικής πολιτικής στη χώρα μας. Το νομοσχέδιο έχει κύριο θέμα του την αναμόρφωση και μετατροπή του τμήματος του ΟΓΑ, που δεν ενσωματώθηκε στον ΕΦΚΑ, σε έναν νέο ενιαίο φορέα απόδοσης προνοιακών επιδομάτων, παροχών και υπηρεσιών του ΟΠΕΚΑ, ο οποίος παίρνει τη μορφή νομικού προσώπου δημοσίου δικαίου. Αυτός ο φορέας θα αποτελεί ένα ενιαίο και σύγχρονο διοικητικό σχήμα και θα διαχειρίζεται ένα σύστημα ανίχνευσης των πραγματικών αναγκών του πληθυσμού, επαναδιαμόρφωσης των πολιτικών κοινωνικής αλληλεγγύης αλλά και διαχείρισης των πόρων που διατίθενται για τη μείωση του κοινωνικού αποκλεισμού. Απόλυτα, λοιπόν, θετική διάταξη για την κοινωνία, που σχεδίασε και υλοποιεί το Υπουργείο, είναι ο ηλεκτρονικός φάκελος αναπήρου. Η μεγάλη αυτή αλλαγή θα συνεισφέρει ποικιλοτρόπως. Θα διευκολύνει και θα ελαφρύνει τους ανάπηρους συμπολίτες μας από συχνές μετακινήσεις σε διάφορες υπηρεσίες για να αποδείξουν την αναπηρία τους και να διεκδικήσουν την προνοιακή παροχή, όπως συμβαίνει. Η διαδικασία αυτή τώρα απλοποιείται. Ο ηλεκτρονικός φάκελος θα δώσει τέλος στις χρονοβόρες και επίπονες διαδικασίες για τα άτομα με αναπηρία. Επιτυγχάνεται, όμως, και καλύτερος συντονισμός αρμόδιων φορέων και οργανισμών, εξαλείφεται η γραφειοκρατία, ενισχύεται η διαφάνεια και νομιμότητα, διότι δημιουργείται πλέον ενιαίο μητρώο δικαιούχων του ΟΠΕΚΑ, ούτως ώστε και ο πολίτης να παίρνει αμέσως την απάντηση για το αν δικαιούται ή δεν δικαιούται το επίδομα, αλλά και το κράτος να γνωρίζει - ανά πάσα στιγμή - ποιοι έχουν υποβάλει αίτηση, ποιοι δικαιούνται προνοιακά επιδόματα, σε ποιο ύψος το δικαιούνται κ.λπ.. Και όλα αυτά ηλεκτρονικά. Την ίδια ώρα που ο πολίτης ρωτάει, θα μεταβιβάζεται η πληροφορία στις δεκατρείς περιφέρειες και στο Υπουργείο, για να εξακριβώνουμε τη νομιμότητα των δικαιούχων αλλά και να έχουμε εικόνα κάθε στιγμή, κάτι που θα μας βοηθήσει στην ορθή διαχείριση των κρατικών πόρων. Ας δούμε πώς θα γίνεται αυτό. Είδαμε στο διάγραμμα πώς συνδέονται τα κέντρα κοινότητας με τον ΟΠΕΚΑ, που είναι ο δεύτερος πυλώνας. Μόλις ο πολίτης κάνει την αίτηση, αφού διασταυρωθούν τα στοιχεία του, περνάει αμέσως στον ΟΠΕΚΑ και πάει στις διευθύνσεις του, πάλι και εκεί αποδίδονται ηλεκτρονικά, κάτι που ελαφρύνει και τους δήμους από έναν μεγάλο βραχνά. Για τη διασφάλιση της νομιμότητας, διαφάνειας και την καταπολέμηση του σφάλματος και της απάτης, οι αρμόδιες υπηρεσίες του ΟΠΕΚΑ υποχρεούνται να διασταυρώνουν ηλεκτρονικά τα δηλωθέντα στοιχεία των αιτούντων. Επίσης, η διοίκηση του οργανισμού μπορεί να προβαίνει στη σύναψη διμερών ή πολυμερών συμφωνιών με φορείς, οργανισμούς και αρχές κοινωνικής προστασίας του εξωτερικού για τους ίδιους λόγους, ενώ όσον αφορά τον έλεγχο, υπάρχει φυσικά σχετική ρύθμιση, καθώς συστήνεται Ειδική Διεύθυνση Επιθεώρησης και Ελέγχου του οργανισμού. Κυρίες και κύριοι συνάδελφοι, ο νέος οργανισμός, ο ΟΠΕΚΑ, εκφράζει την πρόθεσή μας για ένα κράτος κοινωνικής φροντίδας και κοινωνικής αλληλεγγύης και αποτελεί ένα από τα στοιχεία της κοινωνικά δίκαιης παραγωγικής ανασυγκρότησης της χώρας που εισάγουμε νομοθετικώς οδηγούμενοι από την πολιτική μας στόχευση. Κλείνοντας επαναφέρω και πάλι από αυτό το Βήμα πως η Κυβέρνηση δεν σταματά να φέρνει τέτοια μέτρα ελάφρυνσης του κοινωνικού βάρους και υλοποιεί ένα σχέδιο με στόχους και προτεραιότητες που να ανταποκρίνονται στις ανάγκες της εθνικής οικονομίας και κυρίως της κοινωνίας. Πριν κλείσω, θα ήθελα, κυρία Υπουργέ, να σας παρακαλέσω να δείτε με ευαισθησία - γιατί ξέρω την ευαισθησία σας - στο άρθρο 4, εκεί που αφορά τους πολύτεκνους, την έκδοση της κάρτας πολυτέκνων. Θα ήθελα να σας παρακαλέσω να παραμείνει στον μηχανισμό, στον οποίον ήδη υπάρχει, δηλαδή, όπως λειτουργεί και δεν έχει κανένα δημοσιονομικό αποτύπωμα, ξέρετε, προκειμένου να συνεχίσει να λειτουργεί εύρυθμα, γιατί ήδη οι άνθρωποι αντιμετωπίζουν πολλά προβλήματα.
Δεν το αφαιρούμε, κύριε συνάδελφε.
Σας ευχαριστώ για την παρέμβαση, κυρία Υπουργέ. Πολύ ωραία, επειδή ξέρω την ευαισθησία σας, γι' αυτό σας παρακαλώ να το δείτε. Κλείνω, λοιπόν, εδώ και σας ευχαριστώ.
Ευχαριστούμε. Τον λόγο έχει ο κ. Καΐσας από τον ΣΥΡΙΖΑ.
Ευχαριστώ, κύριε Πρόεδρε. Από εδώ και πέρα, όλοι από τον ΣΥΡΙΖΑ θα είναι. Άλλωστε, ένας ομιλητής ήταν από τη Νέα Δημοκρατία. Από αυτό φαίνεται πώς νοιάζεται και γιατί νοιάζεται η Νέα Δημοκρατία! Ας δούμε, λοιπόν, τι κάνουμε με το υπό ψήφιση νομοσχέδιο. Δημιουργούμε έναν οργανισμό προνοιακών επιδομάτων. Κάθε λογικός και φυσιολογικός άνθρωπος θα έλεγε: «Μα, τόσο κακό είναι αυτό, να γίνει δηλαδή ένας οργανισμός που θα μετράει τα επιδόματα, ποιοι τα δικαιούνται, ποιοι δεν τα δικαιούνται κ.λπ. και αντιδρά κατά αυτόν τον τρόπο η Νέα Δημοκρατία;». Η Νέα Δημοκρατία έχει τη λογική της και αυτή και σωστά αντιδρά. Γιατί; Γιατί της χαλάμε όλο τον μηχανισμό. Γιατί όλος ο μηχανισμός των επιδομάτων στηριζόταν σε ποιο πράγμα; Στηριζόταν στο πελατειακό κράτος. Όχι μόνο δεν μπορούσαν να μετρήσουν τα επιδόματα και να μας πουν πόσα ήταν μέχρι τώρα, αλλά εγώ στην περιοχή μου ήξερα ότι τα επιδόματα που έπαιρνε ο κάθε πολίτης είχαν και το όνομα του Βουλευτή της περιοχής, για παράδειγμα, «αυτό το επίδομα μου το έβγαλε ο Καΐσας». Άρα ο κάθε Βουλευτής είχε την πελατεία του, είχε τα επιδόματά του, είχε τις προσβάσεις του. Εκείνος το έβγαζε. Ο Βουλευτής έβγαζε το επίδομα. Εμείς τώρα τι πάμε να κάνουμε; Πάμε να κάνουμε έναν οργανισμό που θα καταγράφονται και δεν θα χρειάζεται ο Βουλευτής; Τι δουλειά θα κάνουν, λοιπόν, οι Βουλευτές της Νέας Δημοκρατίας από εδώ και πέρα, αν δεν μπορούν να βγάλουν και ένα επίδομα ή να δώσουν μια διευκόλυνση; Όλοι καταλαβαίνουμε, λοιπόν, για ποιο πράγμα μιλάμε, γιατί συγκρούονται. Συγκρούεται το παλιό κατεστημένο, το παλιό πολιτικό σύστημα. Ξέρουν ότι με αυτόν τον τρόπο αδυνατίζουν πλέον οι παρεμβάσεις που έκαναν στην κοινωνία και στους πολίτες και αυτό είναι ουσιαστικό γι' αυτούς. Γι' αυτό αντιδρούν, γι' αυτό μας κατηγορούν ότι το φέραμε πολύ πρόχειρα. Άκουσα από τον εισηγητή της Νέας Δημοκρατίας ότι έχουμε ιδεολογική ακαμψία. Ιδεολογική ακαμψία είναι το να έχεις έναν οργανισμό που να δίνει τα επιδόματα, να μετράει ποιος τα δικαιούται, να ελέγχεται, να έχεις έναν μηχανισμό που θα ελέγχει τα επιδόματα; Είναι ιδεολογική ακαμψία αυτό; Έχει σχέση, δηλαδή, με κάποιες ιδέες που είμαστε κολλημένοι εκεί; Θα μπορούσα να πω πάρα πολλά για το ποια ήταν η κατάσταση, επειδή είμαι και αρκετά μεγάλος. Τη δεκαετία του '60, για να πάω ως φοιτητής και να δικαιούμαι να φάω στη φοιτητική λέσχη της Θεσσαλονίκης, το πιστοποιητικό από την πρόνοια το έδινε ο παπάς, ο γραμματέας του χωριού και ο δήμαρχος, η τριμελής επιτροπή. Βέβαια επειδή τα χρόνια ήταν δύσκολα έπρεπε να έχεις και πιστοποιητικό κοινωνικών φρονημάτων.
Εσείς το πήρατε; Σας το δώσανε;
Εμένα δεν μου το δώσανε, δεν έχει σημασία. Ξέρω όμως ότι χρειαζόταν και το πιστοποιητικό. Δεν ισχυρίζομαι ότι μείνατε εκεί. Το είχατε βελτιώσει το σύστημα και τα ιδρύματα τα βελτιώσατε πολύ. Να αντιδρά, όμως, σήμερα ένα κόμμα της Αντιπολίτευσης επειδή θέλει αυτό το κράτος, αυτή η χώρα να εκσυγχρονιστεί, να έχει ένα σύστημα που να αποδίδει στους ανθρώπους που έχουν ανάγκη, δεν μπορώ να το καταλάβω. Επειδή όμως ο χρόνος περνάει γρήγορα, θέλω να πω δύο πράγματα. Εδώ ακούγεται ότι τα επιδόματα αυτά είναι για φτωχούς, για ταλαίπωρους. Στα άτομα με αναπηρία θα δώσουν επίδομα; Εκτός και εάν ισχυρίζεστε ότι θα τα καταργήσετε εάν έρθετε στην κυβέρνηση. Τους πολύτεκνους, τις μονογονεϊκές οικογένειες δεν θα τις ενισχύσουμε αυτές με επιδόματα; Αυτό για εσάς δεν είναι βοήθημα; Δεν στηρίζουμε τέτοιες οικογένειες; Πάρα πολλά πράγματα από αυτά δεν θα τα κάνει το κόμμα, ο ΣΥΡΙΖΑ, η Κυβέρνηση, θα γίνονται μέσω των δήμων. Οι αρμοδιότητες παρέχονται εκεί και με τον έναν πυλώνα των κέντρων κοινότητος, αλλά και με αυτόν τον δεύτερο πυλώνα. Νομίζω ότι αυτοί οι δύο πυλώνες θα πατήσουν και θα ορθοποδήσει το σύστημα και όλοι θα νιώθουμε άνετα και ευχαριστημένοι, γιατί φτιάξαμε ένα σύγχρονο κράτος, το οποίο θα μεριμνά για τον αδύνατο πολίτη. Ευχαριστώ πολύ.
Τον λόγο έχει ο κ. Στογιαννίδης από τον ΣΥΡΙΖΑ. Θα ακολουθήσουν άλλοι δύο ομιλητές εκ του καταλόγου και μετά θα μιλήσει ο Κοινοβουλευτικός Εκπρόσωπος της Ένωσης Κεντρώων.
Κύριε Πρόεδρε, θα ήθελα τον λόγο για να αναφερθώ σε μια τροπολογία.
Με συγχωρείτε, κύριε Στογιαννίδη, με τη δική σας συναίνεση να δώσουμε τον λόγο στην κυρία Υπουργό για μια βουλευτική τροπολογία. Ορίστε, κυρία Υπουργέ, έχετε τον λόγο.
Αξιότιμες κυρίες και αξιότιμοι κύριοι Βουλευτές, φέρεται ενώπιόν σας η από 15 Φεβρουαρίου 2018 τροπολογία των Βουλευτών κυρίων Ιωάννη Στέφου, Νικολάου Μανιού και Κωνσταντίνου Μπάρκα με γενικό αριθμό 1481 και ειδικό 107 στο σχέδιο νόμου - το εξαιρετικό σχέδιο νόμου, αν μου επιτρέπετε - του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, με τίτλο «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Είναι ένα ακόμα βήμα εξορθολογισμού, ορθής παρακολούθησης και δικαιοσύνης όσον αφορά τον κόσμο ο οποίος μέχρι τώρα ήταν υποχρεωμένος να χειραγωγείται, όπως έχουν αναπτύξει ήδη οι προλαλήσαντες. Η συγκεκριμένη τροπολογία, την οποία έχουν καταθέσει οι Βουλευτές μας, αφορά την προσθήκη μιας νέας παραγράφου, της παραγράφου 5 στο άρθρο 30 του ν.4144/2013, για τη θεσμοθέτηση - και αυτή είναι η ουσία - του ακατάσχετου του επιδόματος εκπαίδευσης και επαγγελματικής κατάρτισης των ανέργων. Πράγματι πρόκειται για μία αναγκαία ρύθμιση που θα συμπληρώσει το επιτυχές πλέγμα προστασίας των αδυνατοτέρων από τους συμπολίτες μας. Όταν τα προγράμματα εκπαίδευσης και κατάρτισης προς τους ανέργους ωφελούμενους είναι επιδοτούμενα, οι άνεργοι που συμμετέχουν σε αυτά λαμβάνουν κάποιο επίδομα σχετικά χαμηλού ύψους, όμως για διαχειριστικούς λόγους τούς αποδίδονται τα επιδόματα σωρευμένα και συνήθως στο τέλος του προγράμματος, αφού έχει ολοκληρωθεί ο κύκλος του προγράμματος, με αποτέλεσμα να υπερβαίνουν το ελάχιστο ακατάσχετο ποσό του τραπεζικού λογαριασμού και στη συνέχεια να γίνεται κατάσχεση έναντι οφειλών που συχνά έχουν οι άνεργοι συμπολίτες μας εύλογα και έτσι να μη φθάνει σε αυτούς το ποσό αυτό το οποίο δικαιούνται. Για τον λόγο αυτόν τα επιδόματα εκπαίδευσης και επαγγελματικής κατάρτισης, ομοίως με το επίδομα ανεργίας που χορηγείται από τον ΟΑΕΔ, το ΚΕΑ κ.λπ., πρέπει να απαλλάσσονται από κάθε φόρο και τέλος υπέρ του δημοσίου ή τρίτων, να μην εκχωρούνται, να μην κατάσχονται, να μη συμψηφίζονται με βεβαιωμένα χρέη προς τη φορολογική διοίκηση και το δημόσιο. Αυτή τη βελτίωση φέρνουμε. Είναι ένα δίκαιο αίτημα και μέσα απ' αυτή την τροπολογία διορθώνουμε μία στρέβλωση, ένα λάθος του παρελθόντος. Σας ευχαριστώ πολύ για την προσοχή σας.
Ευχαριστούμε την κυρία Υπουργό.
Κύριε Πρόεδρε, αυτή η τροπολογία, στην οποία αναφέρεται η κυρία Υπουργός, δεν έχει μοιραστεί ακόμα. Έχει μοιραστεί μόνο η τροπολογία με αριθμό 1479/105.
Για ποια λέτε, κύριε Μηταράκη; Την μόλις αναφερθείσα; Είναι βουλευτική και περιμένουμε από το Υπουργείο, το αντίστοιχο, ή την Υπουργό να την κάνει αποδεκτή. Από τη στιγμή που γίνεται αποδεκτή θα μοιραστεί άμεσα στους Βουλευτές. Τον λόγο έχει ο κ. Γρηγόριος Στογιαννίδης. Συγγνώμη που σας καθυστερήσαμε.
Ευχαριστώ, κύριε Πρόεδρε. Κυρίες και κύριοι Βουλευτές, στη σημερινή συνεδρίαση συζητούμε το σχέδιο νόμου «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Με την παρούσα νομοθετική πρωτοβουλία επιδιώκεται για πρώτη φορά να αναπτυχθεί ένας ενιαίος φορέας ενισχύσεων και ένα ενοποιημένο και επικαιροποιημένο μητρώο δικαιούχων των πάσης φύσεως παροχών και υπηρεσιών, στοιχεία απαραίτητα για τη δημιουργία κράτους κοινωνικής φροντίδας και αλληλεγγύης. Στόχος της Κυβέρνησης είναι η ενίσχυση της κοινωνικής προστασίας, η εξάλειψη της γραφειοκρατίας και η ανάπτυξη αποδοτικής στήριξης σε ευάλωτες ευπαθείς ομάδες. Επιχειρούμε να μπει τάξη σε ένα πεδίο του δημόσιου τομέα όπως είναι τα προνοιακά και όχι μόνο επιδόματα. Μέχρι σήμερα επικρατεί ένα απόλυτο χάος, χωρίς το ελληνικό δημόσιο να γνωρίζει πόσα επιδόματα δίνονται στους Έλληνες πολίτες. Με το παρόν νομοσχέδιο συστήνεται ο ΟΠΕΚΑ, ο οποίος συνιστά ενιαίο φορέα υλοποίησης πολιτικών αλληλεγγύης. Ο ΟΠΕΚΑ καθίσταται οιονεί καθολικός διάδοχος του ΟΓΑ ως προς το σύνολο των αρμοδιοτήτων του. Έτσι αξιοποιείται το προσωπικό, χωρίς να επέρχεται καμμία μεταβολή στις εργασιακές σχέσεις, στην πείρα και στις υφιστάμενες δομές του ΟΓΑ, ο οποίος μετεξελίσσεται και μέσω του ΟΠΕΚΑ καθίσταται μοχλός υλοποίησης των πολιτικών που αναπτύσσονται στο πλαίσιο του εθνικού συστήματος κοινωνικής αλληλεγγύης. Διαμαρτύρεστε ότι καταργείται ο ΟΓΑ. Δεν γνωρίζετε ότι όλα τα ασφαλιστικά ταμεία από το 2017 έχουν ενοποιηθεί σε ένα ταμείο, τον ΕΦΚΑ, ενώ ο ΟΓΑ δεν υφίσταται από 1-1-2017 ως ασφαλιστικό ταμείο; Όταν ιδρύθηκε ο ΟΓΑ το 1961 εξυπηρέτησε συγκεκριμένους σκοπούς. Μετά από αρκετές δεκαετίες προφανώς οι συνθήκες έχουν αλλάξει. Γιατί οι αγρότες πιστεύετε ότι δεν θα πρέπει να απολαμβάνουν τις ίδιες παροχές από τα ασφαλιστικά ταμεία από τη στιγμή που και αυτοί συνεισφέρουν σε αυτά όπως όλοι οι άλλοι Έλληνες; Να σας θυμίσω ότι μέχρι πριν από λίγα χρόνια η σύνταξη του ΟΓΑ ήταν λιγότερο από το μισό της κατώτατης σύνταξης απ' όλα τα άλλα ασφαλιστικά ταμεία; Μέσω ενός πλέον φορέα θα απονέμονται όλα τα προνοιακά επιδόματα, οικονομικές ενισχύσεις και οικονομικές υπηρεσίες σε ευπαθείς ή μη ομάδες του πληθυσμού. Με τον τρόπο αυτόν πετυχαίνουμε αποτελεσματικότητα, αποδοτικότητα και αποφυγή καθυστερήσεων. Σε συγκεκριμένη πλέον ημερομηνία θα καταβάλλονται τα επιδόματα στα άτομα με αναπηρία. Ήταν διαχρονικό αίτημα των οργανώσεων των ατόμων με αναπηρία, για να μπορούν και αυτοί να προγραμματίζουν όπως όλοι οι άλλοι τη ζωή τους. Στο πλαίσιο λειτουργίας του νέου οργανισμού συστήνεται Λογαριασμός Προνοιακών Παροχών και Κοινωνικών Υπηρεσιών με οικονομική και λογιστική αυτοτέλεια. Επίσης, προβλέπεται ότι σε περίπτωση θανάτου ανασφάλιστου υπερήλικα καταβάλλονται από τον ΟΠΕΚΑ στον επιμεληθέντα της κηδείας, ύστερα από αίτησή του, έξοδα κηδείας μέχρι το ποσό των 800 ευρώ. Από το δεύτερο μέρος του νομοσχεδίου στέκομαι κυρίως στην πρόβλεψη περί υλοποίησης προγράμματος χρηματοδότησης για την ίδρυση έως δύο νέων τμημάτων βρεφικής, παιδικής ή βρεφονηπιακής φροντίδας σε κάθε δήμο με έναρξη εφαρμογής εντός του έτους 2018. Στόχος είναι να δημιουργηθούν τετρακόσια νέα τμήματα για το 2018. Στόχος, επίσης, είναι να δημιουργηθούν δέκα χιλιάδες νέες θέσεις σε βρεφονηπιακούς σταθμούς. Η προστασία της οικογένειας και της μητρότητας και της παιδικής ηλικίας είναι συνταγματική απαίτηση. Δίνουμε, λοιπόν, ενίσχυση στους δήμους προς αύξηση των θέσεων φιλοξενίας των παιδιών προσχολικής ηλικίας. Οι δαπάνες χρηματοδότησης του προγράμματος θα καλυφθούν από πιστώσεις του τακτικού προϋπολογισμού του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Επίσης, αναφέρομαι στο άρθρο 53, όπου προβλέπεται η αναδρομική εξόφληση σε δεδουλευμένα των εργαζομένων σε κέντρα κοινωνικής πρόνοιας και συγκεκριμένα για όσους απασχολήθηκαν σε εξαιρέσιμες ημέρες και υπερωριακά ή σε νυχτερινή απασχόληση. Τέλος, θεσμοθετείται η διαδικασία για την απόδειξη της γλώσσας και της τοπικής γλώσσας Ρομανί, ενώ επανακαθορίζεται το καθεστώς επιχορήγησης των νομικών προσώπων ιδιωτικού δικαίου μη κερδοσκοπικού χαρακτήρα που παρέχουν υπηρεσίες κοινωνικής φροντίδας και υλοποίησης του ετήσιου κατασκηνωτικού προγράμματος. Κλείνοντας θέλω να αναφέρω το εξής: Άκουσα τον εισηγητή της Νέας Δημοκρατία να μιλάει για εκτίναξη της μερικής απασχόλησης. Ξέχασε, όμως, να μας πει ότι η μερική απασχόληση νομοθετήθηκε από τη Νέα Δημοκρατία το 1990. Την εργασιακή ζούγκλα στον ιδιωτικό τομέα την έφερε η Νέα Δημοκρατία με το ΠΑΣΟΚ με την 6η ΠΥΣ στις 14 Φεβρουαρίου του 2012. Έχουμε και επέτειο. Κλείσαμε έξι χρόνια! Εσείς μειώσατε τον κατώτατο μισθό από 751 ευρώ σε 586 ευρώ και σε 511 ευρώ στους νέους κάτω των είκοσι πέντε ετών. Εσείς «παγώσατε» τις τριετίες στον ιδιωτικό τομέα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Εσείς, τέλος, καταργήσατε ουσιαστικά τις συλλογικές συμβάσεις εργασίας, αλλάζοντας το νομοθετικό πλαίσιο που ίσχυε από το 1990. Σας καλώ να υπερψηφίσετε το παρόν νομοσχέδιο, διότι είναι ένα ακόμη βήμα προς τον εκσυγχρονισμό του δημόσιου συστήματος και είναι υπέρ όλων των πολιτών. Σας ευχαριστώ.
Τον λόγο έχει ο κ. Μιχαηλίδης από τον ΣΥΡΙΖΑ.
Κυρίες και κύριοι συνάδελφοι, καθόλου δεν μας εκπλήσσει σήμερα η στάση της Αξιωματικής Αντιπολίτευσης, δηλαδή το γεγονός ότι από την αρχή της συνεδρίασης παρίστανται ελάχιστοι - αυτή τη στιγμή ένας Βουλευτής - και υπάρχει απροθυμία να τοποθετηθούν οι Βουλευτές στο νομοσχέδιο που συζητάμε σήμερα, το γεγονός ότι με σφοδρότητα επιτέθηκαν στην Κυβέρνηση οι λίγοι ομιλητές που τοποθετήθηκαν μέχρι τώρα, επιστρατεύοντας και τον ακραίο λαϊκισμό, τα ψεύδη - ακόμη και κροκοδείλια δάκρυα χύθηκαν μέσα στην Αίθουσα αυτή - για το γεγονός ότι «εξαφανίστηκε», λέει, ο ΟΓΑ. Θυμήθηκαν ακόμη και τον αείμνηστο εθνάρχη. Καθόλου, επαναλαμβάνω, δεν μας εκπλήσσει αυτή η τακτική, διότι είναι γνωστό ότι καταρρέει σήμερα ένας πυλώνας του πελατειακού κράτους στο οποίο πρωταγωνιστούσαν και το οποίο κράτος στήριζε τις πελατειακές τους σχέσεις όλα αυτά τα χρόνια. Για μας, λοιπόν, είναι ξεκάθαρα τα πράγματα και δεν μας εκπλήσσουν καθόλου. Επιτρέψτε μου τώρα να περάσω στην ουσία του νομοσχεδίου. Το νομοσχέδιο που συζητάμε και ψηφίζουμε σήμερα είναι αναγκαίο και σημαντικό για τρεις λόγους, κατά τη γνώμη μου. Ο πρώτος είναι αυτές καθαυτές οι διατάξεις που νομοθετεί, πρωτίστως δηλαδή τη μετεξέλιξη του ΟΓΑ σε Οργανισμό Προνοιακών Επιδομάτων και Κοινωνικής Αλληλεγγύης, που θα αποτελεί πλέον μία ενιαία αρχή απόδοσης των επιδομάτων και θα καταστεί ένας από τους κεντρικούς πυλώνες της νέας προνοιακής και ευρύτερα κοινωνικής πολιτικής. Δεύτερον, η σημασία του νομοσχεδίου έγκειται στο ότι η δημιουργία του νέου αυτού οργανισμού αποτελεί βασικό κρίκο της μεταρρύθμισης του κοινωνικού κράτους που επιχειρεί σήμερα η Κυβέρνηση, ένα μοντέλο, δηλαδή, κοινωνικού κράτους, το οποίο απηχεί τις στοχεύσεις της Αριστεράς και το οποίο φιλοδοξεί να ενισχύσει και να θωρακίσει θεσμικά τις αρχές της κοινωνικής δικαιοσύνης, της αλληλεγγύης αλλά και της ορθολογικότητας και της λειτουργικότητας. Τρίτον, το νομοσχέδιο αυτό είναι σημαντικό γιατί ακριβώς συμβολίζει τη μετάβαση στο νέο κοινωνικό κράτος που έχουμε ξεκινήσει να δημιουργούμε, αντιμετωπίζοντας σταδιακά τις παθογένειες και τις αδυναμίες του υφιστάμενου μοντέλου. Θα αναφερθώ στον έναν ή άλλον βαθμό και στους τρεις λόγους που περιέγραψα και επιτρέψτε μου να ξεκινήσω από τον τελευταίο, ακριβώς γιατί μέσω αυτού μπορεί να ερμηνευθεί επαρκέστατα η σημασία της μεταρρύθμισης που ψηφίζουμε σήμερα. Δεν σκοπεύω να απαξιώσω συνολικά το κράτος πρόνοιας που έχει δομηθεί στη χώρα μετά την κρίση. Είναι γνωστό ότι η διαδικασία οικοδόμησης του κοινωνικού κράτους ξεκίνησε από τις αρχές της δεκαετίας του '80 και έγιναν αναμφισβήτητα - και πρέπει να το ομολογήσουμε - κάποια σημαντικά βήματα συγκρότησης και διεύρυνσής του. Όμως είναι ευρέως αποδεκτό ότι το ελληνικό κοινωνικό κράτος πολύ πριν από την εκδήλωση της κρίσης χαρακτηριζόταν από δυσαρμονίες και δομικές παθογένειες. Ποιες ήταν αυτές; Κατ' αρχάς το χαμηλό κόστος της δημόσιας δαπάνης σε σχέση με τον ευρωπαϊκό μέσο όρο. Δεύτερον, πέρα από το ζήτημα της σχετικά χαμηλής χρηματοδότησης που προανέφερα, το ελληνικό κοινωνικό κράτος υπέφερε από σειρά δομικών στρεβλώσεων, οι οποίες έχουν πολλάκις αναδειχθεί από την επιστημονική κοινότητα και αφορούν έλλειμμα στρατηγικού σχεδιασμού, την εσωτερική συνοχή του συστήματος, πανσπερμία φορέων υλοποίησης και κυρίως έλλειμμα συντονισμού μεταξύ τους. Το συνδυαστικό αποτέλεσμα αυτών των δύο προαναφερθέντων χαρακτηριστικών, της ελλιπούς δηλαδή χρηματοδότησης και του πελατειακού τρόπου οργάνωσης, ήταν η αναποτελεσματικότητα στην ουσία του κοινωνικού κράτους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ δύο λεπτά ακόμη, κύριε Πρόεδρε. Διάφορες μελέτες βασιζόμενες σε στατιστικές της Ευρωπαϊκής Ένωσης καταδεικνύουν την πρωτοφανή για τα ευρωπαϊκά δεδομένα αδυναμία μείωσης του ποσοστού φτώχειας, ακόμη και όταν αυξάνονταν οι δαπάνες. Με τη νομοθέτηση σήμερα νομίζω ότι επιτυγχάνουμε, πρώτα - πρώτα, τη νομοθέτηση στην ουσία ενός μηχανισμού εθνικού συντονισμού παρακολούθησης και αξιολόγησης πολιτικών κοινωνικής ένταξης και κοινωνικής συνοχής, προμετωπίδα των οποίων είναι άνω των διακοσίων ήδη λειτουργούντων κέντρων κοινότητας, την πανελλαδική εφαρμογή του Κοινωνικού Εισοδήματος Αλληλεγγύης, τη μεγάλη αύξηση των vouchers στους παιδικούς σταθμούς και την επέκταση του προγράμματος των σχολικών γευμάτων. Όλα τα παραπάνω συντείνουν στον υπερδιπλασιασμό του προϋπολογισμού για την πρόνοια, από τα 790 εκατομμύρια που τον παραλάβαμε σε 1,8 δισεκατομμύρια για το 2018. Με την επιτυχή λειτουργία των δύο πυλώνων του νέου συστήματος κοινωνικής προστασίας θα επιτευχθεί μια σειρά από στόχους. Επιτρέψτε μου επιγραμματικά να τους αναφέρω. Θα μπει ένα τέλος σε ένα καθεστώς πολυνομίας και αδιαφάνειας. Διευκολύνεται η πρόσβαση στην κοινωνική προστασία για όλους. Αναβαθμίζονται η ενημέρωση και η εξυπηρέτηση των πολιτών. Εντοπίζονται επιτυχέστατα οι ομάδες και οι πολίτες που αντιμετωπίζουν το φάσμα της φτώχειας και του κοινωνικού αποκλεισμού και επιτυγχάνεται ο καλύτερος συντονισμός, αλλά και η παρακολούθηση και η αξιολόγηση των ασκούμενων πολιτικών. Θεωρώ, λοιπόν, πως η λειτουργία του ΟΠΕΚΑ θα συμβάλει καθοριστικά, χωρίς φυσικά να αποτελεί τη μόνη ικανή συνθήκη, στην οικοδόμηση ενός αποτελεσματικού κοινωνικού κράτους, δηλαδή ενός κοινωνικού κράτους που θα παρέχει προστασία σε όλους και ταυτόχρονα θα βελτιώνει τη θέση των περισσότερων αδυνάτων. Ευχαριστώ.
Τον λόγο έχει η κ. Μεγαλοοικονόμου από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, δεν πρέπει να ξεχνάμε ότι σήμερα, 15 Φεβρουαρίου, είναι η Παγκόσμια Ημέρα κατά του Παιδικού Καρκίνου. Πρέπει να ευχηθούμε σ' αυτά τα παιδιά που δίνουν τη μάχη της ζωής τους να πάνε όλα καλά. Είναι μια σημαντική ημέρα και το αναφέρω, μιας και σήμερα έχουμε νομοσχέδιο της Επιτροπής Κοινωνικών Υποθέσεων. Θα ήθελα να αναφερθώ στο σημερινό νομοσχέδιο. Άκουσα πάρα πολλούς συναδέλφους να δυσανασχετούν γιατί ο ΟΓΑ έγινε ΟΠΕΚΑ και τα τοιαύτα. Θεωρώ ότι μάλλον έχουν πάρει το ελιξίριο, αντί της νεότητος, της αμνησίας. Μήπως το βρήκε και αυτό η «NOVARTIS» και δεν μας το έχουν συνταγογραφήσει ακόμη; Το λέω αυτό, γιατί δεν ελέγχουν πώς φθάσαμε σ' αυτό το στάδιο, πώς φθάσαμε να χρειαζόμαστε κοινωνικά επιδόματα κ.λπ.. Ας θυμηθούν, λοιπόν, το πώς φθάσαμε. Όταν μείωσαν τον κατώτερο μισθό από περίπου 700 ευρώ και τον πήγαν στα 500 ευρώ και τη σύνταξη στο κατώτατο σημείο, όταν έκοψαν τα δώρα, τα επιδόματα αδείας κ.λπ., κάθε Έλλην πολίτης οπωσδήποτε θα χρειάζεται επίδομα για να επιβιώσει. Ας μην τα έκαναν, ας μην τα έτρωγαν, να μη χρειαζόμαστε επιδόματα, ούτε ΟΠΕΚΑ ούτε ΟΓΑ. Και όταν η Αγροτική Τράπεζα έδινε τα δάνεια χωρίς εγγυήσεις, με «αέρα», δεν καταλάβαιναν πως δεν θα υπήρχαν η Αγροτική Τράπεζα και η Αγροτική Ασφαλιστική και όλοι οι αγρότες; Τότε, όμως, ήταν «αέρα πατέρα»! Τέλος πάντων, πάμε στο νομοσχέδιο. Τα παραπάνω ήθελα να τα πω, χωρίς να αναφερθώ στο νομοσχέδιο. Θεωρώ ότι είναι σημαντική η μετατροπή του ΟΓΑ σε ΟΠΕΚΑ, σε Οργανισμό Προνοιακών Επιδομάτων και Κοινωνικής Αλληλεγγύης, διότι τα δύο τελευταία χρόνια, απ' όσο παρακολουθώ - και είναι η πρώτη μου ομιλία στην Ολομέλεια από την Κοινοβουλευτική Ομάδα του ΣΥΡΙΖΑ και πολύ χαίρομαι γι' αυτό, ειδικά γιατί το νομοσχέδιο είναι των κοινωνικών υποθέσεων - προσπαθούμε να έχουμε μια αναδιοργάνωση της κοινωνικής πολιτικής. Σε αυτό το πλαίσιο, θεωρώ ότι ήταν αναγκαία η διαχείριση όλων των επιδομάτων, των οικογενειακών επιδομάτων, των επιδομάτων αναπηρίας, καθώς και η ενίσχυση των ευάλωτων ομάδων, οι παροχές σε ανασφάλιστους υπερήλικες, τα προγράμματα αγροτικής εστίας. Μέχρι σήμερα όλο αυτό το θεσμικό πλαίσιο ήταν παρωχημένο, ανοργάνωτο και δεν αντιπροσώπευε τις σύγχρονες απαιτήσεις της εποχής. Ο πολίτης στηριζόταν με τα επιδόματα, όπως είπαν και άλλοι συνάδελφοι - γιατί το έχω ζήσει κι εγώ - στον κάθε Βουλευτή της περιφέρειας, στον κάθε δήμαρχο, στην τοπική αυτοδιοίκηση, σε παπάδες, σε διάκους και σε ό,τι μπορούσε να φανταστεί κανείς σε έναν χώρο. Είχαν και μια ταυτότητα - αυτό που είπατε - Βουλευτής, ιεράρχης και πάει λέγοντας. Το σημαντικό άρθρο θεωρώ ότι είναι το άρθρο 6 για τη σύνθεση του νέου Δ.Σ. του ΟΠΕΚΑ, όπου προβλέπεται η εκπροσώπηση των κοινωνικών ομάδων που αποτελούν αποδέκτες των παροχών. Έτσι, οι εκπρόσωποι των δικαιούχων θα έχουν τη δυνατότητα να εκφράζουν άμεσα τα προβλήματα και τις ανάγκες των ατόμων που δικαιούνται τα επιδόματα. Επίσης, περιγράφονται αναλυτικά οι αρμοδιότητες της διοίκησης του νέου οργανισμού, καθώς και τα ζητήματα του προσωπικού. Αξιοσημείωτο είναι ότι διατηρούνται όλες οι θέσεις των εργαζομένων στον ΟΓΑ, καθώς και ότι ο ΟΠΕΚΑ αναλαμβάνει τις αποσπάσεις, τους διορισμούς και τις μετατάξεις που θα γίνουν, σύμφωνα με τα άρθρα 9 και 10. Επίσης, πολύ σημαντική για τα ζητήματα της διαφάνειας και της χρηστής δημόσιας διοίκησης είναι η σύσταση και η λειτουργία ενός σύγχρονου και αποδοτικού τμήματος εσωτερικού ελέγχου. Γίνεται, πράγματι, πράξη η απαίτηση για δημόσια διοίκηση χωρίς αυθαιρεσίες. Αυτό ειδικά το σημείο είναι το πιο σημαντικό, να ελέγχεται δηλαδή εσωτερικά η διοίκηση και να μην μπορεί να κάνει καμμία αυθαιρεσία. Ο νέος οργανισμός, που θα διαχειρίζεται συνολικά τα επιδόματα, θα έχει τεράστια οφέλη. Αφ' ενός με το σύστημα αυτό θα εντοπίζονται εύκολα περιστατικά απόπειρας εξαπάτησης του δημοσίου μέσω πλαστών δηλώσεων και πιστοποιητικών. Μην ξεχνάμε ότι στη Ζάκυνθο είχαμε τυφλούς με άδεια οδηγού ταξί. Αφ' ετέρου, θα είναι πιο γρήγορη η διαδικασία επεξεργασίας των αιτήσεων και επομένως οι δικαιούχοι θα έχουν να αντιμετωπίσουν για πρώτη φορά την ελάχιστη γραφειοκρατία. Διότι και εγώ σαν επιχειρηματίας ξέρω πόση γραφειοκρατία υπήρχε. Πρωτοποριακή πάντως είναι και η διασύνδεση του ΟΠΕΚΑ με τα κέντρα κοινότητας - άρθρο 48- ώστε ο πολίτης να έχει άμεση πρόσβαση στην πληροφόρηση για τα επιδόματα που δικαιούται και να αισθάνεται επιτέλους - το λέω και το εννοώ - ότι το κράτος βρίσκεται κοντά του και ότι δεν είναι απέναντί του. Δεν έχει να μονομαχήσει με το κράτος, αλλά το θεωρεί βοηθό του. Τέλος, πολύ σημαντικό είναι το άρθρο 51, που αναφέρεται στην ίδρυση νέων τμημάτων βρεφονηπιακής και παιδικής φροντίδας. Ειδικά σήμερα, στη δύσκολη εποχή που ζούμε, είναι αναγκαία η αύξηση των βρεφονηπιακών και παιδικών σταθμών, διότι όλοι όσοι θέλουν να κρατήσουν τις εργασίες τους χρειάζονται κάποια βοήθεια. Επαφιέμεθα μέχρι τώρα στην καλή θέληση των γιαγιάδων, των παππούδων, αν υπάρχουν στη ζωή και αν είναι δυνατόν να αντεπεξέλθουν στις υποχρεώσεις ενός παιδιού. Είναι σημαντικό να γίνουν οι βρεφονηπιακοί σταθμοί. Επίσης, στο άρθρο 47 προβλέπεται η δημιουργία ΕΜΟ, δηλαδή Ενοποιημένου Μητρώου ΟΠΕΚΑ. Μέσω αυτού θα γίνεται ηλεκτρονική καταχώριση όλων των δικαιούχων των προνοιακών παροχών και η ταυτοποίησή τους μέσω μιας διασύνδεσης με τις εφαρμογές της Γενικής Γραμματείας Πληροφοριακών Συστημάτων και της ΗΔΙΚΑ. Έτσι, θα γίνονται όλα με διαφάνεια της διοικητικής δράσης, με διασφάλιση του δημοσίου συμφέροντος, αλλά και με την ξεκάθαρη εικόνα των δικαιούχων, των ποσών και ενδεχομένως των αχρεωστήτως καταβληθέντων παροχών. Θα μπορεί ο κάθε δικαιούχος με αυτή την πλατφόρμα να τα ελέγχει και μόνος του. Επίσης, συμφωνώ με το άρθρο 57. Για πρώτη φορά γίνεται προσπάθεια να πιστοποιείται ο γνώστης της γλώσσας ή της διαλέκτου των Ρομά. Μέχρι σήμερα είναι γνωστά τα περιστατικά από ψευδείς δηλώσεις ανθρώπων που δήλωναν ότι γνωρίζουν τη γλώσσα. Πλέον εισάγεται διαζευκτικά η δυνατότητα επιλογής του κατάλληλου υποψηφίου μέσω σχετικής εξέτασης από την αρμόδια επιτροπή. Τέλος - τελειώνω, κύριε Πρόεδρε, θα χρειαστώ την ανοχή σας για ένα λεπτό - σχετικά με την υπουργική τροπολογία με γενικό αριθμό 1478 και ειδικό 104, θα πω ότι είναι απολύτως απαραίτητη η πρόβλεψη αμοιβής για τους γιατρούς που συνεπικουρούν στην Υγειονομική Επιτροπή των ΚΕΠΑ. Οι επιτροπές πρέπει να λειτουργούν σωστά και γρήγορα, ώστε να δίνονται χωρίς καθυστερήσεις οι σχετικές πιστοποιήσεις. Έτσι, θα έχουμε έναν φορέα, τον ΟΠΕΚΑ, που θα μπορεί να διαχειρίζεται τα πολύ δύσκολα θέματα της κοινωνικής ασφάλισης και γενικά του κοινωνικού μας περίγυρου. Ελπίζω όλα να πάνε καλά. Αυτό θα το καταλάβουμε όταν εφαρμοστεί. Ευχαριστώ πολύ.
Πριν δώσω τον λόγο στον κ. Σαρίδη, ζήτησε τον λόγο η Υπουργός κ. Φωτίου για να καταθέσει κάποια νομοτεχνική βελτίωση. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να καταθέσω κάποιες νομοτεχνικές βελτιώσεις. Στην παράγραφο 3 του άρθρου 9 αντικαθίσταται η φράση «της περιόδου 5» με τη φράση «της περίπτωσης 5». Στην παράγραφο 16 του άρθρου 42, μετά τη φράση «ή ΤΕ Διοικητικού - Λογιστικού» διαγράφεται η φράση «ή ΤΕ». Στην παράγραφο 7 του άρθρου 49, μετά τη φράση «για τη χορήγηση της σύνταξης ανασφάλιστου υπερήλικα», αντικαθίσταται η φράση «διαφορετικά από την 1η του επόμενου της έναρξης ισχύος του παρόντος μήνα» από τη φράση «διαφορετικά από την 1η του επόμενου μήνα της έναρξης ισχύος του παρόντος». Στο άρθρο 56 διαγράφεται το «1.» πριν τη φράση «Η παράγραφος 8 του άρθρου 5». Στην παράγραφο 1 του άρθρου 45, μετά τη φράση «καταλογίζεται στους λαβόντες» διαγράφεται η φράση «,ανεξάρτητα από υπαιτιότητα τους,». Στην παράγραφο 1 του ίδιου άρθρου προστίθεται δεύτερο εδάφιο ως εξής: «Σε περίπτωση μη επιστροφής τους, αναζητούνται σύμφωνα με τις διατάξεις του ΚΕΔΕ».
Παρακαλώ να διανεμηθούν στο Σώμα οι προαναφερθείσες νομοτεχνικές βελτιώσεις.
Κύριε Πρόεδρε, θα ήθελα να υποστηρίξω και δύο τροπολογίες.
Παρακαλώ, κυρία Υπουργέ, μπορείτε να συνεχίσετε.
Έχουμε την τροπολογία με γενικό αριθμό 1478 και ειδικό 104. Είναι δική μας. Την υπογράφουμε η κ. Αχτσιόγλου, ο κ. Τσακαλώτος, εγώ, ο κ. Χουλιαράκης και ο κ. Πετρόπουλος. Ήταν εκπρόθεσμη. Έχει αναρτηθεί από χθες το βράδυ. Νομίζω ότι έχουν αναφερθεί διάφοροι. Το ένα είναι ότι καταργεί τα 46 ευρώ για όλους αυτούς που θα εξετάζονται από τα ΚΕΠΑ. Δεύτερον, χορηγεί ειδική αποζημίωση για τα μέλη των υγειονομικών επιτροπών, τον γιατρό ιδιαίτερα που συνεπικουρεί την τριμελή επιτροπή στα ΚΕΠΑ. Ξαναλέω ότι η τριμελής επιτροπή αποφασίζει μόνη της για το ποσοστό αναπηρίας. Ο τέταρτος γιατρός συνεπικουρεί, χωρίς να αποφασίζει για το ποσοστό αναπηρίας. Αυτό αφορά αποκλειστικά την ικανότητα του εργαζόμενου στην καθημερινή ζωή. Τέλος, παρατείνουμε τη διάρκεια του προγράμματος «Στέγαση και επανένταξη». Είναι ένα σημαντικό πρόγραμμα που αφορά γύρω στις πεντακόσιες οικογένειες ανθρώπων με επισφάλεια στέγης. Στους ανθρώπους αυτούς βρίσκουμε στέγη και εργασία. Είναι το πρόγραμμα που «τρέχει» ήδη εδώ και τρία χρόνια. Σας ευχαριστώ, κύριε Πρόεδρε.
Ευχαριστούμε, κυρία Υπουργέ. Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Ιωάννης Σαρίδης.
Ευχαριστώ, κύριε Πρόεδρε. Κυρίες και κύριοι συνάδελφοι, κυρία Υπουργέ, είναι η δεύτερη συνεχόμενη φορά που μιλάω από το Βήμα της Ολομέλειας της Βουλής και απευθύνομαι σε ακροατήριο του ΣΥΡΙΖΑ, σαν να μιλάω ουσιαστικά στην Κοινοβουλευτική Ομάδα του ΣΥΡΙΖΑ. Αυτό, ξέρετε, είναι ένα εξαιρετικά άσχημο φαινόμενο. Ο ΟΓΑ, αγαπητοί συνάδελφοι, υπήρξε εργαλείο άσκησης μικροκομματικής πολιτικής επιδοματικού χαρακτήρα, όπως άλλωστε και όλα τα ασφαλιστικά ταμεία στη χώρα μας, τα οποία, όπως είναι γνωστό, χρησιμοποιήθηκαν για τη συντήρηση του πελατειακού κράτους, εξυπηρετώντας αποκλειστικά και μόνο ψηφοθηρικούς σκοπούς, πριν αυτά λεηλατηθούν και τελικά από τη λεηλασία καταρρεύσουν. Αυτή είναι η αλήθεια. Ποιος μπορεί να αμφισβητήσει αυτή την αλήθεια; Ποια πτέρυγα της Βουλής μπορεί να αμφισβητήσει αυτή την πραγματικότητα; Ποιο κόμμα του ελληνικού Κοινοβουλίου θα μπορούσε να υποστηρίξει το αντίθετο; Είναι σημαντικό, αγαπητοί συνάδελφοι, ειδικά αυτή την κρίσιμη περίοδο να στηριζόμαστε στις αλήθειες μας για να μπορούμε να βγάλουμε χρήσιμα συμπεράσματα και να μπορέσουμε να τα αξιοποιήσουμε. Ένα από αυτά, λοιπόν, τα συμπεράσματα είναι πως βρήκανε και τα κάνανε. Όλοι αυτοί, όλοι ανεξαιρέτως, όλοι αυτοί που καταλήστευσαν τον Έλληνα φορολογούμενο, βρήκανε και τα κάνανε. Όταν τα ασφαλιστικά ταμεία για χρόνια διοικούνταν με την πρακτική «μπάτε σκύλοι, αλέστε», δεν είναι να απορεί κανείς πού βρέθηκαν τόσοι άνθρωποι, τόσοι επιτήδειοι να εκμεταλλευτούν αυτή την κατάσταση και να πλουτίσουν εις βάρος του ελληνικού δημοσίου. Όπως μας έδειξε το παρελθόν, η συνταγή του πελατειακού κράτους είναι απλή και εύκολα εφαρμόσιμη: Διάτρητοι νόμοι για να χρειάζονται «μπαλώματα», ασαφείς διατάξεις για να χρειάζονται κάποιον να τις αποσαφηνίσει, παροχή υπερεξουσιοδοτήσεων στους Υπουργούς για να περνάνε όλα από το γραφείο τους, τροπολογίες νύχτας και νομοθέτηση με αδιαφανείς διαδικασίες και διαδικασίες ενίοτε εξπρές, «για να μη μας πάρουν χαμπάρι». Τα είχαμε ή δεν τα είχαμε αυτά στην ελληνική Βουλή; Τα έχουμε ή δεν τα έχουμε στην ελληνική Βουλή; Να σκεφτούμε μόνο ότι μνημονιακή υποχρέωση μάς υποχρέωσε στη μονιμότητα των Γενικών Γραμματέων των Υπουργείων για να υπάρχει μια συνέχεια στο κράτος, που θα έπρεπε να υπάρχει για να καταργηθεί η άμεση επαφή του Υπουργού με τους ψηφοφόρους του. Σε αυτή τη χώρα του 2018 μάς ήρθανε και μας υποχρεώσανε για το αυτονόητο οι ξένοι. Κάτω από αυτές τις συνθήκες, λοιπόν, δεν έπεσε κανείς από τα σύννεφα για το σκάνδαλο «NOVARTIS». Σοκαρίστηκαν, λέει, όλοι. Μα, για ποιο σοκ μιλάμε αυτή τη στιγμή; Το πραγματικό σοκ, αγαπητοί συνάδελφοι, είχε συντελεστεί όταν είδαμε τα ταμεία να καταρρέουν, τη χώρα να πτωχεύει και τα μνημόνια να διαδέχονται το ένα το άλλο. Αυτό δεν αλλάζει φυσικά το γεγονός πως είναι κυριολεκτικά αχώνευτα πολλά από αυτά τα οποία είδαν το φως της δημοσιότητας. Αναφέρομαι κυρίως στον πολύ μεγάλο αριθμό, στους χιλιάδες γιατρούς που φέρονται ότι εμπλέκονται σε υπερσυνταγογραφήσεις, σε παραποιήσεις στοιχείων, επιστημονικών μελετών και που γενικά περιγράφονται στις δικογραφίες ως άπληστοι, κυνικοί και αδίστακτοι έμποροι, εκμεταλλευτές του ανθρώπινου πόνου. Δέχομαι εξαρχής πως δεν μπορεί να είναι όλοι αυτοί διεφθαρμένοι. Όταν, όμως, μια πρακτική ασκείται σε τέτοια έκταση και παρουσιάζεται σε τόσο μεγάλο βαθμό, τότε, αγαπητοί συνάδελφοι, το πραγματικό πρόβλημα βρίσκεται κάπου αλλού. Το ίδιο το σύστημα ήταν αυτό το οποίο επέτρεψε τη δημιουργία των απαραίτητων συνθηκών για να ευδοκιμήσουν αυτές οι αντικοινωνικές συμπεριφορές, που έχουμε φτάσει σήμερα όχι απλά να ακουμπάνε το εγχώριο πολιτικό σύστημα αλλά να το οδηγούν σε ολοκληρωτική αναδιάταξη. Αυτή είναι η πολιτική ευθύνη που διατηρείται, ξέρετε, απαράγραπτη στη συνείδηση όλων των Ελλήνων. Δεν παραγράφεται τίποτα, κύριοι, από τη συλλογική μνήμη των πολιτών, ούτε με τα άρθρα του Συντάγματος ούτε με τα πορίσματα των επιτροπών. Οι πολίτες γνωρίζουν, ξέρουν. Σύντομα θα απασχολήσουν εδώ την Αίθουσα για μια ακόμη φορά οι διατάξεις ενός κατάπτυστου νόμου, του νόμου περί ευθύνης Υπουργών και οι ενδεχόμενες πιθανές ερμηνείες του. Αυτό που θα έπρεπε, όμως, κατά τη γνώμη μου, να κάτσουμε και να συζητήσουμε με ειλικρίνεια είναι το πώς και γιατί επέτρεψε η δημοκρατία μας να φτάσουμε σε αυτό εδώ το σημείο που έχουμε φτάσει σήμερα, το πώς, το πού και το πότε απέτυχαν οι θεσμικές δικλίδες ασφαλείας, όπου αυτές υπήρχαν, αν υπήρχαν. Ο σημερινός νόμος, ο νόμος που συζητάμε σήμερα στην ελληνική Βουλή, θα ήταν πολύ καλύτερος αν οι συντάκτες του είχαν στα χέρια τους ένα σοβαρό πόρισμα, που να εξηγεί με κάθε λεπτομέρεια το τι λάθη έχουμε ήδη κάνει στο παρελθόν στον σχεδιασμό της κοινωνικής ασφάλισης και στη διαμόρφωση των πολιτικών και το τι μάθαμε σαν πολιτικό σύστημα από αυτά τα λάθη. Ίσως τότε να μην είχαμε φτάσει σε αυτό το σημείο, να θεωρούμε μια τροπολογία τόσο σημαντική, την οποία, μάλιστα, εμείς σαν Ένωση Κεντρώων θα την υπερψηφίσουμε, την τροπολογία με γενικό αριθμό 1478 και ειδικό 104, με την οποία διορθώνουμε μια μικρή αβλεψία, καθώς θα αμείβονται από εδώ και πέρα κανονικά και οι γιατροί που συμμετέχουν στις υγειονομικές επιτροπές και ο γιατρός που συνεπικουρεί στην υγειονομική επιτροπή των ΚΕΠΑ. Παράλληλα, με την ίδια τροπολογία απαλλάσσονται τα άτομα με αναπηρία από την υποχρέωση καταβολής του σχετικού παραβόλου, ενώ προτείνει η Κυβέρνηση - και πολύ καλά κάνει - το πολύ σημαντικό πρόγραμμα «Στέγαση και επανένταξη». Κυρίες και κύριοι συνάδελφοι, το υπό συζήτηση νομοσχέδιο είναι σε έναν βαθμό παράγωγο των μνημονίων, θα έλεγα, και υποπροϊόν των δεσμεύσεων που έχουμε εμείς ως κράτος. Όμως, ταυτόχρονα ικανοποιεί και μια πολύ σημαντική κοινωνική ανάγκη, αυτή της διαχείρισης της προνοιακής πολιτικής με σκοπό την ενίσχυση του κοινωνικού κράτους. Αυτό ενδιαφέρει κυρίως όσους συνεχίζουν να προσπαθούν για τη διατήρηση της κοινωνικής συνοχής και την αποφυγή επιβολής ανούσιων διαχωριστικών γραμμών ανάμεσα στις κοινωνικές ομάδες. Αυτό φαίνεται ξεκάθαρα και στις θετικές διατάξεις των άρθρων του αλλά και σε ορισμένα σημεία της αιτιολογικής έκθεσής του. Φυσικά, δεν λείπουν τα μελανά σημεία και οι προβληματικές διατυπώσεις. Αναρωτιέμαι, όμως, πραγματικά πόσα από αυτά θα υπήρχαν σήμερα εδώ στην Ολομέλεια, σε αυτό το νομοσχέδιο, αν δεν είχε έλθει με τη διαδικασία του επείγοντος. Πρόκειται για ένα πάρα πολύ σημαντικό νομοσχέδιο, που θα έπρεπε να παρουσιαστεί λεπτομερώς και με επιμέλεια στους συμπολίτες μας, καθώς φιλοδοξεί να αποτελέσει ένα από τα ισχυρότερα θεμέλια στην εκ νέου οικοδόμηση του κοινωνικού κράτους στη βάση της αλληλεγγύης. Επί τη ευκαιρία θα ήθελα να παρατηρήσω, πως μάλλον σήμερα είναι η πρώτη φορά, που η συζήτηση ενός νομοσχεδίου σε αυτή την Αίθουσα με τη διαδικασία του επείγοντος δεν ξεκίνησε με τις ενστάσεις της Αξιωματικής Αντιπολίτευσης για τη διαδικασία. Αυτό είναι άλλη μία απόδειξη, πως η επικαιρότητα έχει επιβληθεί και στον κοινοβουλευτικό βίο και αυτό δεν μπορεί παρά να έχει άσχημα αποτελέσματα. Κυρίες και κύριοι συνάδελφοι, συζητάμε σήμερα, ουσιαστικά, για το νέο ασφαλιστικό σύστημα της χώρας και το τι ακριβώς μπορεί να σημαίνει κοινωνικό κράτος και για το πώς θα δώσουμε νόημα, αξία και περιεχόμενο στις λέξεις αλληλεγγύη, πρόνοια, κοινωνική συνοχή. Το νομοσχέδιο δίνει βάρος σε αυτά που πρέπει, όπως είναι η ψηφιοποίηση, η λειτουργία των κέντρων πληροφόρησης, η πολύ σημαντική προσπάθεια για την ένταξη των Ρομά. Όλοι γνωρίζουμε πως αυτά είναι πολύ σημαντικά, καθώς επηρεάζουν την καθημερινότητα των πολιτών, την ποιότητα, θα έλεγα, της δημοκρατίας μας. Όμως, δυστυχώς, η προσοχή των πολιτών σήμερα που μιλάμε, είναι στραμμένη κάπου αλλού. Κοιτάνε προς τα ανατολικά μας σύνορα, κάνοντας κάποιες πολύ ανησυχητικές σκέψεις και εκφράζουν εύλογες απορίες. Αγαπητοί συνάδελφοι, τι είδους υπερασπιστική γραμμή αποτελεί άραγε η επιλογή τού να αμφισβητηθεί από εκπροσώπους του πολιτικού συστήματος η ύπαρξη και η λειτουργία του κράτους δικαίου στην Ελλάδα; Ποια είναι αυτή τη στιγμή η μόνιμη και ξεκάθαρη απάντησή μας στον Ερντογάν, κάθε φορά που αυτός μας απειλεί και προκαλεί ατυχήματα με αυτόν τον τρόπο, ζητώντας την έκδοση των οκτώ Τούρκων που βρίσκονται στο έδαφός μας; Τι είναι αυτό που προσπαθούμε να κάνουμε; Δίνουμε το δικαίωμα σε κάποιους, να αμφισβητούν πως η Ελλάδα είναι κράτος δικαίου; Είναι σοβαρή επιχειρηματολογία αυτή; Είναι σοβαρή αντιπολίτευση; Στο κάτω - κάτω, από την Τουρκία ξέρουμε τι να περιμένουμε. Δεν προκαλεί σε κανέναν έκπληξη ούτε και στα στελέχη των Ενόπλων Δυνάμεων η τουρκική επιθετικότητα, την οποία για ακόμα μία φορά καταδικάζω από αυτό το Βήμα. Όμως τα πραγματικά ερωτήματα έχουν να κάνουν με εμάς τους ίδιους, με το τι θα κάνουμε εμείς, με το εάν θα επιτρέψουμε αυτόν τον διχασμό. Κυρίες και κύριοι συνάδελφοι, βρισκόμαστε μπροστά σε ραγδαίες γεωπολιτικές εξελίξεις είτε μας αρέσει είτε δεν μας αρέσει. Το πολιτικό μήνυμα της Ένωσης Κεντρώων, αυτό που έμεινε να περιγράφεται ως επιμονή για σχηματισμό συνεργατικής κυβέρνησης, αποδεικνύεται από τις εξελίξεις πως ήταν τεκμηριωμένο, ειλικρινές και εύλογο. Η χώρα έχει ανάγκη από τη συνεργασία των πολιτικών δυνάμεων τώρα περισσότερο από ποτέ. Δυστυχώς, όμως, οι απειλές που εκτοξεύονται τις τελευταίες ημέρες αριστερά και δεξιά από τα τηλεπαράθυρα και τις ιστοσελίδες από τους προβεβλημένους εκπροσώπους των κομμάτων, καθώς και οι επιθετικές συμπεριφορές οδηγούν με μαθηματική ακρίβεια στην απαξίωση του δημοσίου διαλόγου και έτσι κάθε απόπειρα συνεννόησης, κάθε συναινετική πρωτοβουλία καθίσταται ανεδαφική και άρα καταδικασμένη σε αποτυχία. Κυρίες και κύριοι συνάδελφοι, οι καιροί απαιτούν να συνεργαστούμε. Εάν κάνουμε το λάθος και δεν συνεννοηθούμε, τότε φοβάμαι πως αυτό θα είναι το μεγαλύτερο από τα λάθη που έχει κάνει το εγχώριο πολιτικό σύστημα και ίσως να είναι και ένα λάθος που θα αποβεί μοιραίο. Ευχαριστώ πολύ.
Τον λόγο έχει η κ. Σταματάκη από τον ΣΥΡΙΖΑ.
Κύριε Πρόεδρε, κυρία Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα με τη διαδικασία του επείγοντος, είναι κάτι το οποίο προετοιμαζόταν αρκετό καιρό όχι μόνο από το Υπουργείο αλλά και μέσα από επιμέρους ρυθμίσεις που έχουμε κατά καιρούς ψηφίσει. Ήδη μέρος του ΟΓΑ με το ασφαλιστικό κομμάτι του νομοσχεδίου που ψηφίσαμε πριν από λίγο καιρό, μεταφέρθηκε στον ΕΦΚΑ. Η ίδρυση του ΟΠΕΚΑ αποτελεί την αναδιοργάνωση και την αναβάθμιση εκείνου του μέρους των επιδομάτων που απέμεινε στον παλαιό ΟΓΑ. Είναι ένα ακόμα εκσυγχρονιστικό βήμα για το κοινωνικό κράτος, ώστε να εντατικοποιηθεί η κοινωνική πολιτική, να συστηματοποιηθεί, να γίνει διαφανέστερη και δικαιότερη. Αποτελεί τον δεύτερο βασικό πυλώνα του νέου ψηφιακού κοινωνικού κράτους. Ο πρώτος είναι ο Εθνικός Μηχανισμός Συντονισμού, Παρακολούθησης, Αξιολόγησης των Πολιτικών Κοινωνικής Ένταξης και Κοινωνικής Συνοχής, με διακόσια σαράντα κέντρα κοινότητας στους δήμους, που πληροφορεί τους πολίτες για τα δικαιώματά τους σε παροχές ή υπηρεσίες σε όλη την Ελλάδα. Κυρίες και κύριοι συνάδελφοι, από το 2015 η Κυβέρνηση του ΣΥΡΙΖΑ έθεσε ως πρώτο στόχο την αντιμετώπιση των συνεπειών της ανθρωπιστικής κρίσης, μία κρίση που ήρθε σαν αποτέλεσμα της έντασης των κοινωνικών ανισοτήτων εξαιτίας της οικονομικής κρίσης αλλά παράλληλα και ενός διαλυμένου κοινωνικού κράτους, που άφηνε τους ανήμπορους πολίτες ανυπεράσπιστους. Τα προηγούμενα χρόνια η πολιτική που ακολουθήθηκε ήταν προβληματική από πολλές απόψεις και αποσπασματική, καθώς δεν αντιμετώπιζε ολόπλευρα τα προβλήματα των ευπαθών ομάδων. Υπήρχε πολυνομία. Πολλές φορές οι πολίτες δεν μπορούσαν να ενημερωθούν ή να κάνουν χρήση των δικαιωμάτων τους λόγω της τεράστιας γραφειοκρατίας. Γινόταν κακός καταμερισμός και αυτό το προβληματικό σύστημα καλούταν να διανέμει τους λιγοστούς πόρους, αφού ο τελευταίος προϋπολογισμός των προηγούμενων κυβερνήσεων έδινε 2,2% για την κοινωνική πολιτική σχεδόν το μισό από τον μέσο όρο της Ευρώπης. Στο πλαίσιο του εκσυγχρονισμού και της υλοποίησης ενός πλαισίου διαφάνειας και παροχής κοινωνικής φροντίδας με ενιαίους κανόνες και ισότιμη πρόσβαση, ο νέος οργανισμός είναι μια ενιαία αρχή απόδοσης επιδομάτων και αναλαμβάνει δέσμη παροχών για τη στήριξη της οικογένειας και των ευπαθών ομάδων. Περιλαμβάνει το επίδομα παιδιού, το κοινωνικό επίδομα αλληλεγγύης, το επίδομα κοινωνικής αλληλεγγύης σε ανασφάλιστους υπερήλικες, τη χορήγηση ασφαλιστικής ικανότητας, ακόμη και τα έξοδα κηδείας σε περιπτώσεις θανάτου, τις παροχές και υπηρεσίες του λογισμικού της Αγροτικής Εστίας, επιδόματα σε άτομα με αναπηρία και είναι χαρακτηριστικές οι θετικές αναφορές που γίνονται στο συγκεκριμένο νομοσχέδιο από την Ομοσπονδία Ατόμων με Ειδικές Ανάγκες. Περιλαμβάνει, επίσης, προνομιακές παροχές, οικονομικές και εισοδηματικές ενισχύσεις και κοινωνικές υπηρεσίες για την οικονομική στήριξη ειδικών ευπαθών ομάδων σε άνεργους, σε μακροχρόνια άνεργους, ιδιαίτερα σε άνεργους μακροχρόνιους που βρίσκονται κοντά στα όρια συνταξιοδότησης. Μια σειρά από παρεμβάσεις εκσυγχρονίζουν την άσκηση κοινωνικής πολιτικής όπως η ηλεκτρονική πλατφόρμα ΗΔΙΚΑ, μια σειρά ψηφιακών εργαλείων που διευκολύνουν τον πολίτη, τον βοηθούν να μάθει τι δικαιούται και βοηθούν και την πολιτεία, να καταγράφει πού υπάρχουν ανάγκες και τι δεν λειτουργεί καλά. Η κυρία Υπουργός ήδη αναφέρθηκε διεξοδικά σε όλα αυτά τα προβλήματα και ήδη πριν από λίγο κατέθεσε και βελτιωτικές τροπολογίες, που θα διευκολύνουν τα άτομα που δικαιούνται αυτές τις παροχές. Για πρώτη φορά παρά τις επιβαλλόμενες δεσμεύσεις, ψηφίσαμε σημαντική αύξηση των δαπανών και το Υπουργείο μας έκανε πολύ μεγάλες προσπάθειες για την προστασία της οικογένειας. Συγκεκριμένα στα οικογενειακά επιδόματα γίνεται αύξηση της τάξης του 40%, που αντιστοιχεί σε 260 εκατομμύρια ευρώ στον συνολικό προϋπολογισμό. Η διανομή των επιδομάτων εκλογικεύεται με άξονα ένα ενιαίο επίδομα για το παιδί, που θα στοχεύει στη στήριξη των οικογενειών με χαμηλά εισοδήματα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα ήθελα δύο λεπτά ακόμα, κύριε Πρόεδρε. Έτσι αποκαθιστά μια πολύ μεγάλη αδικία έναντι των οικογενειών με δύο παιδιά, που είναι η συντριπτική πλειοψηφία των οικογενειών στη χώρα μας. Επίσης μια σειρά από διατάξεις ρυθμίζουν τις διαδικασίες και περιορίζουν την τεράστια ταλαιπωρία και τη μακροχρόνια αναμονή ατόμων με ειδικές ανάγκες για τα επιδόματα τα οποία δικαιούνταν. Είναι, λοιπόν, επείγον να στήσουμε και αυτόν τον μηχανισμό, που θα μας δώσει τη δυνατότητα να υλοποιήσουμε όσα μέχρι τώρα καλώς έχουμε νομοθετήσει και που θα παρέχει διευκολύνσεις, καλύτερη ποιότητα ζωής και αίσθημα ασφάλειας στους πολίτες. Για μια ακόμα φορά η Αξιωματική Αντιπολίτευση, η Αντιπολίτευση γενικότερα που κυβέρνησε τη χώρα τα πενήντα τελευταία χρόνια, με κροκοδείλια δάκρυα προσπαθεί να αποπροσανατολίσει τη συζήτηση, για να καλύψει τις τεράστιες ανομίες και ευθύνες της. Δεν μας συγκινούν αυτά τα δάκρυα, γιατί ξέρουμε τι προσπαθούν να καλύψουν και να αποκρύψουν. Εμείς προχωράμε με γνώμονα το κοινωνικό συμφέρον.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς.
Κυρίες και κύριοι Βουλευτές, όταν πριν από δύο περίπου χρόνια σε μια συζήτηση με την Υπουργό μοιραζόταν μαζί μου το όραμά της για το Εθνικό Σύστημα Κοινωνικής Αλληλεγγύης σε πολύ δύσκολες εποχές, πραγματικά δεν πίστευα ότι θα μπορούσαμε να είμαστε σήμερα σε αυτή τη θέση. Με το σημερινό νομοσχέδιο νομίζω ότι γίνεται ένα πολύ σοβαρό βήμα, σε αυτό που ακόμα δεν έχουμε ίσως συνειδητοποιήσει, σε αυτή τη μεταρρύθμιση της οποίας την ιδιοκτησία όχι μόνο δεν έχουμε κανένα πρόβλημα να την έχουμε, σε αντίθεση με πολλά άλλα πράγματα που έχουμε δηλώσει ότι δεν είναι ιδιοκτησία μας, δεν είναι στο πρόγραμμά μας. Νομίζω ότι είναι μια στιγμή δικαίωσης, θα έλεγα, για τη δουλειά πάρα πολλών ανθρώπων όχι μόνο από την πολιτική ηγεσία του Υπουργείου αλλά και πολλών ανθρώπων και μέσα στο ίδιο το σύστημα - άλλωστε και η Υπουργός αναφέρθηκε και τους ευχαρίστησε - το ότι φτάνουμε επιτέλους σε ένα νέο τοπίο για το Εθνικό Σύστημα Κοινωνικής Αλληλεγγύης. Επιτρέψτε μου να το λέω έτσι, γιατί πρέπει να θυμόμαστε ότι, όπως στον τομέα της Υγείας υπήρξαν θεμελιακές μεταβολές σε ένα συγκεκριμένο ιστορικό χρονικό διάστημα που όλοι τις αποτιμούμε με αυτό που τους αξίζει, έτσι πρέπει να θυμόμαστε και αυτή τη μέρα. Νομίζω ότι η σφραγίδα που μπαίνει, το αποτύπωμα που θα υπάρχει με αυτό το νομοσχέδιο, θα είναι εξαιρετικά σημαντικό για τα επόμενα πολλά χρόνια, για να μην πω τις επόμενες δεκαετίες. Το λέω αυτό χωρίς να υπερβάλλω, γιατί γνωρίζω από κοντά και τη δουλειά που έχει γίνει αλλά και την επιμονή αυτού του συγκεκριμένου Υπουργείου και της συγκεκριμένης Υπουργού στους στόχους που βάζει και υλοποιεί. Γι' αυτό και δεν έχω καμμία αμφιβολία ότι, παρά τις δυσκολίες που έχει αυτή η μετάβαση - και έχει, πράγματι, δυσκολίες - , θα είμαστε την επόμενη ημέρα σε ένα διαφανές, ψηφιοποιημένο δημόσιο Εθνικό Σύστημα Κοινωνικής Αλληλεγγύης. Συνεπώς η αίσθησή μου είναι ότι ακούγονται πολύ μίζερες όποιες φωνές και ιδιαίτερα από την Αξιωματική Αντιπολίτευση που κλαίει και οδύρεται, γιατί χάνει ίσως κάποια «προνόμια», θα έλεγε κανείς, παρέμβασης σε έναν πολύ ευαίσθητο τομέα. Περί αυτού πρόκειται. Στην ουσία με αυτό το νομοσχέδιο κόβεται ο ομφάλιος λώρος των σχέσεων του πολιτικού συστήματος με αυτό που ανδρώθηκε, αναπτύχθηκε, εκτοξεύθηκε ως πελατειακό κράτος τις προηγούμενες πολλές δεκαετίες. Έχουμε όλοι εμπειρία σε αυτό και δεν νομίζω ότι χρειάζεται να κρυβόμαστε, γιατί ήταν κάτι το οποίο ταλαιπώρησε και συνεχίζει να ταλαιπωρεί την ελληνική κοινωνία και το ελληνικό δημόσιο. Νομίζω ότι όλοι οι άνθρωποι που βλέπουν με έναν ουσιαστικό τρόπο τις επόμενες ημέρες που πρέπει να έχει η διοίκηση, το κράτος μας - και ειδικά το κοινωνικό κράτος - θα έπρεπε λογικά να το υποστηρίξουν. Αυτή νομίζω ότι είναι η ουσία του νομοσχεδίου. Ξαναλέω ότι το αποτύπωμα θα είναι πολύ θετικό, θα είναι πολύ σημαντικό για το επόμενο μεγάλο χρονικό διάστημα. Είμαι σίγουρος ότι αυτό θα αρχίσουν να το βιώνουν όλοι οι άνθρωποι που έχουν ανάγκη - όλοι μας δηλαδή, όλος ο πληθυσμός της χώρας μας - από αυτές τις υπηρεσίες, ιδιαίτερα σε καταστάσεις που είναι δύσκολες, που είναι ευαίσθητες σε καταστάσεις ανάγκης. Αυτά είχα να πω για το νομοσχέδιο. Επιτρέψτε μου να πω δυο, τρία άλλα πράγματα, σε σχέση με ζητήματα που ακούστηκαν στη συζήτηση αυτή που διεξάγεται σήμερα και νομίζω ότι περιέχουν πολλές ανακρίβειες, λίγη αλήθεια και στο τέλος κάνουν ένα μείγμα μεγάλων ψεμάτων και διαστρεβλώσεων. Πάμε ένα - ένα. Υπήρξε μια τοποθέτηση, που λέει ότι μειώθηκαν οι κοινωνικές δαπάνες στον προϋπολογισμό. Δεν ξέρω, κύριε εισηγητά της Νέας Δημοκρατίας, από πού ακριβώς πήρατε τα στοιχεία, αλλά…
Από τον προϋπολογισμό του Υπουργείου Οικονομικών.
Περιμένετε, θα σας πω, θα σας εξηγήσω. Πρώτον, μόνο το ΚΕΑ και τα οικογενειακά επιδόματα βγάζουν έναν προϋπολογισμό πάνω από 1 δισεκατομμύριο. Το δεύτερο είναι, μήπως υπολογίζατε σε αυτό τις εισφορές περίπου 650 εκατομμύρια των δημοσίων υπαλλήλων που άλλαξε το 2017 και πήγε στη στήλη του ΕΦΚΑ. Διότι προσπαθώ να βρω, με ποιον τρόπο υπολογίζετε ακριβώς τις κοινωνικές δαπάνες. Αυτό ήταν κάτι που ίσχυε το 2017 στη συγκεκριμένη στήλη μεταφέρθηκε και αυτό είναι μια λογιστική μεταφορά, αλλά δεν νομίζω ότι υπάρχει οποιαδήποτε σοβαρή προσέγγιση, που να ισχυρίζεται ότι αυτή η Κυβέρνηση μείωσε τις κοινωνικές δαπάνες. Αν θέλετε να μιλήσουμε ξεχωριστά για το ασφαλιστικό σύστημα, που εκεί είναι μια άλλη ιστορία. Πάμε λίγο παρακάτω. Ειπώθηκαν πολλά. Ήδη έχουν απαντηθεί κάποια από αυτά. Θα πω και ορισμένα πράγματα επιπλέον και σε σχέση με τις ευέλικτες μορφές απασχόλησης και με τους μισθούς και με την ανεργία και με το brain drain. Επιτρέψτε μου να ξεκινήσω από το brain drain. Eμείς κάναμε και κάνουμε μια πολύ συστηματική προσπάθεια σε σχέση με αυτό το πρόβλημα. Τα στοιχεία που αναφέρθηκαν εδώ ότι τριπλασιάστηκε το brain drain, είναι μια έρευνα της εταιρείας «ADECCO», αν δεν κάνω λάθος, που δείχνει κάποια ποσοστά και λέει ότι από το 11% το 2014, το ποσοστό έχει αυξηθεί στο 33%. Αυτό είπε ο κ. Βρούτσης ως τριπλασιασμό του brain drain επί ημερών του ΣΥΡΙΖΑ. Δεν ισχύει αυτό το πράγμα. Αυτό είναι μια έρευνα. Εγώ σας καλώ με την επιστημονική σας επάρκεια να τη δείτε, να δείτε πώς ρωτάει, τι ακριβώς ρωτάει και τι αποτελέσματα βγάζει. Εγώ αυτό που ξέρω και το καταθέτω στην Εθνική Αντιπροσωπεία, είναι ότι εμείς κάναμε μια σειρά παρεμβάσεων και κυρίως αυξήσαμε στο 1% το ποσοστό επί του ΑΕΠ για την έρευνα και εκεί μέσα κάναμε και το RDEC, που δώσαμε και δίνουμε δυνατότητες σε νέους επιστήμονες, πρώτον, να μη φεύγουν και δεύτερον, να επιστρέφουν. Αυτό ήδη το βλέπουμε πρακτικά. Θα σας πω για έναν τομέα, όπου έχω πολύ μεγάλη εμπειρία, στις προκηρύξεις για νέες μόνιμες θέσεις γιατρών στο Εθνικό Σύστημα Υγείας. Εκεί βλέπουμε δεκάδες, εκατοντάδες βιογραφικά από συναδέλφους μας, που κάτω από ορισμένες συνθήκες βρέθηκαν στο εξωτερικό και θέλουν τώρα να επιστρέψουν. Αν θέλετε, να κάνουμε στο πλαίσιο και της Επιτροπής Κοινωνικών Υποθέσεων ή οποιασδήποτε άλλης επιτροπής μια συστηματική συζήτηση πάνω σε αυτό το κρίσιμο πρόβλημα, όπου πρέπει να ενώσουμε δυνάμεις. Δεν είναι πεδίο αντιπαράθεσης και μάλιστα τόσο φθηνής αντιπαράθεσης αυτό το θέμα. Είναι πολύ σοβαρό πρόβλημα και ξαναλέω εγώ ότι πρέπει να ενώσουμε δυνάμεις εκεί, για να μπορέσουμε, πράγματι, αυτό το πολύ αξιόλογο δυναμικό της χώρας που έφυγε μέσα στα χρόνια της κρίσης, να επιστρέψει. Δεύτερον, ως προς την ανεργία, για να το ξεκαθαρίσουμε, ποια είναι τα πραγματικά νούμερα εδώ πέρα; Σύμφωνα με την ΕΛΣΤΑΤ η ανεργία τον Σεπτέμβριο, Οκτώβριο και Νοέμβριο παρέμεινε σταθερή στο 20,9%. Δεν αυξήθηκε. Αυτό που δεν λέει ο κ. Βρούτσης και η Νέα Δημοκρατία, είναι ότι παρέδωσε την ανεργία στο 25,8%. Δηλαδή στα χρόνια της διακυβέρνησης του ΣΥΡΙΖΑ μειώθηκε είτε το θέλετε είτε δεν το θέλετε, κατά πέντε ποσοστιαίες μονάδες. Μου φαίνεται λίγο παράδοξο, να ασκεί ο κ. Βρούτσης κριτική σε αυτό το επίπεδο ή η Αξιωματική Αντιπολίτευση ή άλλες πλευρές. Θα έλεγα ότι θα ήταν ο τελευταίος που θα έπρεπε να το κάνει αυτό. Επί των ημερών του - εγώ δεν παίρνω όλα τα peak που είχε φθάσει αλλά το συνολικό επίπεδο - , από το 25,3% το 2012 παρέδωσε τον Ιανουάριο του 2015 στο 25,8%. Όσο για τις ευέλικτες μορφές απασχόλησης - τα είπε και ο συνάδελφος κ. Στογιαννίδης, τον οποίο βλέπω εκεί στο βάθος - πρώτον, πρέπει να συνεννοηθούμε για τι μέγεθος μιλάμε. Στο σύνολο της απασχόλησης με βάση τα στοιχεία του «ΕΡΓΑΝΗ», αυτή τη στιγμή η αναλογία πλήρους απασχόλησης με ευέλικτες μορφές απασχόλησης - στο σύνολο, ξαναλέω - είναι 70: 30. Στις νέες προσλήψεις, πράγματι, είναι 40% η πλήρης και 60% η μερική. Αλλά ξαναλέω ότι σε ένα τόσο τεράστιο πρόβλημα που έχουμε ως χώρα σε αυτά τα ζητήματα, πρέπει να μιλάμε με ολόκληρη την αλήθεια. Εμείς δεν πανηγυρίζουμε. Γνωρίζουμε το πρόβλημα. Κάνουμε πολύ σοβαρή και πολύ συστηματική προσπάθεια και σε πολλούς άλλους τομείς. Όταν, όμως, κάνουμε συζητήσεις σε αυτά τα θέματα, νομίζω ότι πρέπει να λέμε ολόκληρη την εικόνα. Εγώ προσπαθώ να πω ολόκληρη την εικόνα και ο καθένας κρίνεται από αυτό. Να αναφερθώ στις ασφαλιστικές εισφορές των αγροτών, επειδή ακούστηκε κι αυτό το ζήτημα. Η βάση υπολογισμού το 2018 είναι, πράγματι, μια βάση στην οποία δεν αφαιρούνται οι ασφαλιστικές εισφορές κοινωνικής ασφάλισης του προηγούμενου έτους. Παράλληλα, όμως, στην παραπάνω βάση υπολογισμού των ασφαλιστικών εισφορών, που όπως σημειώνεται, εμπεριέχει τις ασφαλιστικές εισφορές κοινωνικής ασφάλισης του προηγούμενου έτους, εφαρμόζεται για το 2018 ουσιαστική έκπτωση 15%. Ταυτόχρονα για το 2018 υπάρχει αύξηση του ποσοστού εισφοράς κατά 2% για την κύρια σύνταξη. Δηλαδή η μηνιαία αυξάνεται κατά 8 ευρώ από 87 ευρώ σε 95 ευρώ. Αυτή η αύξηση της εισφοράς, που ,πράγματι, υπάρχει σε αυτό το ποσό μηνιαίως, αφορά την συντριπτική πλειοψηφία των αγροτών, κατά 83% περίπου ως ποσοστό, που θα πληρώσει φέτος την κατώτατη εισφορά. Όμως αυτό πρέπει να το συγκρίνεις με κάτι άλλο, για να μπορέσεις να δεις αποτέλεσμα. Πρέπει να πούμε, λοιπόν, εδώ ότι σε σχέση με το προηγούμενο σύστημα οι υπολογισμοί των ασφαλιστικών εισφορών και την αυτόματη μετάβαση από την τρίτη κλάση στην οποία ανήκει πάνω από το 60% των αγροτών, στην τέταρτη κλάση που θα ανήκαν το 2018, η πλειοψηφία των αγροτών αυτών με το νέο σύστημα θα πληρώσει ουσιαστικά λιγότερα κατά 26,9% για το 2018, σε σχέση με αυτά που θα όφειλε να πληρώσει εάν εξακολουθούσε να ισχύει το προϊσχύον καθεστώς. Πέραν του ότι δεν θα υπήρχε σύνταξη αγροτική σε βάθος κάποιων λίγων χρόνων. Ουσιαστικά δεν θα υπήρχε. Τελειώνω, κύριε Πρόεδρε. Θα ήθελα μόνο ένα λεπτό, σε σχέση με τα ζητήματα που έχουν προκύψει στον τομέα της εξωτερικής πολιτικής γενικότερα και ιδιαίτερα σε σχέση με την τουρκική προκλητικότητα. Θέλω να πω και από το Βήμα της Βουλής - νομίζω ότι εδώ είναι σύμφωνο το σύνολο των πολιτικών δυνάμεων - ότι δεν υπάρχει καμμία περίπτωση, να διαπραγματευθούμε ή να συζητήσουμε οποιαδήποτε ζητήματα αφορούν την εδαφική ακεραιότητα της χώρας. Είμαστε σε αυτό κάθετοι, όπως ταυτόχρονα είμαστε και ενεργητικοί στο να κρατάμε τους διαύλους ανοιχτούς - αυτόν το ρόλο είχε και η επίσκεψη του Ερντογάν - για να μπορούμε να παίζουμε τον ρόλο μας ως μια δύναμη ειρηνικής συνύπαρξης, φιλίας και συνανάπτυξης με όλες τις χώρες της περιοχής. Γι' αυτό έχουν πολύ σημαντικό νόημα οι πρωτοβουλίες της ελληνικής Κυβέρνησης και στο άλλο μέτωπο των σχέσεων με την Πρώην Γιουγκοσλαβική Δημοκρατία της Μακεδονίας. Εκεί προσπαθούμε - κι αυτή είναι η ουσιαστική εθνική γραμμή - να κλείσουμε αυτή την εκκρεμότητα με μια σύνθετη ονομασία, χρονικά ή γεωγραφικά προσδιορισμένη έναντι όλων και για όποιον καταλαβαίνει τι ακριβώς συμβαίνει επί της ουσίας σε μια περιοχή αστάθειας, αυτή είναι μια ηγεμονική προσπάθεια που μπορεί και πρέπει να κάνει η χώρα μας, κλείνοντας τα μέτωπα από τον βορρά, προωθώντας μια πολιτική συνανάπτυξης και συνεργασίας, για να μπορέσει, πράγματι, να παίξει τον ρόλο της στην περιοχή. Όλα τα άλλα, τουλάχιστον αυτές τις στιγμές, είναι περιττά. Πρέπει να καταλαβαίνουμε, πόσο κρίσιμος είναι ο ρόλος της χώρας μας σε ένα πολύ ασταθές τοπίο. Φαντάζομαι ότι είμαστε όλοι με κοινό μέτωπο απέναντι στην προκλητικότητα της τουρκικής πλευράς. Ξέρουμε για ποιους λόγους εκδηλώνεται. Για εσωτερικούς της γείτονος χώρας και για άλλους λόγους. Δεν είναι αυτό το θέμα σήμερα για να το αναλύσουμε, αλλά έχει ένα νόημα να επαναλάβουμε αυτή τη σταθερή μας θέση. Σας ευχαριστώ πολύ.
Επόμενη ομιλήτρια είναι η κ. Κατσαβριά από τον ΣΥΡΙΖΑ. Ώσπου να ανέλθει στο Βήμα η κ. Κατσαβριά, να ενημερώσω το Σώμα ότι μετά από τρεις ομιλητές - μαζί με την κ. Κατσαβριά τέσσερις - ολοκληρώνεται ο κατάλογος των ομιλητών. Θα ακολουθήσει η παρέμβαση του Κοινοβουλευτικού Εκπροσώπου της Χρυσής Αυγής και μετά θα ξεκινήσουμε τις δευτερολογίες. Βεβαίως από την πλευρά του Υπουργείου, αν επιθυμεί, η κυρία Υπουργός θα κλείσει τη συζήτηση. Έτσι θα είναι η σειρά. Αυτά είναι τα δεδομένα. Κυρία Κατσαβριά, έχετε τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, η μετατροπή του ΟΓΑ στον δεύτερο βασικό πυλώνα της κοινωνικής πολιτικής στον Οργανισμό Προνοιακών Επιδομάτων και Κοινωνικής Αλληλεγγύης πέρα από τα συγκεκριμένα οργανωτικά χαρακτηριστικά που ήδη έχουν αναλυθεί επαρκώς από τους συναδέλφους της Πλειοψηφίας, αναδεικνύει τη σύγκρουση ανάμεσα σε τρεις κυρίαρχες αντιλήψεις. Σύμφωνα με την πρώτη αντίληψη αυτή που διακινείται από τους εκπροσώπους του νεοφιλελευθερισμού και τους μεταλλαγμένους σοσιαλδημοκράτες, το άτομο ως ελεύθερο οικονομικό υποκείμενο δικαιούται να επιχειρεί χωρίς κοινωνικούς, φορολογικούς, περιβαλλοντικούς και άλλους περιορισμούς. Το δε κράτος οφείλει να εξασφαλίζει τη λειτουργία της αγοράς στο πλαίσιο της μόνης αποτελεσματικής οικονομικής δραστηριότητας της ιδιωτικής. Ως προς τις παρενέργειες από αυτή τη λειτουργία είναι οι εικασίες του Χάγιεκ και του Μίλτον Φρίντμαν μαζί με το αόρατο χέρι του Άνταμ Σμίθ, που θα επαναφέρουν την ισορροπία στην οικονομία. Τι σημαίνει αυτό πρακτικά; Σημαίνει πως ό,τι είναι κοινωνικό, αποκηρύσσεται. Αποκηρύσσεται γιατί κοστίζει. Όλα είναι εμπόρευμα. Θέλει το παιδί εκπαίδευση; Να πληρώσουν οι γονείς του. Θέλει ο ασθενής γιατρό ή νοσοκομείο; Να πληρώσει. Έχει ανάγκη ο απόμαχος της εργασίας να ζήσει αξιοπρεπώς; Ας αποταμίευε όσο δούλευε. Είχε κανείς την ατυχία να γεννηθεί με κάποια ατέλεια ή αναπηρία; Υπάρχει και ο Καιάδας. Βρέθηκε κάποιος χωρίς δουλειά; Εάν δεν είναι τεμπέλης, ας πρόσεχε όταν διάλεγε τον εργοδότη του. Αυτή είναι η λογική της ελεύθερης οικονομίας, η οποία, βεβαίως, ελέγχεται για τη θεωρητική ανεπάρκειά της, κυρίως τώρα πια, γιατί η πλήρης απασχόληση δεν είναι ο βασικός τους στόχος. Για την ακρίβεια ο σκοπός είναι το αντίθετο, δηλαδή ανεργία σε εκείνο το επίπεδο που θα λειτουργεί ως τροχοπέδη στις δίκαιες διεκδικήσεις και στα δικαιώματα των εργαζομένων. Όμως επειδή είναι λίγο δύσκολο να επιβληθεί ακόμα και μέσα στο περιβάλλον της κοινοβουλευτικής δημοκρατίας, οι εκπρόσωποί της πότε με τον μανδύα της λαϊκής δεξιάς, πότε με το περιτύλιγμα του μεσαίου χώρου και πότε με τη μάσκα του σοσιαλδημοκράτη, επινόησαν το λεγόμενο «δίχτυ ασφαλείας», για εκείνους που το έχουν πραγματικά ανάγκη. Αλλά και η χρηματοδότηση για ένα τέτοιο δίχτυ ασφαλείας θα γίνεται μόνο εάν ο κρατικός προϋπολογισμός το μπορεί. Εάν, όμως, και αυτός δεν μπορεί; Τότε ίσως μπορεί κάποια ΜΚΟ ή κάποιος φιλάνθρωπος ή κάποιος φιλεύσπλαχνος έμπορος της υγείας, της εκπαίδευσης ή της ασφάλισης. «Όλα και όλοι για το άτομο», αυτό είναι το σύνθημα το νεοφιλελευθερισμού. Όταν, όμως, πρόκειται για τον άπληστο τραπεζίτη που πτωχεύει, τι γίνεται; Τότε επιστρατεύονται οι πόροι της κοινωνίας, για να σώσουν την τράπεζά του, όχι, όμως, και τα θύματά του που όπως το ζήσαμε στη χώρα μας, μπορεί να είναι και κράτη ολόκληρα, γιατί τάχα ο λαός τους ξόδευε περισσότερο από τις δυνάμεις του. Τι και αν ο νεοφιλελευθερισμός κατέρρευσε μαζί με τη Lehman - Brothers; Προφανώς η ιδεολογία του ατομισμού δεν αφορά το φτωχό άτομο αλλά το πλούσιο. Αυτό είναι απλώς μια μικρή λεπτομέρεια. Αυτός είναι, λοιπόν, ο νεοφιλελευθερισμός, ο ορισμός της βάναυσης κοινωνικής ανισότητας, της αδικίας και της εκμετάλλευσης ανθρώπου από άνθρωπο, της συγκέντρωσης του πλούτου από το 1% του παγκόσμιου πληθυσμού. Βεβαίως στην παγκοσμιοποιημένη εκδοχή του ο νεοφιλελευθερισμός αποτελεί την αιτία των πολέμων, της καταστροφής του περιβάλλοντος, της πείνας και της φτώχειας των λαών. Υπάρχει, όμως, ένα επιπλέον θεματάκι με τον νεοφιλελευθερισμό στην Ελλάδα. Πρόκειται για τον γλυκό του εναγκαλισμό με την κρατικοδίαιτη επιχειρηματικότητα, για τη ροπή του στη διαφθορά και στη διαπλοκή, για τον κλεπτοκρατισμό, τον λαϊκισμό και την πατριδοκάπηλη ρητορεία του, για την ασύστολη προπαγάνδα του και τη διαστροφή της πραγματικότητας. Ιδού δύο τελευταία παραδείγματα: «Το κοινωνικό μέρισμα το πήραν μόνον οι Αλβανοί και οι Ρομά», ενώ η αλήθεια είναι ότι οι Έλληνες πολίτες που το πήραν είναι το 92%. «Το ΚΕΑ το παίρνουν οι τεμπέληδες» ή «η Κυβέρνηση κάνει επιδοματική πολιτική με τους φόρους των νοικοκυραίων», ενώ η αλήθεια είναι ότι εξαθλίωσαν την κοινωνία με φτώχεια για τρία εκατομμύρια εννιακόσιες χιλιάδες συμπολίτες μας και ενάμισι εκατομμύριο ανέργους. Η δεύτερη αντίληψη, είναι εκείνη που δεν λέει να ξεκολλήσει από ένα παράδειγμα που βρήκε άδοξο τέλος μέσα από τον οριζόντιο και ισοπεδωτικό του χαρακτήρα, που κατέρρευσε κάτω από το βάρος της δικής του αδυναμίας να ευθυγραμμιστεί με τις πραγματικές ανάγκες και τις δυνατότητες της κοινωνίας, που ακόμη και σήμερα θεωρεί ότι ένας αλάνθαστος κεντρικός νους, μια κεντρική κομματική γραμμή, μπορεί και πρέπει να κατευθύνει την κοινωνία και την οικονομία. Η τρίτη αντίληψη, είναι αυτή που βλέπει κατάματα την πραγματικότητα, που αναγνωρίζει τη δυνατότητα και τα οφέλη από τη συνύπαρξη του ιδιωτικού, του δημόσιου και του κοινωνικού τομέα της οικονομίας, που θέτει την οικονομία στην υπηρεσία του κοινωνικού συνόλου και μέσα από αυτό στην ικανοποίηση του ατόμου, που κατανοεί ότι οι κοινωνικές δαπάνες είναι δαπάνες παραγωγικές και όχι σπατάλη, που προτάσσει την κοινωνική αλληλεγγύη και την ανθρώπινη αξιοπρέπεια ως αξίες υπέρτερες από την εγωιστική και την καταναλωτική απόλαυση των ολίγων. Αυτή η τρίτη αντίληψη είναι η δική μας αντίληψη, του ΣΥΡΙΖΑ και της Κυβέρνησής μας. Τη δικαιώσαμε με την πολιτική μας για την αντιμετώπιση της ανθρωπιστικής κρίσης, που δημιούργησε η χρεωκοπία. Βγαίνουμε από την κρίση, αλλά με την κοινωνία όρθια. Τη δικαιώνουμε με τη συγκρότηση του νέου κοινωνικού κράτους και την αξιοποίηση όλων εκείνων των θεσμικών και τεχνολογικών εργαλείων, με την αποτελεσματική κοινωνική προστασία για όλες τις ευπαθείς ομάδες του πληθυσμού, για τα άτομα με ειδικές δεξιότητες, τους Ρομά, το παιδί με τα σχολικά γεύματα, τους βρεφονηπιακούς σταθμούς, τις κατασκηνώσεις για όλες τις οικογένειες ανεξάρτητα από τον αριθμό των παιδιών, τους άνεργους και τους συμπολίτες μας που βρίσκονται στα όρια της φτώχειας. Τα διακόσια σαράντα κέντρα κοινότητας, ο ενεργός και ξεκάθαρος ρόλος της τοπικής αυτοδιοίκησης, η ψηφιοποίηση όλων των σχετικών βάσεων δεδομένων και η άμεση διασύνδεσή τους καθώς και η ενιαία πλέον διαχείριση των εκατόν πενήντα προνοιακών επιδομάτων είναι ο πρώτος πυλώνας αυτής της πολιτικής. Την κοινωνική μας πολιτική τη συνδέουμε άμεσα με την προοπτική της βέβαιης εξόδου από την κρίση και τη μετάβαση της οικονομίας και της κοινωνίας στη δίκαιη ανάπτυξη στο πλαίσιο της μεταμνημονιακής Ελλάδας. Σήμερα συγκροτούμε τον δεύτερο πυλώνα, τον εκτελεστικό βραχίονα της κοινωνικής πολιτικής, με τη μετατροπή του ΟΓΑ σε ΟΠΕΚΑ. Πρόκειται ακριβώς για το επίμαχο θέμα γύρω από το οποίο εξελίσσεται η σημερινή μας συζήτηση. Εμείς, οι Βουλευτές του ΣΥΡΙΖΑ, είμαστε περήφανοι που υπερψηφίζουμε το παρόν νομοσχέδιο, γιατί αυτό αποτελεί το δικό μας συγκριτικό, πολιτικό και ηθικό πλεονέκτημα στη σχέση μας με την κοινωνία των πολλών. Σας ευχαριστώ πολύ.
Τον λόγο έχει ο κ. Παπαηλιού από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, είναι γνωστό ότι η κρίση και, βέβαια, οι μνημονιακές πολιτικές, οδήγησαν την ελληνική κοινωνία σε βίαιο μετασχηματισμό με τη φτωχοποίηση ευρύτατων στρωμάτων του πληθυσμού. Αυτό υποχρέωσε την Κυβέρνηση ΣΥΡΙΖΑ, την κυβέρνηση της Αριστεράς, που έχει έντονη κοινωνική χροιά, να αναλάβει πρωτοβουλίες και να προωθήσει παρεμβάσεις στον τομέα της κοινωνικής αλληλεγγύης. Ταυτόχρονα η οικονομική κρίση αποκάλυψε το σαθρό, άδικο, μη λειτουργικό αναποτελεσματικό σύστημα κοινωνικής πρόνοιας. Οι δομές πρόνοιας ήταν ανεπαρκείς και αυτό επιτάθηκε με τη δημοσιονομική στενότητα και τις πολιτικές λιτότητας που επιβλήθηκαν με τα μνημόνια. Οι κοινωνικές ανισότητες εντάθηκαν, η φτώχεια και ο κοινωνικός αποκλεισμός ήταν και εξακολουθούν να είναι στην ημερήσια διάταξη. Σε αυτό το πλαίσιο ήταν αναγκαία σε πρώτη φάση, η ενίσχυση της κοινωνικής προστασίας με μεθόδους όπως ο περιορισμός της γραφειοκρατίας, η ενίσχυση της διαφάνειας, η καταπολέμηση των πελατειακών σχέσεων και σε δεύτερη φάση, η δημιουργία ενός συνεκτικού συστήματος πρόνοιας που αποτελεί πυλώνα του κοινωνικού κράτους. Στο προκείμενο νομοσχέδιο ο ΟΓΑ, αυτός ο εμβληματικός οργανισμός για τους Έλληνες αγρότες και την ελληνική ύπαιθρο, μετά την ενσωμάτωση των ασφαλιστικών αρμοδιοτήτων του στον ΕΦΚΑ μετασχηματίζεται σε αποκλειστικά προνοιακό οργανισμό και μετονομάζεται σε Οργανισμό Προνοιακών Επιδομάτων και Αλληλεγγύης. Ο ΟΠΕΚΑ συνίσταται και θα λειτουργήσει ως ένα συνεκτικό οργανωτικό σχήμα, που θα ανιχνεύει και θα αναζητά τις πραγματικές ανάγκες των ανθρώπων τους οποίους αφορά, θα σχεδιάζει, θα εφαρμόζει πολιτικές κοινωνικής αλληλεγγύης στο πλαίσιο του Εθνικού Συστήματος Κοινωνικής Αλληλεγγύης και θα διαχειρίζεται αποτελεσματικά τους πόρους που διατίθενται για την καταπολέμηση της φτώχειας και του κοινωνικού αποκλεισμού. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ο νέος οργανισμός είναι μια ενιαία αρχή απόδοσης επιδομάτων και παροχών όπως το επίδομα παιδιού, το κοινωνικό επίδομα αλληλεγγύης, οι παροχές προς ανασφάλιστους υπερήλικες, οι παροχές και οι υπηρεσίες του λογαριασμού αγροτικής εστίας κοινωνικού, εκπαιδευτικού, πολιτιστικού και ψυχαγωγικού χαρακτήρα, προνοιακές παροχές σε άτομα με αναπηρία, προνοιακές παροχές, οικονομικές και εισοδηματικές ενισχύσεις και κοινωνικές υπηρεσίες για την στήριξη ευπαθών και ευάλωτων ομάδων του πληθυσμού. Επιπλέον ο ΟΠΕΚΑ διασυνδέεται λειτουργικά με τα κέντρα κοινότητας, των δήμων. Συνεπώς αυτό που ελέχθη από συναδέλφους Βουλευτές της Αντιπολίτευσης ότι η τοπική αυτοδιοίκηση παύει να έχει ρόλο στην κοινωνική πολιτική, δεν είναι αληθές. Στα κέντρα κοινότητας θα παρέχεται επικαιροποιημένο πληροφοριακό ενημερωτικό υλικό για τα κριτήρια και τις προϋποθέσεις ένταξης στα προνοιακά προγράμματα, τα δικαιώματα και τις υποχρεώσεις των ενδιαφερομένων και των δικαιούχων και, επίσης, τις σχετικές διαδικασίες υπαγωγής τους σε αυτά. Κυρίες και κύριοι συνάδελφοι, ανάπτυξη χωρίς αλληλεγγύη και προστασία των ευάλωτων ομάδων του πληθυσμού δεν είναι δίκαιη ανάπτυξη και φυσικά δεν μπορεί να γίνει αποδεκτή. Ο νέος οργανισμός εκφράζει την πρόθεση και την προοπτική για ένα κράτος κοινωνικής φροντίδας, για ένα κοινωνικό κράτος που θα παρέχει ουσιαστική αλληλεγγύη. Αποτελεί ένα από τα στοιχεία της κοινωνικά δίκαιης παραγωγικής ανασυγκρότησης που προωθείται και φυσικά δεν έχει σχέση με τις προνοιακές πολιτικές που ασκήθηκαν στο παρελθόν επί πολλά χρόνια στον τόπο μας. Σας ευχαριστώ.
Ευχαριστούμε. Τον λόγο έχει η κ. Ζωή Λιβανίου.
Ευχαριστώ, κυρία Πρόεδρε. Κυρία Υπουργέ, κυρίες και κύριοι συνάδελφοι, το σημερινό νομοσχέδιο αποτελεί, ουσιαστικά, την πρόταση της Κυβέρνησης και του Υπουργείου Εργασίας Κοινωνικής Ασφάλισης και Αλληλεγγύης, για ένα σύγχρονο και ενιαίο φορέα που θα γίνει ο ΟΓΑ για τη διαχείριση και απονομή στους δικαιούχους του συνόλου των προνοιακών επιδομάτων. Δεν πρόκειται για μια απλή μεταβίβαση αρμοδιοτήτων από τον ΟΓΑ στον ΟΠΕΚΑ όπως ονομάζεται ο νέος φορέας, αλλά για ουσιαστική μεταρρύθμιση που πρεσβεύει τη μείωση της γραφειοκρατίας και την ταλαιπωρία των πολιτών. Ανεξάρτητα από την προσέγγιση που μπορεί να έχει το σύνολο του πολιτικού κόσμου στις επιμέρους ρυθμίσεις, μπορούμε να συμφωνήσουμε ότι το μέχρι πρότινος σύστημα κοινωνικής πρόνοιας δεν ήταν λειτουργικό. Προκαλούσε μεγάλη ταλαιπωρία στους δικαιούχους και τις οικογένειές τους. Ευνοούσε τόσο τη διαφθορά όσο και τις πελατειακές σχέσεις. Η νομοθετική πρόταση για τη μετεξέλιξη του ΟΓΑ σε ΟΠΕΚΑ περιορίζει σημαντικά τις δυνατότητες ανθρώπινων παρεμβάσεων, επιβάλει την ηλεκτρονική διεκπεραίωση των σχετικών αιτημάτων. Η συγκέντρωση του συνόλου των προνοιακών επιδομάτων, ώστε η διαχείρισή τους να γίνεται από έναν φορέα και το κράτος να μπορεί να γνωρίζει ανά πάσα στιγμή τι δίνει, για ποιον λόγο τα δίνει και τι ανάγκες καλύπτει, θα έπρεπε να είναι δεδομένη. Πρόκειται για μια ακόμα αυτονόητη ρύθμιση που όμως δεν υλοποιήθηκε πρακτικά ποτέ, για λόγους που δεν έχει νόημα να επαναλαμβάνουμε. Είναι σαφές ότι και σε αυτή την περίπτωση, όπως και σε πολλές άλλες, ήταν πιο βολική η στασιμότητα σε ορισμένα κρίσιμα ζητήματα και η μη ορθολογική τους ρύθμιση. Η σημερινή Κυβέρνηση δεν έχει μόνο την ευθύνη να βγάλει τη χώρα και την κοινωνία από την εποπτεία, την επιτροπεία και την κρίση. Αυτό, άλλωστε, είναι σαφές και το επιτυγχάνει. Το στοίχημα που έχει αναλάβει, είναι να δώσει λύση σε όλα τα ζητήματα που οδήγησαν στην κρίση, σε όλα αυτά που οι προηγούμενες κυβερνήσεις σκόπιμα δεν όριζαν τους κανόνες, σκόπιμα ερμήνευαν διασταλτικά τους νόμους και σκόπιμα δημιουργούσαν ομήρους, για να είναι ανεξάντλητη η πελατειακή τους σχέση. Αξίζει να αναφερθούμε στην κριτική που ασκήθηκε αναφορικά με τη χρηματοδότηση μη δημοσίων και μη κερδοσκοπικών φορέων που διαθέτουν δομές και υπηρεσίες για άτομα με ειδικές ανάγκες. Στις εποχές της επίπλαστης ευμάρειας και της διοχέτευσης ευρωπαϊκών πόρων δημιουργήθηκαν πολλές τέτοιου είδους δομές, πολλές από τις οποίες κάλυψαν μεγάλα κενά του κοινωνικού κράτους και του κράτους πρόνοιας. Πολλές απ' αυτές έχουν να παρουσιάσουν σημαντικό έργο και αποδεικνύονται όχι χρήσιμες αλλά αναγκαίες. Υπάρχουν, όμως, υπόνοιες όπως φάνηκε και στις συνεδριάσεις της επιτροπής ότι κάποιες ιδρύθηκαν, απέκτησαν υπόσταση και στην πραγματικότητα το μόνο που έκαναν, ήταν να οικειοποιούνται οικονομικούς πόρους και να τους στερούν από τα άτομα με αναπηρίες και τις οικογένειές τους. Οι εικονικοί αυτοί φορείς δεν ελέγχθηκαν ποτέ ουσιαστικά. Δεν υπήρχε μηχανισμός ελέγχου. Η χρηματοδότησή τους ήταν, περίπου, αυτόματη. Η Κυβέρνηση αποφασίζει να βάλει τάξη. Τόσο τα κέντρα κοινότητας όσο και το ηλεκτρονικό μητρώο αυτών των φορέων έχουν κι αυτόν τον σκοπό, να είναι δηλαδή εύκολος ο έλεγχος τους. Τον έλεγχο φοβούνται πολλοί απ' όσους αγωνιούν και κάνουν τα πάντα να πέσει η Κυβέρνηση. Γιατί όσο περισσότερο μένει αυτή η Κυβέρνηση, τόσο περισσότερες αθέμιτες πρακτικές έρχονται στην επιφάνεια. Ένα παράδειγμα είναι η περίπτωση των Ρομά και των διαμεσολαβητών κοινότητας. Όπως κατήγγειλαν οι εκπρόσωποί τους στην επιτροπή, τοποθετήθηκαν στις συγκεκριμένες θέσεις άτομα, που καμμία σχέση δεν είχαν με τους Ρομά και φυσικά δεν γνώριζαν τη γλώσσα. Μιλώντας για τα αυτονόητα, δεν πρέπει να υποτιμήσουμε την πρόβλεψη σταθεροποίησης των ημερομηνιών απόδοσης των επιδομάτων στους δικαιούχους. Είναι τραγικό ο άνθρωπος που δικαιούται ένα επίδομα αναπηρίας κι όχι μόνο, να μη γνωρίζει πότε θα του καταβληθεί. Τα όσα έχουν υποστηριχθεί για την αφαίρεση αρμοδιοτήτων από τους ΟΤΑ, στερούνται κάποιας βάσης, τόσο λόγω του λειτουργικού δικτύου που αναπτύχθηκε από την Κυβέρνηση με τα κέντρα Κοινότητας, όσο, και κυρίως, γιατί δεν μπορείς να αρνείσαι την ηλεκτρονική διαδικασία για διεκπεραίωση, με το επιχείρημα ότι πρόκειται για αρμοδιότητα των ΟΤΑ. Εάν με τη λειτουργία του ΟΠΕΚΑ εξοικονομούνται ανθρώπινοι πόροι στους ΟΤΑ, είναι σίγουρο ότι αυτοί θα μπορέσουν να αξιοποιήσουν ανθρώπινο δυναμικό σε άλλες κοινωνικές υπηρεσίες, όπως είναι για παράδειγμα οι βρεφονηπιακοί σταθμοί και άλλα. Οι βρεφονηπιακοί σταθμοί και η επέκταση του θεσμού του ολοήμερου νηπιαγωγείου και δημοτικού σε όλα τα σχολεία της χώρας είναι μια από τις σημαντικότερες κοινωνικές παροχές του κράτους προς την ελληνική οικογένεια και τις μητέρες εργαζόμενες και μη. Είναι σημαντικό να τονίσουμε, σε κάθε ευκαιρία, ότι είναι εξαιρετικά πολύτιμος ο χρόνος, που μπορούν τα παιδιά να παραμένουν σε δημιουργικό και ασφαλές περιβάλλον τόσο για τα ίδια όσο και για τις οικογένειές τους. Σημαντική, επίσης, είναι η πρόταση του Υπουργείου Εργασίας και της Υπουργού για τη ρύθμιση αποτύπωσης σύγχρονων και ενιαίων κανόνων λειτουργίας των κατασκηνώσεων. Πρόκειται, επίσης, για μια πολύ σημαντική κοινωνική δομή για τις οικογένειες ιδίως τα χρόνια της οικονομικής κρίσης. Ένα σύγχρονο κοινωνικό κράτος δεν μπορεί να κάνει εξαιρέσεις. Ένα σύγχρονο κοινωνικό κράτος δεν μπορεί να εναπόκειται στην καλή θέληση των εκάστοτε κυβερνώντων και στις δυνατότητες πρόσβασης των ενδιαφερόμενων πολιτών. Ένα σύγχρονο κοινωνικό κράτος οφείλει να λειτουργεί ανεξάρτητα από τις παρεμβάσεις των πολιτικών προσώπων, να καλύπτει όλες τις ανάγκες. Το πρόβλημα της χώρας δεν ήταν το μέγεθος του κοινωνικού κράτους αλλά η αναποτελεσματικότητά τους απέναντι στις πραγματικές ανάγκες. Αυτό θεραπεύεται με συνέπεια και υπευθυνότητα από την ελληνική Κυβέρνηση. Αυτά που είναι δίκαια γίνονται πράξη. Τέλος, θα πω τον τελευταίο στίχο από το ποίημα του Γιάννη Ρίτσου «Μεγάλη φτώχεια» και θέλω να το ακούσει η Υπουργός και νομίζω ότι της αξίζει να της το αφιερώσουμε: «Τα μάτια τους παράξενα σπιθίζαν, κι είχαν σφιχτά τα χείλη. Ακολουθούσα και ‘γω μαζί, και την καρδιά μου αγγίζαν τα λόγια τους σα γνώριμη λαλιά, και πόθησα, δεν ξέρω πώς, να κλειούσα όλους μ' ίδια στοργή στην αγκαλιά». Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Λευκοπηγής Κοζάνης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Στύλιος για πέντε λεπτά.
Ευχαριστώ πολύ, κυρία Πρόεδρε. Θα είμαι σύντομος. [[Χειροκροτήματα από την πτέρυγα από της Νέας Δημοκρατίας]] Κυρίες και κύριοι συνάδελφοι, συζητούμε σήμερα το νομοσχέδιο «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Ποια είναι η πραγματικότητα που ερχόμαστε να διαχειριστούμε σήμερα; Ερχόμαστε να ψηφίσουμε και να επικυρωθεί από την ελληνική Βουλή, η απόφαση που είχε λάβει η Κυβέρνηση πριν από ένα χρόνο να κλείσει τον Οργανισμό Γεωργικών Ασφαλίσεων, τον λεγόμενο ΟΓΑ. Ήταν ο οργανισμός, στον οποίο οι αγρότες της πατρίδας μας ήταν ασφαλισμένοι και τον οποίο έχουν συνηθίσει και γνωρίζουν ότι από εκεί τους δίνονται τα επιδόματά τους και οι συντάξεις τους. Αυτή είναι, λοιπόν, η αλήθεια. Άρα έχουμε ξανά τη γνωστή τακτική της Κυβέρνησης ΣΥΡΙΖΑ - ΑΝΕΛ. Ερχόμαστε με ένα νομοσχέδιο. Ψηφίζουμε κάτι το οποίο θα έρθει αργότερα, στο μέλλον, στη συνέχεια. Έχουμε, λοιπόν, ήδη προαποφασίσει το κλείσιμο του ΟΓΑ και στη συνέχεια μετά από ένα χρόνο φέρνουμε ένα νομοσχέδιο και κλείνουμε, βάζουμε οριστικά πλέον το λουκέτο στον ΟΓΑ. Και τι λέμε με αυτό το κλείσιμο; Λέμε σε όλους τους αγρότες, λέμε στην ελληνική περιφέρεια ότι πλέον θα εξυπηρετείσαι, θα συναλλάσσεσαι, θα εκπληρώνεις όλες σου τις υποχρεώσεις και θα αντλείς τα δικαιώματά σου μέσα από τον ΕΦΚΑ. Και - μιας και έχουμε νέους όρους και καινούργιες ορολογίες - ποιος είναι ο ΕΦΚΑ; Ο ΕΦΚΑ είναι το παλιό ΙΚΑ. Άρα, λοιπόν, λέμε στον Έλληνα αγρότη, σε αυτόν που ζει στις ορεινές περιοχές, που ζει σε απομακρυσμένες περιοχές, σε αυτόν που ζει σε νησιωτικές περιοχές ότι, θα πρέπει να πηγαίνεις στα καταστήματα του ΙΚΑ στην πόλη, στο νομό για να συναλλαχθείς σε σχέση με τις ασφαλιστικές σου υποθέσεις. Τι συνέβαινε μέχρι τώρα; Μέχρι τώρα υπήρχαν οι ανταποκριτές του ΟΓΑ όπου μια μεγάλη μερίδα των συμπολιτών μας, των αγροτών και των παραγωγών εξυπηρετούνταν από τους ανταποκριτές του ΟΓΑ, οι οποίοι ήταν υπάλληλοι των δήμων, που είχαν αναλάβει να κάνουν και αυτή την εργασία από τον ΟΓΑ. Άρα, λοιπόν, λέμε στους αγρότες να πάνε στην έδρα του νομού. Αυτό είναι κόστος μεταφοράς, χρόνος για να μπορέσουν να συναλλαχθούν. Και μιλάμε για αγρότες - γνωρίζετε και εσείς τα επίσημα στοιχεία - όπου οι περισσότεροι είναι μεγάλη σε ηλικία και δεν γνωρίζουν να κάνουν χρήση των ηλεκτρονικών μέσων. Έχουν μάθει να εξυπηρετούνται διά ζώσης από την παρουσία τους στην αρμόδια υπηρεσία. Λέει επιπλέον το σημερινό νομοσχέδιο και στους ανταποκριτές του ΟΓΑ στους δήμους ότι πλέον δεν θα έχετε αυτή την αρμοδιότητα και δεν θα λαμβάνεται, βέβαια, τα χρήματα που παίρνατε γι' αυτή την εργασία που προσφέρατε. Άρα, λοιπόν, - ξανακαταλήγω - τέλος ο ΟΓΑ για όλη την ελληνική περιφέρεια. Το συγκεκριμένο νομοσχέδιο επιφέρει επίσης και μία σύγχυση. Στο άρθρο 4 στην παράγραφο θ μιλάει για ασφαλιστική ενημερότητα. Άρα λέμε ότι είναι πλέον στον ΕΦΚΑ όλες οι αρμοδιότητες για τους αγρότες, αλλά η ασφαλιστική ενημερότητα θα δίνεται από τον συγκεκριμένο οργανισμό. Θα μας το εξηγήσουν από την Κυβέρνηση. Επίσης γνωρίζετε πολύ καλά και εσείς και το γνωρίζουμε και όλοι και οι Έλληνες πολίτες ότι ο ΟΑΕΔ είναι ένας οργανισμός, ο οποίος δίνει μια σειρά από επιδόματα τα οποία διαχειρίζονται απ' αυτόν τον οργανισμό. Μήπως θα υπάρχει ξανά μία διπλοεπικάλυψη και αλληλοεπικάλυψη, όταν φτιάχνετε και έναν νέο οργανισμό; Εδώ έρχεται η συνήθεια της Κυβέρνησης ΣΥΡΙΖΑ - ΑΝΕΛ, να δημιουργεί επιπλέον αχρείαστες κρατικές δομές, όπου θα χρειαστούν να στελεχωθούν και θα φτιάξουμε μια νέα σειρά συμβασιούχων μία σειρά από όμηρους, για να μπορούμε να τους εκβιάσουμε για ψηφοθηρικούς λόγους στο μέλλον. Στη σελίδα 73, το νομοσχέδιο αναφέρεται στη δημιουργία τμήματος εκπαίδευσης, οργάνωσης και απλούστευσης διαδικασιών. Καλά πώς γίνεται αυτό; Άλλα επιδόματα ο ΟΑΕΔ, άλλα επιδόματα ο νέος οργανισμός ΟΠΕΚΑ, άλλες ασφαλιστικές αρμοδιότητες από εκεί, και τμήμα εκπαίδευσης και ξανά σύγχυση εδώ; Δηλαδή πώς οι πολίτες θα γνωρίζουν, πού θα πρέπει να ανταποκριθούν; Στο ίδιο το δικό σας το νομοσχέδιο αναφέρεται τμήμα ελέγχου δαπανών, που υπάρχει τόσο στη Διεύθυνση Αγροτική Εστίας στη σελίδα 67 όσο και στην οικονομική διεύθυνση στην σελίδα 81. Κλείνω και καταλήγω, κυρία Πρόεδρε και κυρία Υπουργέ. Το πιο βασικό είναι ότι έχουμε ένα νομοσχέδιο χωρίς προγραμματισμό, έχουμε ένα νομοσχέδιο, στο οποίο δεν υπάρχουν αναλογιστικές μελέτες που να βγάζουν το κόστος που χρειάζεται για να λειτουργήσει αυτός ο οργανισμός και να προβλέπουν τις ενέργειες στις οποίες θα πρέπει να προχωρήσει η εκάστοτε κυβέρνηση, ούτως ώστε να διασφαλίσουμε και να εξασφαλίσουμε και τη σύνταξη των Ελλήνων αγροτών και τα προνοιακά επιδόματα. Ευχαριστώ πολύ, κυρία Πρόεδρε.
Τον λόγο έχει ο κ. Χατζησάββας από τη Χρυσή Αυγή.
Ευχαριστώ. Για ποιο λόγο είναι επείγον το νομοσχέδιο δεν απαντήθηκε ακόμα. Ούτως ή άλλως, το παρόν νομοσχέδιο δεν είναι κάτι νέο. Με την ψήφιση του ν.4387/2016, με τον οποίο το ασφαλιστικό σκέλος του ΟΓΑ εντάσσεται στον ΕΦΚΑ, με όποιες συνέπειες έχει αυτή η αλλαγή, έγινε η αρχή για το παρόν σχέδιο νόμου. Όπως ακριβώς λέει και ο τίτλος, έχουμε τη μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης. Όποια κοινωνικά επιδόματα υπάρχουν ακόμα, φυσικά και λέμε υπάρχουν, γιατί στην πορεία θα τα καταργήσετε όλα. Όσα προνοιακά επιδόματα βαίνουν προς κατάργηση, θα είναι στην αρμοδιότητα του νέου αυτού οργανισμού. Σημειολογικά θα πούμε ότι ο όρος «γεωργικές ασφαλίσεις» δεν θα υπάρχει πλέον. Όχι τυχαία, βέβαια, γιατί ακριβώς επειδή αυτό το σχέδιο νόμου είναι συνέχεια του ν.4387/2016 και αποτελεί και μνημονιακή υποχρέωση και επειδή είναι πάγια αντίληψη των τροϊκανών να μην υπάρχει Έλληνας αγρότης και ελληνική παραγωγή, με ένα εύσχημο τρόπο, με τη λέξη «μετεξέλιξη» διαγράφουμε ό,τι έχει σχέση με την αγροτιά. Αυτό το έχουν ζήσει οι αγρότες στο πετσί τους, αλλά όχι ακόμη όλο. Τα νέα μέτρα θα τα ζήσουν φέτος. Θα πληρώσουν για πράγματα, τα οποία δεν έχουν εισπράξει, για τιμολόγια τα οποία δεν έχουν εισπράξει. Θα πληρώσουν για παραγωγές που τις έχουν δώσει σε εμπόρους οι οποίοι τους κορόιδεψαν και δεν τους εξόφλησαν ποτέ. Θα πληρώσουν για κάθε μήνα σαν να είναι δημόσιοι υπάλληλοι και έχουν έσοδα κάθε μήνα και με το νομοσχέδιο αυτό καθορίζεται επίσης και το πλαίσιο λειτουργίας του οργανισμού, ο σκοπός του για εξυπηρέτηση, του οποίου συνίσταται λογαριασμός προνοιακών παροχών και κοινωνικών υπηρεσιών, κάλυψη παροχών λογαριασμού προνοιακών παροχών κοινωνικών υπηρεσιών και προώθηση και διαχείριση προνοιακών πολιτικών της Γενικής Γραμματείας Κοινωνικής Αλληλεγγύης, κάλυψη πάσης φύσης εξόδων λειτουργίας του. Αυτά όλα προβλέπονταν και υπήρχαν, ούτως ή άλλως. Έχουμε πολλές αντιδράσεις. Εγώ θα διαλέξω αυτή της Ανώτατης Συνομοσπονδίας Πολυτέκνων Ελλάδας, η οποία αναφέρει εδώ κάποια πράγματα. Τα δύο σημαντικότερα που αναφέρει, είναι επί του άρθρου 4 για τις παροχές και τις υπηρεσίες. Στην παράγραφο 1 περίπτωση στ΄ μιλάει για την κάρτα μετακίνησης πολυτέκνων και την ανάγκη να εκδοθεί μια νέα κάρτα, η οποία θα αποδεικνύει ότι είναι πολύτεκνη. Από τη στιγμή που εδώ και δεκαετίες οι πολύτεκνοι έχουν κάρτα πολυτέκνων και αυτή τη χρησιμοποιούν για τις μετακινήσεις τους και παίρνουν τις μειώσεις, γιατί να υπάρξει μια νέα κάρτα, η οποία θα αποδεικνύει ότι είναι πολύτεκνοι; Υπάρχει κάρτα πολυτέκνων. Επίσης, κάνουν αναφορά και στο ότι - απαράδεκτα για εμάς - ο Υπουργός Εργασίας θα επιλέγει κατά βούληση έναν εκπρόσωπο μεταξύ τεσσάρων οργανώσεων και συγκεκριμένα: της Ανώτατης Συνομοσπονδίας Πολυτέκνων Ελλάδος, της Πανελλήνιας Ομοσπονδίας Τριτέκνων Ελλάδας, της Ομοσπονδίας Πολυμελών Οικογενειών Με Τρία Τέκνα Ελλάδας και Πανελλήνιο Σύλλογο Μελών Μονογονεϊκών Οικογενειών. Αν επιλεγεί ένας από αυτούς, μπορεί να εκφράσει τα συμφέροντα και τις απαιτήσεις όλων των υπολοίπων; Τα γνωρίζει; Εγώ δεν νομίζω ότι τα γνωρίζει. Στο άρθρο 45 θα δημιουργηθούν πολλά προβλήματα με την επιστροφή χρημάτων. Έτσι όπως είναι διατυπωμένο το άρθρο, φαίνεται ότι θα δημιουργήσει τουλάχιστον περαιτέρω προβλήματα σε δικαιούχους παροχών και επιδομάτων, αφού με το πρόσχημα των αχρεωστήτως καταβληθέντων θα ζητούνται πίσω χρήματα. Καταλαβαίνω ότι κάποιοι θα τα πάρουν και δεν τα δικαιούνται και θα πρέπει να τα επιστρέψουν πίσω, αλλά κάποιοι, οι οποίοι θα πρέπει να τα επιστρέψουν, δεν σημαίνει ότι έχουν χρήματα και είναι πλούσιοι.
Όπως και παλιότερα.
Όχι, να κρίνεται από πριν ποιοι θα τα πάρουν. Ακούστε με. Μπορεί κάποιοι να μην έχουν τα τεκμήρια για να πάρουν αυτά τα χρήματα, αλλά κάποιοι οι οποίοι θα εξαιρεθούν, δεν σημαίνει ότι έχουν και πολλά λεφτά. Όταν τους δόθηκαν, τα ξόδεψαν και τώρα δεν έχουν να τα επιστρέψουν. Αυτό είναι το πρόβλημα. Οπότε, ίσως θα πρέπει να γίνει πιο ορθή χρήση των χρημάτων στην αρχή και μετά να μην τα ζητάμε από όλους πίσω. Επίσης, για το άρθρο 51, σχετικά με την υλοποίηση προγράμματος χρηματοδότησης δήμων για την ίδρυση νέων τμημάτων βρεφικής, παιδικής και βρεφονηπιακής φροντίδας, θέλω να πω ότι υπάρχουν χιλιάδες οικογένειες και μονογονεϊκές οικογένειες, οι οποίες θα αντιμετωπίσουν πρόβλημα, γιατί οι δήμοι δεν είναι έτοιμοι να αντιμετωπίσουν αυτό, το οποίο εσείς νομοθετείτε και θα μείνουν πάρα πολλά παιδιά χωρίς θέση. Το άρθρο 53 αφορά θέματα προσωπικού που εποπτεύεται από το Υπουργείο Εργασίας, Κοινωνικής Ασφάλισης και Αλληλεγγύης, δαπάνες υπερωριακής απασχόλησης, επιδόματα κ.λπ., που έχουν να κάνουν με το προσωπικό του Κέντρου Εκπαίδευσης και Αποκατάστασης Τυφλών, του Εθνικού Ιδρύματος Κωφών, του Εθνικού Κέντρου Κοινωνικής Αλληλεγγύης, Παπάφειο κ.λπ.. Ό,τι έχει να κάνει με το να μείνουν ανοιχτές οι ως άνω δομές κοινωνικής φροντίδας και να στηριχθεί το έργο του προσωπικού τους, θα πρέπει να στηριχθεί, όπως άλλωστε έχει στηριχθεί και αναδειχθεί από σειρά ερωτήσεων από τον Λαϊκό Σύνδεσμο - Χρυσή Αυγή. Με το άρθρο 54 παρατείνεται η απαλλαγή του νομικού προσώπου ιδιωτικού δικαίου, του Σικιαρίδειου Ιδρύματος από την υποχρέωση προσκόμισης αποδεικτικού φορολογικής και ασφαλιστικής ενημερότητας. Όλα τα παραπάνω θα γίνουν, για να μπορέσει αυτό το ίδρυμα να συνεχίσει λειτουργεί, θέμα το οποίο και ως Λαϊκός Σύνδεσμος - Χρυσή Αυγή έχουμε αναδείξει, επίσης, με ερωτήσεις. Και αυτό είναι κάτι θετικό. Για την απόδειξη γνώσης της γλώσσας ή της τοπικής διαλέκτου Ρομανί, άρθρο 55, θέλω να πω ότι πραγματικά, κάνει εντύπωση η σπουδή σας - όπως χαρακτηριστικά λέει ο λαός μας - να θεσμοθετήσατε διαδικασία για την απόδειξη της γνώσης της γλώσσας και της τοπικής διαλέκτου Ρομανί, λες και όλα τα προβλήματα των ανασφάλιστων, των αναπήρων, των υπερηλίκων, όλα τα σχετιζόμενα με τα επιδόματά τους έχουν λυθεί και αυτό που σας απασχολεί είναι το πώς θα αποδείξει κάποιος ότι ξέρει την τοπική γλώσσα, τη Ρομανί. Έρχομαι στο άρθρο 56 για τις ΜΚΟ. Επιχορήγηση νομικών προσώπων ιδιωτικού δικαίου από πιστώσεις του Υπουργείου. Είναι η διαδικασία ουσιαστικά, με την οποία παίρνουν κρατικά χρήματα οι ΜΚΟ, με την προϋπόθεση να παρέχουν υπηρεσίες κοινωνικής φροντίδας. Πραγματικά, θα άξιζε να μας πει κάποιος τι χρήματα έχουν δοθεί σε ΜΚΟ και φορείς, με ποια κριτήρια, για ποιες ακριβώς δραστηριότητες και με ποιες διαδικασίες ελέγχου. Κανείς δεν ξέρει με τις ΜΚΟ τι συμβάσεις κάνουν, ποιους προσλαμβάνουν, τι πληρώνουν και πάνω απ' όλα, τι ποσά έχουν λάβει μέχρι στιγμής. Γενικότερα, το ζητούμενο δεν είναι το πώς θα λέγεται ο νέος υπεροργανισμός, αυτό που έχει σημασία είναι ότι ο ΟΓΑ στην ουσία καταργείται, ότι τα προνοιακά και αναπηρικά επιδόματα καθυστερούν να δοθούν και δεν δίνονται καμιά φορά. Τίποτα από τον νέο υπεροργανισμό, που κάνετε, δεν διασφαλίζει ότι η διαδικασία χορήγησης παροχών και επιδομάτων θα είναι απρόσκοπτη. Και μιλώ για επιδόματα, τα οποία έχουν μειωθεί και δυστυχώς σταδιακά, υλοποιώντας τις μνημονιακές εντολές, θα καταργήσετε. Έχουν αναφερθεί και οι προλαλήσαντες, αλλά θα ήθελα και εγώ να ρωτήσω τι ακριβώς συμβαίνει με τα εθνικά θέματα. Τι ακριβώς συμβαίνει με τα Ίμια; Είχαμε έναν εμβολισμό ελληνικού σκάφους της Ελληνικής Ακτοφυλακής, με πρόθεση τη βύθισή του και μετά απ' αυτό, τίθεται το ερώτημα: Είναι ελληνικά ή όχι τελικά τα Ίμια; Εάν είναι ελληνικά, γιατί ο Καμμένος πετά το στεφάνι τρέχοντας και φεύγει; Πάνω απ' όλα, τι συμφώνησε ο Σημίτης εκείνη τη νύχτα που ήρθε και είπε: «Ευχαριστώ την Αμερικανική Κυβέρνηση για τα Ίμια.»; Τι συμφώνησε με τις Ηνωμένες Πολιτείες Αμερικής και τι συμφώνησαν με τους Τούρκους σχετικά με το καθεστώς στα Ίμια; Τι γνωρίζει η σημερινή Κυβέρνηση για το καθεστώς στα Ίμια; Εάν δεν βγαίνει να τα πει ο Σημίτης, βγείτε να τα πείτε εσείς. Να πείτε ότι παραλάβαμε ένα καθεστώς, το οποίο είναι γκρίζα ζώνη ή ότι τα Ίμια ανήκουν στους Τούρκους, όπως βγαίνει ο Τούρκος σύμβουλος του Ερντογάν και δηλώνει. Οι Τούρκοι, βέβαια, για το περιστατικό του εμβολισμού του σκάφους λένε ότι οι Έλληνες πήραν την απάντηση, που τους έπρεπε. Δηλαδή, προκαλούσαμε εμείς και μας απάντησαν; Οι Ηνωμένες Πολιτείες της Αμερικής ζητούν αυτοσυγκράτηση και από τους δύο. Δηλαδή, τι κάνει η ελληνική πλευρά και ζητούν να έχει αυτοσυγκράτηση; Προκαλεί κάτι; Όχι. Τα προκαλούν οι Τούρκοι. Πηγαίνουμε εμείς εκεί, για να διασφαλίσουμε τα συμφέροντά μας, εμβολίζουν το καλύτερο σκάφος του Λιμενικού μας, το ανώτερο σκάφος του Λιμενικού, για να το βυθίσουν, δεν βυθίζεται χάρις στις προσπάθειες του καπετάνιου και μας ζητούν αυτοσυγκράτηση! Η απάντηση, λοιπόν, της Κυβέρνησης σε όλες αυτές τις ενέργειες είναι ότι οι Τούρκοι δεν ξέρουν γεωγραφία. Μιλάμε για μια απάντηση, η οποία «κατατρόμαξε» την τουρκική πλευρά, σταμάτησε τις παραβιάσεις και όλα έγιναν ωραία και καλά. Όμως, όλα αυτά τα κάνει ο Ερντογάν, ο φίλος σας, που είχε έρθει εδώ, τον υποδεχθήκατε και κατάμουτρα σας έλεγε πολλά και διάφορα. Το καθεστώς Ερντογάν χθες έπνιξε δύο παιδιά στον Έβρο. Δεν ήταν προσφυγόπουλα, όμως, να τιμολογηθούν σε δράσεις των ΜΚΟ για ανάδειξη του θέματος. Ήταν διωκόμενοι του καθεστώτος Ερντογάν, με τον οποίο εσείς συναναστρέφεστε.
Τι είναι αυτό τώρα; Μάθημα μας κάνετε; Είναι θέμα της σημερινής συνεδρίασης;
Είμαι Κοινοβουλευτικός Εκπρόσωπος. Θα μου πείτε εσείς τι θα λέω;
Κύριε Θεωνά, σας παρακαλώ, είμαι εγώ εδώ και θα ασκήσω τα καθήκοντά μου. Ολοκληρώνετε, κύριε Χατζησάββα.
Δεν είναι αυτό θέμα της σημερινής συζήτησης.
Σας παρακαλώ! Δεν επιτρέπονται οι διάλογοι μέσα στην Αίθουσα. Κύριε Θεωνά, σας παρακαλώ!
Κυρία Πρόεδρε, να συνεχίσω; Σας παρακαλώ.
Ολοκληρώστε εσείς.
Ο φίλος σας ο Ερντογάν, λοιπόν, όπως είπα, και το καθεστώς του εξυπηρετούν «το δόγμα των δυόμισι πολέμων». Ξέρετε τι είναι «το δόγμα των δυόμισι πολέμων»; Ότι η στρατηγική τους είναι πως μπορούν να σκοτώνουν και Κούρδους και Σύριους, ότι μπορούν να έχουν και έναν πόλεμο στο Αιγαίο. Ο πόλεμος στο Αιγαίο είναι ο ένας πόλεμος, ο πόλεμος προς τη Συρία και τους Κούρδους είναι ο δεύτερος και ο πόλεμος μέσα στο εσωτερικό τους είναι ο μισός. Αυτό υπάρχει για δεκαετίες. Εσείς φαίνεται να το αγνοείτε αυτό, αλλά θα πρέπει να αφήσετε την επιπολαιότητα στα εθνικά θέματα.
Εσείς τι κάνατε στον πόλεμο του '40;
Κύριε Θεωνά, τι έχετε πάθει; Σας παρακαλώ!
Σε ποιον πόλεμο; Εγώ γεννήθηκα το 1979. Πείτε μου σε ποιον πόλεμο δεν πήγα.
Εμείς παλέψαμε σε όλα τα μέτωπα.
Εντάξει, παλέψατε. Σας έχω ξαναπεί ότι αν η πάλη σας και η αντίστασή σας ήταν ίδια με την αντιμνημονιακή σας αντίσταση, που κράτησε μερικούς μήνες…
Κύριε Χατζησάββα, μην απαντάτε εσείς. Ολοκληρώστε αυτά που θέλετε να πείτε.
Διαβάστε λίγο την ιστορία για να τη μάθετε.
Συγχαρητήρια!
Κυρία Πρόεδρε, μαζέψτε τον.
Εγώ σας καλώ, λοιπόν, να αφήσετε την επιπολαιότητα στα εθνικά θέματα και να μην βάζετε τον κ. Μπουτάρη να ορίζει την ατζέντα στα εθνικά θέματα και να λέει ότι δεν τον πειράζει να πάρουν την ονομασία «Νέα Μακεδονία» τα Σκόπια. Και μάλιστα, όχι μόνο δεν τον πειράζει να ονομαστούν «Νεομακεδόνες», αλλά τον πειράζει που εμείς θα έχουμε αεροδρόμιο, που θα λέγεται «Μακεδονία», γιατί θα προκαλούμε, και μπορεί να μπερδεύονται, λέει, οι τουρίστες και να θεωρούν ότι έρχονται στα Σκόπια, όταν έρχονται στο αεροδρόμιο «Μακεδονία». Αν θέλει να δείξει πόσο ανοικτός είναι ο κ. Μπουτάρης στο να παραχωρεί πράγματα, ας βρει έναν μικρό παραγωγό κρασιού ή ένα εμφιαλωτήριο, να του παραχωρήσει το όνομα «Μπουτάρη», να το χρησιμοποιεί σαν brand name και μάλιστα να αλλάξει και το δικό του όνομα, μην μπερδευτεί κανένας καταναλωτής στο σούπερ μάρκετ και πάει να αγοράσει το «Νέο Μπουτάρη» και αγοράσει το παλιό.
Ολοκληρώστε, παρακαλώ.
Ολοκληρώνω, αλλά μου έχει φάει και δύο λεπτά ο κ. Θεωνάς, που μου λέει και τι να πω.
Δεν θα απαντάμε και στον κ. Μπουτάρη, όμως.
Θα πρέπει να σταματήσουν και οι ΑΝΕΛ τα πρακτορίστικα τού να ρίχνουν τάχα μια ιδέα για «Κεντρική Βαλκανική Δημοκρατία», που κάνουν τάχα ότι τους ήλθε στο μυαλό και δεν ξέρουν τι είναι. Ξέρουμε πολύ καλά τι είναι η Κεντρική Βαλκανική Δημοκρατία και τι σημαίνει για το κράτος του Πιρίν - Σκοπίων - Βόρειας Ελλάδας, με πρωτεύουσα τη Θεσσαλονίκη. Ας τα αφήσουμε αυτά στην άκρη. Θα πρέπει να ξέρετε ότι δεν θα πρέπει να δώσετε πάνω απ' όλα την εθνική ταυτότητα της Μακεδονίας μας στους Σκοπιανούς, γιατί αν το κάνετε αυτό, ακόμα και αν αλλάξουν το Σύνταγμά τους, ακόμα και αν αλλάξουν τους δρόμους τους, τις πλατείες τους, ακόμα και αν πουν ότι δεν θα έχουν αλυτρωτικές διαθέσεις, με το να πάρουν την εθνική ταυτότητα, τα έχουν κερδίσει όλα, χωρίς να έχουν διεκδικήσει τίποτα παραπάνω από αυτό.
Ρώτησα, αλλά οι λοιποί Προεδρεύοντες δεν επανέφεραν όσους μίλησαν για το ίδιο θέμα πριν και για λόγους ισοτιμίας επέτρεψα στον κ. Χατζησάββα να ολοκληρώσει.
Κύριε Χατζησάββα, δώστε όσα μαθήματα νομίζετε ότι μπορείτε να δώσετε.
Κύριε Θεωνά, με ακούτε; Εδώ έχουν παρελάσει όλοι και μιλάνε για το ίδιο θέμα. Εγώ, λοιπόν, ως Προεδρεύουσα ρώτησα σχετικώς. Το ότι δεν ανακλήθηκαν στην τάξη, ώστε να περιοριστούν στο θέμα, με υποχρεώνει να ανεχτώ και τον κ. Χατζησάββα. Το καταλάβατε;
Μα, εγώ είμαι Κοινοβουλευτικός Εκπρόσωπος.
Δεν έχει σημασία. Ο Κοινοβουλευτικός Εκπρόσωπος, κατά τη γνώμη σας λέει ό,τι θυμηθεί; Σας παρακαλώ.
Άλλη φορά θα δίνω στον κ. Θεωνά την ομιλία μου, για να μου την εγκρίνει κιόλας.
Δεν είναι το Βήμα της Βουλής, για να απαντάμε στον κ. Μπουτάρη και στον καθένα.
Αν δεν θέλετε να μιλάμε για άλλα θέματα, να μας δώσετε Βήμα στο κανάλι της Βουλής. Δημοκράταροι!
Ηρεμήστε. Πηγαίνετε να φωνάξετε έξω. Τον λόγο έχει η κ. Σκούφα για πέντε λεπτά.
Κυρία Πρόεδρε, δεν θα χρειαστώ το πεντάλεπτο. Σε συμπλήρωση των όσων στοιχείων παρέθεσε ο Κοινοβουλευτικός Εκπρόσωπος του ΣΥΡΙΖΑ κ. Μαντάς και σε απάντηση μιας τρομερά μεγάλης αναλήθειας που ακούστηκε μέσα στην Αίθουσα, ότι επί Κυβέρνησης ΣΥΡΙΖΑ, Οικολόγων και ΑΝΕΛ μειώθηκαν οι μισθοί, θέλω να ενημερώσω το Σώμα ότι προχθές, στις 13 Φεβρουαρίου, αναρτήθηκε η απόφαση του Υπουργείου Εργασίας, η οποία αφορά τον καθορισμό των στρατηγικών στόχων του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης για το έτος 2018. Μεταξύ των στόχων, ως πρώτος και κύριος, τίθεται η επαναφορά των συλλογικών συμβάσεων εργασίας τον Αύγουστο του 2018 και η παρακολούθηση για την εφαρμογή των ελεύθερων συλλογικών διαπραγματεύσεων σε όλα τα επίπεδα. Φαντάζομαι θα έχουμε όλους τους μήνες, μέχρι τον Αύγουστο του 2018, αλλά και μετά το κλείσιμο του τρέχοντος προγράμματος, για να συζητήσουμε και να τοποθετηθούν όλες οι πολιτικές δυνάμεις του δημοκρατικού τόξου, σε σχέση με το αν θα πολεμήσουν μαζί με αυτήν την Κυβέρνηση, για να επαναφερθούν οι συλλογικές συμβάσεις εργασίας και να αποκατασταθεί σταδιακά, αλλά σταθερά η ευρυθμία στον εργασιακό χώρο ή εάν, αντίθετα, θα εξακολουθήσουν να πιστεύουν - τουλάχιστον το κόμμα το Αξιωματικής Αντιπολίτευσης - ότι η άνοδος των μισθών, που θα συντελέσει στην αξιοπρεπέστερη διαβίωση των εργαζομένων, συνάδει με τη μείωση της ανταγωνιστικότητας των επιχειρήσεων και άρα, δεν είναι θεμιτή. Όσον αφορά το προκείμενο νομοσχέδιο, πιστεύω ότι το κόμμα της Αξιωματικής Αντιπολίτευσης προσπάθησε να ορθώσει ένα προπέτασμα καπνού και κάποιες δικαιολογίες και υπεκφυγές, για να καλύψουν το ότι το καταψηφίζουν για άλλους λόγους. Θέλω να πω ότι, βάσει της ακρόασης των φορέων που προηγήθηκε στην Επιτροπή Κοινωνικών Υποθέσεων, διαπιστώσαμε ότι η μεγάλη πλειοψηφία των φορέων συλλογικοτήτων, εκπροσώπων κοινωνικών ομάδων, τις οποίες αφορούν οι διατάξεις του νομοσχεδίου, όχι μόνο εκφράστηκαν θετικά για τα άρθρα του νομοσχεδίου, αλλά χαρακτήρισαν πολλές από τις διατάξεις - εδώ και πολλά χρόνια αναμενόμενες - ως ευεργετικές. Αυτό που καλούμαστε σήμερα να ψηφίσουμε είναι το εάν επιτέλους στον τομέα της απόδοσης κοινωνικών, προνοιακών επιδομάτων, παροχών και υπηρεσιών θα θελήσουμε εφεξής να υπάρχει νόμος, τάξη, διαφάνεια και ισονομία ή όχι. Αυτά τα ολίγα ήθελα να πω. Ευχαριστώ πολύ.
Ευχαριστούμε, κυρία Σκούφα, και για τη συντομία. Τον λόγο έχει ο κ. Μηταράκης.
Ευχαριστώ, κύρια Πρόεδρε. Ακούσαμε τους Βουλευτές της Συμπολίτευσηςνα να αναφέρονται με κροκοδείλια δάκρυα στο πρόσφατο παρελθόν της χώρας. Ακόμα ο ελληνικός λαός περιμένει με έναν νόμο κι ένα άρθρο να αλλάξετε όλα αυτά, που περιγράψατε. Διότι πλέον είστε Κυβέρνηση πάνω από τρία χρόνια. Είστε η μακροβιότερη Κυβέρνηση των μνημονίων και πλέον έχετε τη δική σας ιστορία και με αυτήν κρίνεστε. Σωστά ο Κοινοβουλευτικός Εκπρόσωπος του ΣΥΡΙΖΑ, ο κ. Μαντάς, είπε ότι τα προνοιακά επιδόματα είναι άνω του 1 δισεκατομμυρίου. Πράγματι, είναι 1,3 δισεκατομμύρια ευρώ. Έχει απόλυτο δίκιο. Βάσει των στοιχείων του προϋπολογισμού, το 2014 το ίδιο νούμερο ήταν 2,2 δισεκατομμύρια. Σήμερα οι κοινωνικές προνοιακές παροχές είναι οι μισές απ' ότι ήταν το 2014. Αναφέρθηκα στην πρωτολογία μου στα στοιχεία της φτώχειας. Ο κίνδυνος φτώχειας αυξήθηκε για τους εργαζόμενους, μειώθηκε οριακά για τις ευάλωτες ομάδες του πληθυσμού. Αυτό είναι αποτέλεσμα και απόδειξη ότι η προνοιακή πολιτική που ακολουθείτε δεν είναι αποτελεσματική. Το σημερινό νομοσχέδιο, όπως το διαβάσαμε, διοικητικά διοργανώνει διαφορετικά τον τρόπο συγκέντρωσης των προνοιακών επιδομάτων και ως διοικητική αλλαγή είναι θετική. Το είπαμε αυτό και στην επιτροπή. Όμως, αν έχουν δίκιο οι συνάδελφοι της Πλειοψηφίας ότι η προνοιακή πολιτική στην Ελλάδα είναι κατακερματισμένη, και μετά από αυτό το νομοσχέδιο παραμένει ακριβώς το ίδιο κατακερματισμένη, γιατί σύμφωνα με την κυρία Υπουργό δεν αλλάζουν ουσιαστικά ούτε τα κριτήρια ούτε ο τρόπος, που δίνονται όλα αυτά τα προνοιακά επιδόματα. Βέβαια, εδώ τίθεται ένα ερώτημα και αυτό το ερώτημα θα το απαντήσουμε τους επόμενους μήνες. Με το άρθρο 4 παράγραφος 2 ορίζεται ότι θα υπάρξει ένας ενιαίος κανονισμός παροχών, που θα αλλάξει δυνητικά τα κριτήρια. Θυμάμαι ότι η κυβερνητική πλειοψηφία έλεγε σε αυτή την Αίθουσα ότι ο Νόμος Κατρούγκαλου, που δημιουργούσε την προσωπική διαφορά, δεν θα οδηγούσε ποτέ σε μείωση συντάξεων. «Ήταν καθαρά ένα λογιστικό τερτίπι» έλεγε ο κ. Κατρούγκαλος και ξέρουν οι συνταξιούχοι ότι 1-1-2019 θα χάσουν 2 δισεκατομμύρια ευρώ από τις συντάξεις τους. Ρωτάω, λοιπόν, και το καταγράφω για το μέλλον: Ο Ενιαίος Κανονισμός Προνοιακών Παροχών του άρθρου 4 παράγραφος 2 είναι προάγγελος μειώσεων στο αμέσως προσεχές διάστημα; Η Κυβέρνηση, βέβαια, είναι ιδιαίτερα περήφανη για το κοινωνικό επίδομα αλληλεγγύης, αυτό που η κ. Φωτίου ονόμαζε «παγίδα φτώχειας», όταν η κυβέρνηση Σαμαρά - Βενιζέλου το είχε εισάγει ως ελάχιστο εγγυημένο εισόδημα. Επίσης, η κ. Φωτίου είπε ότι οι δεξιές κυβερνήσεις δεν επενδύουν στην πρόνοια. Μα, το 2014 οι δαπάνες για την πρόνοια ήταν διπλάσιες από τις σημερινές. Αντίθετα, όμως, εσείς επενδύετε μόνο στην πρόνοια και στερείτε από τον ελληνικό λαό την ελπίδα και τις ευκαιρίες για αξιοπρεπή διαβίωση μέσα από την εργασία. Μίλησε πριν ο εκπρόσωπος της Πλειοψηφίας για το brain drain. Μα, όλα τα νέα τα παιδιά που φεύγουν από τη χώρα δεν πάνε σε χώρες που ασκείται οικονομική πολιτική όπως αυτή που ασκεί ο ΣΥΡΙΖΑ. Επί των άρθρων τέσσερα σημεία. Στο άρθρο 4 διαφωνούμε στο να αφαιρεθεί από την Ανώτατη Συνομοσπονδία Πολυτέκνων το δικαίωμα να δίνει την κάρτα μετακίνησης. Αυτό νομίζω το είπαν ακόμα και κόμματα της Συμπολίτευσης. Φαντάζομαι, η κυρία Υπουργός θα το αλλάξει. Για το άρθρο 56 επιμένουμε ότι είναι αδιαφανής ο τρόπος που από το 2016 το Υπουργείο Εργασίας δίνει ανεξέλεγκτα κονδύλια χωρίς κανόνες σε Μη Κυβερνητικές Οργανώσεις. Είναι δαπάνες που αυξήθηκαν κατά 15% από τη στιγμή που ψηφίστηκε η τροπολογία του 2016. Άρθρα 52 και 53. Διαφωνούμε με τις παρατάσεις, διαφωνούμε για τις εκ των υστέρων νομιμοποιήσεις δαπανών. Ας κάνουν οι υπηρεσίες σωστά τη δουλειά τους. Τέλος, άρθρο 54 για το Σικιαρίδειο. Εμείς θέλουμε μια μόνιμη, ουσιαστική και βιώσιμη λύση. Δεν είναι λύση η δεύτερη φορολογική και ασφαλιστική κατά παρέκκλιση ενημερότητα. Δεν αντιμετωπίζει ουσιαστικά τα προβλήματα του ιδρύματος, το οποίο ακόμα, σύμφωνα με τον διοικητή του, δεν έχει μελέτη βιωσιμότητας. Ευχαριστώ πολύ, κυρία Πρόεδρε.
Ευχαριστούμε, κύριε Μηταράκη. Κύριε Κωνσταντόπουλε, θα μιλήσετε;
Όχι, κυρία Πρόεδρε.
Τον λόγο έχει ο κ. Συντυχάκης.
Είμαστε και εμείς εδώ.
Συγγνώμη, κύριε Σαχινίδη. Σας έχουν γράψει μετά.
Κυρία Πρόεδρε, δεν μας γράψατε, κάνετε πολύ μεγάλο λάθος. Ο προηγούμενος Προεδρεύων κ. Λαμπρούλης, όταν ζήτησε από τη γραμματέα να κατέβει να ενημερωθεί από τους εισηγητές και τους αγορητές των κομμάτων, πέρασε από όλους πλην ημών. Δεν ρωτηθήκαμε. Είναι μια πάγια τακτική που ακολουθείται.
Σας γράφουν, αλλά μετά τον κ. Συντυχάκη. Νόμιζα ότι είχατε αυτή την προτεραιότητα.
Πότε, αφού δεν πέρασε κανένας να με ρωτήσει; Αν ζητούσα να δευτερολογήσω, θα προετοιμαζόμουν καταλλήλως. Θέλω να καταγγείλω ότι είναι μια πάγια τακτική, που ακολουθείται και στις επιτροπές. Όταν βγαίνετε και λέτε ότι ενημερώθηκαν όλα τα κόμματα και εμείς έχουμε άγνοια, όταν ρωτάνε τους εισηγητές αν θα δευτερολογήσουν ή όχι και ενώ είμαι παρών εντός της Αιθούσης, δεν έρχεται κανένας να με ρωτήσει και επιτρέπετε την ώρα που μιλάει ο Κοινοβουλευτικός μας Εκπρόσωπος να διακόπτεται από Βουλευτές άλλων κομμάτων, χωρίς να τους εγκαλείτε στην τάξη εκείνη την ώρα, είναι απαράδεκτο. Δεν χρειάζεται να δευτερολογήσω.
Ο κ. Συντυχάκης έχει τον λόγο.
Ευχαριστώ, κυρία Πρόεδρε. Το συμπέρασμα, που βγάζουμε εμείς από τη συζήτηση αυτού του σχεδίου νόμου είναι ότι, όσο μεγαλώνει ο καβγάς στα δευτερεύοντα ζητήματα, τόσο περισσότερα συγκλίνουν στα βασικά και στα πρωτεύοντα η Κυβέρνηση ΣΥΡΙΖΑ - ΑΝΕΛ με τη Νέα Δημοκρατία και το ΠΑΣΟΚ. Και αυτός ο καβγάς μεταξύ Κυβέρνησης από τη μία και Νέας Δημοκρατίας από την άλλη, συνειδητά διεξάγεται και από τις δύο πλευρές. Τσακώνονται μπροστά στους ανέργους, στους φτωχούς, στους εξαθλιωμένους, στις ευάλωτες κοινωνικά ομάδες για το ποιος έδωσε ή αφαίρεσε περισσότερα κοινωνικά επιδόματα, αν μειώθηκαν ή δεν μειώθηκαν οι μισθοί, αν είναι καλύτερο το ΚΕΑ του ΣΥΡΙΖΑ ή το ελάχιστο εγγυημένο εισόδημα της Νέας Δημοκρατίας πριν, αν η σημερινή Κυβέρνηση προσλαμβάνει κομματικό στρατό από μετακλητούς και δεν τις περισσεύουν χρήματα για να ασκήσει κοινωνική πολιτική, όπως λέει η Νέα Δημοκρατία ή το πελατειακό κράτος της Νέας Δημοκρατίας και του ΠΑΣΟΚ, όπως λέει σήμερα ο ΣΥΡΙΖΑ, ενώ και οι ίδιοι ταυτόχρονα έχουν γονατίσει τον λαό απ' αυτές τις αντιλαϊκές, σκληρές και βάρβαρες πολιτικές. Έναν και μόνο στόχο έχει αυτή η τακτική: Να κρύψει την ουσία των προθέσεων και των δύο, που είναι η εναρμόνιση των λεγόμενων προνοιακών πολιτικών με τις οδηγίες της Παγκόσμιας Τράπεζας και τη μνημονιακή δέσμευση για περικοπή των προνοιακών επιδομάτων κατά έτος 0,5% του ΑΕΠ. Αυτό το μέγεθος της άθλιας κυβερνητικής και μείζονος αντιπολιτευτικής προπαγάνδας έχει στόχο να διαμορφώσει ένα στάνταρ χαμηλών απαιτήσεων στα εργατικά, λαϊκά στρώματα, ώστε να θεωρούν ότι πλέον δεν υπάρχει επιστροφή και ότι όσα έχασαν τα χρόνια της κρίσης δεν πρόκειται να γυρίσουν πίσω. Πολύ περισσότερο κάνει σαφές ότι ούτε η έξοδος από τα μνημόνια πρόκειται να φέρει κάποια ανάκτηση απωλειών και να θεωρούν οι φτωχότεροι ότι ο όρος για την επιβίωσή τους είναι να κόβονται παροχές σε λιγότερους φτωχούς, με αποτέλεσμα οι έννοιες «δικαιοσύνη» και «αλληλεγγύη» να παίρνουν το νόημα του επιμερισμού της φτώχειας. Αυτά σε σχέση με το σχέδιο νόμου. Έρχομαι τώρα στις υπουργικές τροπολογίες. Την τροπολογία με αριθμό 1475, που αφορά τη δυνατότητα εξόφλησης οφειλών του δήμου από τα χρηματικά διαθέσιμα του ΑΚΣΙΑ, εμείς θα την καταψηφίσουμε για τρεις λόγους: Ο πρώτος είναι ότι ο στόχος της Κυβέρνησης είναι να αντιμετωπίσει κύρια οφειλές προς την ΕΥΔΑΠ από τους δήμους, για να μπορέσει να προχωρήσει ο σχεδιασμός για το ξεπούλημά της. Δεύτερον, διότι αυξάνει το συγκεκριμένο ποσό χρηματικών διαθεσίμων, για να παρεμβαίνει το κράτος σε καταστάσεις οικονομικής χρεοκοπίας των δήμων. Έτσι κι αλλιώς, αυτά τα χρήματα είναι μέρος των ΚΑΠ, που παρακρατούνται στο Ταμείο Παρακαταθηκών και Δανείων ως πορτοφόλι. Τρίτον, διότι στη ρύθμιση που καταθέτει η Κυβέρνηση απαλείφεται κάθε δυνατότητα του Υπουργείου Εσωτερικών να χρηματοδοτεί τους δήμους με επιπλέον ποσά από τον κρατικό προϋπολογισμό για ανάγκες που προκύπτουν. Στην τροπολογία με αριθμό 1477, που αφορά ρύθμιση οφειλών αυτοαπασχολούμενων στο δημόσιο, θα ψηφίσουμε «παρών». Δεν μπορούμε να πούμε «ναι», διότι οι κυβερνήσεις φόρτωσαν με υπέρμετρες ασφαλιστικές εισφορές τους αυτοαπασχολούμενους και έρχονται σήμερα υποκριτικά να πουν: «Ελάτε να σας τις ρυθμίσουμε». Όμως, εν πάση περιπτώσει, δηλώνουμε «παρών», διότι εφόσον είναι αυτή η κατάσταση, ας ρυθμίσουν οι άνθρωποι τις οφειλές τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Στην τροπολογία με αριθμό 1478- και να ολοκληρώσω με αυτό - που είναι μια πολυτροπολογία για τη χορήγηση ειδικής αποζημίωσης των γιατρών των ΚΕΠΑ, θα πούμε «ναι». Βέβαια, να σχολιάσουμε ότι το Κομμουνιστικό Κόμμα Ελλάδας έχει την άποψη ότι όλοι οι γιατροί θα πρέπει να ανήκουν στο ενιαίο δημόσιο και δωρεάν σύστημα υγείας και όλες αυτές οι έξτρα αποζημιώσεις θα πρέπει να εντάσσονται στον μισθό τους. Στο δεύτερο, που αφορά την απαλλαγή των ατόμων με αναπηρία από την υποχρέωση καταβολής του παραβόλου, επίσης θα πούμε «ναι». Τα χρήματα από τα παράβολα, βέβαια, θα πάνε στα ασφαλιστικά ταμεία. Για εμάς τα ασφαλιστικά ταμεία θα πρέπει να απαλλαγούν από τέτοιου είδους επιβαρύνσεις, διότι πιστώνονται στους ασφαλισμένους. Στο τρίτο, που αφορά την παράταση της διάρκειας του προγράμματος «Στέγαση και Επανένταξη», επίσης θα πούμε «ναι», με τον σχολιασμό ότι αυτά τα προγράμματα για άστεγους εντάσσονται στα πλαίσια ανακύκλωσης της φτώχειας και αποτελούν απόδειξη διεύρυνσης της φτώχειας, όπως και οι πλειστηριασμοί που θα ενταχθούν, καθώς και η έλλειψη πολιτικής για φθηνή και ποιοτική στέγη για τον λαό. Σας ευχαριστώ.
Κι εμείς ευχαριστούμε. Ο κ. Κωνσταντόπουλος έχει τον λόγο.
Κυρία Υπουργέ, αγαπητοί συνάδελφοι, τόσο στις συνεδριάσεις στην επιτροπή όσο και στη σημερινή συζήτηση της Ολομέλειας υπογραμμίσαμε την ανάγκη της διαβούλευσης, η οποία υπονομεύτηκε με το επείγον της διαδικασίας. Θέσαμε τις προτάσεις μας, προκειμένου οι σκοποί, τους οποίους εξυπηρετεί το νομοσχέδιο, να μπορέσουν να επιτευχθούν. Η Δημοκρατική Συμπαράταξη γνωρίζει πολύ καλά τι σημαίνει κοινωνικό κράτος. Το ΠΑΣΟΚ έχει αφήσει ανεξίτηλη τη σφραγίδα του σε πολιτικές, που αποτέλεσαν τομή για τις δομές της κοινωνικής αλληλεγγύης και την κοινωνική πρόνοια. Είπα και νωρίτερα ότι σήμερα χρειάζεται μια ολοκληρωμένη κοινωνική πολιτική, με επίκεντρο τον άνθρωπο και όχι μια πολιτική διαχείρισης της κατάστασης, όχι παροχές φτωχοποίησης. Αναγνωρίσαμε τα θετικά στοιχεία, που περιέχει το νομοσχέδιο, όπως η καταγραφή και η συγκέντρωση όλων των προνοιακών επιδομάτων σε έναν φορέα, η μετάβαση στην εποχή της ηλεκτρονικής διασύνδεσης, το ότι βάζουν τον ΟΠΕΚΑ μαζί με την ΑΑΔΕ και την ΗΔΙΚΑ. Υπάρχουν, ωστόσο και σημεία, τα οποία σας ζητήσαμε να επαναξιολογήσετε και να διορθώσετε, όπως η Κάρτα Μετακίνησης Πολυτέκνων, η στήριξη τριτέκνων και πολυτέκνων οικογενειών. Δεν πρέπει να τους επιβαρύνουμε επιπλέον. Δώστε τη δυνατότητα στις ενώσεις των πολυτέκνων, των τριτέκνων, των μονογονεϊκών οικογενειών, να συμμετέχουν αυτοτελώς με τον δικό τους εκπρόσωπο στο ΔΣ του ΟΠΕΚΑ. Καταθέσαμε τροπολογία σχετικά με τους πόρους των προνοιακών επιδομάτων και την ανησυχία που έχει προκληθεί στους φορείς της τοπικής αυτοδιοίκησης αναφορικά με τους ΚΑΠ. Μας είπατε ότι οι ΚΑΠ δεν θα θιγούν και προτείναμε να διευκρινιστεί ρητά στο νομοσχέδιο ότι από 1-1-2019 οι πόροι των επιδομάτων του ΟΠΕΚΑ θα προέρχονται από προϋπολογισμό του Υπουργείου Εργασίας, ενώ οι πόροι που έχουν διατεθεί ήδη στους ΚΑΠ δεν θα θιγούν και θα αξιοποιηθούν από την τοπική αυτοδιοίκηση. Σας προτείναμε, ακόμη, τα κέντρα κοινότητας να ενταχθούν στις κοινωνικές υπηρεσίες των δήμων, με στόχο την ενιαία παροχή των κοινωνικών υπηρεσιών και της κοινωνικής μέριμνας, όπως επίσης θα πρέπει να υπάρξει συνεργασία μεταξύ κέντρων κοινότητας και ΚΕΠ, εντός του υφιστάμενου νομοθετικού πλαισίου, με στόχο την καλύτερη εξυπηρέτηση των πολιτών. Οι περισσότερες προτάσεις μας έγιναν αποδεκτές. Περιμένουμε, ωστόσο, να κάνετε αποδεκτή και την τροπολογία μας, γι' αυτό και δεν θα ψηφίσω τώρα επί της αρχής. Θα σας ακούσω και θα ψηφίσω στη συνέχεια. Ως προς τις τροπολογίες, θα έλεγα ότι είναι στην πλειοψηφία τους προς τη θετική κατεύθυνση. Σας ευχαριστώ.
Εφόσον ολοκληρώθηκαν οι δευτερολογίες των εισηγητών, θα δώσω τον λόγο στην κυρία Υπουργό.
Αγαπητές συναδέλφισσες και αγαπητοί συνάδελφοι, πιστεύω ότι έγινε μια γόνιμη συζήτηση όλες αυτές τις ημέρες. Δεν υπερασπίζομαι το επείγον. Εξήγησα για ποιον λόγο το έκανα. Είναι ένας νόμος, που πιστεύω ότι μπορεί να συζητείται όσο θέλετε. Όσο περισσότερο συζητείται, τόσο καλύτερα γίνεται κατανοητή η μεγάλη τομή που κάνουμε σήμερα στο Εθνικό Σύστημα Κοινωνικής Προστασίας και Κοινωνικής Αλληλεγγύης, που στην πραγματικότητα συνδέουμε τους δύο του πυλώνες για πρώτη φορά στην Ελλάδα, το οποίο θα έχει μεγάλο και πολλαπλό όφελος, όπως ανέπτυξα πολλές φορές. Θεωρώ καλή τη συζήτηση, γιατί πιστεύω ότι όλα τα κόμματα συνέβαλαν με κριτική γνώση, εάν εξαιρέσω τη Νέα Δημοκρατία και τη Χρυσή Αυγή. Εδώ έχουμε να κάνουμε με δύο περιπτώσεις, οι οποίες έχουν προειλημμένη απόφαση και από εκεί και ύστερα, δεν ακούμε και δεν καταλαβαίνουμε τίποτα. Αυτό, δυστυχώς, δεν είναι κοινοβουλευτισμός. Ειδικότερα, θα απαντήσω σε ορισμένα πράγματα, για να μην μένουν αναπάντητα: Πρώτον, κυρία Πρόεδρε, θα κάνω δεκτή την τροπολογία με αριθμό 1481 των κυρίων Στέφου, Μανιού και Μπάρκα, η οποία έχει ήδη αναπτυχθεί πολλάκις. Δεύτερον, κύριε Μηταράκη, ο κανονισμός του ΟΠΕΚΑ δεν μειώνει τα επιδόματα. Να το πούμε σε όλους τους τόνους: Δεν μειώνουμε τα επιδόματα!
Τα ίδια έλεγε και ο κ. Κατρούγκαλος για το συνταξιοδοτικό.
Ωραία, αφήστε τα αυτά! Αφήστε τα αυτά, γιατί έχω να πω ορισμένα πράγματα. Ακούσαμε κατάπληκτοι τον κ. Βρούτση να μας λέει ότι σήμερα καταργείται ο ΟΓΑ. Περίεργο να μην έχει πάρει είδηση ότι ο ΟΓΑ έχει ενταχθεί στον ΕΦΚΑ και ότι ο εναπομείνας ΟΓΑ από την πρώτη στιγμή του 2016, από την πρώτη μέρα, ήταν για τα προνοιακά επιδόματα. Πρώτη φορά το ακούμε και αυτό, πρώην Υπουργός να μην το ξέρει. Ακούμε, βέβαια, κατ' επανάληψη τη φτωχοποίηση της ελληνικής κοινωνίας. Εδώ πραγματικά θα μου επιτρέψετε, κυρία Πρόεδρε, να πω το εξής: Το 2008, με βάση τα στοιχεία της ΕΛΣΤΑΤ, το τμήμα του πληθυσμού, που ήταν σε κίνδυνο φτώχειας και κοινωνικού αποκλεισμού ήταν 28,1%, τουτέστιν δύο εκατομμύρια εννιακόσιες χιλιάδες άνθρωποι. Το 2014- με στοιχεία της ΕΛΣΤΑΤ - ήταν το 36% του πληθυσμού, δηλαδή τρία εκατομμύρια εννιακόσιες χιλιάδες άνθρωποι. Δεν μου λέτε, αυτό το ένα εκατομμύριο από πού ήρθε; Έπεσε από τον ουρανό; Δεν ήταν από τις μεσαίες τάξεις, που φτωχοποιήσατε; Ένα εκατομμύριο στα δέκα έχετε καταλάβει τι σημαίνει; Έχετε καταλάβει τι κάνατε; Και ζητάτε και τα ρέστα! Το 2016, δηλαδή για εισοδήματα του 2015- με στοιχεία της ΕΛΣΤΑΤ πάλι - έναν χρόνο μόλις έχουμε πάρει την εξουσία, το ποσοστό του πληθυσμού ήταν 35,6%. Μειώσαμε κατά εκατό χιλιάδες άτομα αυτούς που κινδύνευαν από φτώχεια και κοινωνικό αποκλεισμό. Τίποτα! Ελάχιστο! Όμως, είναι μείωση! Καταλαβαίνετε; Και όταν θα βγουν τα φετινά στοιχεία της ΕΛΣΤΑΤ, θα δείτε την περαιτέρω μείωση. Το 1/4 του πληθυσμού έχασε το 40% των εισοδημάτων του, οι πιο φτωχοί. Τα μεσαία στρώματα έχασαν το 35,5% επί της βασιλείας σας, με βάση τα στοιχεία της ΕΛΣΤΑΤ. Κύριε Μηταράκη, που σας αρέσει να βγάζετε αδιακρίτως διάφορα στοιχεία, ξέρετε πόσο λέει η ΕΛΣΤΑΤ ότι ήταν το ισοδύναμο ανώτατο εισόδημα οικογένειας με δύο παιδιά το 2009; Ήταν 33.250 ευρώ. Ξέρετε πόσο ήταν το 2015; Για την ίδια οικογένεια ήταν 21.720 ευρώ. Πώς σας αρέσει αυτό; Ποιος φτωχοποίησε τον ελληνικό λαό και την ελληνική μεσαία τάξη; Φτάνει πια αυτή η ιστορία! Για να μην πω όλες αυτές τις ανόητες ιστορίες με τον «υποκατώτατο», με τη μερική απασχόληση, που εγκαθιδρύσετε μερική απασχόληση κατά 70%, άτυπες σχέσεις εργασίας και μερική απασχόληση μέχρι πέρυσι. Δημιουργήσαμε τριακόσιες χιλιάδες νέες θέσεις εργασίας, για πρώτη φορά φέτος, οι οποίες στην πλειοψηφία τους είναι κανονικής απασχόλησης και δεν είναι μερικής απασχόλησης. Δεν τα ξέρετε αυτά; Τα έχουμε πει δέκα φορές! Τι λέτε τώρα εδώ μέσα; Έτσι, άντε να λέμε και κάτι, για να περνάει, να βαρεθούν να απαντήσουν και να το αναπαράγουν όλα τα μίντια. Παρ' όλο που απαντώ, πάλι θα το αναπαράγουν. Τα δικά σας μίντια, αυτά θα λένε το βράδυ. Εδώ, εντάξει, είναι μια συνωμοσία ψεύδους. Τι να κάνουμε; Όμως, δεν πειράζει, ο ελληνικός λαός το καταλαβαίνει στο τέλος της μέρας, μην ανησυχείτε. Και έρχομαι σε εκείνο το καταπληκτικό, ότι υπάρχει αύξηση υπαλλήλων κατά είκοσι επτά χιλιάδες στο δημόσιο! Ψαχνόμασταν και εμείς, γιατί εμείς ξέρουμε ότι αποδεκατίσατε το δημόσιο, ξέρουμε ότι δεν μπορεί να δουλέψει το δημόσιο. Και όλα μας τα στοιχεία μιλούν για πεντακόσιες εξήντα έξι χιλιάδες το 2017, όταν το 2014 παραλάβαμε πεντακόσιες εβδομήντα έξι χιλιάδες. Δηλαδή, τι θα γίνει τώρα; Τι θα γίνει τώρα σε αυτό το κράτος; Σε αυτή τη Βουλή τι θα γίνει; Θα γελάει ο ελληνικός λαός με το να λέτε πράγματα, τα οποία εμείς μετά θα διαψεύδουμε ένα - ένα σημείο και όποιος αντέξει; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Να πω, όμως, τώρα και για ορισμένα πράγματα, που προέκυψαν κατά τη συζήτηση και είναι σοβαρά, κατά την άποψή μου. Με ρώτησε ο κ. Λοβέρδος εάν λειτουργούν τα κέντρα κοινότητας. Κύριε Λοβέρδο, υπάρχουν προβλήματα στα κέντρα κοινότητας, νέος θεσμός είναι, τώρα «ρολάρεται» όλη η ιστορία. Με ενδιαφέρει πολύ η τροπολογία του κ. Κωνσταντόπουλου και του κ. Κεγκέρογλου, επειδή συμφωνούμε σε όλα τα σημεία. Ένα από τα σημεία που επαναφέρει η τροπολογία μετ' εμφάσεως είναι μην τύχει και πάρουμε από τις ΚΑΠ των δήμων τα χρήματα. Σας διαβάζω το άρθρο 3, παράγραφος 1α, που είναι κατηγορηματικό: «Πόροι του ΟΠΕΚΑ είναι: α) η επιχορήγηση από τον κρατικό προϋπολογισμό για την κάλυψη των παροχών του Λογαριασμού Προνοιακών Παροχών και Κοινωνικών Υπηρεσιών». Τι σημαίνει αυτό; Όλα τα λεφτά θα δίνονται μόνο από τον ΟΠΕΚΑ και μόνον από τον κρατικό προϋπολογισμό. Κανείς δεν πειράζει τους ΚΑΠ. Το είπα και εχθές. Δεν με πιστεύετε. Είναι σαφές ότι δεν πρόκειται να πάρουμε ούτε ένα ευρώ από τους ΚΑΠ. Το λέει το άρθρο αυτό.
Γιατί δεν κάνετε δεκτή την τροπολογία, κυρία Υπουργέ;
Γιατί να την κάνω δεκτή, όταν την έχω μέσα στον νόμο; Κι άλλο να γράψουμε;
Σε ό,τι αφορά από 1η Ιανουαρίου 2019.
Κύριε Κωνσταντόπουλε, μήπως πρέπει να μου ζητήσετε τον λόγο; Δεν το σκεφτήκατε!
Κύριε Κωνσταντόπουλε, πραγματικά, δεν πάω να κοροϊδέψω κανέναν. Προσπαθώ με ειλικρίνεια να πω όλα όσα συμβαίνουν. Είπα κιόλας ότι, αφού όλοι οι δήμοι θα εξακολουθήσουν να παρέχουν τα προνοιακά επιδόματα αναπηρίας - περί αυτού πρόκειται - για όλους τους αναπήρους, πλην των νεοεισερχομένων για την Αττική. Πώς θα τους πάρουμε τους ΚΑΠ.
Αυτό λέει και η τροπολογία μας.
Εντάξει. Λέω να μην χαρακτηριστώ και από γελοιότητα στη νομοθετική ρύθμιση, διότι τότε η Βουλή θα λέει ότι κάνω λάθος ρυθμίσεις.
Ολοκληρώστε, κυρία Υπουργέ.
Ναι, κυρία Πρόεδρε. Καταχρώμαι τον χρόνο, αλλά τι να κάνω; Ακούστηκαν πολλά. Σε τροπολογία δική σας, της Δημοκρατικής Συμπαράταξης, της κ. Χριστοφιλοπούλου, του κ. Κεγκέρογλου - δεν θυμάμαι ποιος άλλος υπογράφει - υπάρχει η διάταξη, που λέει ότι τα κέντρα κοινότητας ανήκουν στην κοινωνική υπηρεσία του κάθε δήμου. Δεν είναι «στον αέρα». Δεν είναι μόνα τους. Το έχω πει και αυτό δέκα φορές. Ειπώθηκε ότι πρέπει να συνεννοηθούν τα κέντρα κοινότητας με τα ΚΕΠ. Τα ΚΕΠ θεωρούν ότι έχουν πολύ μεγάλη δουλειά. Παρ' όλα αυτά, να το δούμε και αυτό. Δεν θέλουμε να κάνουμε την μεγαλύτερη διευκόλυνση των πολιτών; Νομίζω, κύριε Αμυρά, ότι ο κυβερνητικός επίτροπος διασφαλίζει το δημόσιο συμφέρον και η αμοιβή του είναι 50 ευρώ ανά συνεδρίαση, όταν παρίσταται. Επίσης, ρωτήσατε για τις αμοιβές των μελών του διοικητικού συμβουλίου. Παίρνουν και αυτοί 50 ευρώ ανά συνεδρίαση. Δεν αμείβονται διαφορετικά. Κυρία Πρόεδρε, ολοκλήρωσα. Ευχαριστώ για την ανοχή σας.
Ευχαριστούμε και εμείς. Κύριε Αμυρά, όταν σας εκφώνησα, δεν ήσασταν εδώ. Θέλετε κατ' επιείκεια να σας δώσω τον μισό χρόνο;
Δεν θέλω να αλλάξω εντελώς τη διαδικασία, κυρία Πρόεδρε. Απλώς να πω ότι δεν ήμουν εδώ, γιατί ήμουν στη Γερουσία, όπου μιλούσα για τη διαδικασία του επείγοντος, που είχε θέσει η Κυβέρνηση για το νομοσχέδιο που συζητάμε. Οπότε, μεταξύ δύο επειγόντων αναγκάστηκα να εξοκείλλω στη Θεσσαλονίκη! Πρόκειται για το νομοσχέδιο για το λιμάνι της Θεσσαλονίκης.
Κυρία Πρόεδρε, θα ήθελα τον λόγο.
Επί προσωπικού.
Για τις αναφορές της κυρίας Υπουργού. Κατ' αρχάς, κυρία Υπουργέ, μαθήματα κοινοβουλευτικής συμπεριφοράς δεν θα δεχθούμε από κανέναν. Μάλλον, πρέπει κάποια στιγμή να κάνετε μια αυτοκριτική για τη στάση σας ως Αξιωματική Αντιπολίτευση την περίοδο 2012-2014 και για τις προεκλογικές σας υποσχέσεις, που τελικά δεν τηρήσατε. Όμως, επί της ουσίας αυτών που είπατε, επειδή επιλέγεται στατιστικά ο κίνδυνος φτώχειας, αν συγκρίνετε το 2012, που ανέλαβε η κυβέρνηση Σαμαρά, με το 2014, που παρέδωσε, μειώθηκε. Μειώθηκε επί της κυβέρνησης Σαμαρά. Εσείς, όμως, δεν απαντήσατε στα στοιχεία του προϋπολογισμού που σας είπα, για το 1 δισεκατομμύριο ευρώ λιγότερα, που δίνετε κοινωνικές παροχές, δεν λέτε τίποτα για τις συντάξεις, που μειώνονται κατά δύο δισεκατομμύρια το 2019, δεν λέτε τίποτα για τη μείωση του αφορολόγητου, δεν λέτε τίποτα για την κατάργηση του ΕΚΑΣ, δεν λέτε τίποτα για την κατάργηση των πολυτεκνικών επιδομάτων. Για κοινωνική αναλγησία, μάλλον τον εαυτό σας πρέπει να κατηγορήσετε. Ευχαριστώ.
Το έχω καταθέσει πέντε φορές και θα το καταθέσω ξανά στον κ. Μηταράκη.
Όμως, όπως καταλαβαίνετε, αυτά δεν αποδεικνύονται στο ακροατήριο που παρακολουθεί. Ο καθένας μπορεί να ισχυρίζεται ό,τι νομίζει.
Τα έχει καταθέσει η κ. Τζούφη.
Να αλλάξετε τον νόμο. Έχετε ψηφίσει νόμο.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Παρών.
Όχι.
Παρών.
Ναι.
Παρών.
Ναι.
Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Όχι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 1 έχει δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Όχι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Όχι.
Όχι.
Όχι.
Παρών.
Ναι.
Παρών.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Όχι.
Παρών.
Παρών.
Όχι.
Ναι.
Παρών.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Όχι.
Παρών.
Όχι.
Παρών.
Ναι.
Παρών.
Παρών.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από την κυρία Υπουργό;
Ναι.
Όχι.
Παρών.
Όχι.
Παρών.
Ναι.
Όχι.
Παρών.
Συνεπώς το άρθρο 9 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Παρών.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Παρών.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Όχι.
Παρών
Όχι.
Παρών.
Ναι.
Όχι.
Παρών.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Παρών.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45, όπως τροποποιήθηκε από την κυρία Υπουργό;
Ναι.
Όχι.
Ναι.
Όχι.
Παρών.
Ναι.
Ναι.
Ναι
Συνεπώς το άρθρο 45 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Ναι.
Όχι.
Παρών.
Παρών.
Παρών.
Ναι.
Ναι.
Παρών.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Ναι.
Όχι.
Ναι.
Παρών.
Παρών.
Ναι.
Παρών.
Ναι.
Συνεπώς το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49, όπως τροποποιήθηκε από την κυρία Υπουργό;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 49 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Ναι.
Όχι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Ναι.
Όχι.
Ναι.
Ναι.
Ναι.
Ναι.
Παρών.
Ναι.
Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 54 ως έχει;
Ναι.
Όχι.
Ναι.
Ναι.
Ναι.
Ναι.
Ναι.
Ναι.
Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56, όπως τροποποιήθηκε από την κυρία Υπουργό;
Ναι.
Όχι.
Παρών.
Όχι.
Όχι.
Ναι.
Όχι.
Παρών.
Συνεπώς το άρθρο 56 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 57 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 58 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 59 ως έχει;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1477 και ειδικό 103 ως έχει;
Ναι.
Ναι.
Παρών.
Παρών.
Παρών.
Ναι.
Παρών.
Ναι.
Συνεπώς η τροπολογία με γενικό αριθμό 1477 και ειδικό 103 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1478 και ειδικό 104 ως έχει;
Ναι.
Ναι.
Ναι.
Εδώ, κυρία Πρόεδρε, στο σπλάχνο έχουν αριθμηθεί ως άρθρα. Στα άρθρα 62 και 63 λέμε «Παρών» και στο άρθρο 64 λέμε «Όχι». Αν η τροπολογία ψηφιστεί όπως είναι, ενιαία, λέμε «Όχι».
Δεν ψηφίζεται, όμως, έτσι. Ψηφίζεται ενιαία.
Άρα, είμαστε υποχρεωμένοι να πούμε «Όχι».
Ναι.
Ναι.
Ναι.
Ναι. Κυρία Πρόεδρε, να διευκρινίσω όμως κάτι: έχει τρία σκέλη αυτή η τροπολογία στην ουσία. Συμφωνούμε στα δύο: απαλλαγή ατόμων με αναπηρία από καταβολή ενός παράβολου και την παράταση ενός προγράμματος στέγασης και επανένταξης. Οπότε, επειδή συμφωνούμε σε αυτά τα δύο βασικά, λέμε «Ναι» στην τροπολογία. Στο πρώτο, όμως, για τη χορήγηση ειδικής αποζημίωσης δεν συμφωνούμε.
Αυτό, όπως καταλαβαίνετε, δεν μπορεί να...
Το ξέρω. Ήθελα να τα πω στη δευτερολογία.
Συνεπώς η τροπολογία με γενικό αριθμό 1478 και ειδικό 104 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1481 και ειδικό 107 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1481 και ειδικό 107 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις συνοδοί εκπαιδευτικοί από το 1ο ΕΠΑΛ Φαρκαδόνας Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.58΄ λύεται η συνεδρίαση για αύριο, ημέρα Παρασκευή 16 Φεβρουαρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.